
Cel care se luptă cu monștrii să ia aminte, să nu devină el 
însuși un monstru. lar de priveşti îndelung abisul, află că și 
abisul îţi scrutează străfundul sufletului.! 


Nietzsche 


1 Friedrich Nietzsche, Dincolo de bine și de rău. Preludiu la o filosofie a viitorului, 
traducere din limba germană de Francisc Gronberg, Editura Humanitas, București, 
1991, Partea a patra, „Aforisme și interludii”, 146, pag. 89. 

PROLOG 


Abby 
Cu 9 ani în urmă 


Camioneta a virat și în faţa lor a apărut lacul, o întindere 
uriașă albastră, sclipitoare. Bărci cu motor și iahturi mici îi 
brăzdau suprafaţa ca niște avioane cu reacţie pe cer, lăsând în 
urmă dâre albe pe apa de cobalt. 

Abby se simţea ușor ameţită. Ședea pe mijlocul banchetei, cu 
Ethan în stânga, la volan, și Whitney în dreapta. Camionul 
cobora pe autostrada de munte, iar pinii treceau în viteză pe 
lângă ei. Geamurile erau deschise și aerul răcoros de munte 
năvălea în cabină ca un vârtej. Părul lui Abby dansa în jurul ei. 

Se duceau către plajă. Pe drum, Ethan aproape că nu a rostit 
niciun cuvânt. Fie era mahmur, fie doar obosit, dar lui Abby nu-i 
păsa. Fratele ei de 21 de ani avea apartamentul lui, un serviciu 
nou, pe câtă vreme ea era doar un copil care se pregătea să 
meargă la liceu. Când Ethan plecase de-acasă, Abby se temuse 
că o s-o dea uitării, mai ales că lucra ca bodyguard la un club de 
striptease. Când îţi petreci și ziua și noaptea în preajma unor 
femei dezbrăcate, cum să mai dai doi bani pe sora ta mai mică? 

Dar Abby fusese întotdeauna preferata lui Ethan. Și viceversa. 

Când era mică și mama lor pleca la muncă, el rămânea să 
aibă grijă de ea. O ajuta să-și facă temele și se uitau la televizor 
împreună. O ducea la film. Abby nu știa ce făcea el în restul 
timpului - se îmbrâncea cu clienţii zurbagii când lucra? petrecea 
cu fetele după ce termina programul? —, dar se bucura că încă 
era importantă pentru el. 

— Și ia ziceți, le-a întrebat el când intra pe autostrada 28, 
sunteţi bucuroase că mergeţi la liceu? 

— Bineînţeles, a răspuns Abby, cu un ton neutru. 

Whitney a ridicat din umeri. 

Adevărul era că amândouă erau bucuroase. Meciuri de fotbal 
vineri seara. Baluri. Băieți. Întâlniri. Petreceri. Liceul fusese 
singurul lor subiect de discuţie din ultima vreme, dar lucrurile 

alea n-aveau cum să fie prea interesante pentru cineva ca 
Ethan, care putea să se ducă în baruri, să joace la cazinouri sau 
să stea în oraș toată noaptea, fără interdicții. 

— Cum e la noul serviciu? a adăugat Abby, schimbând 
subiectul. Sunt frumoase fetele de la club? 

— Unele da. 

Ethan a încetinit, căutând un loc liber pe acostament unde să 
parcheze, dar mașinile erau înghesuite bară la bară. S-a 
îndreptat în marșarier spre un loc liber. Locul era strâmt, mai 
ales că mașina lui cea nouă avea montat la spate un cârlig de 
remorcă uriaș, dar a reușit să parcheze cu ușurință. 

— Te-ai cuplat cu vreuna dintre ele? s-a interesat Whitney. 

— Nu-l întreba așa ceva, a intervenit Abby. 

— Cu toate, a răspuns Ethan, cu un zâmbet viclean. 

— Ce scârbos, a comentat Abby și l-a lovit cu pumnul în braţ. 

x kx * 

O potecă șerpuia în josul pantei printr-o zonă împădurită. De-a 
lungul țărmului presărat cu bolovani erau ascunse pâlcuri de 
mici plaje. Ethan căra o lădiță frigorifică, în care erau câteva 
sticle de bere pentru el și băuturi răcoritoare pentru fete, alături 
de un prosop și un roman. Abby și Whitney își duceau saltelele 
și prosoapele, pășind cu grijă pe potecă și ferindu-se de crengi. 

Când au ajuns în sfârșit la plaja pe care o căutau, au văzut că 
era aglomerată. 

— Unde vreţi să staţi? le-a întrebat Ethan. 

Abby și-a croit drum printre păturile și prosoapele de pe nisip 
și s-au așezat într-un loc destul de izolat, în apropierea unui 
bolovan mare, unde și-au întins prosoapele. 

— Să vă daţi cu cremă de protecţie, le-a dădăcit Ethan. 
Amândouă. 

— Bine, mamă, a răspuns Abby. 

— În regulă. N-aveţi decât să nu vă dați. 

S-a aruncat pe burtă, ridicându-și braţele deasupra capului, și 
a închis ochii, ca și cum avea de gând să aţipească. Barba 
nerasă îi lucea în lumina soarelui ca niște fire de nisip pe obraji. 
Abby a așteptat câteva minute, apoi și-a dat cu cremă de 
protecţie. Ea și Whitney și-au întins cremă pe spate una alteia. 

Plaja se afla lângă Coffin Rock, o stâncă înaltă de aproape 20 
de metri, ce se ridica deasupra apei în forma unui coșciug din 
lemn de pin așezat în picioare, rupt parcă dintr-un western de 

demult. Partea din spate cobora în pantă spre țărm. Era un 
urcuș abrupt printre pietre și copaci, dar oamenii erau atrași de 
această plajă și pentru că veneau să sară de pe stâncă. 

Umblau zvonuri despre unii care muriseră când săriseră. Apa 
era atât de rece, încât șocul termic îi lăsase inconștienţi. Sau 
loviseră suprafața apei într-un unghi greșit și-și frânseseră șira 
spinării. Abby nu știa dacă vreuna din poveștile alea era 
adevărată. Văzuse destui care săriseră fără să păţească nimic. 

Un grup de băieţi, poate liceeni, poate studenţi, ședeau pe 
prosoape în apropiere și beau bere direct din sticle. Se tot uitau 
la Abby și Whitney. După ce și-au terminat berile, s-au îndreptat 
spre Coffin Rock, s-au căţărat prin spate și au sărit pe rând, 
zbierând entuziasmați când scoteau capul din apă. Unul dintre 
ei s-a apropiat apoi de Abby și Whitney, zâmbind și scuturându- 
și apa din păr. 

— Beţi ceva, fetelor? a întrebat el și a arătat spre grup, dând 
de înțeles că, dacă voiau bere, puteau să li se alăture. 

Ethan și-a ridicat capul de pe prosop. 

— Oh, salut, amice, a rostit tânărul. 

Ethan s-a ridicat în picioare, făcându-l pe celălalt să se simtă 
neînsemnat. Băiatul era mai mic decât Ethan, dar deja făcuse 
burtă de la bere. Își lăsase o bărbiţă rară, dar părul îi creștea în 
smocuri pe obraz. 

— În ce an ești? l-a întrebat Ethan. 

— Sunt anul I la UNR. 

— Deci cât ai? Nouășpe ani? 

— Așa, și? 

— Dacă mai vorbeşti o singură dată cu fetele astea, i-a 
retezat-o Ethan, te bag în spital. 

Băiatul a deschis gura să protesteze, dar Ethan nu terminase. 

— O să te pun jos și-o să-ţi frec ochii cu nisip până o să plângi 
cu sânge. Ai priceput? A 

— Dumnezeule! a zis tipul, îndepărtându-se. Incercam și eu să 
fiu amabil. 

S-a retras spre grupul său, iar fetele au auzit bombăneli 
mormăite, în timp ce le povestea celorlalţi despre discuţie. Abby 
simţea că-i e rău de la stomac - simpla posibilitate a unei bătăi îi 
crescuse nivelul de adrenalină. 

— Doamne, Ethan, doar vorbeam cu ei. 

— Nu suntem niște puștoaice, a completat Whitney. 

— Voi două meritaţi ceva mai bun decât idioţii ăștia. 

Băieţii au început să vorbească tare, spunând cuvinte din 
categoria „căcânar” și „păsărică”. Imbărbătaţi de faptul că erau 
mai mulţi, vorbeau despre ce-o să-i facă lui Ethan dacă le mai 
zicea ceva. 

— Mă întorc, a spus Ethan. 

Abby a crezut că se duce să se bată cu toată gașca și a 
deschis gura să-l oprească. Dar Ethan a trecut pe lângă ei fără 
să le arunce măcar o privire. Avea o atitudine anume - nu se 
prefăcea că-i ignoră, ci îi ignora de-adevăratelea. Băieţii l-au 
cântărit din priviri când a trecut pe lângă ei, dar el îi și dăduse 
uitării. Atât erau de insignifianțţi. 

— Doamne, ce tare e frate-tu! a exclamat Whitney. 

— ih, a replicat Abby. 

A făcut un gest care sugera că se sufocă și s-a prefăcut că-i 
vine să vomite. 

Ethan a urcat fără grabă pe panta abruptă din spatele stâncii. 
Când a ajuns în vârf, s-a îndreptat și s-a uitat în jos, ca și cum ar 
fi contemplat serios ceva. Soarele scânteia pe apa albastră. 
Abby se aștepta să-l vadă sărind pur și simplu, cum făcuseră și 
băieții, și să intre cu picioarele înainte în apă. Dar el s-a aruncat 
cu capul înainte. S-a înfipt în apă ca o săgeată și a dispărut într- 
o volbură de apă. Abby îl aștepta să reapară la suprafaţă după o 
clipă, dar apa s-a liniștit, fără să se vadă nicio urmă de înotător. 

Secundele treceau. 

Ethan tot nu apărea. 

— Of, fir-ar să fie! a exclamat Whitney. 

Abby s-a ridicat în picioare, iar Ethan a ieșit în sfârșit la 
suprafață. 

— Dumnezeule! M-am speriat de m-am căcat pe mine. 

— Și eu la fel, a răspuns Abby. 

Au râs amândouă și l-au văzut pe Ethan cum se căţăra înapoi 
pe stâncă. 

S-a aruncat din nou și a dispărut în apă, de data asta 
rămânând în adânc și mai mult. 

— Doamne, Ethan, haide odată! s-a rugat Abby. 

Fratele ei a reapărut, aruncându-și capul pe spate, iar ea și-a 
dat seama că-și ținuse răsuflarea. Când a ajuns înapoi lângă ele, 
Ethan s-a prăbușit pe prosop, gâfâind din greu. 

— Era să ne dai un atac de inimă, a spus Whitney. 

— Ai rămas sub apă, cât să fi fost, vreo cinci ore, a adăugat 
Abby. Am crezut c-ai murit. 

— Am găsit o mică grotă acolo jos, le-a zis Ethan. La baza 
stâncii. 

Le-a explicat că era o despicătură în Coffin Rock, cam la șase 
metri sub apă, o crăpătură largă de vreo 20 de centimetri. 

— Puteam să-mi bag tot braţul acolo. Mi s-a părut c-ar fi o 
ascunzătoare bună pentru o comoară, dacă aș avea așa ceva. 

— Măcar să fi fost și tu pirat! a glumit Whitney. 

— Vreau s-o văd, a spus Abby. 

— Grota? 

— Da. 

Ethan le-a zis că putea să urce pe vârf ca să se asigure că nu 
se arunca nimeni. În felul acesta, Abby putea să se ducă înot și 
să caute fisura fără să-și facă griji că i-ar putea sări cineva în 
cap. 

— E destul de adâncă, a adăugat el. Probabil că e greu să 
ajungi la ea fără să sari de pe stâncă. Mă dureau urechile ca 
naiba când am ajuns acolo. 

— Nu, a insistat Abby. Vreau să sar. 

— În niciun caz. 

— Că doar n-oi fi tu șeful meu. 

Ethan și-a lăsat ochelarii pe nas și s-a uitat lung la ea. 

— Nu cred că e o idee bună, Abby. 

— Ba o să sar. Ori mă ajuţi, ori n-ai decât să stai aici și să te 
uiţi. 

Ethan s-a ridicat încet în picioare. Între timp, aproape că se 
uscase. 

— Doamne, cât ești de căpoasă. 

— Căpoasă? 

— Îndărătnică, a lămurit-o el. Încăpăţânată. 

Ea și-a dat ochii peste cap. 

— Capsomană, a completat Whitney inutil. 

Abby le-a arătat amândurora degetul mijlociu. 

A fost rândul lui Ethan să-și dea ochii peste cap. 

— Vrei să vii, Whitney? a întrebat Abby. 

— Cum să nu? Vin. 

— Știţi că mor oameni sărind de-acolo, nu? le-a întrebat 
Ethan. 

— E doar o legendă urbană, a replicat Abby. 

Au ajuns la pantă și Ethan a luat-o înainte. Poteca era 
nisipoasă la început, dar în scurt timp au început să se cațăre pe 
pietre. Toţi erau desculți. Ethan urca fără probleme, dar Abby și 
Whitney călcau cu băgare de seamă. 

— Eu nu știu ce să zic de chestia asta, a spus Whitney. _ 

Nici Abby nu era sigură, dar acum era nevoită s-o facă. In 
vârf, Ethan s-a postat la un pas de margine. Işi ţinea braţul 
ridicat ca pe un fel de barieră de care deocamdată nu voia să le 
lase să treacă. 

Abby s-a uitat în jos. Întregul lac se întindea înaintea ei, cu 
apa sclipind în razele soarelui. Oamenii de pe plajă păreau 
micuţi de tot. 

— Dar-ar dracii! a exclamat Whitney. De aici, pare de o sută 
de ori mai înaltă. 

Abby își simţea gura uscată. 

— Eu nu sar, a anunţat Whitney. Nici nu mă gândesc. 

— Ba eu am să sar, a replicat Abby. 

— Ești sigură? a întrebat-o Ethan. 

Abby s-a apropiat cu un pas de margine și a simţit un val de 
vertij. Îi tremurau picioarele. 

Ethan a ţinut-o de braţ și a echilibrat-o. 

— Bine, a spus el, trebuie să te arunci cât mai departe de 
stâncă. Dar în același timp să cazi direct în jos. Ai înțeles? 
Lovești apa cu picioarele. Îți ţii brațele lipite de corp. Acum, 
peștera... 

— Sincer, mi se rupe de peșteră. Eu vreau doar să sar. O să 
mă ocup de peșteră altă dată. 

Ethan s-a tras în spate și i-a făcut loc. Abby s-a uitat peste 
margine. La baza stâncii se vedeau valuri mici, iar de acolo, 
saltul de nici 20 de metri părea să fie de șaizeci. Abby simţea 
că-i tremură tot corpul. 

A tras aer adânc în piept, l-a lăsat să iasă. Apoi, încă o dată. 

— Poţi s-o faci, i-a șoptit Whitney. Ești minunată. 

Ethan n-a scos niciun cuvânt. 

Abby a pus piciorul pe margine și a sărit departe de peretele 
stâncii. 

Imediat, a știut că unghiul căderii era greșit. Era lăsată pe 
spate, nu cădea drept. A fluturat din braţ, încercând să se 
îndrepte, dar suprafaţa albastră se apropia rapid. 

A lovit apa cu un pleoscăit și tot aerul i-a ieșit brusc din 

plămâni. Viteza cu care căzuse a cufundat-o adânc în apă. Din 
instinct, a inhalat profund și a simţit dintr-odată în tot corpul o 
răceală de gheaţă. A tușit și a inhalat din nou, dar nu era nici pic 
de aer. Doar apă. A încercat să înoate în sus, dar o greutate 
invizibilă o trăgea în jos. 

Deasupra, lumina soarelui trimitea raze divine prin suprafața 
apei. Lacul era imposibil de limpede - putea să vadă până-n 
vârful stâncii și chiar să-l deslușească pe Ethan, micuţ ca o 
figurină de erou din filmele de acţiune, privind-o de sus. 

El n-avea de unde să știe că i se întâmplase ceva nasol. Ar fi 
bănuit că, până la urmă, hotărâse să caute peștera. Din 
perspectiva lui, ea era doaro pată sub apă. 

Ethan! Ajutor! 

Dar nu putea să spună nimic. Apa din jurul ei se întuneca tot 
mai mult, ca și cum ar fi înotat într-un nor de cerneală. Nu era 
sigură dacă se ducea la fund sau își pierdea cunoștința. 

Nu! Te rog, nu! 

Ceva a străpuns suprafaţa apei. Ethan era în faţa ei și a 
apucat-o de braţe, uitându-se în ochii ei. 

Apoi apa s-a făcut neagră ca ţiteiul și Abby și-a pierdut 
cunoștința. 

xxx 

S-a trezit tușind. Stătea întinsă pe o parte, pe nisip. Din nasi 
se scurgea lichid. Apa, atât de rece când îi pătrunsese în corp, 
ieșea caldă acum. 

— Respiră, spunea Ethan. Nu trebuie decât să respiri. 

Abby a început să plângă. S-a ghemuit cu genunchii la piept. 
Ethan o mângâia pe braţ, iar Whitney, îngenuncheată în faţa ei, 
îi spunea că o să fie bine. Abby s-a ridicat în capul oaselor și l-a 
luat în braţe pe fratele ei, suspinând. 

Cineva a început să bată din palme și alţi câţiva s-au alăturat 
corului de aplauze. Abby s-a uitat în jur cu ochii umezi și a văzut 
că în jurul lor se adunase o mică mulţime. 

— M-ai salvat, a spus Abby, smiorcăindu-se. 

— Nu-i mare scofală, a zis Ethan râzând. 

— Vorbesc serios. Puteam să mor. M-ai sa/vat. 

— Bineînţeles, a răspuns el sărutând-o pe frunte. M-aș fi 
aruncat și în fundul iadului pentru tine. 

PARTEA | 


MONȘTRII 


Capitolul 1 


Ethan 


2 ore până la eliberare 


Celula era rece, ca întotdeauna în această perioadă a anului, 
iar Ethan ţinea pătura subţire din bumbac în jurul lui ca pe un 
giulgiu. Dârele slabe ale respirației sale erau vizibile în aerul 
cenușiu-întunecat, la fiecare expiraţie apăreau noi fuioare de 
ceață. Auzea sunetele închisorii cuprinse de agitaţie, ca un fel 
de creatură mare ce se trezește la viață. Scrâșnetul brichetelor. 
Scârțâitul arcurilor de pat. Tușituri umede și pline de flegmă. 
Oameni care se întorceau în pat, încercând să stea comod 
înaintea apelului de dimineață. Câteva voci înăbușite, 
conversații în celule îndepărtate, șoptite la început, apoi, cu 
fiecare minut, tot mai puţin grijulii. 

Fereastra celulei lui Ethan începea să se schimbe din neagră 
în albastră. Sticla era groasă de câteva degete și avea gratii de 
fier încrucișate. Chiar și în lumina cea mai bună nu oferea nimic 
mai mult decât o imagine înceţoșată de culori și forme. Dar 
fereastra era singurul obiect din celulă la care merita să privești, 
singurul lucru cu un dram de culoare în lumina cenușie a zorilor. 
Stând treaz în patul lui, privea lung, urmărind schimbările 
subtile prin care dreptunghiul de zece pe patruzeci de 
centimetri evolua de la albastrul-închis ca de oţel la indigo și în 
sfârșit la bleu. 

Sub Ethan, în patul de jos, Jack tăcea și el. Ethan nu-i auzea 
respiraţia, ceea ce-i spunea că tovarășul său de celulă era treaz. 

— Te-ai trezit? a întrebat de jos Jack. 

— Mda, a răspuns Ethan. 

— Mă gândeam io. Ai dormit vreun pic? 

— Ceva-ceva, a zis Ethan, deși puţinul somn de care avusese 
parte fusese agitat și lucid, cu vise și gânduri care se 
învârtejeau ca vopseaua în apă. 

— Astăzi e ziua cea mare, ai? 

— Înâm. 

Arcurile au scârțâit sub el când Jack s-a întors pe o parte. 

— Nu vreau să sune a poponăreală, a zis Jack, dar o să-mi fie 
dor de tine. 

Ethan a râs liniștit. 

— Las că mă-ntorc curând. 

Ethan primise o învoire de 48 de ore. Timp de 48 de ore, urma 
să iasă din închisoare, să poată să meargă în aer liber în loc să 
se zgâiască printr-un bloc de sticlă mată. Să se plimbe printre 
alți oameni în afară de pârnăiași, gardieni și asistenţi sociali. 

Fără arest la domiciliu. Fără brățări la glezne. Fără niciun fel 
de supraveghere. 

Dar nu de entuziasm nu reușise să doarmă. Sau de anxietate. 
Își petrecuse noaptea, așa cum îşi petrecuse fiecare noapte din 
ultimele săptămâni, gândindu-se la singura lui soră. 

Abby. 

Primise învoirea ca să poată lua parte la înmormântarea ei. 


Capitolul 2 


Ethan 
1 oră și 43 de minute până la eliberare 


Ethan a sărit din pat și s-a dus la toaletă. Simţea răceala 
podelei din beton sub tălpile goale. A început să-și golească 
vezica. Deși abia dacă apucase să doarmă, se simțea doar 
parțial treaz și se uita ţintă la zid. Jack stătea întins în spatele 
lui, dar nu exista niciun motiv de jenă. Trebuiau să facă totul 
unul în fața celuilalt. Să se pișe. Să se cace. Uneori, chiar să 
plângă când primeau vreo scrisoare de afară. Când se 
masturbau în pat, fiecare avea gentileţea să se prefacă a nu-l 

auzi pe celălalt. Nu puteai să ai secrete faţă de tovarășul de 
celulă. 

Vreme de doi ani avusese un alt coleg de celulă, un puști 
negru închis pentru că încercase să jefuiască un magazin din 
Las Vegas. Vorbea tot timpul, un șuvoi neîntrerupt de povești și 
fantezii despre cum o să fie viaţa lui când o să iasă din pușcărie. 
Ethan s-a simţit ușurat când a fost eliberat condiţionat. După 
asta, a stat singur un timp, dar apoi l-au adus pe Jack de la 
centrul corecţional Lovelock. Era palid la faţă, uscăţiv și plin de 
cicatrice. In acel moment, stătuse în închisoare șapte ani, dar în 
ultimii doi avuseseră loc șase tentative de a-l ucide. Cineva 
avusese în sfârșit ideea de a-l transfera într-o altă închisoare în 
încercarea de a-i salva viața. 

Și se părea că a funcţionat. Fusese doar o singură tentativă, 
iar Ethan îi salvase viața lui Jack, trimițându-și cotul în falca 
agresorului care se furișase în spatele lor în curte. După 
întâmplarea asta, Jack a început să mănânce bine, să prindă 
puteri și să se împrietenească încet-încet cu Ethan. S-au înscris 
împreună la cursurile prin corespondenţă ale Colegiului Western 
Nevada. Și-a luat o slujbă în pușcărie; făcea ursuleţi din pluș. 
Acum aspira să fie transferat la penitenciarul de minimă 
securitate din apropiere - în Carson City erau trei închisori -, în 
care pușcăriașii puteau să lucreze cu caii. Era din Montana și 
crescuse printre cai. Jack era unul dintre puţinii oameni din 
pușcărie care chiar se simțeau vinovaţi pentru ceea ce făcuseră. 
Dar se statornicise într-o viaţă în care dacă nu era fericit, era 
măcar mulțumit să se bucure cât putea de ea. 

Deși nu vorbeau niciodată despre asta, Ethan știa că 
seninătatea lui Jack în privinţa propriei sale vieți se datora, cel 
puţin în parte, prieteniei lor. Jack era unul dintre foarte puţinii 
oameni de aici pentru care Ethan avea un anumit respect. 
Restul erau sociopaţi, imaturi emoțional sau pur și simplu proști. 
Infractori de carieră prea bătuţi în cap ca să iasă din cercurile 
vicioase în care se aflau. Dependenţi de droguri care, în ciuda 
anilor de abstinenţă petrecuţi în închisoare, se făceau muci în 
maximum 24 de ore de la eliberarea condiţionată. Cei mai mulţi 
se gândeau numai la ei înșiși, fără niciun dram de empatie, ca 
să nu mai vorbim de compasiune, pentru oricine sau orice. 

Jack nu semăna deloc cu ei. Era un om bun. Ethan se gândea 
mereu că, una peste alta, era un om mult mai bun decât el. 

Ethan fusese infractor profesionist și, dacă era să fie sincer cu el 
însuși, avea mai multe în comun cu restul deţinuţilor decât cu 
Jack. Rupsese oase și umpluse nasuri de sânge. Nu ucisese pe 
nimeni, dar îndreptase pistolul către mutra cuiva. 

Jack nu avusese un trecut violent. Până în ziua în care 
împușcase patru oameni. 

xxx 

S-au dus la cantină și s-au așezat singuri la o masă de patru 
persoane. Ethan se tot uita la ceas: un afișaj digital simplu pe o 
brățară din cauciuc, pe care îl cumpărase cu ani în urmă de la 
magazinul pușcăriei. În mod normal, nu era un ins agitat, dar nu 
putea sta locului. Nu astăzi. 

Cantina era gălăgioasă. Nu mai rămăsese nimic din sunetele 
joase de mai devreme ale deșteptării. Acum totul în jur era 
turbulent - oameni arțăgoși, înfometați și neliniștiți. Ethan și 
Jack mâncau în tăcere. Pușcăriașii erau negri, albi, hispanici. 
Aveau capetele rase, bărbi și tatuaje. Unii erau zgomotoși, se 
dădeau mari din cauza propriei nesiguranţe. Alţii își vedeau de 
treabă, încercând să treacă neobservaţi. Cei cu termene lungi și 
viețașii - cei aflaţi acolo „zi de vară până-n seară”, cum se zicea 
- păreau în largul lor, ca niște profesori titulari printre stagiarii 
din universitate, care încă nu se dumiriseră cum să facă să 
supraviețuiască. Dar sub această prefăcătorie, ființa o 
atmosferă de tensiune și frică. In orice moment putea să 
izbucnească o încăierare. Inchisoarea era violentă. Pentru cei 
mai mulți dintre bărbații de-acolo, violența era o a doua natură. 

Ethan mai văzuse așa ceva. În prima lui săptămână, un bărbat 
fusese înjunghiat la o masă de lângă el. In timp ce individul 
zăcea întins pe spate, sângele se întindea pe podeaua din beton 
într-o băltoacă mare și roșie, de ziceai că-i vin. La un moment 
dat, puteai să vezi viaţa în ochii tipului. În momentul următor, 
nu mai era. Se deosebea de orice scenă cu o moarte văzută 
vreodată în filme, pentru că acolo măcar puteai să-ţi dai seama 
că actorul era încă viu, prefăcându-se, ținându-și respiraţia și 
așteptând ca regizorul să strige „stop”. Dar moartea e vizibilă. 
N-aveai cum s-o mimezi. 

— Pot să te-ntreb ceva? a început Ethan. 

— Tocmai m-ai întrebat. 

— Pot să te întreb altceva? 

Jack a încuviinţat cu o mișcare scurtă din cap. 

— Eu nu cred că, dacă ai avea ocazia, ai proceda la fel, nu-i 
așa? 

Jack l-a studiat cu seriozitate. Și-a pus jos furculita de plastic. 

Ethan îi știa povestea. Fratele lui de 21 de ani se încurcase cu 
niște traficanţi de droguri, care i-au făcut de petrecanie din 
motive rămase nedescoperite. Jack și Celălalt frate al său, care 
avea doar 16 ani, au luat legea în propriile mâini. Au început o 
luptă armată pe o stradă dintr-un cartier din Garson City, doi 
cowboy din Montana cu puști de vânătoare și arme automate 
împotriva unei case pline de drogaţi cu mitraliere. Când fumul s- 
a risipit, erau cinci traficanţi și doi gură-cască morți, iar fratele 
mai mic al lui Jack încasase un glonț în cap. Era internat într-un 
spital de boli psihice pe undeva, pe jumătate legumă, iar Jack 
nu-l mai văzuse de când fusese arestat. 

— Dacă aș proceda la fel? a zis Jack. Nicio șansă. 

Ethan atinsese un punct sensibil, așa că n-a împins 
conversaţia mai departe. Dar Jack părea să fi simţit că 
întrebarea lui ascundea mai multe, așa că a continuat el. 

— De ce? Te gândești să faci pe justiţiarul când pleci de-aici? 

Ethan nu i-a răspuns. Uciderea surorii sale rămăsese 
nerezolvată, iar el cochetase cu ideea de a face niște 
investigaţii, să vadă ce-ar putea afla. Nu-și îngăduise să meargă 
cu gândul până la ce i-ar fi făcut ucigașului dacă l-ar fi găsit. Sau 
ucigașilor. 

— Chestia e că atunci când tot întrebam în jur despre fratele 
nostru, încercând să aflăm cine-l omorâse, mă gândeam că aș 
face orice ca să îndrept lucrurile. Aș risca moartea, 
dezmembrarea, damnarea - mi-aș risca sufletul. Și nu mă refer 
la sensul biblic al sufletului. Știu că nu există niciun dumnezeu. 
Vorbesc despre umanitatea mea. Aș fi pus-o la bătaie ca să 
repar lucrurile. 

Jack a început să respire superficial. A deschis gura și 
cuvintele au ieșit înecate. 

— Dar fratele meu era deja mort, așa că nimic din ce-am făcut 
n-a avut nici cea mai mică importanţă. Dacă n-aș fi fost eu, 
acum niște oameni de pe-acolo ar fi continuat să trăiască. lar 
celălalt frate n-ar fi ajuns într-un spital, victimă colaterală a 
nevoii mele idioate de răzbunare. 

— Scuze că te-am întrebat. 

— Să nu te prind că faci vreo prostie cât ești în permisie, 

Ethan, a spus Jack, privindu-l insistent, ca să-l facă să-i înţeleagă 
vorbele. Te descurci binișor aici și încă ai putea avea o viaţă ca 
lumea după ce-o să ieși în vreo doi ani. Nu da cu piciorul la tot 
pentru răzbunare. Sora ta s-a dus și nu poţi face nimic ca s-o 
aduci înapoi. 

xxx 

Uneori, se mai așezau și alţii la masa lor la micul-dejun, dar 
astăzi au rămas singuri până când s-a apropiat Miguel, un puști 
mexican, și l-a interpelat: 

— Hei, Lockhart, ești liber ca pasărea azi, așa-i? 

Puștiul a zâmbit. Îi lipseau doi dinţi din faţă sus și avea o 
mustăcioară amărâtă, iar tatuajele i se ițeau ca niște tentacule 
de sub gulerul cămâșii. 

Puștiul ajunsese la pușcărie cu vreo două luni în urmă și îl 
abordase pe Ethan încă din primele zile, spunându-i că a lucrat 
pentru Shark, fostul lui patron. 

— Suntem tovarăși în clubul de keno, zisese tânărul. 

Ethan nu știa ce putea să însemne asta și nu voia să aibă 
nimic de-a face cu niciunul dintre colaboratorii lui Shark. 
Închisoarea era plină de sicofanţi care încercau să se lipească 
de câte-un pește mai mare. Multor deţinuţi le plăcea atenţia 
acordată, dar Ethan nu-i arătase niciodată puștiului altceva 
decât indiferenţă rece. Spre lauda lui, tânărul înţelesese mesajul 
și-l lăsase în pace. 

Până astăzi. 

— Să-l saluţi pe Shark din partea mea, te rog! l-a rugat 
Miguel. 

Ethan nu i-a răspuns. Nici el, nici Jack nu voiau companie. 

— Îmi pare rău pentru sora ta, amigo, a spus Miguel la 
plecare. Am văzut-o dansând, a strigat el peste umăr. Era o 
bucăţică bună de tot. 

Ethan a simţit că i se urcă sângele la cap. A strâns cu mâinile 
tava din polistiren, mai-mai s-o rupă în două. 

— Dă-l încolo, l-a calmat Jack. Încearcă și el să ţi se vâre sub 
piele. 

Ethan a afișat un zâmbet forțat și a dat drumul tăvii. 

Abia dacă mâncase ceva. Mâncarea, dacă puteai să-i zici așa, 
era alcătuită din praf de ouă, pâine veche cu jeleu întins cu 
zgârcenie pe ea și un morman de ceva care ar fi trebuit să fie 
terci de ovăz, dar arăta și avea gust mai mult de piure de cartofi 

învechit. Avea o cutie mică de lapte, ca alea primite la școala 
elementară, dar data expirării trecuse de mult, iar lichidul era la 
temperatura camerei. 

S-au ridicat să-și ducă tăvile la ghenă. Ethan l-a zărit pe 
Miguel, care-i urmărea din cealaltă parte a cantinei. Nu se 
omora cu subtilitatea. Ethan nu știa cum să-i interpreteze 
purtarea, dar nu a zăbovit cu gândul asupra lui. Urma să fie liber 
în mai puţin de o oră. 

Jack l-a însoţit pe Ethan prin curte, spre biroul asistentului de 
caz. Au mers în tăcere. Aerul era rece și din nări le ieșeau dâre 
albe de abur. Erau deja afară și alţi deţinuţi. Halterofilii își 
făceau obișnuitele exerciţii de dimineață. Doi inși jucau handbal 
la zidul din cărămidă al blocului C. Un grup de puști dansau rap 
freestyle într-un cerc. Un paznic cu pușca în mâini stătea pe 
pasarela metalică pe sub care treceau Ethan și Jack. 

Au încetinit când s-au apropiat de destinaţie, știau amândoi 
că mai erau lucruri de spus. 

— Îmi pare rău de sora ta, a început Jack, dar aici ai reușit să- 
ți bagi minţile-n cap. Să nu faci ceva care ar putea să pună în 
primejdie chestia asta. 

— Întotdeauna m-am așteptat ca soră-mea să facă parte din 
viaţa mea când oi ieși. În parte, motivul pentru care am vrut să 
mă schimb a fost ca să-i fiu un frate bun. Acum nu mai știu ce 
mă așteaptă afară. 

Jack a întins o mână și i-a pus-o lui Ethan pe umăr. Era un 
gest stângaci. Erau prieteni, cei mai buni prieteni, dar aici nici 
tovarășii cei mai apropiaţi nu se îmbrăţișau și nu ofereau 
mângâieri. Chiar și cei care se cuplaseră - homosexualii sau 
heterosexualii nevoiţi să se descurce cum puteau - rareori 
manifestau tandreţe în public. 

Ethan i-a spus gardianului că avea programare la asistentul 
responsabil pentru dosarul lui. Gardianul a vorbit prin intercom 
și, în timp ce așteptau aprobarea de intrare, Jack a întins mâna, 
un alt gest rar. Ethan a întins-o și el. Strânsoarea lui Jack a fost 
puternică și nu i-a dat drumul. 

— Să nu faci vreo prostie, a repetat el. 

— Nu-ţi face griji. N-am să fac. 

Ethan și-a dat seama că Jack nu-l credea. Când ţi-ai petrecut 
tot timpul cu o persoană - în cea mai mare parte, într-o cutie de 
pantofi de un metru optzeci pe doi metri jumătate cu pereţi din 


VP - 17 


beton -, ajungi să te pricepi să-i citești gândurile celuilalt. 
Capitolul 3 


Ethan 
53 de minute până la eliberare 


Daryl Maxell îl aștepta în birou, unde toate suprafețele erau 
înţesate cu dosare și tot felul de documente. Pereţii erau 
zugrăviți în aceeași culoare ștearsă ca și celulele pușcăriașilor, 
însă Daryl avea o fereastră pe faţada închisorii. Afară erau două 
rânduri de gard de sârmă, cu colaci de sârmă tăioasă la bază și 
pe coamă, în faţa unei parcări cu pietriș. Cu toate acestea, 
priveliștea era mult mai bună decât de la fereastra ca un bloc de 
gheață a lui Ethan. p 

— Eşti în întârziere, a spus Daryl, cu ochii pe ceas. Iți pierzi 
din timpul liber, prietene. 

Ethan s-a așezat pe scaunul de lemn din faţa biroului. 

— Sora mea tot moartă o să fie când ajung acolo. 

Daryl a roșit. 

— Da, mă rog, îmi pare rău de chestia asta. 

A luat un dosar, l-a deschis și a spus: 

— În regulă, să mai trecem o dată prin astea. 

— Chiar trebuie? 

— Da. Trebuie să mă asigur că îţi înţelegi drepturile de deţinut 
aflat în permisie. 

Daryl Maxwell era trecut de patruzeci de ani, avea părul rar și 
burtă. De patru ani se ocupa de cazul lui Ethan. 

— Chestia asta nu se întâmplă aproape niciodată, a continuat 
Daryl. Poate că la o închisoare de minimă securitate poți să fii 
eliberat fără restricţii. Dar la una de maximă securitate? De 
regulă, familia trebuie să plătească o echipă de paznici care să 
te urmărească pas cu pas. Sau măcar să fii nevoit să porţi o 
brățară la gleznă. Dar tu, prietene, beneficiezi de combinaţia 
atipică dintre un dosar curat - a ridicat de pe masă dosarul lui 
Ethan - și un avocat foarte bun. 

— Ca să nu mai vorbim de un asistent de caz dispus să-mi 
țină partea, a adăugat Ethan cu amabilitate. 

— Se poate să fi ajutat și asta. Și probabil că ai și un înger 
păzitor undeva. Un prieten sus-pus? 

Ethan credea că știe la ce face aluzie Daryl, dar a tăcut. 

Daryl a dat pagina la o hotărâre judecătorească din dosar. 

— Deci, a spus el, ce înseamnă asta e că vei fi eliberat pentru 
48 de ore. Permisia începe la ora 9 dimineaţa. 

Daryl i-a explicat că gardienii îl vor duce într-un „costum din 
trei piese” - setul complet alcătuit din cătușe pentru mâini, 
cătușe pentru picioare și lanţ legat la talie - până la staţia de 
autobuz, unde îl vor elibera. 

— Duminică dimineaţa, la 9, când te întorci, vii la închisoare, 
nu în staţia de autobuz. Ai înțeles? 

— Da. 

— Intrarea de est, a precizat Daryl. La poarta prin care intră și 
ies mașinile. O să fiu acolo ca să te întâmpin. Să nu întârzii - nici 
măcar un minut. 

Pe pereții cenușii ai biroului erau lipite câteva desene făcute 
de un copil, iar pe un raft stătea o singură poză înrămată a unei 
fetițe cu codițe și strungăreață. Daryl îi spusese odată că fiica lui 
era acum adolescentă și stătea în Winnemucca împreună cu 
mama ei. Ethan îl întrebase de ce nu avea poze mai recente cu 
ea. „Pentru că arată trăsnet”, îi răspunsese Daryl, „iar asta-i o 
pușcărie, dar-ar dracii”. Mesajul fusese limpede: Daryl nu voia 
ca toţi pușcăriașii din stabiliment să saliveze după fiica lui 
adolescentă. 

— Dacă nu ești aici duminică, la 9:00 dimineaţa, a continuat 
Daryl, la ora 9:01 pe numele tău o să fie emis un mandat de 
arestare și unul de urmărire generală. Ai înţeles? 

— Am înţeles. 

— Și chiar dacă apari la 9:05 sau 9:10, eu o să am de 
completat o mulțime de hârțoage, iar tu o să te alegi cu o bilă 
mare și neagră la dosar. Asta-i genul de lucruri care ar putea să 
te coste ani în faţa unei comisii de eliberare condiționată. 

Poate că pentru unii deţinuţi era ameninţare goală, dar pentru 
Ethan, o asemenea consecinţă avea o greutate reală. Avea 
toate șansele să iasă în doi ani. Nu voia ca numărul acela să se 
umfle la cinci. Sau la zece. 

Daryl i-a întins lui Ethan o foaie de hârtie. Pe ea erau trecute 

informaţii legate de Ethan - vârsta, înălțimea, greutatea, 
culoarea părului -, precum și un text care explica în limbaj 
juridic că era un condamnat în permisie. 

— Asta-i actul tău de identitate, i-a spus Daryl. Dacă ai vreo 
interacțiune cu oamenii legii, asta le arăţi. 

— Pot să-l folosesc ca să-mi cumpăr o bere? 

— Nu ai voie să bei, Ethan. 

— Era o glumă. 

— Hai să mai reluăm regulile. 

— A fost o glumă. 

— Știu, dar hai să le reluăm. 

Daryl a ridicat mâna și a început să numere pe degete. 

— Fără alcool. Fără droguri. Fără arme. Niciun delict, de niciun 
fel - nici măcar o traversare neregulamentară. 

Ethan a încuviinţat din nou. 

— Nu ai voie să conduci mașina. Nu ai permis. 

— Nici mașină nu am. 

— Păi nici să nu împrumuţi de la vreun amic. Eşti tras pe 
dreapta, te întorci imediat aici. Gândește-te că e ca și cum ai fi 
eliberat condiţionat. Orice încălcare a condiţiilor de eliberare și 
ești arestat imediat, iar asta ar putea duce - corecție: va duce - 
la prelungirea sentinţei. 

Daryl terminase degetele de la o mână, așa că a ridicat-o și 
pe cealaltă și a întins arătătorul. 

— Nu părăsești statul, a spus. California nu-i așa departe, dar 
nici să nu-ţi treacă prin minte să treci graniţa. Dacă ești prins 
acolo, te vor aresta și o să fie niște bătăi de cap legate de 
extrădare. 

S-a aplecat în faţă și s-a uitat cu seriozitate la Ethan. 

— Ascultă, prietene. 

Avea obiceiul să-i numească pe toți pușcăriașii prietene, dar 
Ethan se gândea că atunci când vorbea cu el folosea cu dărnicie 
termenul. 

— Ai șanse să ieși de-aici cu prima ocazie de eliberare 
condiționată. Mai ai doi ani. 

A arătat cu degetul spre Ethan. 

— Dar nu uita că sentinţa ta iniţială a fost de 20 de ani. Dac-o 
feștelești acum, atât o să stai aici. 

Daryl i-a explicat că, deși era eliberat ca să participe la 
înmormântarea surorii sale, nimeni n-o să verifice dacă într- 

adevăr se afla acolo. 

— Practic vorbind, atâta timp cât respecţi condiţiile, ai la 
dispoziţie 48 de ore pe care să le petreci cum vrei. 

— Mă duc la înmormântare, a spus Ethan iritat. Nu mă duc să 
fac snowboarding la muntele Rose și nici să joc păcănele la 
Circus Cirus. 

— Și nici să nu te gândești să-ţi iei tălpășiţa de-a binelea. Cum 
ai încercat să speli puţina, cum te trezești că-ți petreci restul 
vieţii la pârnaie. 

Daryl s-a lăsat pe spătarul scaunului, ca și cum ar fi scăpat de 
o greutate de pe piept. Și-a scos o carte de vizită dintr-un suport 
de plastic de pe birou și a scris ceva cu pixul pe spate. 

— Tine asta la tine. Ai numărul meu de mobil acolo. Dacă te 
lovești de vreo problemă sau vrei să știi ce poţi și ce nu poţi să 
faci, mă suni, bine? 

Ethan a vârât cartea de vizită în buzunarul blugilor. 

— Ai vreo întrebare? 

— Îmi primesc lucrurile înapoi sau trebuie să port căcaturile 
astea? a întrebat Ethan, uitându-se în jos la hainele lui. 

Toți deţinuţii purtau blugi și cămăși din denim - asta era 
uniforma. Nu era la fel de rău ca în alte pușcării, dar fără doar și 
poate Ethan n-ar fi purtat în mod normal așa ceva. 

— Trebuie să porţi asta, a spus Daryl. Când o să fii afară, poţi 
să te-mbraci cu alte haine, dar trebuie să aduci căcaturile astea 
înapoi. Altfel, o să ţi le pună în cont. 

Daryl s-a ridicat și a întins mâna. Ethan i-a prins-o. 
Strânsoarea nu era nici pe departe la fel de fermă ca a lui Jack. 

— În tot timpul ăsta cât ești plecat, a spus Daryl, o să rămâi 
deţinut al Departamentului de Corecţie Nevada. Să nu uiţi. 

Ethan l-a asigurat că n-o să uite, iar Daryl măcar a lăsat 
impresia că l-ar crede. 

Avea senzaţia că tocmai primise o versiune diferită a 
discursului pe care i-l ţinuse Jack. Poate că amândoi simţiseră ce 
avea de gând. 

Când a aflat că Abby fusese ucisă, îl cuprinsese o furie atât de 
mare, încât îi venea să spargă zidurile închisorii, să distrugă 
totul în lume până îl va găsi pe ucigașul surorii sale. Inainte să 
primească permisia, nu crezuse că ar avea vreo șansă. Dar 
acum, chiar credea că va putea să rezolve crima în 48 de ore, în 
condiţiile în care polițiștii - cu tot ce aveau la dispoziţie - nu 

reușiseră în trei săptămâni? lar dacă l-ar găsi pe ucigașul lui 
Abby, putea el s-o facă fără - după cum se exprimase Jack - să- 
și piardă sufletul? 

Acum, că venise momentul, toată acea controversă interioară 
părea indecisă. Işi dădea seama de futilitatea acelei furii. Era 
neajutorat. Nu-l putea găsi pe ucigaș. Nici dacă ar fi avut la 
dispoziție o lună, darămite în 48 de ore. Nu singur. Ideea de a 
investiga moartea surorii sale era doar fantezia unui om 
îndurerat, care încă nu se împăcase cu realitatea. 

Sora lui era moartă, iar el nu putea face nimic în privinţa asta. 


Capitolul 4 


Ethan 


7 minute până la eliberare 


Furgoneta a hurducăit și l-a zgâlțâit pe Ethan în scaun. Și-a 
lungit gâtul ca să se uite pe geam - altă fantă îngustă, 
asemenea celei din celulă -, dar curelele care-l ţineau lipit de 
scaun îl împiedicau să vadă bine. Zărea firele telefonice și 
braţele scheletice ale copacilor. În afară de asta, nu vedea decât 
cerul albastru - mult mai curat decât albastrul mâlos vizibil prin 
sticla geamului din celulă -, dar tot nu reușea decât să 
întrezărească libertatea. 

A zâmbit. Nu se putea abţine. Pentru prima oară în cinci ani, 
era în afara închisorii. 

Avea cătușe la glezne, iar cătușele de la mâini erau legate cu 
un lanţ de mijloc. Cătușa de pe încheietura mâinii stângi îl 
incomoda teribil, în locul în care apăsa peste ceasul lui ieftin de 
pușcărie. A încercat să-și elibereze mâna, doar ca să vadă dacă 
reușește. Cătușele nu erau strânse și auzise de la alți deţinuţi că 
puteai să scapi de cătușele mai largi dacă aveai lubrifiant sau 
erai dispus să-ţi rănești puţin încheietura. Puţini știau lucrul 
acesta, însă Ethan tot nu putea să-l facă. 

Cătușele urmau să-i fie scoase în curând, dar și-a adus aminte 
că, deși o să poată umbla ca și cum ar fi fost liber, tot un deţinut 

al Departamentului de Corecţie Nevada avea să fie. 

În permisia asta, nu libertatea era partea importantă, ci Abby. 

Moartea ei îl întristase - chiar îl mâniase -, dar încă nu 
acceptase în întregime cele întâmplate. S-a gândit că poate 
funeraliile îl vor face să înţeleagă că sora lui era moartă. 

Dar nici atunci n-ar fi fost sigur. Nu-i găsiseră cadavrul. Daryl 
îi spusese că erau suficiente probe ca să fie siguri că fusese un 
caz de omucidere, nu unul de dispariţie de persoană. Insă dacă 
nu o vedea întinsă într-un coșciug, nu era sigur că înţelegerea 
putea să-și facă loc în mintea lui. 

Poate că era mai bine așa. Voia atât de tare să o vadă din 
nou, încât poate că era mai bine să nu o vadă așa, plină de 
chimicale injectate, nemișcată ca un manechin din plastic - doar 
un înveliș al frumoasei fete vii și însufleţite care fusese. 

xxx 

— Cum te simţi? l-a întrebat unul dintre gardieni. 

Ethan și-a frecat instinctiv încheieturile, ca și cum cătușele ar 
fi fost mai strânse, iar el le purta de mai multă vreme. 

— Ciudat, a răspuns el. 

A tras aer în piept îndelung. Aerul era rece, la fel cum fusese 
în curtea închisorii cu o oră mai devreme, dar cumva îl simțea 
altfel. 

— Ai bani de autobuz, da? l-a întrebat celălalt gardian. 

Ethan a încuviinţat. 

— Mi se pare că următorul pleacă la 9 jumătate, așa că du-te 
înăuntru și ia-ţi bilet. 

Ethan a simţit imboldul de a se purta frumos cu cei doi, poate 
chiar să le strângă mâinile. De asemenea, se aștepta să-i ţină un 
mic discurs în care să-i spună să nu facă vreo prostie, să se 
ferească de buclucuri și să nu fie tentat să-și ia tălpășița de-a 
binelea. Dar ei s-au mulțumit să se uite la el, fără să-și dea 
seama ce mai aștepta. Erau simpli șoferi. Nu era nevoie să le 
mulțumească și nici măcar să-și ia rămas-bun. 

— În regulă, a spus din nou și s-a întors către staţie. 

În sticla reflectorizantă de la intrare, i-a văzut pe gardieni 
urcându-se în furgonetă. 

Era oficial: permisia lui începuse. 

Capitolul 5 


Abby 
Cu 5 ani în urmă 


Abby s-a întors acasă de la școală și și-a aruncat rucsacul pe 
pat. Avea de făcut teme, dar n-avea niciun chef. Era ultimul ei 
an de liceu și avea o lipsă majoră de motivaţie, dar stăpânea de 
multă vreme arta de a se descurca făcând doar eforturi minime. 

A luat telefonul ca să-l sune pe Ethan și să-l întrebe dacă voia 
să iasă pe undeva. Poate să vadă un film. Sau să meargă să 
alerge în Rancho San Rafael Park. Nu prea avea importanţă. 

Nu i-a răspuns. 

— Hei, eu sunt, a zis când a intrat mesageria vocală. Sună- 
mă. Poate mergem pe undeva. 

Ethan o s-o sune. Întotdeauna o suna, oricât de ocupat ar fi 
fost. Problema nu era să-l facă să sune, ci să-l convingă să 
petreacă ceva timp împreună. În ultima vreme, fusese „dispărut 
în misiune”, iar lui Abby nu-i plăcea. Incă de când începuse să 
muncească la club și se mutase în apartamentul lui, lucrurile se 
schimbaseră. Dar în ultimul timp fusese remarcabil de absent, 
pentru că avea mult de muncă. Sau cel puţin așa spunea. 

La început, pe Abby n-o deranjase. Își ocupase timpul cu 
întâlniri cu băieţi, petreceri și meciuri de fotbal, ca să nu mai 
pomenim și de ceva învăţătură. Dar consilierii îndrumători din 
școală o tot băteau la cap să se înscrie la un colegiu, ceea cea 
făcut-o să-și dea seama că persoana cu care voia să discute 
despre viitor era fratele său. S-a gândit la cât trecuse de când 
nu mai stătuseră împreună și a realizat că-i era dor de el. 

S-a trântit pe canapea și a pornit televizorul. In Sparks avea 
loc o urmărire de proporții, iar știrile locale intraseră cu o 
relatare în direct, întrerupând ce emisiune de divertisment o fi 
fost la ora aia. A mutat pe Netflix ca să se uite la Orange is the 
New Black. 

Trecuse deja vreun sfert de oră când i-a băzăit telefonul. Se 
aștepta să fie Ethan, dar era Whitney. Işi trimiteau mesaje scrise 
de o sută de ori pe zi, dar de sunat, se sunau foarte rar. Trebuia 

să fie ceva foarte interesant - vreo bârfă de pe la școală - ca să 
sune în loc să trimită un mesaj. 

A oprit sonorul televizorului și a răspuns. 

— Dă drumul la televizor, i-a spus Whitney. 

— E pornit. Mă uit la Orange. 

— Nu, dă-l pe știri. Cred că fratele tău a fost arestat. 

Lui Abby îi tremura mâna când a luat telecomanda. A mutat 
pe canalul local de știri - care încă vorbea despre urmărirea din 
Sparks - și a ţinut apăsat butonul de volum. 

Pe ecran, un reporter stătea în faţa unui cazinou din Sparks. 
În fundal, se vedeau mașini de poliţie și ambulante, iar polițiști 
în uniformă intrau și ieșeau din cadru. Reporterul zicea ceva 
despre un jaf armat. Un suspect reţinut, celălalt, în libertate. 

— Poliţia l-a identificat pe suspectul reţinut, a spus reporterul, 
ca fiind Ethan Lockhart din Reno. 

Inima lui Abby bătea cu putere - nu știuse niciodată că ar 
putea să bată atât de tare sau așa de repede. 

— Crezi că-i el? a întrebat-o Whitney. 

— N-are cum, a răspuns Abby. 

Încerca să pară sigură pe ea, dar adevărul este că bănuia că 
ar putea fi el. De multă vreme avea suspiciuni că se ocupa și de 
altele la Dark Secrets, nu doar verifica actele de identitate la 
intrare și îi arunca pe ușă pe recalcitranţii care încercau să pună 
labele pe ţâţele fetelor. Mai întâi, călătorea o grămadă prin oraș. 
Și nu doar prin oraș - practic, prin tot nordul Nevadei. Il suna și, 
într-o zi era în Sun Valley, ca a doua zi să fie în Mound House 
sau în Fallon. Îi zicea că face niște comisioane pentru Shark, 
proprietarul clubului, dar Abby nu înțelegea de ce un patron de 
club de striptease avea de rezolvat atât de multe treburi și atât 
de departe. 

Cu Whitney încă la telefon, Abby s-a așezat la computerul 
mamei ei și a intrat pe site-ul de la Reno Gazette Journal. Știrea 
principală se referă la jaf, dar nu dădeau prea multe detalii. 
Ziarul nu avea mai multe informaţii decât postul de televiziune. 

— Hai că închid, a spus Abby. Incerc să-l sun pe Ethan. 

A închis și a format numărul. În timp ce aștepta să-i răspundă, 
privea lung la fotografiile cu Ethan de pe raftul din sufragerie. 
Toate rafturile erau pline de poze cu ei doi, de când erau 
bebeluşi și până vara trecută, când fuseseră fotografiaţi la un 
barbecue. În imagini, Ethan avea același zâmbet șiret, ca și cum 

auzise o glumă pe care n-o pricepea nimeni în afară de el. 

— Sună-mă imediat ce asculţi mesajul ăsta, a zis către 
mesageria vocală și a închis. 

Apoi i-a trimis şi un SMS: 

SUNĂ-MĂ SUNĂ-MĂ SUNĂ-MĂ!!! 

A început să se plimbe neliniștită prin cameră și s-a gândit s-o 
sune pe mama ei. 

Nu. Până nu afla ceva, nu era nevoie să o îngrijoreze. 

A sunat-o pe Whitney. 

— RGJ tocmai și-au actualizat relatarea, i-a spus prietena ei. 
Au o poză cu el. 

Abby a dat refresh pe pagină și a apărut fotografia lui Ethan. 

Fratele ei privea fix în obiectivul aparatului foto, încercând să 
pară tare, dar teama de pe chipul lui era palpabilă. Și mai era 
ceva. Tristete? Regret? 

Zâmbetul care-i era atât de drag lui Abby nu se vedea pe 
nicăieri. 


Capitolul 6 


Ethan 
47 de ore, 59 de minute rămase 


Holul autogării era o încăpere simplă, cu podele albe, ca de 
spital, și vopsea verde-avocado pe pereţi. In fața lui, o singură 
persoană la coadă și nimeni altcineva. Celălalt călător, care 
arăta și mirosea ca un om fără adăpost, scotocea prin buzunare, 
doar - doar o găsi bănuții necesari pentru un bilet. 

Ethan a auzit o ușă deschizându-se în spatele lui și zgomot de 
cizme pe gresie. 

— Pușcăriaș! s-a auzit un glas din spate. Pușcăriaș evadat! 

Ethan a tresărit, surprins de ţipete, și s-a întors. Un bărbat 
stătea acolo și arăta cu degetul spre el. 

— Blake? a spus Ethan, dar întrebarea era inutilă. 

Chiar dacă nu-l mai văzuse de cinci ani, cel mai vechi prieten 
al lui era inconfundabil. 

Blake a început să râdă. Ethan a rămas consternat o clipă, 
apoi a zâmbit și a clătinat din cap. 

— Trebuia să-ți fi văzut mutra! a spus Blake. 

Blake fusese partenerul lui metaforic în fărădelegi când erau 
adolescenţi și partenerul lui real în fărădelegi când s-au făcut 
mai mari. Nu se putea abţine să nu urle și în privinţa asta nu se 
schimbase deloc. Avea același chicotit răutăcios, aceeași 
expresie mizantropică în ochi. În cele din urmă a reușit să se 
stăpânească și s-a apropiat în clănţțănitul cizmelor negre de 
cowboy pe gresie. Și-a desfăcut brațele și l-a îmbrățișat strâns 
pe Ethan, care a tresărit instinctiv. Apoi l-a cuprins pe prietenul 
său cu braţe vlăguite de surpriză. 

A simţit un pistol în haina lui Blake. S-au desprins din 
îmbrăţișare. Omul fără adăpost și casierul de la ghișeu i-au privit 
lung, apoi și-au văzut de treburile lor. 

— Fir-ar să fie, a spus Blake, studiindu-l pe Ethan din cap 
până-n picioare. Arăţi solid. Ai tras de fiare? 

— Cam asta-i tot ce poţi să faci acolo. Să ridici greutăţi. Și să 
citești cărți. 

— Arăţi bine, bărbate, a spus Blake. Mă aşteptam să văd un 
ins gălbejit și slăbănog, cum sunt ăia abia întorși din Irak. Dar 
tu, bărbate, arăţi de parcă te-ai fi antrenat pentru Super Bowl. 

Ethan a râs stingherit. 

Cinci ani fără băutură, fără droguri, cu exerciţii fizice regulate 
și mese la ore fixe îl făcuseră să se simtă sănătos. 

Blake, în schimb, nu arăta așa de bine. Cu vreo cinci 
centimetri mai scund decât Ethan, mereu fusese la fel de 
puternic, la fel de în formă. Acum arăta mai firav, aproape 
slăbănog. Avea niște semiluni întunecate sub ochi, pielea palidă 
și fire albe care câștigau teren la tâmple în fața părului său 
negru și pieptănat lins pe spate. Arăta ca și cum fie nu mai 
dormise de câteva zile, fie abia se trezise - era greu să-ți dai 
seama. 

— Și tu arăţi bine, i-a răspuns Ethan. 

Tonul lui sugera că o spusese doar din amabilitate, așa că a 
adăugat: 

— Îmi pare că în ultima vreme te-mbraci mai ca lumea. 

Blake avea pantaloni negri, cizme negre și o geacă de piele ce 
părea scumpă, lăsată deschisă ca să se vadă cămașa roșu- 
sângeriu. 

— Mulţumesc, a spus Blake, ridicându-și gulerul hainei. E 
nouă, a precizat el. Tu, în schimb - arăţi de parcă ai lucra la un 
magazin Gap din anii 1980. Cât denim poate să pună un om pe 
corp? 

— N-au vrut să-mi dea hainele mele vechi, poţi să crezi? 

— Ce nu pot să cred, a zis Blake, e că stai aici, în faţa mea. 

— Mai important, cum dracu’ se face că tu stai aici în faţa 
mea? 

— Că doar nu credeai c-o să te lăsăm să mergi cu autobuzul! 

xxx 

Mașina închisorii plecase din parcare, lucru pentru care Ethan 
era recunoscător. Bănuia că n-ar fi făcut sau zis nimic că pleca 
împreună cu Blake - nu era teoretic nimic ilegal -, dar nu voia să 
atragă atenţia asupra lui. 

Parcarea era aproape goală; nu se vedeau decât un BMW 
lucios în față și un sedan mai vechi în spate. Niciuna dintre 
mașini nu părea să i se potrivească lui Blake, dar acesta a 
deschis ușa din dreapta a BMW-ului și i-a ţinut-o deschisă lui 
Ethan, ceea ce a părut un gest ciudat, bătător la ochi. Mașina 
era atrăgătoare și aerodinamică, sclipea și se vedea că era 
proaspăt cernită. 

— Frumoasă mașină, a spus Ethan. 

— Îți place? 

— Desigur, a răspuns Ethan, doar din politețe. 

O mașină de 100.000 de dolari era genul de lucruri care poate 
că l-ar fi impresionat cu cinci ani în urmă. 

Interiorul mașinii era aproape imaculat. Mirosea a piele dată 
cu ulei. 

— Ascultă ce puţin zgomot face, a spus Blake. 

Ethan abia dacă reușea să-și dea seama dacă motorul e 
pornit. 

Blake a apăsat pe acceleraţie - acum auzea motorul turat. 
Mașina a pornit, iar cauciucurile au scrâșnit scurt când au 
părăsit în viteză parcarea. 

In timp ce se îndepărtau, Ethan a văzut silueta unei persoane 
în sedan. Putea fi o mașină oficială, iar Ethan s-a întrebat pentru 
un moment dacă stătea cineva cu ochii pe el. Apoi s-a liniștit 
zicându-și că era paranoic. 

Capitolul 7 


Ethan 
47 de ore, 41 de minute rămase 


— Shark vrea să te vadă, a spus Blake. Am ordine stricte să te 
aduc la el de îndată. 

Erau prinși în traficul din Carson City. Exista o rută ocolitoare 
care evita cea mai aglomerată arteră a orașului, dar, de unde se 
aflau, nu avea nicio noimă s-o ia pe-acolo. Așa că se târau ca 
melcul odată cu traficul. Blake tot accelera, apăsa pe frână și se 
încurca în schimbătorul de viteze de pe volan, de parcă n-ar fi 
fost în stare să conducă așa de încet. 

— Ce s-a mai întâmplat de când am plecat? 

Blake a clătinat din cap, ca și cum nici lui nu-i venea să 
creadă. 

— S-au schimbat multe, bărbate. Multe. 

— la dă-mi raportul. 

Ethan era nerăbdător să înceapă această conversație. Voia să 
obţină de la Blake cât mai multe informaţii în timpul drumului de 
45 de minute de la Carson City la Reno. 

Deși economisea timp mergând cu mașina în loc de autobuz, 
tot simţea cum i se scurtează permisia. Dacă nu era atent, 
timpul avea să zboare cât ai clipi. 

— În ultima vreme, Shark controlează cea mai mare parte a 
acţiunii din toată zona asta. Reno. Carson. Tahoe. S-a băgat 
peste tot. 

— Deci acum e pe cai mari? a întrebat Ethan. 

— Ca un adevărat rechin, a spus Blake. În părţile astea, el e 
prădătorul-șef. Cămătăria și comerţul cu bunuri furate sunt 
mărunţiș pentru el acum. 

Fără doar și poate Shark plătise onorariul avocatului care-i 
obținuse lui Ethan permisia. Dar dacă Shark avea acum atâta 
putere cum zicea Blake, Ethan bănuia că ar putea să fie și 
„îngerul păzitor” la care se referise Daryl. Era clar că Shark 
trăsese și altfel de sfori ca să-l elibereze pe Ethan fără escortă. 

Așa că acum se întreba ce ar putea Shark să vrea în schimb. 

În capătul de nord al orașului, scăpat din traficul bară la bară, 
Blake a accelerat, a urcat în viteză panta care slujea drept 
poartă de acces în valea Washoe, apoi a făcând slalom printre 
celelalte mașini pe șoseaua dreaptă care-i ducea spre Reno. 

Vântul dinspre munţi sufla cu putere în vale, iar rafalele 
izbeau mașina. Spre est, Sierra Nevada se înălța de la poalele 
dealurilor spre vârfurile muntoase acoperite de zăpadă. Către 
vest, suprafaţa lacului Washoe era agitată. Totul părea în 
același timp familiar și nou, o contradicţie ciudată creată de 
cinci ani de absenţă. 

Limita de viteză anunţată era de 110 kilometri pe oră, dar 
Blake depășea celelalte mașini de parcă se aflau în zona unei 
școli. Vitezometrul de apropia de 160. Totuși, deplasarea era 
lină, în ciuda vântului. Ethan s-a uitat în retrovizor. Dacă sedanul 
îi urmărise, acum dispăruse de mult. 

Ethan s-a întors să spună ceva și a observat că, atunci când 
Blake accelerase, cracul pantalonilor se ridicase pe picior. 
Ascuns în cizmă se vedea un pistolet. Un .38 micuţ, bănuia, care 
probabil avea doar două gloanţe. 

— ÎI mai știi pe Stuart Kicking Bird? l-a întrebat Blake. Am 
jucat fotbal împotriva lui în liceu. 

Kicking Bird jucase ca fundaș de colț pentru echipa din 
Douglas County, iar Ethan își amintea clar meciul. Ethan, jucător 
la primire, n-a prins nicio pasă tot jocul pentru că Kicking Bird 
stătuse pe capul lui tot timpul. Ethan era jucător la primire pe 
tot terenul pentru că era rapid și puternic, dar în special pentru 
că era înalt - putea să sară și să prindă pase la care ceilalți nu 
reușeau să ajungă. Stuart Kicking Bird era cu aproape opt 
centimetri mai scund decât el, dar a rămas lipit de Ethan cu 
tenacitatea unui pitbull care își încleștase fălcile și nu-i mai 
dădea drumul. Ethan își amintea numele pentru că era deosebit 
și pentru că îl auzise pe crainicul stadionului strigându-l - „pasă 
respinsă de Kicking Bird” - toată seara. 

— Era iute, a spus Ethan. 

— Rapid, l-a corectat Blake, ca și cum distincţia ar fi fost 
importantă. Acum este aghiotantul lui Shark. E un ucigaș cu 
sânge rece. 

Ethan a fost surprins de francheţea afirmației. Nu-i vorbă, 
când lucrase pentru Shark, caftiseră o mulţime de indivizi, dar 
niciodată nu li se ceruse să ucidă pe cineva. Dacă totuși se 

întâmpla așa ceva - și nu credea că s-ar fi întâmplat, cel puţin 
nu de multe ori -, Shark avea alţi oameni care s-o facă. Faptul 
că Blake vorbise atât de direct despre crime însemna ori că 
deveniseră între timp mai frecvente, ori că avansase în ierarhie 
și era informat în legătură cu astfel de lucruri. Sau ambele 
variante. 

— Ți-aduci aminte de acum zece ani, a spus Blake, conflictul 
ăla cu împușcături din Garson City, cu doi fermieri din Montana 
care s-au războit cu un distribuitor de metamfetamină? 

Ethan s-a înfiorat. Știa despre conflict, desigur - toată lumea 
din nordul Nevadei și-l amintea. Dar Ethan știa mai multe detalii 
decât alţii. Tovarășul lui de celulă, Jack, fusese unul dintre 
„fermieri”. 

— Atunci a fost omorâtă și sora lui Kicking Bird, a spus Blake. 
La vremea aia, se droga până-n măduva oaselor cu meta. Când 
a murit soră-sa, a renunţat la droguri uite-așa - Blake a pocnit 
din degete -, ca și cum n-ar fi fost nimic. De droguri s-a lăsat, 
dar n-a luat-o pe calea cea dreaptă. A început să facă joburi. La 
scurt timp după ce-ai plecat, a venit să lucreze pentru Shark. S- 
au potrivit ca Butch Cassidy și Sundance Kid. Acum, individul e 
un nemernic fără scrupule. Să ţii cont că e un ins cu care nu vrei 
să te-ncurci. 

— Nu mi-e frică de Stuart Kicking Bird. 

Ajunseseră în Reno, pe autostrada 395. Orașul era așezat într- 
o vale, între două lanţuri muntoase, Sierra Nevada spre vest, 
negru și cu creste acoperite de zăpadă, și masivul Virginia spre 
est, cu dealuri mai mici, de culoare brună. 

— Și nici de Shark nu mi-e frică, a adăugat Ethan. 

— Păi, ar cam trebui să-ţi fie. De-aia-ţi spun toate astea. 
Lucrurile nu mai sunt cum erau odată. 

— De ce trebuie să mă tem? 

Blake i-a aruncat o privire care-i dădea de înţeles că ar fi 
cazul să știe. Și știa. 

Cu cinci ani în urmă, tăcerea din momentul arestării îi 
adusese multe lui Ethan. Shark îi promisese că „o să aibă grijă” 
de sora lui cât timp era plecat. Să nu ducă lipsă de bani, asta 
fusese înțelegerea. Acum, că Abby nu mai era, Shark nu mai era 
sigur de loialitatea lui Ethan. 

— Din punctul meu de vedere, a continuat Ethan, și-a încălcat 
promisiunea când a angajat-o pe Abby să lucreze la Dark 

Secrets. Nu asta am avut în minte când i-am cerut să aibă grijă 
de ea. 

— Ei bine, ea oricum nu mai e printre noi. lar Shark nu mai 
are nimic cu care să se asigure că tu o să taci. 

— Deci crezi c-o să-mi vină de hac? Ca să nu riște? 

— Nu. Doar îţi spun că trebuie să ai grijă. Să fii atent ce zici. 
să arăţi puţin respect. 

Ethan a clătinat din cap, de-acum mânios. 

— la mai scutește-mă! O să-i spun nemernicului ăluia exact ce 
cred despre el și despre faptul că a angajat-o ca stripteuză și a 
lăsat să fie omorâtă sub privirile lui protectoare. Ticălosul ăla... 

S-a oprit. Nu mai știa ce să spună. Blake a tras îndelung aer în 
piept. 

— Tot ce vreau să-ţi spun e că Shark și Kicking Bird nu mai 
sunt niște oameni pe care să-i calci pe bătături. Lucrurile s-au 
schimbat pe-aici. 

Ethan ar fi vrut să-i spună lui Blake că el trăia în fiecare zi 
printre ucigași. Că și el se schimbase. În schimb, și-a mușcat 
limba și l-a lăsat să termine ce-avea de spus. 

— Lucrez pentru Shark, dar noi doi suntem prieteni de copii. 
Doar încerc să-ţi port de grijă, frăţioare. 

x kx * 

Blake a ieșit de pe autostradă și a luat-o pe Virginia Street, pe 
sub faimosul panou cu „CEL MAI MARE ORĂȘEL DIN LUME”. 
După lăsarea întunericului, când luminile de neon scăldau 
cazinourile, centrul orașului Reno putea să se deghizeze și să 
arate fermecător într-o manieră ieftină. Nici pe departe 
spectacolul oferit de Las Vegas, dar turiștii ameţiţi de băutură 
puteau să-l considere la fel de opulent pentru o noapte. Totuși, 
în timpul zilei, în prim-plan erau magazinele de amanet și 
oamenii fără adăpost și puteai să vezi adevărata faţă a grupului 
de clădiri din centru: o văgăună a jocurilor de noroc, care-i 
atrăgea pe localnici și pe dependenţi să-și cheltuiască lefurile, 
să-și amaneteze moștenirile de familie și sa-și irosească viețile 
în căutarea unei averi dobândite ușor sau a unei rezolvări rapide 
pentru patima lor. În unele privinţe, era un oraș al păcatului în 
mai mare măsură decât Vegas. Vegasul le oferea pensionarilor, 
studenţilor gălăgioși și fetelor care veneau la petreceri ale 
burlăcițelor amăgirea opulenţei. Spoiala nu era la fel de 
strălucitoare la Reno. Era mai ușor să vezi prin ea până în 

măruntaiele jegoase. Centrul orașului Reno însemna mizerie, 
lăcomie și adicție. 

Au mers mai departe pe podul peste râul Truckee. Câteva 
restaurante și sedii de firme mărgineau această secţiune a 
canalului: o cafenea, un bar, o prăvălie de închiriat biciclete. 
Vara, curenţii rapizi învolburau râul, care se umplea de caiaciști. 
Dar în acel moment nivelul apei era scăzut și era mult prea frig 
pentru astfel de activităţi. 

Se apropiau de clubul lui Shark, iar Ethan nu credea c-o să fie 
în stare să amâne întrebarea pe care voia foarte mult să o pună. 

— Tu crezi că Shark a avut ceva de-a face cu ce i s-a 
întâmplat lui Abby? 

— Nu. 

Ethan i-a aruncat o privire care spunea: Esti sigur? 

— Nu avea nimic de câștigat din asta. 

Ăsta era adevărul. Oricât de mult s-ar fi gândit, Ethan nu 
reușea să găsească un motiv pentru care Shark s-o vrea pe 
Abby moartă. Nu ar fi făcut decât să complice înțelegerea cu 
Ethan. 

— Tu ai ști? l-a întrebat Ethan. Ai fi la curent cu așa ceva? 

— Probabil, a spus Blake. De obicei, sunt informat despre 
chestiile astea. 

— Și mi-ai spune, dacă ai ști ceva? 

Blake i-a adresat un zâmbet larg, care spunea: Chiar trebuie 
să întrebi? 

— Cum zisei, frăţioare: lucrez pentru Shark, dar noi doi 
suntem prieteni de multă vreme. 

— M-am gândit că poate-o să ieși din combinaţie, a spus 
Ethan. Că o să ţi se pară un semnal de alarmă ce-am păţit eu. 

Blake a izbucnit în râs. 

— N-ai cum să ieși, bărbate. Chiar și când ești ia pârnaie, e 
doar o pauză. 

A întins mâna și l-a bătut pe Ethan pe genunchi. 

— Nu-ţi face griji. Când o să ieși, o să se găsească un loc și 
pentru tine. Nici n-apucă să se usuce cerneala pe actele de 
eliberare condiţionată și-o să fii la volanul unei mașini ca asta. 

Ethan a mormăit ceva pe un ton neutru. Ar fi putut să-i spună 
lui Blake că nu voia să se întoarcă și că atunci când ieșea din 
pușcărie își dorea o viaţă normală, o slujbă cinstită. Dar ce rost 
ar fi avut? 


VP - 33 


În închisoare, a avut la dispoziţie o grămadă de timp să se 
gândească la lucrurile pe care le făcuse, la oamenii cărora le 
făcuse rău. Odată, flirtase cu o fată la El Cortez, un băruleţ 
modest aflat la câteva intersecţii de locul în care se aflau acum. 
Când prietenul ei i-a spus lui Ethan să o lase în pace, i-a sucit 
omului mâna la spate, l-a țintuit la podea și - cu toate că tipul 
era supus, cu toate că nu era nevoie - i-a dat braţul peste cap. 
Ceva a pocnit în articulaţia umărului. Omul a urlat cât l-au ţinut 
bojocii, iar Ethan și Blake au început să râdă și au ieșit în stradă, 
în căutare de gâlceavă. 

Ethan nu mai voia să fie acea persoană. 

Dar presupunea că Blake voia în continuare. Și că așa va fi 
mereu. 


Capitolul 8 


Ethan 


46 de ore, 50 de minute rămase 


Blake a intrat cu BMW-ul la Dark Secrets și a oprit la poarta 
spre parcarea angajaţilor. Pe asfaltul crăpat, se vedea aruncat 
un prezervativ derulat. Pe lângă gardul din plasă de sârmă se 
adunaseră hârtii, ambalaje de fast-food și cutii de bere goale. 
Vopseaua neagră a clădirii era decolorată și jupuită, dând 
fațadei un aspect deplorabil. 

Locul nu se schimbase niciun pic. 

Blake a coborât geamul portierei și a tastat codul de acces. 

Ethan a văzut ce numere tastase și a observat că era alt cod 
decât când lucra el acolo. De la Shark învățase asta. Ori de câte 
ori cineva tastează un cod - la o ușă încuiată, la un bancomat, la 
coada de la casa de marcat -, trebuie să te uiţi. Nu știi niciodată 
când ti-ar putea fi de folos informaţia. 

Dark Secrets era o clădire uriașă. Clubul propriu-zis, cu scena 
principală, barul și câteva camere private, abia dacă ocupa 
jumătate din construcţie. În rest, erau birouri, vestiar, magazie, 
bucătărie și un depozit în care ţineau limuzina folosită la 

petrecerile private. Astăzi, limuzina era parcată afară, iar ușa 
rulantă de la depozit era închisă. Câteva vehicule erau parcate 
în spate: un Cadillac Escalade, probabil al lui Shark, și alte 
câteva care aparțineau poate puţinilor angajaţi veniţi la muncă 
la ora aia. 

Când au coborât din BMW, Blake i-a spus că vrea să fumeze o 
țigară înainte de a intra. Ethan era nerăbdător să termine odată, 
dar n-a comentat nimic. Se simţea ciudat stând acolo. La 21 de 
ani, i se păruse că a tras lozul cel mare când s-a angajat la Dark 
Secrets. Clădirea - și serviciul - păreau nemaipomenite. Până să 
reușească să vadă prin fațada sclipitoare și urâţenia de 
dedesubt, fusese deja ademenit de charisma lui Shark. Mușcase 
momeala. Fiecare treaptă urcată în ierarhie i se părea mai 
atrăgătoare decât precedenta. De la îmbrâncirea vreunui client 
recalcitrant a trecut la rupt degetele celor care-i datorau bani lui 
Shark. lar de acolo, a ajuns să intre într-un cazinou, cu mască și 
înarmat cu un MP5. 

— Uite ce e, bărbate, i-a spus Blake. Trebuie să-ţi spun ceva. 

Cerul, senin în primele ore ale dimineţii, începuse să se 
înnoreze și aerul devenise cenușiu. 

— Probabil că n-am să pot veni la înmormântare. Sigur nu la 
slujba din seara asta. 

Sinceritatea scuzelor era mișcătoare. Blake era prietenul lui 
cel mai bun, sau cel puţin fusese cândva, dar nici măcar nu-i 
trecuse vreodată prin minte să se aștepte să vină și să-i stea 
alături așa cum ar face cel mai bun prieten. 

— Shark a pus la cale un joc de cărţi cu miză mare la 
Neptune, a adăugat Blake. Rezervat baștanilor. Bani mulţi la 
mijloc. 

— Stai de pază la ușa? 

— Nu, a răspuns Blake cu mândrie. Avem un bodyguard de la 
club pentru asta. Eu conduc show-ul. Mă asigur că totul merge 
ca uns. Stau cu ochii pe bani și dau împrumuturi, dacă e nevoie. 
Am grijă să nu trișeze nimeni. Intrarea e o sută de miare și după 
aia nu mai e nicio limită. Oamenii ăștia sunt serioşi. Au rezervat 
tot penthouse-ul. Or să mai tragă câte-un pui de somn din când 
în când, dar în cea mai mare parte o să joace întruna. Douăzeci 
și patru de ore cel puţin. Poate chiar patruzeci și opt. 

Ethan s-a gândit la intervalul lui de libertate de 48 de ore. | se 
părea de neconceput ca un om să stea tot acest timp la o masă 

într-o cameră plină de fum, uitându-se la cărțile de joc și pariind. 

— Uite, a spus Blake și i-a întins o carte de joc. 

Pe faţă era un as. Pe spate era desenul unei creaturi 
diavolești, cu coarne de țap și gheare, cu colţi ca de lup ieșiţi 
peste buze. Avea o coadă de șarpe încolăcită la picioare și ținea 
un sceptru în vârful căruia era înfipt un craniu uman. 

— Asta îţi dă liber la intrare, a spus Blake. Știu că n-o să vii să 
joci, dar dacă te plictisești și vrei sa-mi ţii companie... a spus și 
a lăsat fraza în aer. 

— Dacă mă vezi că vin cu o sută de miare, o să știi că ţi-am 
furat mașina și am vândut-o. 

Blake a râs și și-a aruncat pe asfalt ţigara fumată doar pe 
jumătate. 

xxx 

De îndată ce Blake a deschis ușa de la intrarea de serviciu, 
Ethan a auzit sunetul muzicii hair metal a anilor 1980 duduind 
dinspre cabaret. Au mers de-a lungul holului cu pereţi din gips- 
carton pe care nimeni nu se obosise vreodată să-i vopsească și 
au trecut pe lângă ușa sălii unde se îmbrăcau dansatoarele. 
Cineva scrisese cu marker negru literele D-E-Z, astfel că acum 
pe ușă scria „VESTIAR DE DEZBRĂCAT”. 

Ethan crezuse că se vor duce direct în spate, în biroul lui 
Shark, dar Blake s-a îndreptat în cealaltă direcţie, spre club. 
Ethan spera că Shark era acolo, dar mai probabil se afla în spate 
și Ethan trebuia să aștepte să fie chemat. 

Nu voia să aștepte - și-așa, timpul lui liber se scurgea rapid. 

Au trecut de bucătărie și de draperia care acoperea intrarea 
în club. Puţina lumină de acolo venea de la becurile divers 
colorate. Roșul era nuanţa dominantă. Totul avea efectul de a le 
face pe fete să arate mai bine și, cumva, să-i facă pe bărbaţi să 
arate trași la faţă și îmbătrâniţi, ascunzând celulita și acneea 
femeilor și adâncind ridurile și cearcănele bărbaţilor. 

O fată dansa pe scenă. Avea părul blond-platinat și niște 
baloane în loc de sâni. Se auzea piesa „Stranglehold” a lui Ted 
Nugent, iar fata își unduia șoldurile seducător pe acordurile 
lente, în crescendo, ale chitarei. Avea câteva tatuaje ici și colo: 
un trandafir pe braț, un fluture pe un șold. 

Nu se uitau la ea decât câţiva bărbaţi. Altă fată se ocupa de 
mese, o activitate deloc rentabilă când afacerea mergea atât de 
slab. Stătea la masă cu un client, discuta banalităţi, dar bărbatul 

nu dădea semne c-ar vrea să ofere ceva pentru un dans în 
poală. Venise să bea niște beri, să se uite la dansatoare și să-și 
clătească ochii cât putea el de bine pentru cât mai puţini bani 
posibil. Schimbul de dimineaţă era cel mai nerentabil pentru 
dansatoare - nu ieșeau bani în perioada asta. 

Ethan l-a urmat pe Blake la bar, unde era staționată o 
matahală de bodyguard, care se străduia să arate plictisit și 
fioros în același timp. Managerul, Cal, stătea în spatele tejghelei 
și fața i s-a luminat când l-a zărit pe Ethan. 

— Hei, ia te uită, ne vizitează trecutul cumva? 

Din câte știa Ethan, Cal se ocupa de clubul lui Shark mai mult 
sau mai puţin legal. N-avea cum să nu fie implicat în 
operaţiunile de spălare de bani care aveau loc, sau măcar să fie 
la curent cu ele, dar altfel activităţile lui erau întru totul dedicate 
clubului, fără amestec în alte fărădelegi ale patronului. Era un 
tip slăbuţ cu o pieptănătură complicată, menită să-i ascundă 
chelia. A luat un telefon, a tastat un număr și a rostit doar: „Au 
ajuns”. Apoi a șters barul cu un șervet pe care l-a aruncat peste 
umăr, o mișcare exersată care semăna cu ce făceau barmanii 
prin filme. 

— Ce ziceţi, băieţi, să vă dau ceva de băut? 

Blake a comandat un bourbon cu gheaţă. Ethan a cerut un 
pahar cu lapte. 

— Lapte? 

— N-am mai băut nimic de cinci ani, a răspuns Ethan. Și o 
gură dacă beau s-ar putea să mă-mbăt. 

Pe scenă, muzica se îndrepta spre punctul culminant, iar fata 
a sărit pe bară, și-a înfășurat picioarele goale pe stâlpul metalic 
și s-a întors cu capul în jos. Ethan a zărit două cicatrici de incizie 
la baza fiecărui sân. 

— Bruce, i-a zis Cal bodyguardului, el e Ethan Lockhart. 
Bodyguardul l-a cântărit din priviri nepăsător. 

— Am auzit de tine, a răspuns el. 

Tipul era cam cu cinci centimetri mai înalt decât Ethan și 
mătăhălos. Puternic, da, dar și gras. Avea o ceafă ca o şuncă de 
Crăciun și corpul clădit ca un trunchi de stejar. Unul dintre ochi 
era încețoșat de o pânză cenușie ca de păianjen, care-i 
acoperea irisul și pupila. 

— Bruce a jucat în linia de atac pentru Nevada, a intervenit 
Blake, ca și cum asta ar fi trebuit să-l impresioneze pe Ethan. 

— Arăţi ca un înaintaș, a replicat Ethan. 

— Și frate-său a jucat, a adăugat Blake. 

Bruce și Wayne erau gemeni, i-a explicat el, și amândoi lucrau 
la club de aproape un an. 

— Îți mai aduci aminte cum eram și noi? a întrebat Blake, 
împungându-l pe Ethan în umăr. Doi ţânci care învățau tainele 
meseriei. 

— Pe tine și pe fratele tău vă cheamă Bruce și Wayne? s-a 
mirat Ethan. Chiar așa de mari fani Batman au fost părinţii 
voștri? 

— Să știi că poanta asta nici n-am mai auzit-o până acum. 

Cântecul s-a terminat, iar dansatoarea blondă a părăsit scena. 

— Tu vezi ceva cu ochiul ăla? s-a interesat Ethan, care ar fi 
vrut ca întrebarea lui să fie o împunsătură, dar Bruce nu a părut 
deranjat. 

— Nu, a recunoscut el, închizând ochiul teafăr, totul e doar o 
mare ceaţă. 

A deschis ochiul bun și s-a uitat la Ethan cu seriozitate. 

— Pare a fi o vulnerabilitate în profesia asta, a remarcat 
Ethan. 

Bruce a ridicat din umeri. Ethan încercase să-l calce pe nervi, 
dar nu i-a mers. A deschis gura ca să-i spună că toți înaintașii pe 
care-i cunoscuse vreodată erau grași și lenți - altfel, ar fi jucat 
pe un alt post -, dar s-a abținut. Nu era în curtea pușcăriei - nu 
era nevoie să-i arate puștiului ăstuia cine era masculul alfa. 

— Atenţie la mine, toată lumea, s-a auzit vocea DJ-ului, avem 
o surpriză frumoasă pentru voi. S-o aplaudăm pe Sierra Rose. 

Un spot a luminat scena și o femeie frumoasă a apărut pășind 
țanţoș pe piesa lui Michael Jackson, „Billie Jean”. Se mișca în 
ritmul uverturii executate pe claviaturi, oprindu-se la fiecare 
câteva secunde și privind seducător spre sala goală. Purta 
ciorapi albi care ajungeau până pe coapse, o fustă neagră scurtă 
care abia dacă acoperea ceva și o geacă neagră din piele, 
descheiată în faţă, dezvăluind un sutien alb. Părul îi era strâns 
sub o pălărie neagră de fetru pe care o tot aranja pe cap în 
anumite momente ale cântecului. 

Blake și Cal au început să discute despre jocul de poker de 
care urma să se ocupe Blake și despre posibilitatea de a aduce 
acolo un grup de stripperițe ca să-i surprindă pe jucători. Bruce 
se prefăcea că ar fi interesat, dar nu-și dezlipea ochii de la 

dansatoare. 

Nici Ethan nu-și putea muta privirile de la ea. Nu-și amintea 
ca vreuna dintre fete să fi fost atât de dinamică. Era sexy, 
desigur, dar mai avea ceva, o charismă intensă pe care nu o 
aveau toate dansatoarele. 

Fata și-a ridicat pălăria, a aruncat-o în spate, apoi și-a legănat 
capul într-un arc de cerc larg care i-a eliberat coama de păr 
caramel. l-a surprins privirea lui Ethan și pe faţă i-a apărut un 
zâmbet, pe care el l-a luat la început drept ușuratic. Dar apoi 
expresia i s-a schimbat puţin și s-a uitat într-o parte, parcă 
jenată. Acum se mișca pe scenă cu mai puţin elan, parcă din 
inerție. 

îl recunoscuse, dar Ethan habar n-avea cine era ea. 

Toţi o urmăreau. Blake și Bruce trebuie să fi văzut genul ăsta 
de lucruri în fiecare zi - iar Cal era pe-acolo de cel puţin două 
decenii -, dar cu toţii păreau vrăjiţi de fată. 

A început al doilea cântec - întotdeauna dansau câte două 
piese -, iar tânăra a continuat să se miște pe scenă. 

— Ce mama dracului face aia acolo? a bombănit Bruce. 

Ethan a crezut că poate se plângea în legătură cu melodia, pe 
care Ethan n-o recunoscuse, dar apoi Bruce a spus: 

— Hei, Cal, nu respectă regulile. 

Fata s-a rotit în jurul barei și s-a lăsat în genunchi în fața 
singurilor doi clienți așezați lângă scenă. Aceștia și-au îndoit 
gâturile ca să se uite pe sub fusta ei, iar fata s-a îndepărtat cu 
pași apăsaţi, mimând sfiiciunea. _ 

Ethan și-a data seama despre ce vorbea Bruce. In afară de 
pălărie, fata nu dăduse nimic jos de pe ea, nici măcar geaca. In 
acest moment al numărului, ar fi trebuit să se fi debarasat de 
majoritatea hainelor, dacă nu de toate, până la chiloţii tanga. 

Cal era iritat. 

— Nu-mi pasă dacă ai doi clienţi sau două sute - trebuie să le 
dai ce-și doresc. 

— Da, a fost de acord Bruce. lar clienţii vor ţâţe. 

Ethan încerca să-și dea seama dacă fusese plecat de prea 
mult timp ori fata chiar era atât de frumoasă pe cât i se părea 
lui că este. Se afla la o distanţă bunicică, dar avea o vedere 
excelentă - confirmată de ultimul control din penitenciar - și era 
destul de sigur că mintea lui înfometată de femei nu-i juca feste. 

— Uite că vine Stu, i-a atras atenţia Blake, lovindu-l în umăr. 

Ethan și-a desprins ochii de la dansatoare. Dinspre o ușă 
aflată în partea din spate a clubului se apropia un bărbat 
amerindian zvelt, cu pași măsuraţi și siguri. Ethan nu l-ar fi 
recunoscut dacă ar fi trecut pe lângă el pe stradă, dar știind cine 
era, a văzut asemănarea cu adolescentul care-l arsese pe 
terenul de fotbal în urmă cu 12 ani. Avea cam un metru optzeci 
și era bine făcut - nu-și crescuse masa musculară ca Ethan, dar 
fără doar și poate că era în bună formă fizică. Purta pantaloni 
din stofă și un sacou negru, iar părul, și el negru, era tuns scurt. 
Nu era îmbrăcat ţipător ca Blake, dar ceva în legătură cu 
costumația sa - culoarea neagră, lipsa de frivolitate - îi dădeau 
un aer de seriozitate care lui Blake îi lipsea. Înfăţișarea atent 
construită a lui Blake îl făcea să arate ca unul care aspiră la 
titulatura de gangster. Stuart Kicking Bird, fără să se străduiască 
prea mult, arăta ca un gangster. 

— Stu, a continuat Blake. El e Ethan Lockhart. 

Kicking Bird a dat ușor din cap, abia luând act de prezentare. 
Nu a întins mâna. 

— Cândva, demult, am jucat fotbal unul împotriva celuilalt, i-a 
amintit Ethan. 

Kicking Bird s-a uitat la el cu o expresie care sugera nu numai 
că încerca să și-l amintească pe Ethan, dar și că avea dificultăți 
să-și aducă aminte vremurile când se ocupase cu ceva atât de 
banal ca fotbalul. Ca și cum se întâmplase într-o altă viaţă. 

— Imi pare rău de ceea ce s-a întâmplat cu sora ta, a spus 
Kicking Bird, o afirmaţie ce părea destul de bine cugetată, dar 
era ca și cum vorbele ar fi fost furnizate de sistemul audio al 
unui computer. 

Individul avea ochi reci și un ton monoton. 

— Da, a intervenit Cal din spatele lui, încercând să 
compenseze faptul că nu zisese nimic mai devreme, am fost cu 
toţii tare trişti când am auzit. 

— Mulţumesc, a răspuns Ethan. 

— Mda, a adăugat Bruce, la fel de lent în intervenţia sa în 
conversaţie cum fusese probabil și pe terenul de fotbal. Chiar a 
fost o fată frumușică. 

Ethan a simţit o undă de iritare. O fată frumușică? Doar atât îi 
fătase mintea mocofanului ăstuia? 

— Haide, Ethan, l-a îndemnat Blake, bătându-l ușor pe 
spinare. Hai să-l vedem pe Shark. 

— Tu nu, a spus Kicking Bird și Blake s-a oprit în loc. Shark a 
spus că ești liber. Du-te la hotel și începe să pregătești lucrurile. 

Blake a părut rănit. N-ar fi vrut să lipsească de la reuniune. 
Dar n-avea de gând să-l sfideze pe Kicking Bird. 

— Da, pare un plan bun. 

L-a mai îmbrățișat o dată pe Ethan. 

— Să vii să mă vizitezi, fratele meu, i-a șoptit la ureche. 
Ultimul etaj. Neptune. 

— Sigur, a răspuns Ethan, știind că n-o să se ducă. 

Bruce a luat-o înainte, urmat de Ethan și, în ariergardă, 
Kicking Bird. Au trecut pe lângă scenă și Ethan s-a uitat în sus la 
fată. Ea i-a prins privirea și acum expresia ei se schimbase. 

Era îngrijorată. Pentru el. 


Capitolul 9 


Ethan 


46 de ore, 22 de minute rămase 


Bruce a împins ușa ce dădea în camera unde se îmbrăcau 
dansatoarele, iar Ethan l-a urmat. Pe un perete erau dulapuri 
metalice, iar pe celălalt se aflau niște despărțţituri cu oglinzi, 
unde fetele se așezau ca să-și schimbe costumele și să se 
machieze. Încăperea era goală acum, în afară de blonda cu sâni 
falși care se aflase pe scenă mai devreme și o tânără negresă 
îmbrăcată în colanţi cu imprimeu stil leopard și fără nimic în 
partea de sus a corpului. Ambele femei se uitau la ei în oglindă 
când Ethan a intrat împreună cu Kicking Bird și Bruce. Nu au 
făcut niciun efort ca să se acopere cu ceva. 

Camera duhnea a parfum care acoperea o duhoare de 
sudoare înțepătoare. 

— Dezbracă-te, Ethan, a spus Kicking Bird. 

— Poftim? 

— Trebuie să dai hainele jos de pe tine. 

— Păi de ce? 

— Poţi să-ți dai seama și singur de ce. 

— Crezi că am vreun fir de microfon? 

— De fapt, acum nu se mai folosesc fire, a comentat Bruce pe 
un ton serios. Mai degrabă un abțţibild cu un mic transmițător 
wireless. Așa am văzut eu la televizor. 

Ethan și-l imagina stând singur în apartament, mâncând o 
găletușă de îngheţată și urmărind Law & Order. 

— E o măsură de precauţie, a insistat Kicking Bird. Nu poţi să-l 
vezi pe Shark dacă nu te dezbraci. 

— Am lucruri mai bune de făcut decât să stau aici cu niște 
căcănari ca voi, a replicat Ethan. Am acceptat să vin aici în 
semn de amabilitate fată de Shark. 

— Și pentru că Shark l-a plătit pe avocatul care ţi-a completat 
actele pentru permisie, mi se pare rezonabil ca amabilitatea ta 
să acopere și această solicitare. 

Ethan se uita de la Kicking Bird la Bruce. A surprins privirea 
tinerei negrese. Aceasta se întorsese și nici nu se mai prefăcea 
că-i urmărește doar în oglindă. 

— Haide, drăguțule, dă jos textila, l-a îndemnat ea. Aici nu e 
cazul să faci pe rușinosul. 

Comentariul ei a avut darul să împrăștie tensiunea, iar Ethan 
a râs pe înfundate. Bruce a chicotit și el. Kicking Bird a rămas 
tăcut. 

Ethan și-a dat jos geaca, a lăsat-o să cadă pe podea, și apoi 
și-a descheiat cămașa. Și-a tras tricoul peste cap, s-a descălțat, 
și-a desfăcut cureaua și a lăsat și blugii să cadă. 

A rămas în șosete și boxerii de la pușcărie. 

— De tot, a insistat Kicking Bird. 

Ethan și-a scos ciorapii și a lăsat și boxerii să cadă. A stat așa, 
pe loc, ca toată lumea să îl vadă. 

A auzit o pereche de tocuri apropiindu-se pe hol și cineva a 
împins ușa. Era fata de pe scenă. A încremenit, s-a uitat la 
Ethan, apoi și-a coborât privirea la pieptul acestuia, la stomac și 
mai jos. 

— Ups, a exclamat ea. Scuze. 

S-a uitat la Kicking Bird. 

— Am vrut să zic, scuze că v-am întrerupt. 

Se făcuse roșie la fată. 

— la loc, a încurajat-o negresa. Savurează spectacolul. 

Ethan a rămas în picioare. Bruce s-a apropiat și i-a scotocit 
prin haine, căutând orice ar fi putut să semene cu un microfon. 

Când a terminat, le-a lăsat să cadă pe podea, iar Kicking Bird a 
mișcat o singură dată din cap ca semn că Ethan se putea 
îmbrăca. 

Ethan și-a tras blugii pe el și a început să-și vâre o mână prin 
mâneca tricoului, când fata de pe scenă s-a apropiat de el. 

— Bună, a spus ea zâmbind. 

— Salut? a răspuns el cu ton întrebător. 

Fata își aruncase pe ea o bluză de trening și-și prinsese părul 
la spate în coadă. De aproape, era și mai frumoasă decât fusese 
pe scenă. Avea o piele luminoasă și genul acela de ochi care te 
puteau ţine prizonier. Era de o frumusețe izbitoare, fără 
îndoială, dar cu bluza aceea pe ea și cu părul prins la spate, 
arăta mai degrabă ca fata frumușică din vecini decât ca una pe 
care ai vedea-o într-un club de striptease. Acesta fiind și motivul 
pentru care bărbaţii o îndrăgeau atât de mult. Nu i-ar fi atras pe 
toți clienţii, dar pentru unii putea să fie idealul, dulcică și sexy. 

— Nu mă recunoști, așa-i? A 

Ethan a clătinat din cap, parcă scuzându-se. Incerca să se 
orienteze după numele de scenă - „Sierra Rose” dar nu-și 
amintea ca vreuna dintre fete să aibă așa un nume. In plus, era 
prea tânără ca să fi lucrat în club cu cinci ani în urmă. 

— Whitney. Prietena lui Abby. 

— Oh, Doamne! a exclamat el. Whitney? 

Dintr-odată, o recunoștea. Fetița cu care sora lui obișnuia să 
alerge de colo-colo era ascunsă în trăsăturile femeii uluitoare ce 
stătea în fața lui. Ochii, nasul, felul cum i se aliniau dinţii când 
zâmbea - toate erau indicii ale unui mister pe care nu reușise 
să-l dezlege. lar acum, când misterul se rezolvase, se simțea ca 
un caraghios pentru că nu-l deslușise mai devreme. 

A devenit repede conștient că rămăsese cu bustul gol, așa că 
a încercat să-și tragă tricoul peste cap în timp ce revederea cu 
Whitney îl făcea să se comporte stângaci. Și l-a pus pe dos șia 
fost nevoit să-l scoată și s-o ia de la capăt. Ea fusese stânjenită 
pe scenă, iar acum îi venise lui rândul. 

— Nu știam că lucrezi aici, a zis Ethan, căutând mâneca 
potrivită. Ultima oară când te-am văzut erai... 

A lăsat fraza în aer, încercând să-și amintească. 

Whitney fusese întotdeauna un copil frumos, dar el era cu 
șapte ani mai mare. lar după ce ea și Abby deveniseră 
adolescente, el nu mai fusese prea mult prin preajmă. Fusese 

ocupat să lucreze pentru Shark. 

Fata zâmbea cu gura până la urechi și Ethan și-a dat seama 
că și el făcea la fel. În sfârșit a reușit să-și îmbrace corect 
tricoul. Nu prea știa ce să-i spună. Îi venea să-i zică „Arăţi 
minunat” sau „Te-ai făcut fată mare de-acum”, dar niciuna 
dintre remarci nu părea potrivită. 

Bruce a rupt tăcerea în locul lor. 

— Haide odată, i-a atras el atenţia, arătând spre încheietura 
mâinii, cu toate că nu purta ceas. 

Pe Kicking Bird, conversaţia părea să-l lase indiferent. 
Celelalte fete se întorseseră cu faţa la oglinzile lor. 

— Ce să zic, a spus Whitney, mi-a părut bine să te văd. 

— Da, și mie. 

— Bănuiesc c-o să ne vedem diseară la slujbă. 

— Da. Ne vedem atunci. 

Alte două fete au intrat în cameră, unele noi, pe care Ethan 
nu le-a recunoscut. L-au privit cu curiozitate. Una dintre ele a 
scos un sunet exagerat, ca și cum ar fi gustat din ceva bun. 

Tânăra negresă, care fusese acolo tot timpul, a confirmat: 

— Da, știu. Trebuia să fi fost aici acum vreo două minute. 

Whitney și-a tras pe ea niște pantaloni de trening pe fundul 
cărora era imprimat cuvântul ROZ. Și-a vârât picioarele într-o 
pereche de teniși fără șireturi și, fără să salute sau să-și ia 
rămas-bun de la celelalte fete, a plecat, cu o geantă sport 
aruncată peste umăr. Ethan, care tocmai se încheia la șireturi, a 
urmărit-o la plecare. Se gândea că poate-o să arunce o privire în 
urmă spre el, dar Whitney nu s-a uitat. 

| s-a părut ireal s-o vadă pe fata asta din copilărie în acest 
moment al maturității lui. Cele două - clubul și fata - nu păreau 
să se potrivească între ele și asta îi amintea din nou de faptul că 
sora lui lucrase aici. Nici ea nu se potrivea cu locul ăsta. Nu așa 
cum se gândea Ethan la ele. Abby însemna tot ce era bun pe 
lumea asta - surioara lui mai mică, care nu putea face nimic 
greșit, în orice caz, nu în ochii lui. Avea un simţ al umorului 
sarcastic, putea fi bătută-n cap și era încăpăţânată în draci, dar 
în esenţă era o persoană minunată. Clubul, pe de altă parte, era 
plin de murdărie - clienţi și angajaţi deopotrivă. Reprezenta tot 
ce era rău în trecutul lui. 

Locul lui Abby nu fusese niciodată aici. 

— Sunt gata, a zis el, ridicându-se în picioare. 


VP - 44 


Kicking Bird i-a cerut lui Bruce să se ducă la garaj să verifice 
nu știu ce. 

Bruce a ieșit pe o ușă, iar Ethan la urmat pe Kicking Bird pe 
altă ușă. Holul era mai îngust decât și-l amintea, cu tavanul mai 
jos. Și-a adus aminte cum, în liceu fiind, a trebuit să meargă la 
fosta lui școală elementară ca s-o ia pe Abby de-acolo. 
Trecuseră câţiva ani de când fusese în clădirea aceea și era 
șocat de cât de mici i se păreau acum dulăpioarele sau pupitrele 
din sălile de clasă. Desigur, toate erau la fel; el era cel care se 
schimbase. La fel i se păreau acum măruntaiele clubului - 
familiare, recognoscibile, dar cumva diferite și mai mici decât și 
le amintea. 

Kicking Bird a bătut o dată și a deschis ușa de la biroul lui 
Shark fără să aștepte răspuns. 

Shark stătea în mijlocul încăperii, purtând, ca întotdeauna, 
haine ţipătoare și bijuterii stridente. Din câte putea Ethan să-și 
dea seama, era posibil să fi fost acolo, în picioare, de câteva 
minute bune, ca și cum ar fi fost perfect normal să stea 
nemișcat ca o statuie, așteptând să se deschidă ușa biroului. 

— Ah, iată-te! a exclamat Shark zâmbind larg. 

Avea niște cioturi de dinţi neuniformi, ca și cum cineva i-i 
pilise. 

— Nu-mi vine să cred! 

— Salut, Shark, a răspuns Ethan. 

Shark la cântărit din priviri de sus până jos. 

— Fir-ar să fie! Da' mare te-ai făcut. 

În afară de faptul că îmbătrânise, Shark nu se schimbase 
mult. Cu un nas turtit, pielea palidă ca varul și aspră ca nisipul și 
o gură plină cu dinţi mititei, Shark arăta cumva ca prădătorul 
oceanic după care își primise porecla. Era îmbrăcat cu o cămașă 
verde-lime, o cravată roz-somon, un sacou de culoarea lavandei, 
brățări de aur pe ambele încheieturi, inele pe mai multe degete. 

— Nu-i puţin cam de dimineaţă pentru niște haine atât de 
țipătoare? a întrebat Ethan. 

Shark a râs - un sunet gros, gâjâit, ca un urs care tușește - și 
l-a luat în braţe pe Ethan, care a tresărit. Apoi l-a îmbrățișat și 
el. Nu prea putea să se abţină. O fi fost Shark un om rău, dar era 
lucrul cel mai apropiat de un tată pe care-l avusese Ethan 
vreodată. 

Capitolul 10 


Ethan 
46 de ore, 7 minute rămase 


Biroul lui Shark era mai mizerabil decât și-l amintea Ethan, 
mai puţin impresionant. Înainte, pereţii cu lambriuri din lemn 
păreau să-i dea un aspect rustic, ca de cabană, dar acum 
decorul părea ieftin și nepotrivit. De o parte și de alta a biroului 
erau mai multe acvarii. Cele din stânga lui Shark conţineau șerpi 
și diferite reptile, tarantule și scorpioni. La dreapta, erau pline 
de pești portocalii, roșii și galbeni. Cele mai multe dintre acvarii 
păreau goale acum, dar Ethan și-a imaginat că locatarii probabil 
că se ascundeau pe sub pietre sau se contopeau cu nisipul. 
Colecţia îl impresionase când era mai tânăr, dar acum pereţii din 
sticlă păreau murdari, iar peștii nu mai erau chiar atât de 
exotici. 

Peretele din spatele biroului era și acum tapetat cu poze 
spectaculoase ale multora dintre fete, unele fiind atât de vechi, 
încât pieptănăturile se demodaseră. Shark nu afișa decât poze 
ale fetelor cu care se culcase - un etalaj de trofee tot mai 
numeroase, începând din ziua în care deschisese clubul. Ethan 
s-a simţit recunoscător că nu vedea nicio poză cu Abby. Sau cu 
Whitney. 

Shark s-a așezat la birou, iar Ethan, în faţa lui. Lângă el mai 
era un scaun, dar Kicking Bird s-a postat pe biroul lui Shark, cu 
fața la Ethan, mai aproape de el decât ar fi fost socialmente 
acceptabil într-o întrunire normală la birou. Părul tuns cu 
foarfecă al lui Shark, întotdeauna scurt, dar nu ras, avea mai 
multe fire cenușii decât în urmă cu cinci ani. Pielea de pe față i 
se lăsase, fălcile începând să semene cu ale unui buldog. Era 
mai masiv, dar nu cu mult. Întotdeauna fusese bondoc și bine 
legat, dar nu gras de-a binelea. Era un om care putea să-și pună 
un costum de haine business și să se învârtă lejer prin înalta 
societate sau putea să-și tragă pe el un tricou și să intre într-un 
bârlog de traficanţi și nimeni - nici dacă era mai solid și mai 
puternic - nu l-ar fi călcat pe bătături. 

Ethan a remarcat o fotografie pe birou, orientată astfel încât 
să fie văzută de musafiri, în care Shark ședea pe puntea unui 
mic iaht, cu câte-o tânără în costum de baie de fiecare braţ. 

— Am cumpărat o barcă după ce ai intrat acolo, i-a explicat 
Shark, observând încotro se îndreptase privirea lui Ethan. Dacă 
n-ar fi fost frig ca naiba acum, te-aș fi scos la o plimbare pe lac. 

Ethan era dispus să sară peste amabilităţi - îl durea în cot de 
barca lui Shark -, dar s-a gândit că probabil era necesar să ia 
parte într-o oarecare măsură la această discuţie măruntă. 

— Tu ai cumpărat o barcă? 

Shark îi mărturisise cândva lui Ethan că, de fapt, nu știa să 
înoate, ceea ce lui i se păruse de-a dreptul amuzant, având în 
vedere numele și afinitatea lui pentru pești. 

— Ce pana mea, nu tre’ să fii Michael Phelps ca să poţi 
aprecia o felaţie în mijlocul lacului Tahoe, a replicat Shark. 

Au sporovăit așa câteva minute. Au vorbit despre cum merge 
treaba la club și cum e viaţa în pușcărie, ambele discuţii fiind în 
mod deliberat vagi. Kicking Bird n-a spus nimic. Muzica din club 
- o piesă pop pe care Ethan n-a recunoscut-o - ajungea la ei 
distorsionată și înăbușită. 

În sfârșit, Shark a schimbat tonul ca pentru a arăta că trecea 
la treburi serioase. A întrebat: 

— Deci ești ieșit pentru două zile, așa-i? 

— Pentru pomenirea din seara asta și înmormântarea de 
mâine. Şi o noapte în plus, ca să - nu știu - să fiu cu familia, 
bănuiesc. 

— Te întorci duminică dimineaţa? 

— Da, duminică dimineața. 

— Fără paznici? Fără GPS pe gleznă? 

— Fără. Bănuiesc că ţie trebuie să-ți mulţumesc pentru asta. 

Shark s-a lăsat pe spătarul fotoliului și a clătinat din cap. 

— Avocatul? Aia n-a fost nimic. 

— Păi atunci, mulțumesc. 

A încercat să rostească vorbele cu convingere, ca să-i arate 
lui Shark că vorbise serios - în ciuda a ceea ce avea să spună 
peste câteva minute - și să-și exprime mulţumirile nu numai 
pentru avocat. 

— N-am mai auzit niciodată de cineva care a primit permisie 
fără vreo echipă de securitate sau măcar o brățară la gleznă, a 
comentat Shark. De-aia m-am gândit că poate colaborezi cu 

agenţii federali. 

Ethan s-a întrebat dacă se juca acum cu el, dar pe Shark nu-l 
caracterizase niciodată modestia. Daryl îi făcuse aluzie la un 
prieten sus-pus - un înger păzitor - care contribuise la 
negocierea condiţiilor de eliberare. De bună seamă că se 
înșelase. 

Shark s-a aplecat în faţă, cu expresia schimbată. 

— Ştii că pot să adulmec o minciună de parc-ar fi un căcat de 
câine lipit de pantoful tău. Sunt un detector de minciuni uman. 

Ethan știa că e adevărat. Shark își clădise această reputaţie 
cu mult timp în urmă ca jucător de poker care putea 
întotdeauna să-și dea seama când cineva joacă la cacealma. Era 
o deprindere care i-a servit de minune mai târziu, ca negustor 
de mărfuri furate și cămătar. Într-o zi, în club, Blake și Ethan l-au 
pus la încercare. Au spus minciuni și adevăruri despre cele mai 
banale lucruri - culorile lor preferate, filmele lor preferate, ce 
mâncau la micul-dejun - și Shark a ghicit adevărul de fiecare 
dată. 

— Lucrezi pentru agenţii federali? a întrebat Shark pe un ton 
din care dispăruse toată jovialitatea. Să nu mă minţi, c-o să știu! 

Ethan a aruncat o privire spre Kicking Bird, care stătea foarte 
aproape de el, apoi s-a uitat din nou la Shark. S-a temut pentru 
o clipă că mișcarea ochilor să-i i-ar putea crea lui Shark o 
impresie greșită. 

— Nu lucrez pentru polițiști, Shark. Nici pentru agenții 
federali. Pentru nimeni. Nu te-am vândut acum cinci ani. De ce 
te-aș băga în bucluc acum? 

Ethan a simţit cum îi crește pulsul. Ce s-ar întâmpla dacă lui 
Shark i s-ar părea că îl minte? 

Shark s-a relaxat în fotoliu, mulțumit. 

— Am vrut doar să lămuresc chestia asta. 

Ethan s-a aplecat în faţă. 

— Eu n-am aceleași superputeri de detectare a minciunilor ca 
tine, dar am și eu o întrebare. Ai vreo legătură cu moartea lui 
Abby? 

Ethan simţea că-i tremură braţele și picioarele. Inima îi bătea 
mai tare decât ar fi dorit. 

— Nu, a răspuns Shark pe un ton liniștit, și a părut sincer. 
Bineînțeles că nu. Mi-a plăcut sora ta, băiete. Era o fată 
simpatică. Ti-am spus c-o să am grijă de ea și asta... 

— Când te-am rugat să ai grijă de ea, a ripostat Ethan, nu ți- 
am sugerat s-o angajezi să se dezbrace, dar-ar dracii! 

— Ascultă-mă, a replicat Shark așezându-și mâna pe birou. 
Asta a fost ideea ei. 

Ethan începea să fiarbă. 

— Mi se rupe mie de a cui a fost ideea, a ripostat el, 
aplecându-se peste birou. Nu trebuia s-o faci. 

Kicking Bird s-a ridicat, gata să intervină, dar Shark l-a liniștit 
cu un gest. 

— Ethan, respiră adânc, l-a îndemnat Shark. 

Ethan s-a uitat lung la el, apoi s-a întors într-o parte. A făcut 
câţiva pași prin încăpere. S-a uitat la unul dintre șerpi, care 
stătea încolăcit sub o lampă de căldură. Se uita la el cu ochi reci 
de reptilă. 

— Ştii ceva despre cum e să-i plătești pe oameni la negru? a 
continuat Shark. Să speli bani, adică. Să faci banii ilegali să pară 
legitimi. Știi ceva despre asta? 

Ethan a crezut că e o întrebare retorică, dar se părea că Shark 
chiar așteaptă un răspuns. 

— Nu, a răspuns el. 

— Era greu să-i dau bani surorii tale, să-i plătesc școala, 
facturile și altele. Ea se ducea și plătea totul cu bani gheaţă și 
nu putea să demonstreze că ar avea vreun venit. A fost 
controlată de Fisc. De două ori. 

Ethan asculta. Îi studia faţa lui Shark, dar nu putea să-și dea 
seama dacă minte sau nu. 

— Să vină să lucreze aici a fost ideea ei. Așa, era simplu să 
pară totul legal. Cam o dată pe lună, când termina tura de vineri 
noaptea, o aștepta la bar un plic dolofan. Un bacșiș generos de 
la un client anonim. 

A întors degetul spre el, ca și cum n-ar fi fost evident cine era 
clientul anonim. 

— Toate astea au fost pentru tine, a zis și a arătat spre Ethan. 
Pentru loialitatea ta. 

— Și pentru tăcerea mea. 

— Da. Pentru ambele. Dar tot pentru tine. 

Ethan s-a gândit că adevărul se afla probabil undeva în 
detaliile ascunse ale poveștii lui Shark. Abby poate c-o fi propus 
să vină să lucreze la club, dar Ethan nu era într-atât de naiv 
încât să nu-și dea seama că Shark îi plantase ideea. Probabil îi 

spusese că-i este greu să-i dea bani, îi explicase cum 
funcționează spălarea de bani, spunându-i probabil ceva de 
genul „ce bine-ar fi dacă ai avea o slujbă legală, unde să te pot 
plăti în plus”. 

Ethan a deschis gura ca să-l întrebe pe Shark de ce n-a pus-o 
să servească băuturi la mese, în loc să danseze - fetele alea 
erau îmbrăcate în negru din creștet până-n tălpi, în blugi și 
helănci, astfel încât să fie siguri că erau privite doar ca niște 
chelneriţe. Abby ar fi putut să facă jobul ăla la fel de ușor. Dar n- 
a mai spus nimic. Discursul despre loialitate al lui Shark își 
făcuse efectul. Nu voia să pară nerecunoscător. Omul avusese 
grijă de sora lui - indiferent dacă lui Ethan îi plăcea sau nu 
maniera în care o făcuse - și-i plătise avocatul și la arestare, și 
când depusese cererea de permisie. 

— Totul e foarte urât. A fost ucisă, Shark. Nici măcar nu 
reușesc să mă-mpac cu gândul. 

— Știu, băiete, a răspuns Shark, lăsându-se din nou pe 
spătarul fotoliului. Asta-i unul din motivele pentru care am vrut 
să vorbesc cu tine azi. Sunt pregătit să te-ajut să faci ceva în 
privinţa asta. 

Ethan s-a uitat pe rând la cei doi bărbați din fața lui. Kicking 
Bird era imposibil de citit. Shark părea încântat de sine, ca și 
cum tocmai îi făcuse lui Ethan oferta vieţii. 

— Tu știi că am și eu anumite relaţii, a continuat Shark. Stu și 
cu mine o să cercetăm uciderea surorii tale. O să aflăm ce s-a 
întâmplat. Avem anumite talente și metode pe care polițiștii nu 
le au. 

— Care-i clenciul? a întrebat Ethan. 

— Cine zice c-ar fi un clenci? 

— Ei, haide. Nu sunt nou în chestiile astea. 

Shark s-a încruntat, ca și cum ar fi fost nedumerit. 

— Ei, dacă te oferi, a răspuns el, ar fi un mic lucru pe care ai 
putea să-l faci. Dar de fapt e mai degrabă spre binele tău decât 
al meu. 

Ethan asculta. Pulsul abia apucase să-i încetinească, dar 
acum îi accelera din nou. 

— Tot ce te-aș ruga ar fi să nu te superi prea tare când o să te 
întorci duminică în pușcărie. 

Era rândul lui Ethan să se încrunte. Nedumerirea sa era reală. 

— Ştii, a adăugat Shark ridicând din umeri, dacă s-au 

schimbat puţin lucrurile cât ai fost plecat. 

Ethan a înţeles. 

Jack. 

Nu și-ar fi dat seama dacă Blake nu i-ar fi povestit că Stuart 
Kicking Bird își pierduse sora. Jack - sau fratele lui - o ucisese pe 
sora lui Kicking Bird. Înainte să fie mutat din închisoare, Jack 
fusese victima mai multor tentative de omor. Dar de îndată ce 
începuse să stea prin preajma lui Ethan, tentativele încetaseră. 
Lucrurile începeau să capete noimă. 

Ethan s-a uitat urât la Kicking Bird, încercând să-l intimideze, 
dar fostul lui adversar la fotbal i-a întors privirea la fel de 
impasibil ca oricând. 

— Nu se poate așa ceva, i-a zis Ethan lui Shark. M-ai scos din 
pușcărie pentru asta? 

— Nu te-am scos eu afară, a insistat Shark. Doar l-am plătit pe 
avocat. Dar când am auzit că vrei să ieși, m-am gândit că ni se 
oferă șansa să rezolvăm niște trebușoare. 

Ethan ar fi vrut să plece cât mai repede de-acolo. Acum, că 
știa ce puneau la cale, nu mai voia să ia parte la această 
conversaţie. Se gândea ce-ar putea face ca să-i oprească, dar 
știa că primul pas era să-și păstreze cumpătul, deocamdată. 

— Acum, eu o să-ţi fac acest favor, a continuat Shark. O să 
aflu ce s-a întâmplat cu Abby. lar tu nu trebuie decât să trăiești 
și să-i lași și pe alţii să trăiască. 

— Un favor? a ripostat Ethan. Îmi ești dator, Shark. Tocmai am 
făcut cinci ani în pușcărie și mai am cel puţin doi. Puteam să te 
dau în gât și să plec liber. 

— Apreciez, a răspuns Shark. Dar dacă m-ai fi dat în gât, n-ai 
fi ajuns prea departe. 

Ethan a înţeles amenințarea. 

— Mi-ai promis c-o să ai grijă de ea. Dacă tu crezi c-o să poţi 
afla ce i s-a întâmplat, atunci fă-o. Pentru mine. Nu te târgui cu 
mine să mă uit în altă parte în timp ce tu ucizi pe cineva. 

— Bine, o să-ţi fac favoarea asta. Dar nu mă târguiesc. O să te 
uiti în altă parte. Înţelege, Ethan, că puteam să fac asta în orice 
moment, dar m-am abținut din respect pentru tine. Acum, că ai 
ieșit și nu trebuie să fii acolo, e momentul. 

— Adică acum, când nu sunt acolo ca s-o împiedic? 

— Știu că ești prieten cu tipul ăsta, a spus Shark, dar mie îmi 
datorezi loialitate. 

— Nu mai lucrez pentru tine. 

Shark a zâmbit larg, arătându-și dinţii retezați. 

— Ştii, a comentat el, lucrurile s-au mai schimbat pe-aici de 
când ai plecat. 

— Așa am auzit și eu. 

— Stu a devenit mâna mea dreaptă. Dacă n-ai fi fost în 
pușcărie, puteai să fii tu mâna mea stângă. Mi-a plăcut mereu 
de tine, Ethan. 

— Păi, măcar îl ai pe Blake. 

Shark a clătinat din cap. 2 

— E un băiat bun. Loial. Dar nu e ca tine, Ethan. Intotdeauna 
mi-am dorit să fi fost arestat el. 

A dus un deget la buze și a scos un șșșt. 

— Să nu-i zici c-am spus asta. 

— Și cu mine s-au schimbat lucrurile, Shark. Când îmi termin 
sentința, vreau să trăiesc curat. Nu mai vreau să am nimic de-a 
face cu locul ăsta. 

— O să mai vorbim despre asta înainte să te duci înapoi, a 
spus Shark, ca și cum vorbele lui Ethan ar fi fost lipsite de 
importanţă. 

Ethan nu i-a răspuns. N-avea nicio intenţie să se mai vadă cu 
Shark înainte să se întoarcă. 

Ca și cum i-ar fi citit gândurile, Shark l-a anunțat: 

— Eu și câteva fete vom veni la înmormântare. Vreau să-mi 
prezint omagiile. 

Ethan s-a simţit din nou năpădit de mânie. Nu voia ca Shark 
să ia parte la înmormântarea lui Abby. S-a ridicat să plece și a 
pornit spre ușă înainte să-l oprească. 

— Mai e ceva ce vreau să-ţi arăt înainte să pleci, a continuat 
el. În depozit. 

Ochii lui Kicking Bird au privit iute la Shark: o expresie de 
surprindere - prima emoție reală pe care o văzuse Ethan pe faţa 
lui de când intrase în club. 

— E în regulă, l-a liniștit Shark pe Kicking Bird. Vreau să vadă. 

— Ce să văd? a întrebat Ethan. 

Shark a rânjit din nou. În acel moment, cu ochii lui negri 
îngustaţi, faţa lui îi amintea lui Ethan de ce oamenii se temeau 
de el. 

Capitolul 11 


Abby 
Cu 5 ani în urmă 


Abby a coborât din autobuz și s-a îndreptat spre clădirea 
tribunalului districtual. Chiulea de la școală. Maică-sa îi 
interzisese să se ducă, dar ea s-a gândit că trebuia să fie alături 
de Ethan. Era o zi de primăvară caldă. Gazonul din curtea 
tribunalului își pierdea tenta maronie de iarnă, ici și colo 
răsărind fire verzi. Copacii înfloreau. Părea a fi o zi a unor noi 
începuturi, ceea ce era nedrept, căci asta era ziua în care Ethan 
se ducea la închisoare. 

A trecut prin detectorul de metale și s-a uitat în jur, ca să 
vadă unde trebuie să meargă. Holurile erau pline cu polițiști în 
uniformă și avocaţi în costume negre simple. Alţii arătau ca 
niște scursuri ale societăţii: bărbați cu dinţi lipsă și feţe arse de 
soare, femei în haine second-hand, cu bebeluși în braţe. 

De la avocaţi la infractori, toţi arătau ca și cum se simțeau 
confortabil în lumea asta. Știau unde să meargă, cum să 
vorbească limba necesară. 

Abby se simţea pierdută. 

Un bărbat - evident un avocat, cu pantofi negri lucioși și păr 
pieptănat lins, corespunzător - a observa i-o în trecere. 

— Nu arăţi de parc-ai fi de pe-aici, a remarcat el. Pot să te 
ajut cu ceva, domnişoară? 

Ea i-a spus ce sală de tribunal căuta. 

— Sentința în cazul Lockhart, a spus tipul și a arătat în lungul 
holului. Pot să te conduc până acolo. 

— E bine. 

Sala de judecată nu era chiar așa cum se așteptase. Nu avea 
tavane boltite și ferestre mari, nici bănci de mahon ca niște 
strane de biserică. Scaunele erau mai mult ca niște fotolii de 
cinematograf, iar masa judecătorului era un simplu birou înălțat 
pe o platformă, cu o tăblie lambrisată cu lemn. Emblema 
statului Nevada era montată pe perete ca un portret. 

Abby s-a așezat în spate și a așteptat. 

Erau acolo avocaţi, polițiști și vreo doi reporteri pe care i-a 
recunoscut de la posturile locale de televiziune. L-au adus pe 
Ethan într-un trening albastru cu inițialele WCSO, de la Washoe 
County Sheriff's Office, imprimate pe faţă și pe spate. Avea 
cătușe la mâini și la picioare, legate cu un lanţ petrecut pe după 
talie. Mergea ușor cocoșat și târșâindu-și picioarele, ca un 
bătrân cu probleme la spate și la genunchi. Sala era pe jumătate 
goală, dar n-a văzut-o pe locul ei din spate. 

l-au desfăcut cătușele de la mâini înainte să se așeze. 

Când aprodul a anunţat: „Ridicaţi-vă”, s-a ridicat și ea, așa 
cum s-a ridicat și Ethan. S-a uitat la spatele lui în timp ce 
judecătorul a intrat printr-o ușă din spate și le-a cerut tuturor să 
ia loc. 

Judecătorul, un ins cu piept masiv îmbrăcat într-o robă neagră 
ca un mare sac de hârtie, a explicat scopul audierii: 

— Un juriu te-a găsit vinovat de jaf armat. Astăzi ești audiat în 
vederea pronunțării sentinţei. 

Procurorul districtual a luat primul cuvântul, chemând martorii 
- un angajat al cazinoului, managerul, paznicul rănit -, care au 
discutat despre cum fuseseră traumatizaţi de cele întâmplate. 
Managerul cazinoului a vorbit despre cum fusese afectată 
afacerea. Paznicul a explicat că nu va mai putea lucra și că s-a 
pensionat medical. 

Apoi a venit rândul avocatului lui Ethan. Era un individ înalt, 
osos - cu un aer de insectă, de călugăriţă în costum - și părea 
să se deșire în timp ce se ridica de pe scaun. A spus că n-are 
niciun martor. 

Le rugase pe Abby și pe mama ei să depună mărturie despre 
caracterul lui Ethan, dar Abby mai avea opt zile până să 
împlinească 18 ani, iar avocatul n-a vrut s-o lase să vorbească 
fără consimţământul maică-sii. 

Judecătorul i-a cerut lui Ethan să ia cuvântul. 

— Imi pare rău pentru ce am făcut, a spus Ethan. A fost o 
greșeală stupidă. Nu vă rog să fiţi indulgent, domnule judecător. 

Au trecut mai departe la recomandările din partea 
procurorului și a avocatului lui Ethan. Procurorul districtual a 
cerut pedeapsa maximă: zece ani pentru infracţiune, plus încă 
zece pentru folosirea unei arme automate. 

Avocatul a insistat că Ethan se căia pentru faptele sale și nu 
avea un istoric de comportament criminal. l-a reamintit 

judecătorului că, potrivit dovezilor criminalistice, arma găsită 
asupra lui Ethan nu era cea folosită pentru atacul asupra 
paznicului. 

— Adevăratul infractor este încă în libertate. Nu-l pedepsiţi pe 
domnul Lockhart pentru ceea ce a făcut complicele lui. 

Judecătorul i-a cerut lui Ethan să se ridice din nou, iar acesta 
s-a conformat și a rămas în picioare. Nu părea să tremure, așa 
cum făcea Abby. 

— Domnule Lockhart, a început judecătorul, deși știm că nu ai 
tras cu arma ta în timpul acestui jaf, infracţiunea pentru care 
ești acuzat este ieșită din comun. Este insolentă, nesăbuită și 
egoistă. Este premeditată și imorală. Aceasta nu este fapta unui 
infractor mărunt. 

Inima lui Abby bătea să-i spargă pieptul. 

Te rog, Doamne. Te rog! 

— Mai mult, a continuat judecătorul, refuzul tău de a ajuta la 
arestarea complicelui este și mai supărător. Dacă într-adevăr ti- 
ar fi părut rău pentru ceea ce ai făcut, i-ai fi ajutat pe oamenii 
legii să-l găsească - după cum a spus avocatul dumitale - pe 
adevăratul criminal aflat în libertate. Prin urmare, faptul că ţi-ai 
exprimat remușcarea nu ne convinge. 

Abby privea ţintă la spatele lui Ethan. Lacrimile îi înceţoșau 
vederea. 

— Ethan Lockhart, ești condamnat la 20 de ani de închisoare. 

Abby și-a acoperit fața cu palmele. Trupul îi era zgâlţâit de 
suspine pe care încerca să și le stăpânească. 

— Domnule aprod, a adăugat judecătorul, dacă sunt prezenți 
membri ai familiei domnului Lockhart, poate să stea câteva 
minute cu ei înainte să-l iei în custodie. Sunt aici membri ai 
familiei Lockhart? 

— Nu, domnule judecător, a răspuns Ethan. 

— Sunt aici, a ţipat Abby, sărind în picioare. 

S-a grăbit pe culoarul dintre scaune. Ethan s-a întors, cu o 
expresie de pură surprindere pe chip. 

Abby a trecut pe lângă polițistul în uniformă și și-a aruncat 
braţele în jurul gâtului lui Ethan. Plângea cu sughiţuri, iar el a 
cuprins-o cu braţele lui puternice. Abby se simţise întotdeauna 
în siguranţă în braţele acelea. 

_ — O să fie bine, i-a șoptit el. Pare mai rău decât este de fapt. 
In șapte sau opt ani o să fiu eligibil pentru eliberare 

condiţionată. În maximum zece ani, ies. 

— Zece? a tipat ea. 

— Șșșt, a liniștit-o Ethan. 

A mângâiat-o pe spate, iar ea și-a desfăcut brațele de pe 
gâtul lui. 

Ethan și-a lipit gura aproape de urechea ei și i-a șoptit: 

— Șeful meu o să-ţi aducă niște bani periodic. Ca să te ajute. 
Să nu-i spui mamei de unde-i ai, bine? 

A privit-o în ochi și masca de om tare pe care o purtase a 
început să se destrame. Ochii i s-au împăienjenit de lacrimi. 
Gura lui se chinuia să vorbească fără să plângă. 

— Te iubesc, Abby. Ești singurul lucru care contează pentru 
mine în toată lumea asta. Trebuie să trăiești o viaţă frumoasă. 
să fii bine. Să fii fericită. 

— Nu e corect, a suspinat Abby. 

— Ba e corect. Primesc ce merit. Dar o să ies într-o bună zi și- 
o să fii mândră de mine. O să fiu fratele mai mare pe care ÎI 
meriti. 

Aprodul s-a apropiat și le-a spus să încheie cu urările de 
rămas-bun. 

Doi adjuncţi de șerif s-au poziționat între cei doi. Alţi doi i-au 
pus cătușele la loc lui Ethan. 

— Rămâi cu bine, surioară. 

Ea i-a împins pe polițiști și l-a mai îmbrățișat o dată. El n-a 
putut s-o îmbrăţișeze din cauza cătușelor. Poliţiștii au tras-o într- 
o parte cu blândeţe, dar ferm, iar pe el l-au condus pe o ușă în 
spatele tribunalului. Ethan a întors capul și a privit-o în ochi 
până l-au împins pe ușă afară. 

Abby s-a grăbit să iasă, a fugit până într-o parte a clădirii și s- 
a prăbușit lipită de zid, plângând. 

După câteva minute, unul dintre reporteri s-a apropiat de ea. 

— Imi cer scuze, sunteţi de acord să dați un interviu pentru 
canalul... 

— Du-te dracului, s-a răstit la el Abby. 

S-a oprit din plâns, dar nu s-a ridicat. Și-a cuprins genunchii 
cu bratele și a privit lumea. Lumina soarelui era neobișnuit de 
puternică, cu o intensitate extremă, de parcă tocmai fusese la 
oculist ca să-i pună picături de dilatare a pupilelor. 

Avocatul lui Ethan s-a apropiat pe trotuar, cu pași mari și 
lenti. 

— Ești bine? 

— Tu ce crezi? 

Omul și-a pus servieta jos și s-a așezat lângă ea. Crăcii 
pantalonilor i s-au ridicat mai sus de șosete și i se vedeau câţiva 
centimetri din picioarele slăbănoage, cu pielea albă și solzoasă. 

— Mai poţi să faci ceva? a întrebat Abby. Un apel? 
Rejudecare? 

— Îmi pare rău. Dovezi mai solide de-atât nu există. 

Mașinile treceau pe lângă ei ca într-o zi normală, ignorând-o 
pe fata care ședea lângă tribunal și a cărei lume, așa cum o 
cunoscuse ea, se sfârșise. 

— Singura noastră speranţă era o sentinţă mai blândă, i-a 
explicat avocatul. Am crezut c-o să beneficiem și de o oarecare 
indulgență. Dar procurorul s-a supărat pentru că n-au reușit să-l 
facă să colaboreze. 

— Adică să-l dea în gât pe complice? 

— Mă rog, da, asta au zis acolo, în sală, dar ei îi voiau pe toţi - 
toată afacerea, inclusiv pe Shark. Fratele tău e prea deștept ca 
să facă așa ceva. 

Abby a continuat să se uite absentă la drum, ca și cum nimic 
nu se schimbase, dar mintea ei lucra la capacitate maximă. 
Ethan nu-i dăduse, practic, niciun fel de detaliu despre ce se 
petrecuse. Întotdeauna își zisese că așa-numitul complice fusese 
cel mai bun prieten al lui, Blake. Dar Shark? Proprietarul 
clubului? În ce fel era implicat? 

Avocatul discuta cu ea ca și cum ar fi știut mai multe decât 
știa de fapt. 

— Trebuie să plec, a spus el și i-a pus mâna pe umăr, ca și 
cum erau doi vechi amici. Să ai grijă de tine. 

S-a ridicat în picioare. Abby și-a înclinat capul ca să se uite la 
el. 

— Fratele tău te iubește foarte mult, a adăugat el. Shark o să 
aibă grijă de tine. 

Ea a încuviinţat, începând să înţeleagă subtextul. 

În timp ce avocatul se îndepărta, i-a răsărit în minte sămânţa 
unei idei. 


VP - 57 


Capitolul 12 


Ethan 
45 de ore, 33 de minute rămase 


Shark și Ethan au așteptat cât Kicking Bird descuia ușa 
depozitului. Când lucra el aici, ușa aceea nu fusese niciodată 
încuiată. După ce au intrat, a înțeles de ce acum era. 

În centrul halei, stătea un bărbat pe un scaun metalic pliant. 
Avea mâinile legate cu cătușe, iar scaunul era așezat pe o foaie 
mare de plastic transparent întinsă pe podeaua de beton. Bruce 
stătea rezemat de un banc de lucru din apropiere, ocupat cu 
telefonul. 

Bărbatul încătușat era negru, probabil puţin sub 30 de ani, 
deși era greu să-ți dai seama pentru că avea fața tumefiată și 
plină de vânătăi. Capul îi atârna în jos, cu bărbia aproape lipită 
de piept. Din gură i se scurgeau picături de salivă roz. Ethan s-a 
înfiorat la gândul că bărbatul ar putea fi mort. Dar pieptul 
acestuia s-a ridicat ușor, apoi s-a lăsat. 

Nu avea cătușe la glezne și nici nu era legat de scaun, dar nu 
era în stare să fugă. 

Muzica din club era redusă la nivelul unor bufnete înfundate 
de bas. 

— Trezește-l, a spus Shark. 

Kicking Bird a scos ceva din buzunarul sacoului și l-a trecut pe 
sub nasul tipului. Acesta s-a deșteptat cu o smucitură, mai-mai 
să răstoarne scaunul. 

Shark, Kicking Bird și Bruce stăteau în semicerc în faţa lui. 
Ethan a rămas într-o parte, ca să nu poată fi considerat altceva 
decât un martor. Tipul se uita când la Shark, când la Kicking Bird 
- pe Bruce părea să nu-l bage în seamă - și a deschis gura să 
spună ceva. Shark a ridicat mâna ca să-l facă să tacă. 

— Vreau să știu ce le-ai spus. 

— Cui? 

Minţea prost. Ethan nu avea nevoie de puterile speciale ale lui 
Shark de detectare a minciunilor ca să-și dea seama. 

Shark a ridicat privirea în tavan și a tras aer adânc în piept, ca 

un părinte care încearcă să nu-și piardă răbdarea cu copilul 
obraznic. 

— Să nu începi să mă minţi, l-a avertizat el. Ai vorbit cu 
federalii, Anton. Asta-i un fapt. 

Anton a scuturat din cap. A încercat să-și ridice brațele într-un 
soi de gest, dar apoi le-a lăsat jos când și-a amintit că erau 
încătușate. 

— Nu, Shark, îţi jur. 

Shark l-a atenţionat cu o mișcare de braţ pe Bruce - un gest 
prin care-i transmitea să facă ceva. Matahala a pornit spre banc, 
a fost cât pe ce să alunece pe plasticul de pe podea, apoi a 
mers mai departe. 

— Dă drumul la radio dacă tot ești acolo. 

Pe bancul de lucru era o boxă veche, iar Bruce a pornit-o. S-a 
auzit o piesă de heavy metal din anii 1980, iar el a dat mai tare. 
Ethan știa de ce: ca să acopere ţipetele. 

Bruce s-a întors cu ceva ce semăna cu o foarfecă de grădină, 
doar că era din oţel inoxidabil. Mânerele erau lungi de cel puţin 
15 centimetri, cu o lamă groasă și ascuţită și o margine curbată 
pe care să apese lama. 

— Foarfecă de oase, i-a explicat Shark lui Ethan. Medicii legiști 
o folosesc mai ales pentru coaste, dar e bună și pentru degete. 
Cu o sută de dolari, de pe internet, dar face toţi banii. 

l-a spus lui Bruce să-i dea foarfecă lui Stu. 

— Vreau să-l las fără degetul mare, a spus Bruce. 

Shark a clătinat din cap. 

— Osul e prea gros. Ultima oară când a încercat Blake, a făcut 
pe dracu' să-l pieptene. 

Ethan a simţit că-l cuprinde greaţa când a auzit ce era dispus 
Blake să facă pentru Shark. Nu era sigur dacă aveau această 
conversaţie ca să-l sperie pe Anton sau dacă într-adevăr era o 
controversă cu privire la ce deget trebuia retezat. 

— Pot eu, a intervenit Bruce. Dacă-l tai din articulaţie, pariez 
că degetul se desprinde imediat. 

— Dă-i foarfecă lui Stu, a repetat Shark. 

Anton a încercat să se ridice, dar Bruce l-a împins la loc în 
scaun. 

— Vă spun, a zis Anton. Spun tot ce vreţi să știți. 

— Da, a încuviinţat Shark. O să ne spui. 

Bruce i-a prins capul lui Anton și, cu mâna liberă, i-a imobilizat 

unul dintre braţe, în timp ce Kicking Bird l-a apucat de degete. 
Anton și-a mișcat mâna cât a putut, dar Kicking Bird a lucrat cu 
răbdare. Nu era nevoie să se grăbească, rezultatul era inevitabil. 

— Vino aici și ajută-i, l-a îndemnat Shark pe Ethan, care însă 
nu s-a mișcat. 

În sfârșit, Kicking Bird i-a prins zdravăn lui Anton degetul mic 
și i l-a dat pe spate, gata-gata să-l rupă. Anton a gemut de 
durere, iar lui Ethan i-a trecut prin minte gândul greţos că bietul 
de el încă nu simţise nimic. 

Kicking Bird a petrecut lama pe după degetul lui Anton și a 
urmat o pauză ce a părut mai lungă decât a fost de fapt. Ca și 
cum întreaga încăpere și-ar fi ţinut respiraţia. Anton privea cu 
ochii holbaţi, ca și cum s-ar fi gândit - preţ de o clipă doar - că 
poate n-or să meargă până la capăt. Că era doar o ameninţare. 
O sperietură. Un bluf. 

Kicking Bird a strâns mânerele. Lamele au tăiat mai întâi doar 
pielea. Anton nu putea nici să ţipe, nici să implore - era prea 
ocupat să respire. Intrase în hiperventilaţie. Apoi osul a cedat și 
s-a auzit o pocnitură ca și cum s-ar fi rupt o rămurică uscată. 
Degetul a căzut pe folia de plastic ca un rest de mâncare 
aruncat pe jos. Sângele a năvălit în poala lui Anton. 

Ethan a avut senzaţia că se învârtește încăperea cu el. A 
încercat să tragă aer în piept, dar a simţit mirosul de sânge și a 
crezut c-o să vomite sau o să leșine, ori și una, și alta. Și-a 
impus să se calmeze. 

Bruce i-a dat drumul lui Anton și s-a dat un pas înapoi ca să 
privească. Pieptul victimei se sălta convulsiv, din gura deschisă 
ieșind doar un șuierat gâjâit, ca și cum traheea se subţiase cât 
un fir de păr. Shark s-a apropiat și l-a pocnit în faţă. 

— Gura! 

Anton a tăcut. Pieptul i se ridică și cădea în succesiune rapidă, 
dar acum era tăcut, privindu-și mâna cu ochii cât cepele și 
nevenindu-i să creadă. Poala i se îmbibase de sânge. 

— Cu care dintre agenţi ai vorbit? a urlat Shark. 

— Hughes, a răspuns Anton cu o voce răgușită, de parcă nu 
mai băuse nimic de o săptămână și cu lacrimi în ochi. Brian 
Hughes. 

Shark s-a întors către Kicking Bird. 

— Același nemernic, a comentat el exasperat. Nu se dă bătut! 

Kicking Bird a făcut un mic gest aprobativ din cap către Shark, 

fără să-i răspundă însă. 

— Și ce i-ai zis? l-a întrebat Shark pe Anton. 

— Nu știu. De câteva joburi. 

A început să le enumere. Un jaf la un magazin de bijuterii. 
Mașini furate. O prostituată pe care o îngropaseră în desert. 

— Ce fel de dovezi are? 

— Nimic, a zis Anton scuturând din cap. Nimic, omule, îţi zic... 

— Ai avut microfon? 

— Nu, a răspuns Anton, și de data asta a părut sincer - clar 
diferit de felul în care răspunsese înainte să rămână fără deget. 
A vrut să mă pună să port, dar nu am ajuns până acolo. 

— Altceva? 

— Nimic, omule. Îţi jur. 

— Ai pomenit ceva de keno? 

— Nici vorbă. 

Ethan s-a încruntat. Apăruse din nou: o referinţă la keno pe 
care n-o înţelegea. Shark a dat din cap mulţumit. 

Apoi a început milogeala. 

Anton i-a promis lui Shark că dacă-i dă drumul, pleacă din 
oraș și n-o să-l mai vadă niciodată. 

— Sau îi zic la agentu’ ăla niște minciuni. Să-l trimit pe o pistă 
falsă. Pot să-l joc pe degete, dacă vrei. 

Shark s-a întors cu spatele la Anton și s-a dus cu pași apăsați, 
fără grabă, până la bancul de lucru. Anton a continuat să 
trăncănească în timp ce Shark căuta o sculă potrivită. A luat o 
șurubelniţă, a cântărit-o în palmă, apoi a pus-o la loc. S-a 
hotărât la un ciocan de dulgher. Era mare, de vreo 45 de 
centimetri, și făcut din oțel. Shark l-a apucat de mânerul 
cauciucat, cântărindu-l și cântărindu-și și variantele. 

Ethan știa că, de fapt, nu prea existau variante. O singură 
cale de ieșire din scenă pentru Anton. 

Shark s-a întors pe folia de plastic. 

— Shark, îţi jur că voiam să-ţi spun. 

Anton a dat să se ridice, dar Bruce l-a apucat de umeri și l-a 
împins în jos. 

Shark a ridicat ciocanul. 

— Idiotul - a lovit cu ciocanul - pizdii - a lovit din nou - mă-tii! 

De fiecare dată când capul metalic al ciocanului izbea ţeasta 
lui Anton, se auzea un fel de ţiuit, ca un clopoțel înfundat. Anton 
s-a lăsat vlăguit în scaun, dar n-a căzut. Un firicel de sânge 

cobora dinspre linia părului. Shark a dat drumul ciocanului și 
scula a zăngănit pe beton. 

— Termină tu, Stu. 

Fără să scoată o vorbă, Kicking Bird s-a dus în spatele lui 
Anton, în timp ce Bruce s-a dat într-o parte ca să privească. 
Kicking Bird avea un cuţit în mână - Ethan nu văzuse de unde-l 
scosese - și l-a înșfăcat de păr pe Anton, i-a tras capul în spate 
și i-a înfipt cuțitul în beregată. Fără ezitare. A vârât lama și a 
tăiat cartilajul traheii. Anton a scos un gâlgâit gros, ca un înecat 
care tușește apă. Sângele a ieșit într-o cascadă care zvâcnea. 
Trupul lui Anton a alunecat de pe scaun și a căzut într-o parte, 
pe plastic. 

Ethan a simţit că-l ia amețeala și s-a concentrat să nu cadă. 
N-a vrut nici să-și întoarcă privirea, totuși. Nu voia să-i miroasă 
Shark slăbiciunea. Și voia să vadă cu ochii lui de ce erau capabili 
oamenii ăștia. Chiar acum, în timp ce se întâmpla, știa că în 
orice moment din viitor - peste doi ani, peste cinci sau peste 
zece -, dacă ar fi fost vreodată tentat să se întoarcă să lucreze 
pentru Shark, trebuia să-și amintească de acest moment. 

Bruce zâmbea de parcă făcuse ceva palpitant, coborâse din 
montagne russe sau văzuse vreo celebritate. 

— A fost nemaipomenit, s-a entuziasmat el. 

Kicking Bird se apucase deja de treabă. A mutat cadavrul lui 
Anton astfel încât să stea întins pe spate. A luat scaunul metalic 
și l-a pus deoparte. Apoi s-a dus la un colţ și a tras plasticul spre 
cadavru. Bruce i s-a alăturat. În câteva secunde, cadavrul era 
învelit ca un cadou, cu interiorul plasticului transparent mânjit 
de sânge. Kicking Bird a lipit pachetul cu bandă adezivă 
rezistentă. Bruce a luat o sticlă de clor și o cârpă de pe bancul 
de lucru și a îngenuncheat ca să curețe scaunul pe care șezuse 
Anton. Kicking Bird a venit lângă el și a început să șteargă 
foarfeca și ciocanul. 

— În deșert sau în lac? l-a întrebat Bruce pe Shark, în timp ce 
se lăsa pe un genunchi ca să șteargă o pată de sânge de pe 
beton. 

Shark a scos din buzunar un registru legat în piele și s-a uitat 
în el. 

— În deșert, a răspuns și i-a întins registrul lui Bruce. Stu o să 
te ajute. Blake o să fie ocupat cu jocul de cărţi, iar fratele tău îl 
ajută. 

Shark stătea rezemat de banc și-i privea pe cei doi cum 
lucrau. Ai fi zis că uitaseră toţi de Ethan, care a deschis gura să 
spună ceva. Era uscată. 

— Am terminat aici? a întrebat cu o voce pe care nu și-o 
recunoștea. 

Shark s-a apropiat de el. 

— Acum ai înţeles de ce te-am întrebat de agenții federali? 

Ethan nu i-a răspuns. Nu credea că era genul de întrebare la 
care trebuia să răspundă. 

— Trebuie să fiu prudent. Sunt pe urmele mele. 

A pus o mână pe umărul lui Ethan, iar el și-a impus să nu se 
tragă într-o parte. 

— Îmi placi, Ethan. Întotdeauna mi-ai plăcut. 

L-a bătut ușor pe obraz, ca pe un copil. 

— Desigur, a adăugat el, și Anton îmi plăcea. 


Capitolul 13 


Whitney 
45 de ore, 25 de minute rămase 


Whitney stătea în mașină, cu motorul pornit. Aeroterma 
pompa aer rece înainte să înceapă să încălzească. A dat drumul 
la radio, a căutat un post, apoi l-a închis. A observat că-și 
strânsese pumnii și s-a forțat să-i desfacă. 

Intrase pe poarta care dădea în parcarea pentru clienţi și se 
oprise în așa fel încât să vadă și ușa de la intrare, și parcarea 
din spate. Nu era sigură cât timp va sta Ethan acolo sau pe care 
dintre uși o să iasă. În parcare nu erau multe mașini, așa că 
vedea bine toate ieșirile. 

Când Ethan dispăruse în spate cu Stu și Bruce, se uitase la 
Cal, care era în spatele barului și o privea furios. Cântecul 
aproape se terminase, așa încât știa că ar face bine să le ofere 
bărbaţilor din club un final frumos. Nu fusese în stare să-și dea 
jos hainele cu Ethan acolo. Nici măcar n-o recunoscuse, dar tot 
nu putea să-l lase s-o vadă așa. 

După ce plecase și mai rămăseseră 30 de secunde din cântec, 
și-a dat jos geaca, și-a tras fermoarul fustei și a lăsat-o să cadă 
pe podea, și pe crescendoul din finalul cântecului, și-a desfăcut 
sutienul și a oferit publicului ce-și dorea. 

Simţea că-i e rău de la stomac. 

După aceea, se dusese la bar și-l întrebase pe Cal dacă poate 
să-și ia restul zilei liber. 

— Ce dracu a fost asta? a spus el. Cu primul cântec îi ațâți. La 
al doilea, le arăţi ce au venit să vadă. 

— Scuză-mă, a spus Whitney, mimând sinceritatea. Nu mă 
simt bine. Pot să mă duc acasă? 

— Abia ai venit. 

— Știu, dar ai destule fete. 

Mai veniseră câţiva clienţi, dar clubul era în continuare gol. 

— Cu înmormântarea lui Abby din seara asta, nu mă simt prea 
bine. 

Whitney detesta să folosească pretextul ăsta, dar a părut să 
funcţioneze. Expresia lui Cal s-a schimbat de la iritată la plină de 
compasiune. 

— Bine, a spus el, cară-te de-aici. 

Nu se așteptase să-l vadă pe Ethan când intrase în cabină, cu 
atât mai puţin dezbrăcat. Ea se străduise să nu se dezbrace în 
fața lui pe scenă și uite că el trebuise să se dezbrace în faţa ei în 
culise. 

Și mai și arăta bine. 

Când intrase în camera aia și îl văzuse acolo, i se tăiase 
răsuflarea pentru o clipă. Întotdeauna fusese zvelt, atletic, dar în 
cinci ani pusese pe el o grămadă de mușchi. Avea umeri lăți și 
definiţi, iar mușchii pieptului și abdomenului erau sculptați în 
piatră. Vene groase se unduiau pe bicepși ca niște șerpi carei 
se mișcau pe sub piele. 

Când l-a văzut, a simţit cam ce le făcea ea bărbaţilor în 
fiecare seară. 

Totuși, nu de-aia îl așteptase. Poate c-o să aibă nevoie deo 
mașină. Sau de un loc unde să doarmă. Poate avea nevoie de un 
prieten. 

De când nu mai era Abby, Whitney avea cu siguranţă nevoie 
de unul. 

Capitolul 14 


Ethan 
45 de ore, 22 de minute rămase 


Ethan s-a străduit cât a putut să se comporte normal în timp 
ce mergea prin club. În dreptul barului, Cal l-a întrebat dacă voia 
un dans în poală - din partea casei, în amintirea vremurilor de 
altă dată - și a reușit chiar să pară nonșalant când a refuzat 
oferta. Dar era doar actorie - de îndată ce a împins ușa de la 
intrare și a dat de aerul rece, a pășit într-o parte și și-a îngăduit 
să vomite. Bila i-a urcat pe esofag albă și fierbinte, împrăștiindu- 
se pe asfalt. A icnit de câteva ori. S-a îndreptat și a tras aer în 
piept. Aerul răcoros îi făcea bine pe faţa jilavă. Din balta de 
vomă se înălța o coloană de abur. 

A auzit vaietul unui motor și s-a ridicat, ștergându-se la gură 
cu mâneca gecii. Un Prius albastru a oprit în dreptul lui. Geamul 
a coborât și a văzut-o înăuntru pe Whitney. 

— Ești bine? 

— Acum sunt mai bine, a răspuns el. Am mâncat prea mult la 
micul-dejun. 

Își dădea seama că fata nu-l credea. 

Whitney a întins mâna în spate și a scos o sticlă de apă din 
geanta sport. l-a întins-o, iar el a luat o dușcă, și-a clătit gura și 
a scuipat. 

— Vrei să te duc undeva? l-a întrebat fata. 

— Nu vreau să te deranjez. 

Whitney a dat ochii peste cap. 

— Urcă în mașină, Magic Mike?! 

El și-a mai umplut odată gura cu apă și a scuipat-o înainte să 
se urce. 

— Unde te duc? 

Ethan s-a lăsat pe spătar, a tras aer în piept și a închis ochii. 

— Poţi să mă duci la maică-mea? 

— Sigur, a spus fata, pornind mașina. O să se bucure să te 


2 Aluzie la titlul unui film artistic din 2012, care îl are ca protagonist pe stripperul 
omonim (N.t.). 

vadă. 
— Nici vorbă, a replicat Ethan clătinând din cap. 
XXX 

Whitney a luat-o pe o stradă laterală și a ocolit pe după 
universitate, spre vechiul lor cartier. 

— Și ce zici c-ai mai făcut? a întrebat ea, iar din tonul ei 
reieșea că-și dă seama de cât de absurdă era întrebarea. 

Făcuse o glumă, pentru că niciunul dintre ei nu știa ce altceva 
ar putea să spună. 

— Nu vreau să fiu nepoliticos, dar simt nevoia să mă gândesc 
un minut. 

Whitney a tăcut. 

Ethan nu-și putea scoate din minte ce tocmai văzuse. A 
încercat să alunge imaginile și să se concentreze la ceea ce-i 
spusese Shark. 

Shark nu voise decât să-l scoată pe Ethan două zile din 
pușcărie - ca să elimine protecţia lui Jack. Sau poate că era 
adevărat ce-i spusese: nu trăsese niciun fel de sfori ca să-l 
scoată pe Ethan din închisoare, ci pur și simplu profitase de 
situaţia care se ivise. 

— Ai un telefon la tine? a întrebat Ethan. 

— Da. 

— Pot să sun pe cineva? 

Whitney a scos un telefon din buzunarul bluzei de trening, a 
apăsat un buton ca să-l deblocheze și i l-a dat lui Ethan. 
Interfața era diferită față de ultimul telefon pe care îl avusese 
Ethan, dar a recunoscut pictograma verde cu receptorul 
telefonic pe ea. Ethan a scos din buzunar cartea de vizită a 
asistentului lui de caz și a tastat cifrele pe ecran. 

— Daryl Maxwell. 

— Ethan sunt. 

— Hei! a spus Daryl aparent bucuros, ca și cum ar fi auzit pe 
un vechi prieten cu care nu mai vorbise de-o vreme. Ți s-a și 
făcut dor de mine? 


Capitolul 15 


Daryl 

45 de ore, 3 minute rămase 


Daryl și-a dus telefonul la ureche în timp ce se întorcea prin 
curtea penitenciarului. Se dusese lângă zidul estic ca să discute 
cu un tânăr care studia pentru testul de echivalare a diplomei, 
însă chiulise la ultimele două ședințe cu meditatorul. Era frig 
afară, dar cu toate astea o mulţime de pușcăriași își petreceau 
timpul prin curte, închisoarea era veche de peste o sută 
cincizeci de ani, iar clădirile și infrastructura din jurul ei aveau o 
înfățișare frankensteiniană, o combinaţie ciudată între zidurile 
vechi din gresie și pasarelele metalice ruginite, alături de 
construcţiile moderne din plastic și oţel lucios. 

— Cum îţi e în libertate? l-a întrebat pe Ethan. 

Lockhart era unul dintre deţinuţii lui preferaţi. Nu era sigur de 
ce. Ethan era un tip solid, dur. Putea să se descurce singur în 
pușcărie. Dar sub aparenţa asta se ascundea un tânăr obișnuit, 
care o luase pe un drum greșit în viață. Daryl cunoștea detaliile 
arestării sale și întotdeauna considerase că sentința severă 
fusese nedreaptă. 

Ethan primise mai mulţi ani decât mulți alţii care făcuseră 
lucruri mai grave. 

Ethan i-a ignorat întrebarea și a trecut direct la subiect: 

— Poţi să-mi faci un serviciu? 

— Depinde. 

— Tovarășul meu de celulă. Jack. Poţi să-l scoţi dintre 
deţinuţi? Să-l pui la carceră până mă întorc? 

— De ce naiba? a întrebat Daryl, oprindu-se din mers. Spune- 
mi despre ce e vorba, Ethan. 

— Nu e nimic. Am o presimţire. 

Daryl n-a făcut niciun comentariu. A ridicat capul și a tras aer 
adânc în piept. Dacă Ethan dăduse de bucluc după ce ieșise, era 
exact ceea ce Daryl îi spusese să nu facă. 

— Înainte de a fi transferat, i-a explicat Ethan, au fost câteva 
tentative de asasinat. Și chiar și după aia, au mai fost una sau 
două. Dacă nu sunt acolo... 

— Să-l protejezi? a încheiat fraza Daryl. Ai o părere foarte 
bună despre tine, nu-i așa, Ethan? 

— Poţi să-i spui asta? a insistat Ethan. Să-i dai de ales. 

Era o solicitare neobișnuită, dar Daryl aborda cu pragmatism 
luarea deciziilor. Se îndoia că pe Jack îl păștea vreun pericol real 

- cel puţin, nu mai mare decât îl păștea în orice zi obișnuită pe 
oricare dintre pușcăriași -, dar mantra lui era „decât să-ți pară 
rău, mai bine iei măsuri”. Nu voia să vină la serviciu a doua zi și 
să afle că Jack ăsta fusese înjunghiat la duș. 

Totuși, Daryl era doar un asistent de caz, iar transferarea 
cuiva din detenţia generală la carceră nu era genul de lucru pe 
care să-l poată obţine cu un simplu telefon. Trebuia să 
completeze niște formulare, să ofere niște justificări și, cu toate 
astea, era posibil ca superiorii să nu fie de acord. 

A tras aer adânc în piept. 

— Bine, o să încerc. Dar îmi rămâi dator. 

— Mulţumesc, Daryl. 

Daryl voia să-i mai ţină o dată lui Ethan predica despre cum 
să se ferească de buclucuri, dar telefonul a scos un bip, semn că 
se încheiase convorbirea. 

— Ce bulangiu! a comentat Daryl, privind lung ecranul negru 
al telefonului. Mi-a închis telefonul în nas! 


Capitolul 16 


Ethan 
44 de ore, 56 de minute rămase 


— Ce-a fost asta? a întrebat Whitney după ce Ethan a încheiat 
convorbirea. 

— O poveste lungă. 

Nici n-ar fi avut timp să-i spună. Ajunseseră deja acasă la 
maică-sa. 

Din mașină, Ethan a privit lung la casa în care crescuse 
împreună cu Abby. La exterior, pereţii arătau la fel, doar că 
vopseaua se decolorase și începea să se cojească. Aleea din 
beton era de un cenușiu mai deschis decât și-o amintea, ca și 
cum soarele o albise în ultimii cinci ani. Ușa de la intrare - 
fusese mereu așa bej? Ethan nu-și mai amintea. 

Ethan și Abby avuseseră taţi diferiţi, dar în casa lor nu fusese 
niciodată prezentă figura unui tată. Mama lor avusese iubiţi 

temporari, însă Ethan nu-l privise pe niciunul dintre ei cu vreo 
urmă de respect. Întrucât de obicei mama lor avea mai multe 
slujbe ca să poată achita ratele ipotecare, de multe ori îl lăsa să 
aibă grijă de Abby. Se ciondănea de multe ori cu maică-sa - el 
nu era un copil deosebit de cuminte -, dar ăsta era un aspect în 
care ea avea deplină încredere în el. lar Ethan nu o dezamăgise 
niciodată. Intrase în buclucuri când începuse să umble creanga 
prin oraș cu Blake sau să ia parte la chefuri cu echipa de fotbal, 
dar maică-sa a închis ochii la toate astea pentru că avea grijă de 
sora lui. 

Abia când Abby a crescut suficient ca să-și poarte singură de 
grijă, lucrurile au început să meargă rău de tot. După liceu, n-a 
mai fost așa de mult prin preajmă. Avea joburi de zilier, ici și 
colo - spăla vase, monta acoperișuri, muta mobilă -, câștigând 
suficient cât să aibă propriul apartament. Nu fusese niciodată 
croit pe facultate și nu pentru că n-ar fi fost suficient de deștept. 
Avea o memorie bună, mai ales la calcule, puzzle-uri și modele 
repetitive, dar pur și simplu nu se vedea într-o sală de curs, 
luând notițe și studiind pentru examene. Și nu era deloc 
interesat să se împovăreze cu datoria unui împrumut pentru 
studii. La 21 de ani s-a dus să lucreze pentru Shark și a crezut 
că a tras lozul cel mare. Asta era o slujbă - atât cea din club, cât 
și serviciile suplimentare pe care i le cerea Shark - unde putea 
să rămână mult timp. Dar nu i-a trecut nicio clipă prin cap ce fel 
de exemplu ar putea să-i ofere lui Abby. Mama lui a știut totuși, 
iar când a fost arestat - un lucru pe care ea îl considera 
inevitabil -, a declarat că nu mai vrea să-l vadă niciodată. 

Whitney a deschis portiera și a dat să coboare, dar Ethan nu 
se mișca. 

— Ei haide, a zis ea trăgându-l de braţ. O să fie bine. 

Ethan a ieșit din mașină în frig, dar a ezitat pe trotuar când a 
văzut, câteva case mai încolo, un sedan parcat pe stradă. Nu 
era sigur, dar semăna cu cel de dimineaţă, din parcarea de la 
autogară. 

— Așteaptă-mă o secundă, i-a spus lui Whitney și s-a 
îndreptat spre mașină. 

Şoferul a pornit motorul; mașina era cu fața spre Ethan, așa 
că dacă mergea înainte ar fi trecut chiar pe lângă el. Insă 
mașina a intrat în marșarier pe o alee și a întors. S-a mișcat 
repede și a dispărut până să ajungă Ethan. Din nou, șoferul era 

doar o siluetă la volan. 

Nu i-a trecut prin cap să se uite la plăcuța de înmatriculare și 
și-ar fi dorit să se fi uitat. Nu știa la ce i-ar fi folosit informaţia, 
dar nu i-ar fi stricat să o aibă. 

— Cineva cunoscut? l-a întrebat Whitney. 

— Nu sunt sigur. 

Whitney a luat-o înainte, ca și cum ea copilărise în casa 
aceea, nu el. A bătut la ușă și, văzând că nu-i răspunde nimeni, 
a încercat mânerul. Acesta s-a rotit, așa că a deschis ușa și și-a 
anunţat sosirea. 

— Doamnă L? a strigat ea. E cineva acasă? 

A pășit înăuntru. 

— Sunt Whitney Potter. Am o surpriză pentru dumneavoastră. 

Tonul ei l-a făcut pe Ethan să se înfioare. Asta n-avea să fie o 
surpriză plăcută. 

Au găsit-o pe mama lui în living, ghemuită pe canapea și 
înfășurată cu o pătură. Lumina din tavan era redusă ca 
intensitate, dar nu stinsă. Ecranul televizorului era negru. Mama 
lui nu făcea nimic. Pur și simplu stătea cu ochii deschiși în 
lumina cenușie. 

Casa mirosea a fum de ţigara. Scrumiera de pe măsuța de 
cafea era plină cu vârf de mucuri. 

Whitney s-a apropiat de ea și a îngenuncheat lângă canapea. 

— V-am adus pe cineva, a șoptit ea. 

Mama lui Ethan și-a mutat privirea spre el. 

— Deci i-au dat liber ca să vii la înmormântarea soră-tii. 

— Bună, mamă. 

Ea și-a întors privirea din nou la ecranul negru al televizorului. 
Ethan s-a întrebat ce fel de pastile luase și câte. 

Era abia după-amiază, dar cerul cenușiu și lumina slabă 
făceau să pară că orele sunt mai înaintate. Maică-sa arăta cu 15 
sau 20 de ani mai bătrână decât o ţinea el minte. Intotdeauna 
fusese o femeie atrăgătoare - se bătuse de multe ori la școală 
cu băieţii care ziceau în glumă ce tare și-ar dori să i-o tragă 
maică-sii -, dar se părea că timpul o ajunsese din urmă. Nu 
împlinise încă 50 de ani, dar arăta mult mai vârstnică. Avea 
rădăcini cărunte de cel puţin un centimetru, acoperite cu o 
vopsea de păr ieftină. Ridurile se răspândeau dinspre buzele 
palide, mărturie a unei vieți în care trăsese din ţigară. Pungile 
de sub ochi, mereu prezente de când devenise mamă singură, 

erau acum înnegrite. Arăta ca și cum nu dormise nici măcar un 
minut în ultimele trei săptămâni. 

Ethan s-a apropiat și a îngenuncheat lângă Whitney. 

— Îmi pare rău, mamă. 

— Îți pare rău? a zis ea cu o voce aspră. Pentru ce? 

A rostit cuvintele ca pe o întrebare, dar tonul fusese sarcastic. 

— Îmi pare rău că n-am fost aici. 

L-a privit lung, străpungându-l cu găurile negre ale ochilor. 

— Nu pentru asta ar trebui să-ţi pară rău. 

S-a ridicat lent, a întins mâna după pachetul de Camel de pe 
măsuță și s-a chinuit să scapere bricheta. In sfârșit, a aprins 
ţigara, a tras un fum lung, apoi l-a suflat. A îndreptat spre Ethan 
cele două degete cu care ţinea ţigara. 

— Faptul că ai fost plecat a fost cel mai bun lucru care i s-a 
întâmplat vreodată surorii tale. 

Whitney s-a ridicat și a făcut un pas înapoi, știind că nu era 
cazul să se amestece. 

— Problema a fost când tu erai aici. Și lucrai la clubul ăla. Și 
făceai Dumnezeu știe ce pentru criminalul ăla nenorocit. 

Ethan a lăsat capul jos. N-avea niciun rost s-o contrazică. Tot 
ce spusese era adevărat. 

— Când ai plecat, m-am simţit ușurată. Mi-am zis că poate 
acum Abby n-o să te mai admire atâta și-o să facă ceva bun cu 
viaţa ei. 

A tras din ţigară și a suflat fumul pe nas. 

— Dar tu deja stricaseși ce era de stricat. A mers fix pe 
urmele tale. S-a dus la clubul ăla dezgustător. 

A arătat spre Whitney cu ţigara. 

— Împreună cu asta. 

Whitney arăta de parcă ar fi pălmuit-o cineva, dar nu s-a 
apărat. 

— Las-o pe Whitney în pace, a ripostat Ethan. Pe mine ești 
furioasă. 

S-a ridicat și s-a îndepărtat câţiva pași, uitându-se la un raft 
pentru cărți acoperit cu bibelouri și fotografii înrămate. O duzină 
de poze din care îl privea Abby, la vârste diferite. Într-una din 
ele, Abby era o fetiță cu părul prins în codițe și un zâmbet din 
care lipsea dinţișorul de lapte căzut. O alta în care Abby, mai 
mare, stătea picior peste picior, cu coatele sprijinite de 
genunchi și bărbia rezemată în pumn, cu un zâmbet larg și 

mândru. Era și o poză cu Abby și Whitney, probabil că din 
gimnaziu, în care cele două fete, îmbrăcate în uniforme de 
majorete, stăteau spate în spate, cu brațele încrucișate și 
zâmbind luminos. Whitney era ușor de recunoscut, dar diferită - 
un copil drăguţ care ascundea femeia frumoasă ce avea să 
devină. O explozie de durere i-a lovit inima la gândul că Abby nu 
avea să continue să crească, să se schimbe. 

Nu era nicio fotografie cu Ethan. 

Au rămas tăcuți multă vreme. Mama lui și-a terminat ţigara și 
a stins-o în scrumiera plină. Whitney s-a apropiat de Ethan și l-a 
atins ușor pe braţ: 

— Trebuie să mergem, i-a atras ea atenţia pe ton scăzut. 

Avea dreptate. Ar fi vrut să o poată consola pe maică-sa, dar 
era limpede că ea ar fi preferat să fie singură decât alături de 
fiul ei. 

— Trebuie să mă duc să iau ceva, a anunțat-o el pe Whitney. 

S-a dus pe coridor până la vechiul lui dormitor. După ce se 
mutase de-acolo la 21 de ani, mama lui îi păstrase camera mai 
mult sau mai puţin așa cum fusese. li dăduse jos posterele de 
pe pereţi, dar patul rămăsese, precum și vechile lui trofee de 
fotbal și o parte din haine. Inainte de proces, când ieșise pe 
cauţiunea plătită de Shark, își eliberase apartamentul și-și 
adusese aici câteva cutii cu lucruri, în principal haine, dar și 
televizorul, aparatura stereo și o bicicletă de munte. 

Dar ea îi transformase camera în cu totul altceva. Acum erau 
acolo o măsută cu o mașină de cusut pe ea, un fotoliu rotativ 
într-un colţ, o cuvertură atârnată pe perete. Whitney stătea în 
prag, urmărindu-l. Ethan a trecut pe lângă ea și s-a întors în hol. 

— Mamă, a spus el încet. Știu că ești supărată pe mine, dar 
trebuie să știu unde mi-e costumul. Nu pot să merg la 
înmormântare îmbrăcat așa. 

— Nu vreau să te duci deloc. 

— Ba o să mă duc, a răspuns el, cu fermitate de data asta. 

Femeia a tras aer în piept. 

— Abby ţi-a luat toate lucrurile. l-am spus că vreau să le 
arunc, așa că a venit și le-a luat. 

— Ai o cheie de la apartamentul ei? 

— Acum e un loc al crimei. Nu te poţi duce acolo. Poliţiştii mi- 
au spus că o să-mi dea de știre când pot să merg să fac curat. 

Whitney și-a pus din nou mâna pe umărul lui Ethan și i-a spus 

ceva, foarte încet. El a mijit ochii, nesigur. Whitney s-a dat mai 
aproape ca să-i șoptească. Trecuseră cinci ani de când Ethan nu 
mai simţise mirosul unei femei. 

— Am eu o cheie. 

Ethan a dat din cap. 

— O să plecăm acum, mamă, a zis el și a pornit spre ușa din 
fată. 

— Dac-aș fi știut că or să-ţi dea drumul, a strigat maică-sa, n- 
aș fi lăsat niciodată FBl-ul să mă convingă s-o declar moartă. 

— Ce? a întrebat el oprindu-se în loc. 

Femeia se uita spre fereastră, deși storurile erau trase. 

— Aş fi lăsat-o să rămână persoană dispărută pe vecie dacă 
asta însemna că nu trebuie să te văd. 

— Ce tot vorbești acolo? 

Daryl îi zisese că existau suficiente dovezi ca să se știe sigur 
că Abby era moartă. 

— Tu ai declarat-o moartă? a întrebat Ethan. 

— Ăia de la FBI mi-au zis să fac așa. 

— FBI? De ce este implicat FBl-ul? 

— Nu știu, Ethan, s-a răstit ea. Am vorbit cu Departamentul 
de Poliţie din Reno, cu FBl-ul. La naiba, nici nu mai știu câți au 
fost aici să pună întrebări. 

Ethan o privea fix. 

— Dar FBl-ul te-a convins s-o declari moartă? 

— A zis că ajută la anchetă, a răspuns ea, pe un ton defensiv 
și supărat. Că e mai ușor dacă îi zice anchetă de crimă. 

Ethan nu știa multe despre anchetarea crimelor, dar ce auzea 
n-avea nicio noimă. 

— Cine ţi-a spus? 

— Un tânăr. Nu știu cum îl cheamă. Cartea lui de vizită e pe- 
aici pe undeva. 

— Unde? 

— În bucătărie. 

Ethan a luat-o într-acolo, iar ea a strigat după el, aproape în 
lacrimi: 

— Nu știam ce să fac. N-am avut pe nimeni alături să mă 
ajute. 

Speranţa s-a umflat ca un balon în inima lui. Oare - o fi posibil 
ca Abby să fie încă în viată? 

A scotocit prin talmeș-balmeșul de pe blatul din bucătărie: 

teancuri de hârtii, corespondenţă nedesfăcută, facturi cu 
notificări de plată. A mai văzut un mănunchi de banane care se 
înnegriseră și o cutie de biscuiţi Cheez-lt culcată, din care se 
împrăștiau cubuleţe portocalii. 

Frustrat, împingea încolo și încoace lucrurile de pe blat. S-a 
întors să o strige iar pe maică-sa, dar Whitney era acolo și și-a 
pus cu blândeţe o mână pe spatele lui. 

— Te ajut eu. 

Atingerea ei a avut darul de a-l linişti. Whitney a căutat mai 
întâi pe blat, apoi s-a mutat la unul dintre sertarele unde mama 
lui își ţinea întotdeauna actele și alte nimicuri: baterii, foarfeci, 
pixuri, scotch. 

În sfârșit, a găsit o carte de vizită îndesată sub un magnet de 
pe frigider și i-a dat-o lui Ethan. Cartea de vizită îi aparținea unui 
poliţist din Reno, Calvin Taylor, nu unui agent FBI. Erau scrise 
adresa biroului de poliţie, numărul de telefon și adresa de e- 
mail. Mai era un număr pe spate, probabil de mobil. 

— Cred că ăsta e polițistul cu care am vorbit și eu, a remarcat 
Whitney. 

— Ai vorbit cu polițiștii? 

— Bineînţeles că am vorbit. Sunt prietena ei cea mai bună. Nu 
și-ar fi făcut treaba cum trebuie dacă nu mi-ar fi pus nicio 
întrebare. 

Ethan a pus cartea de vizită în buzunar. 

S-a dus apoi să-și ia din nou rămas-bun de la maică-sa, care 
se întinsese la loc pe canapea, așa cum o găsiseră. 

Nu s-a uitat la el și, pentru o clipă, a crezut că n-o să spună 
nimic. Dar până la urmă a spus: 

— Ştii ce i-am spus lui Dumnezeu când am aflat că Abby nu 
mai e? 

Ethan a așteptat. 

— l-am spus că, dacă a trebuit să pierd un copil, de ce n-ai 
putut să fii tu ăla? 

Ethan n-a răspuns. Dacă ar fi existat un dumnezeu, și el i-ar fi 
spus același lucru. 

Capitolul 17 


Jack 
44 de ore, 32 de minute rămase 


Jack stătea singur în curte. Era frig și era tentat să se întoarcă 
în celulă, dar aerul curat de-afară era un privilegiu preţios în 
pușcărie. Deţinuţii îndurau condiţii mai rele de-atât - zăpadă, 
ploaie, temperatură de 38 de grade - ca să fie afară când aveau 
ocazia. 

Puținele mese de picnic erau de obicei teritoriu interzis. 
Trebuia să faci parte dintr-o bandă, să ai protecţie sau să sugi 
cocoșelul cuiva ca să obţii un loc acolo. Altfel, nu puteai să te 
așezi decât pe jos. 

Câțiva deţinuţi jucau baschet, plângându-se pe rând despre 
cât de dură era mingea și că nu sărea din pământ nici de-a 
dracului. Alţii făceau jogging. De obicei, el și Ethan își petreceau 
timpul de repaus în curte la bancurile cu greutăţi, care erau 
mereu aglomerate. Dar astăzi, fără Ethan, Jack nu avea chef să- 
și croiască drum printre ceilalţi ca să tragă de fiare. Ethan era ca 
băiatul popular de la școală care-l lăsa pe Jack să se ţină scai de 
el. Jack nu prea știa ce să facă și cum să se descurce fără el. Așa 
că s-a gândit să-și petreacă timpul stând de unul singur și 
respirând aerul curat și răcoros. E 

A observat pe cineva care se uita în direcţia lui. In cele 15 
minute de când ieșise în curte după masa de prânz, văzuse 
aceeași persoană uitându-se de două ori la el. Era puștiul care 
vorbise cu ei în dimineaţa aceea, Miguel. 

| s-au încordat toţi nervii. Se petrecea ceva. 

Jack a început să meargă, ca și cum s-ar fi plimbat, și s-a dus 
lângă zidul din piatră de la marginea îndepărtată a curții. In felul 
ăsta, dacă tipul făcea o manevră, l-ar fi văzut venind. Nu avea 
cum să i se furișeze în spate. Și, întrucât se afla la jumătatea 
zidului, nu putea fi înghesuit într-un colț. 

S-a uitat din nou la puști. Miguel l-a privit drept în ochi și n-a 
făcut niciun efort să se ferească. Zâmbea, arătându-și ambii 
dinți lipsă din faţă. Și-a scos limba prin gaura aceea, un gest pe 

care Jack nu știa cum să-l interpreteze. 

Dar nu putea fi de bine. 

Jack s-a uitat în jur după gardieni. De obicei, erau cel puţin 
trei care supravegheau curtea, dar acum n-a văzut decât unul 
pe latura îndepărtată. În general, dacă se făceau nevăzuţi astfel, 
însemna că fuseseră mituiţi. Mai era un foișor de pază în câmpul 
vizual, dar din unghiul în care se afla, Jack nu reușea să distingă 
dacă era cineva acolo. 

S-a gândit că ar putea să se îndrepte spre singurul gardian 
rămas la datorie, dar apoi l-a zărit pe asistentul lui Ethan, Daryl 
Maxwell, însoţit de un alt gardian, intrând în curte din aripa 
clădirii administrative. Maxwell și gardianul - un ins solid cam ca 
Ethan și cunoscut pentru forța lui excesivă - erau mai aproape. 
Așa că s-a dus spre ei. 

Deodată, au izbucnit strigăte. Miguel se bătea cu un alt tip, 
care se luase de statura lui. Işi dădeau unul altuia lovituri de 
pumn imprecise, haotice, și în jurul lor începea să se strângă 
mulțimea. Gardianul care rămăsese în curte s-a dus spre ei ca 
să-i despartă. Dar era ceva fals. Nu încercau să-și facă rău cu 
adevărat. Ceea ce lui Jack îi spunea că era o diversiune. 
Altcineva urma să fie atacat. 

Și știa cine avea să fie. 

S-a întors în loc exact în momentul în care un individ solid cu 
părul prins într-o coadă la spate - asemenea lui Thor, personajul 
din revistele de benzi desenate pe care le citea cândva - venea 
spre el cu un șiș. Jack a făcut câțiva pași în spate. Thor a împins 
lama în faţă, dar gardianul care venise cu Maxwell s-a apropiat 
rapid dintr-o parte. Thor nu l-a văzut venind și a încasat o 
lovitură cu bâta în cap, care a scos un pocnet sonor - ca două 
bile de biliard care se ciocnesc. Apoi i s-au înmuiat picioarele. 
Gardianul l-a izbit din nou cu bâta, mai tare, iar zeul tunetelor s- 
a prăbușit într-o grămadă gelatinoasă. 

Inima lui Jack bătea să-i spargă pieptul. Daryl Maxwell, care 
arăta la fel de zdruncinat ca și Jack, s-a apropiat de el. 

— Dar-ar dracii! a exclamat Maxwell. Cred că Ethan Lockhart 
tocmai ţi-a salvat viaţa. 

— Ce ziseși? a întrebat Jack. 

Ethan, i-a explicat Maxwell, a sunat și l-a rugat să-l pună pe 
Jack în custodie de protecție. 

— Bănuiesc că nu ai nimic împotrivă, având în vedere ce 

tocmai s-a întâmplat. 

— Sigur, a răspuns Jack înmărmurit, întrebându-se ce dracu 
făcuse Ethan de aflase de chestia asta. 

Alţi gardieni s-au apropiat în fugă, dându-i la o parte pe 
deținuții care căscau gura. Agresorul zăcea nemișcat pe jos, iar 
din părul blond i se prelingea un firicel de sânge. 

Miguel și deţinutul cu șișul nu luaseră în calcul eventualitatea 
ca Maxwell să apară însoţit de o escortă. Dacă nu ar fi apărut, 
Jack ar fi fost cel întins la pământ, doar că în loc să fie lovit și 
lăsat să zacă inconștient, s-ar fi stins cu sângele șiroind din el. 

Daryl i-a făcut semn și au pornit amândoi spre ieșirea din 
curte. 

Jack s-a uitat în jur după Miguel și a văzut că bătaia lui falsă 
se încheiase fără prea mult tam-tam. Din mijlocul unei mulțimi 
de deţinuţi, puștiul s-a uitat spre Jack. Arăta de parcă ar fi pariat 
o sumă consistentă de bani pe echipa lui favorită, care pierduse 
la scor. 


Capitolul 18 


Ethan 


44 de ore, 22 de minute rămase 


Au rămas în Prius, cu motorul în ralanti și aerul condiționat 
încălzind mașina. In tot cartierul, iarba de pe peluze era brună, 
iar copacii, scheletici. 

Au vorbit câteva minute despre întâlnirea cu mama lui Ethan, 
dar nu prea erau multe de spus. Whitney credea că mama lui o 
să-și schimbe atitudinea - doar avea nevoie de timp -, iar Ethan 
presupunea că maică-sa o să-l urască pe vecie. Acum stăteau 
într-o tăcere confortabilă, Ethan neștiind ce să facă în 
continuare, iar Whitney, presupunea el, dispusă să-l ducă 
oriunde i-ar fi cerut. 

Tinea în mână cartea de vizită pe care o luase de pe frigiderul 
maică-sii și se uita lung la ea. 

— Ai unde să stai la noapte? l-a întrebat Whitney. Adică, nu mi 

se pare c-o să stai cu maică-ta. 

— Nu știu unde-o să stau, a răspuns el. Probabil că aș putea... 

Avea de gând să spună că probabil ar putea să se ducă la 
jocul de poker al lui Blake și să doarmă într-un pat liber din 
apartamentul pe care îl rezervaseră, dar Whitney l-a întrerupt: 

— Poţi să vii la mine 

El n-a zis nimic, iar ea s-a grăbit să adauge: 

— Canapeaua e foarte comodă. 

— S-ar putea să-ţi accept oferta. 

— Voiai să mergi la Abby? Ca să-ţi iei costumul. 

Ethan s-a uitat în jur, ca să vadă dacă sedanul apăruse din 
nou, dar nu l-a zărit pe nicăieri. Și-a întors privirea la cartea de 
vizită. 

— Vrei să mă duci în altă parte mai întâi? 

Whitney a băgat în viteză. 

— Vrei să mergi la polițistul ăla? 

— Da, a răspuns el. Nu mi se pare nimic logic aici. 

— Te aştept aici, i-a zis Whitney când a parcat mașina în fața 
secției de poliţie. 

— Poţi să vii și tu, dacă vrei. 

— Poate c-o să fie mai deschis cu tine dacă nu sunt și eu 
acolo. Dar vreau să aud ce are de spus, așa că ia-ţi notițe cu 
atenție. 

Și-a atins tâmpla cu degetul. 

— Notiţe mentale, am vrut să spun. 

Și-a scos telefonul și a început să navigheze printre ecrane. 

Ethan a intrat în zona de recepţie. În lumina fluorescentă, 
gresia de pe podeaua holului părea aproape galbenă. Un bărbat 
în uniformă - mai tânăr decât Ethan, dar probabil mai în vârstă 
decât Whitney - stătea la un ghișeu de primire, tastând ceva la 
un computer. Altfel, încăperea era liniștită. 

Ethan a scos cartea de vizită din buzunar și i-a zis că vrea să-l 
vadă pe detectivul Taylor. l-a arătat omului de la birou 
cartonașul. 

— Cine să-i spun că-l caută? 

— Ethan Lockhart. Ş 

Omul a dat un telefon. Ethan s-a uitat la ceas. li venea să 
strige: Grăbește-te! Trece timpul! 

După câteva secunde, polițistul a închis și l-a anunţat pe 
Ethan: 

— Îmi pare rău, dar e într-o ședință. 

Ethan s-a aplecat peste tejghea, l-a privit pe tip în ochi și a 
rostit apăsat: 

— Spune-i că am informaţii importante despre uciderea lui 
Abby Lockhart. 

— Aha. 

— Și nu vorbesc decât cu el, a precizat Ethan. 


Capitolul 19 


Taylor 
44 de ore, 5 minute rămase 


Calvin Taylor stătea la birou și ronţăia morcovi baby dintr-o 
pungă cu „fermoar”, în timp ce răsfoia dosarele unui omor prin 
împușcare din urmă cu câteva luni: un fost soț părăsit care l-a 
ucis pe noul iubit al soției sale. Se apropia o audiere la tribunal 
și Taylor își recitea dosarele, ca să fie pregătit pentru a depune 
mărturie. 

Știa cazul pe dinafară și în principal nu făcea decât să ardă 
gazul până la terminarea turei. Cu toate acestea, i-a cerut 
poliţistului de la recepţie să-i spună lui Ethan Lockhart să plimbe 
ursul. Auzise că tipul căpătase permisiunea de a ieși din 
închisoare ca să ia parte la înmormântare, dar Taylor nu mai 
avea nimic de-a face cu cazul. FBI i-l suflase de sub nas din 
cauza unor posibile legături cu gangsterul care deţinea Dark 
Secrets. Nu-i picase bine că trebuise să renunţe la caz, dar între 
timp depășise momentul, căci erau destule cazuri de omoruri și 
persoane dispărute care să-i ocupe timpul. 

Abby Lockhart și fratele ei nu mai erau problema lui. Telefonul 
a sunat din nou. 

Când a răspuns, polițistul de la recepţie i-a transmis mesajul 
lui Ethan. 

— Zice că nu vrea să vorbească decât cu tine. 

— Bine, a răspuns Taylor, pufnind exasperat. Vin într-un 
minut. 

După ce a încheiat convorbirea, a mormăit ca pentru sine: 

— Numai vineri mi se-ntâmplă din astea. 

A mai zăbovit un moment ca să-și ascundă punga de morcovi 
în sertar și să pună la locul lor dosarele de violentă domestică. 
Nu știa ce urmărea omul, dar și-a dat seama că n-o să scape 
fără să stea de vorbă cu el. S-a dus pe hol, a apăsat butonul 
care descuia electronic ușa și a ieșit în holul de la intrare. 

Lockhart stătea lângă un șir de scaune, suficient de agitat 
încât să nu se poată așeza. Era un bărbat alb, probabil în jur de 
30 de ani, cu vreo cinci centimetri mai înalt decât Taylor și solid 
ca un zid de cărămidă. Ca mulţi deţinuţi, era clar că trăgea de 
fiare. Era îmbrăcat în denim din cap până-n picioare - se părea 
că cei de la închisoare nu-l lăsaseră să-și schimbe hainele. 
Lockhart semăna la față cu sora lui. La început, când fusese 
declarată persoană dispărută, Taylor împrumutase de la maică- 
sa un teanc de poze. Fusese o fată foarte frumoasă, iar Ethan 
era și el un bărbat tânăr și chipeș. Arătau ca un cuplu de tineri 
americani get-beget, care ar fi trebuit să aibă un viitor luminos 
și totuși, nu se știe cum, unul dintre ei ajunsese în pușcărie, iar 
celălalt fusese ucis. 

— Ethan Lockhart? a întrebat el. Calvin Taylor. 

A întins mâna, iar tânărul i-a strâns-o. 

Avea o strângere de mână fermă, dar nu încerca să-l pună în 
inferioritate. Uneori, pușcăriașii strângeau mâna atât de tare, 
încât ai fi zis vor să-i frângă degetele. Dar Taylor își petrecuse 
viaţa în preajma unor duri și nu se lăsa intimidat. Spre lauda lui, 
pe Ethan Lockhart părea că nu-l interesează să intimideze. Arăta 
ca un frate mai mare care încearcă să înțeleagă o lume din care 
o persoană iubită putea să dispară violent. Taylor văzuse 
expresia aceea de o mie de ori pe fețele oamenilor care încă nu- 
și reveniseră în urma unor crime tară noimă ca aceasta. A simţit 
un acces de milă pentru acest tânăr. 

Taylor a tastat un cod pe ușă, ascunzând cu corpul tastatura 
numerică. După ce au ieșit din holul de la intrare, l-a întrebat: 

— Chiar ai informații vitale sau ai spus așa doar ca să-mi 
atragi atenţia? 

Pe fata lui Lockhart s-a ivit umbra unui zâmbet. 

— Așa mă gândeam și eu, a comentat Taylor. 

— La fel cum dumneata nu erai de fapt într-o ședință. 

— M-ai prins, a răspuns Taylor chicotind. Te deranjează dacă 

stăm la mine în birou, în locul sălii de interogatorii? 
— Putem să stăm oriunde vrei. Pentru că dumneata o să 
vorbești cel mai mult. 


Capitolul 20 


Ethan 
43 de ore, 57 de minute rămase 


Biroul detectivului Taylor era o cămăruţă înghesuită, cu o 
masă de scris din lemn, câteva fișete, un scaun cu rotile 
capitonat și un mic scaun de lemn. Pe perete era fixat un raft 
metalic plin cu bibliorafturi. Pe polite era ordine. Masa de scris 
era goală, exceptând o cutie de intrări și o cutie de ieșiri, 
precum și un Rolodex dolofan, plin cu cartonașe îngălbenite cu 
adrese. 

Taylor i-a făcut semn lui Ethan să ia loc în faţa biroului. Când 
detectivul s-a așezat pe scaunul lui, și-a desfăcut nasturii gecii 
sport și Ethan a zărit un pistol atârnat aproape de corp, într-un 
ham de umăr. Era ceva pătrăţos, probabil un Glock. După ce s-a 
așezat, geaca s-a mișcat și i-a acoperit din nou pistolul. 

— Deci ai ieșit din pușcărie, a reluat Taylor, și vrei un rezumat 
al cazului surorii tale. Așa e? 

— Încerc doar să înțeleg ce s-a întâmplat. 

— N-o să încerci să rezolvi problema de unul singur, nu? 

Taylor părea să fie adeptul unui stil direct, de evitare a 
subiectelor inutile, pe care Ethan îl aprecia. 

Polițistul avea puţin peste cincizeci de ani. Bărbat de culoare, 
cu păr cărunt tuns scurt și ceva grăsime în jurul taliei unui corp 
care fusese cândva atletic. | se citea pe chip o oboseală care 
sugera că practica de mult timp profesia asta. Era clar că văzuse 
multe, dar asta nu-l transformase neapărat într-un dur. Încă își 
păstrase un calm prietenos. 

_ — La pușcărie, nimeni nu mi-a spus nimic, a răspuns Ethan. 
Incerc doar să mă lămuresc puţin, înainte de a mă întoarce 
acolo duminică. 

— S-ar putea să nu te afli în biroul care trebuie. Agenţii 
federali au preluat cazul de la noi. 

— De ce? 

— Tu de ce crezi? 

— Shark. 

— Tu ai spus-o, nu eu. 

— Poţi să-mi povestești totuși ce anume știi? 

— Nu pot să-ţi spun prea multe. E o anchetă în desfășurare, 
chiar dacă nu mai e a noastră. 

Ethan s-a aplecat peste birou. 

— Atunci poate poţi să-mi răspunzi la asta. De unde știți că 
Abby e moartă? Nu există un cadavru. 

A simţit un fior rostind cuvintele astea despre sora lui. 

Taylor s-a uitat lung la el șovăielnic. 

— N-o să ies în public cu chestiile astea, l-a asigurat Ethan. O 
să mă întorc în pușcărie în - s-a uitat la ceasul de la mână - în, 
să zicem, 43 de ore. Vreau doar să știu ce s-a întâmplat cu sora 
mea. 

Taylor a părut satisfăcut. 

— Iniţial, am clasificat-o drept persoană dispărută, dar i-am 
tratat cazul ca pe o omucidere, pe baza dovezilor găsite la locul 
faptei. 

Ethan a înghiţit în sec. 

— Vrei să spui că ar exista o șansă să fie doar dispărută? 

— Puțin probabil. 

Taylor și-a întors palmele în sus, ca și cum ar fi cântărit ceva 
în fiecare. 

— Când dosarul era la mine, am stabilit că sora ta era 
aproape sigur moartă. Îmi pare rău, dar ăsta-i adevărul. Totuși, 
când investighez o crimă sunt un om scrupulos. Nu las deoparte 
niciun detaliu. Nu-mi place să declar o victimă decedată cât 
timp nu am un cadavru. Nu-mi place să fac supoziţii. 

— Deci dacă ai fi continuat ancheta nu ai fi declarat-o 
moartă? 

— Nu. Ca să fiu sincer cu tine, cred că e o chestie stranie. 

Ethan a simţit că i se pune un nod în gât. 

— Și mie mi s-a părut la fel. 

Timp de câteva secunde, au tăcut amândoi. Ethan nu-l 
remarcase până atunci, dar acum auzea clar ticăind ceasul de 
perete al lui Taylor. 

— Am găsit mult sânge la locul crimei. Medicii legiști au 
apreciat că e cel puţin un litru, dacă nu chiar doi. Sora ta era 
mică de înălțime. Probabil că avea în tot corpul vreo trei litri și 
jumătate. A pierdut între o treime și o jumătate din tot sângele. 
Vorbim de o hemoragie de clasa IIl sau chiar clasa IV. Fatală fără 
asistentă medicală. 

Ethan a simţit un val de amețeală. S-a gândit la sângele care 
se scurgea din trupul lui Anton în dimineaţa aceea și și-a 
imaginat aceeași cantitate țâșnind din corpul lui Abby. Balonul 
de speranţă care se umflase în sinea lui a pocnit. Acul fusese 
felul în care formulase Taylor propoziţia: „fatală fără asistență 
medicală”. 

— Și ești sigur că era sângele lui Abby? 

Taylor a dat din cap afirmativ. 

— ADN-ul s-a potrivit cu cel din firele culese din peria ei de 
păr și o buclă din părul ei de bebeluș pe care l-am luat de la 
mama ta. 

— Vreun indiciu, ceva? 

— In mod evident, FBl-ul crede că știe ceva, a răspuns Taylor 
ridicând din umeri. Dar nu am avut niciun indiciu concret. Nicio 
dovadă clară la locul crimei. Nu am găsit nici amprente, nici 
ADN care să nu poată fi ușor explicate. Nicio armă a crimei. 
Niciun semn de pătrundere prin efracție. 

— Deci ucigașul ar putea fi cineva pe care-l cunoștea? Un 
prieten? 

— Sau cineva cu care lucra. Ori pur și simplu a uitat să încuie 
ușa. 

Ceasul ticăia. 

— Nu prea înțeleg cum decideţi jurisdicţia, a spus Ethan. De 
ce e Shark cazul lor și nu al vostru. 

— Cu ceva timp în urmă, un funcţionar le-a cerut ajutorul ca 
să întocmească un dosar împotriva lui Shark. Teoretic, lucrăm în 
colaborare cu unitatea de crimă organizată a FBl-ului. Dar ăsta e 
PR. Cazul lui Shark e al lor. Nu prea mai avem multe de-a face 
cu investigația. 

Taylor a inspirat profund, ca și cum cântărea cât de multe 
putea să mai dezvăluie. 

— Instinctul îmi spune că n-a fost Shark, a adăugat el. 

Ethan a așteptat o clarificare. 

— Mai întâi, a continuat Taylor, am pus niște întrebări discrete 

despre locul în care s-a aflat Shark în noaptea aceea. Are un 
alibi solid, la fel ca toţi oamenii lui. 

— Stuart Kicking Bird? a întrebat Ethan, neștiind sigur dacă 
trebuia să arate că știa numele colaboratorilor lui Shark. 

Dar, desigur, Taylor știa că făcuse și el parte din echipa lui 
Shark. _ 

— Da. El a fost la cazinou practic toată noaptea. Inregistrările 
camerelor de securitate o confirmă. 

— Blake Freeman? 

Taylor a confirmat cu o mișcare din cap. 

— Da. Și cei doi jucători de fotbal. Și Anton Trujillo. Chiar și 
tipul cel nou din Midwest. Toţi soldații lui Shark făceau altceva în 
noaptea aia. 

Ethan nu știa cine era tipul cel nou din Midwest, dar 
presupunea că jucătorii de fotbal erau Bruce și fratele lui, 
Wayne. Anton, bineînțeles, era bărbatul la uciderea căruia 
tocmai asistase. 

— Și mai e ceva, a adăugat Taylor. Ce i s-a întâmplat surorii 
tale nu prea e în stilul lui Shark. 

— Cum adică? 

— Dușmanii lui Shark tind să dispară fără urmă. 

Ethan s-a gândit la Anton. La modul eficient în care gașca lui 
Shark îl ucisese și se descotorosise de el în dimineaţa aceea. 
Dacă ar fi vrut să o ucidă pe Abby, putea s-o facă pur și simplu 
în depozit. Nu era nevoie să vină la ea acasă și să lase în urmă 
un litru sau doi de sânge. 

— Poţi să-mi spui cu cine-ar trebui să vorbesc de la FBI? 

— Îl cheamă Brian Hughes. 

Ethan a încercat să nu se trădeze prin nicio reacţie. Era 
același nume pe care Anton i-l spusese lui Shark înainte să-i 
reteze Kicking Bird beregata. 

Taylor a întins mâna spre Rolodex. 

— Colegii îmi tot spun că ar trebui să-mi trec toate chestiile 
astea online, a comentat Taylor în timp ce căuta printre cărțile 
de vizită. Treci pe digital. Dar eu sunt de modă veche. Uite aici. 

A tras un cartonaș gălbui și a transcris numele și numărul de 
telefon pe un bilețel. Ethan a observat că pe cartea de vizită era 
o adresă scrisă de mână pe lângă numărul de telefon. Deși 
vedea informaţia scrisă invers, a memorat-o. 

— E tânăr, a precizat Taylor. Are reputaţia că e agresiv, 

forțează arestări, pune lucrurile în mișcare. Mi se pare că a urcat 
în ierarhie destul de repede. 

Taylor a părut să-și dea seama că lăsase să se înţeleagă ceva 
negativ cu privire la Hughes și a încercat să se corecteze. 

— Să nu mă-nţelegi greșit, a continuat el. E un tip de treabă. 
Am fost la un barbecue la el acasă. Doar că, nu știu cum să-ți 
spun, ori de câte ori cineva are o ascensiune atât de rapidă, 
înseamnă că se pricepe la jocurile politice. lar ăsta e un lucru pe 
care eu nu l-am făcut niciodată și nici măcar n-aș ști cum se 
face. Eu doar rezolv cazuri. Sau încerc. 

Ethan s-a trezit dorindu-și să se fi ocupat tot Taylor de cazul 
lui Abby. Părea un poliţist priceput. 

— Apreciez că ai fost atât de amabil, a spus Ethan. La urma 
urmelor, sunt un fost pușcăriaș. Pardon, sunt pușcăriaș. 

— Asta nu-nseamnă că n-a fost o tragedie ce a păţit sora ta. 

Taylor i-a dat bileţelul cu numărul de telefon pe el. 

— Nu sunt sigur că o să se bucure că ţi-am dat numărul, așa 
că dacă întreabă... 

— O să-i spun că îl am de la maică-mea, l-a liniștit Ethan. 

Când se ridicau în picioare, Ethan s-a simţit copleșit. Cât de 
naiv fusese să creadă că poate să iasă din pușcărie și să rezolve 
cazul surorii sale în 48 de ore? Era mai confuz ca oricând. 

Taylor l-a condus pe coridor și a trecut de ușa spre holul de la 
intrare. Whitney venise înăuntru - probabil că i se făcuse frig în 
mașină - și discuta cu polițistul de la recepţie, care era evident 
că o plăcea. Se vedea de la o poștă. 

Când Ethan a reușit să-i surprindă privirea, polițistul a afișat o 
expresie de parcă fusese prins făcând ceva interzis. 

— Domniţă, i s-a adresat Taylor lui Whitney. Incântat să vă 
revăd. 

— Domnule detectiv, a răspuns ea politicos și l-a salutat cu o 
ușoară mișcare a capului. 

După ce Taylor a închis ușa în spatele lui, Whitney i-a zâmbit 
lui Ethan, făcându-l să simtă un fior de căldură. Apoi s-a gândit 
la Abby și s-a simţit vinovat că s-a simţit fericit, fie și pentru o 
clipă. 


VP - 85 


Capitolul 21 


Ethan 
43 de ore, 6 minute rămase 


În timp ce mergea prin parcare, Ethan s-a uitat în jur după 
sedan, dar nu a zărit nicio mașină care să semene cu acesta. 
Poate că era doar paranoic și mașina pe care o văzuse lângă 
locuinţa mamei sale nu era aceeași cu cea pe care o văzuse în 
stația de autobuz. 

Înainte să ajungă la mașină, telefonul lui Whitney a început să 
sune. 

— Nu recunosc numărul ăsta, a zis ea arătându-i ecranul. 

— E asistentul meu de caz. 

Whitney a dat cu degetul pe ecran, ca să răspundă la apel, 
apoi i-a întins telefonul lui Ethan. 

— Ei bine, ai avut dreptate, a spus Daryl. 

Ethan a simţit un nod în stomac. 

— Jack e bine? 

— Dacă întârziam două minute, colegul tău de celulă putea să 
fie la infirmerie acum. Sau la morgă. Mai probabil la morgă. 

— Dar nu e rănit, nu? 

— E bine. Tipul care l-a atacat, în schimb, e în ambulanţă, în 
drum spre spitalul Carson-Tahoe. S-ar putea să nu se mai 
trezească niciodată după lovitura pe care i-a administrat-o 
gardianul. 

Whitney a pornit mașina și Ethan s-a așezat lângă ea, apoi a 
rasuflat ușurat. 

— Mulţumesc, Daryl, din toată inima. 

— E cineva aici care vrea să vorbească cu tine. 

După o pauză, Ethan a auzit o voce nouă la telefon. 

— Hei, partenere. Cred că-ţi datorez un mulțumesc. 

Ethan nu auzise niciodată vocea lui Jack venind prin 
intermediul vreunui dispozitiv mecanic. Cumva, accentul lui 
părea mai apăsat, ca al unei vedete a muzicii country care 
vorbea la radio. 

— Dacă o mierleai, a spus Ethan, cine știe ce fel de tovarăș de 

celulă îmi aduceau pe cap. Așa că am avut grijă de interesul 
meu. 

— De unde-ai știut? 

— O intuiţie. 

— Dar-ar dracii! a exclamat Jack cu năduf. 

Ethan s-a uitat pe geam la dealurile brune care se înălţau la 
distanţă de oraș. Nu era sigur cât de multe putea să-i spună lui 
Jack. Liniile telefonice fixe din pușcărie erau aproape sigur sub 
urmărire, dar ăsta era telefonul mobil al lui Daryl. Era 
neverosimil ca și ăsta să fie ascultat. Totuși, Daryl stătea acolo, 
aproape, și putea să audă ce spunea Ethan. Și chiar dacă nu 
auzea, îi vedea faţa lui Jack și auzea tot ce-i răspundea acesta. 

— Au fost doi, i-a povestit Jack. Unul baban. Seamănă cu Thor. 
Poate că l-ai văzut prin curte. El urma să dea lovitura, în timp ce 
altul a creat o diversiune. Mexicanul. Ăla cu dinţii lipsă. Ştii 
despre cine vorbesc? 

Ethan știa. Omul lui Shark, Miguel. 

— Daryl poate să mă audă? a întrebat Ethan vorbind cât mai 
încet posibil. 

— Nu cred. 

A încercat să-și aleagă atent cuvintele, pentru eventualitatea 
în care i-ar fi ascultat cineva. 

— E o rudă a cuiva care a murit când tu și fratele tău... știi ce 
zic? 

— Mhm. 

— Lucrează pentru cineva pe care îl știu de ceva vreme. 

— Știu ce vrei să spui, a răspuns Jack pe un ton indiferent, 
fără să se trădeze față de Daryl prin reacţia sa. 

— Cred că s-ar putea să fi vrut să mă vadă ieșit din pușcărie. 
Au văzut o ocazie să ajungă la tine. Nu pot să-mi dau seama 
dacă au avut ceva de-a face cu sora mea. 

— Domnul Maxwell vrea să-i dau telefonul înapoi acum, a 
replicat Jack pe un ton neutru, ca și cum Ethan i-ar fi vorbit 
despre o farfurie cu ouă jumări. Te rog doar să ţii minte ce ţi-am 
spus în dimineaţa asta. 

O secundă mai târziu, Daryl era din nou la telefon. 

— Ce ţi-a spus azi-de-dimineaţă? 

— Ce mi-ai spus și tu, i-a răspuns Ethan sincer. Să nu fac vreo 
prostie. 

— Și? Faci vreo prostie? 

— Am băut bere și-am tras cocaină pe nas toată ziulica, a 
glumit Ethan. Oh, și conduc fără permis. Și chiar acum mă 
pregătesc să trec graniţa în California. 

— Foarte amuzant, ce să spun! 

Ethan i-a mulțumit din nou pentru că-l salvase pe Jack și l-a 
asigurat că se fereşte de buclucuri. 

În timp ce Whitney îl ducea cu mașina acasă la sora lui ca să- 
și caute costumul, i-a împrumutat din nou telefonul și a sunat la 
numărul agentului FBI. Apelul a intrat pe mesageria vocală. Nu a 
lăsat un mesaj. Nu era sigur că agentul l-ar fi sunat înapoi după 
ce ar fi ascultat mesajul. 

A pus telefonul la loc în consola dintre scaune. 

— De când m-ai luat, te-am alergat prin tot orașul și am tot 
vorbit la telefonul tău. N-am avut la dispoziţie nici măcar un 
minut să mai stam și noi de vorbă. lartă-mă. 

Whitney i-a aruncat un zâmbet. 

— E în regulă. Mi-e drag să te văd, Ethan. 


Capitolul 22 


Ethan 


42 de ore, 35 de minute rămase 


Whitney a intrat cu mașina într-o zonă cu case. O bandă de 
asfalt îngustă separa două șiruri de case cu trei niveluri, fiecare 
vopsită în culori pastel: bleu, roz sau vernil, culori care poate că 
într-o zi însorită ar fi părut pline de viaţă, dar sub cerul cenușiu 
fantomatic aveau un aspect bolnăvicios. 

— Sunt drăguţe căsuţele astea, a remarcat Ethan, surprins că 
sora lui își putea permite ceva de genul ăsta. Locuia singură? 

— Da, a răspuns Whitney. Am fost colege de apartament cu 
vreo doi ani în urmă, dar nu pentru mult timp. 

A scos mașina din viteză și i-a zâmbit lui Ethan. 

— Uneori, cei mai buni prieteni nu sunt și colegi de cameră 
buni. 

Ethan s-a gândit la Jack. La drept vorbind, proximitatea lor 

forțată îi făcuse să se împrietenească. Au învăţat să treacă cu 
vederea ce-i irita la celălalt. Și poate mai important, când au 
privit în jur la ce alte variante au la dispoziţie - dependenţi de 
droguri, ucigași, pedofili - au fost recunoscători. 

Whitney a parcat mașina în zona rezervată pentru vizitatori 
de la capătul șirului de locuințe și au pornit pe jos pe alee. 
Casele stăteau una în fața celeilalte ca niște imagini reflectate 
în oglindă, identice, în afara culorilor. Fiecare avea câte o ușă la 
nivelul de jos, alături de un garaj, și la primul și la al doilea nivel 
existau balcoane, unde erau probabil livingurile și dormitoarele. 

Ethan simţea miros de carne prăjită - cineva făcea un grătar. 

— Aici e, a spus Whitney oprindu-se la o ușă verde. 

Ethan se așteptase să vadă vreo bandă galbenă pusă de 
poliție, dar nu era nimic de genul ăsta. In schimb, se vedeau 
niște pete negricioase în jurul clanţei și glafului de ușă. 

Pete rămase de la prelevarea amprentelor. 

Whitney a băgat cheia în broască și a răsucit-o, încercând să 
nu atingă mânerul murdar de pudră. A ţinut ușa deschisă cu 
antebraţul și i-a făcut semn lui Ethan să intre. ` 

Nu aveai unde să te duci în afară de garaj sau etaj. In timp ce 
pășea pe scara acoperită cu mochetă, încerca să calce cât mai 
aproape de marginea treptelor, ca să nu distrugă cumva probele 
dacă mergea pe mijloc, adică pe unde trebuie să fi călcat 
ucigașul lui Abby. Ştia că era irațional. Poliţiștii colectaseră toate 
probele deja. Făcuseră fotografii, culeseseră fire de păr și 
luaseră amprente. Nu a văzut pete de sânge pe mochetă. Când 
îi luase cadavrul de-acolo, de bună seamă că ucigașul îl 
înfășurase în ceva. 

Ajuns în capul scării, Ethan a întins mâna pe după colț și a 
găsit întrerupătorul de lumină. Panoul era acoperit cu aceeași 
pudră și deodată Ethan și-a simţit mâna murdară. 

Primul etaj consta dintr-un living și o zonă de luat masa aflată 
lângă bucătărie. Era spaţios. Cele trei spaţii nu erau separate de 
pereţi, ci doar de o tejghea. Un covor mare era întins în faţa 
canapelei în formă de L, dar altfel întreaga podea era acoperită 
cu gresie albă. În spaţiul unde se întâlneau bucătăria, livingul și 
sufrageria, podeaua era pătată cu o peliculă purpurie leșioasă. 

Era locul unde găsiseră sângele lui Abby. 

Un litru. 

Probabil doi. 

Ethan a simțit că i se înmoaie genunchii. A îngenuncheat și a 
pus palma pe podea - departe de pata de sânge - ca să se 
stabilizeze. 

Whitney s-a lăsat în genunchi lângă el și l-a cuprins cu un 
brat. 

— Hai să ieşim un pic la aer, l-a îndemnat ea. 

Ethan n-a reacționat, dar ea s-a ridicat și s-a dus în balcon. A 
găsit și el forța necesară s-o urmeze. Afară, s-a prins cu mâinile 
de balustradă și s-a sprijinit de ea, cu capul în jos, respirând 
îndelung și lent. 

Aerul rece îi dădea o senzație plăcută în plămâni. 

Whitney l-a mângâiat pe ceafă. 

Ethan începea să se simtă mai bine când, din locuinţa în 
oglindă de peste drum, un bărbat a ieșit pe balconul lui cu o 
farfurie și un clește, deschizând grătarul unde pusese la fript un 
piept de pui. A avut o reacţie întârziată când i-a văzut pe Ethan 
și Whitney, întrebându-se fără îndoială ce căuta cineva în casa 
fetei de peste drum de el, care fusese ucisă. 

— Whitney? 

— Bună, a răspuns fata. 

Ethan a avut impresia că Whitney nu-și mai amintea cum îl 
cheamă pe bărbat, care avea probabil aceeași senzaţie, pentru 
că i-a amintit: 

— Robert. Robert Winther. 

— Desigur, a răspuns ea politicos. Ce mai faci? 

Era un ins bondoc, cam durduliu la faţă. Un bărbat care, Ethan 
era convins de asta, fusese foarte entuziasmat să locuiască 
peste drum de o stripteuză și probabil că monitorizase ferestrele 
cu mare atenţie ca să prindă orice mișcare de-ale lui Abby - 
orice pretext ca să iasă pe balcon să schimbe o vorbă cu ea sau 
un motiv să iasă ca să verifice cutia poștală în același timp cu 
ea. 

— Ce faceți acolo? a întrebat el. Sunteţi OK? 

— Da, suntem OK. Am venit să luăm niște lucruri. El este 
fratele lui Abby. 

Omul a făcut ochii mari și a rămas cu gura căscată. 

— Oh, Doamne, a spus el. Așa de rău îmi pare pentru Abby! 
Era o fiinţa minunată. 

— Mulţumesc. Vă deranjează dacă am vorbi despre Abby? 
Poate că, dacă aţi locuit așa de aproape, aţi văzut ceva. 

Robert s-a încruntat și a spus: 

— Am povestit deja la poliţie tot ce știu. 

— Puteţi să-mi spuneţi ce le-aţi povestit? 

— Păi, cred că da. 

S-a uitat la drumul de sub el, măsurând spaţiul care-i separa. 

— AȘ putea să vin acolo după ce mănânc. 

— Nu, a răspuns Ethan. S-ar putea ca poliţia să considere 
casa tot loc al crimei. 

— Noi am obținut permisiunea să venim, a adăugat repede 
Whitney, dar nu cred că ar avea voie să vină și altcineva aici. 

Robert i-a invitat să vină la el să discute. 

— Noi terminăm aici în câteva minute, a adăugat Whitney. Să 
aveţi timp să vă luaţi cina. 

Bărbatul a intrat în casă. Din cauza apropierii dintre locuințe, 
Ethan putea să vadă direct în apartamentul lui. Îi vedea 
televizorul, canapeaua, blatul de bucătărie. S-a gândit că și el 
putea să vadă la fel de bine în apartamentul lui Abby. 


Capitolul 23 


Ethan 


42 de ore, 1 minut rămase 


Ethan și Whitney s-au dus la al doilea etaj și s-au uitat prin 
șifonierele lui Abby. Nu au găsit cutii care să semene cu cele pe 
care le căuta el. Whitney a sugerat să se uite și în garaj, dar 
Ethan voia să arunce mai întâi o privire în jur. Când plecase el, 
Abby încă mai locuia cu mama lor. Nu o văzuse niciodată în 
locuinţa ei. A recunoscut câteva dintre lucrurile surorii sale. O 
veioză. Un raft de cărți. Lumânări decorative. Un animal de pluș 
pe care-l avea de când era mică. Alte lucruri erau noi. Mobila. 
Tablourile de pe perete. Un computer cu ecran mare și plat 
așezat pe un birou. 

Apartamentul arăta ca locuința unui adult. Când stătuse 
singur, Ethan trăise în ceva ce arăta evident a bârlog de burlac, 
cu mobilă la mâna a doua, o masă pliantă pe care mânca și o 

țintă pentru săgeți cu o sută de găuri în gips-cartonul din jur. 
Sora lui era mai mică decât el, dar locuise ca un adult adevărat. 
Avusese stil, gust, suficienţi bani ca să-și decoreze casa așa cum 
îi plăcuse. Ethan nu știa care-i sunt stilul și gusturile. Dacă ar fi 
ieșit de la închisoare, n-ar fi știut ce să facă într-un loc ca ăsta. 
Ar fi rugat-o pe Abby să-l ajute să aleagă mobila și culoarea 
pentru zugrăvit. 

În drum spre parter, trecând prin living, a zărit două poze 
înrămate. Una îl înfățișa pe el, abia trecut de 20 de ani. Ea 
trebuie să fi fost în liceu când îi făcuse fotografia. Avea un 
zâmbet pe care nici el nu și-l recunoștea, un zâmbet superior, 
de om ţâfnos. Părea fericit, dar în ochii lui mai era și ceva care 
nu-i plăcea. O încredere în sine întunecată. Fundalul era curtea 
din spatele casei mamei sale. Abby făcuse probabil poza când 
trecuse el pe-acolo, în vizită. Dar cine mai știa ce făcuse înainte 
sau după ce-a fost acolo. Din câte-și amintea Ethan, se poate să 
fi rupt degetele cuiva în dimineaţa aceea, după care a venit să 
ia o gustare. 

Cealaltă poză era cu ei doi. Abby avea probabil doar un an; el 
avea în jur de opt. Pozaseră în faţa unui fundal verde estompat. 
Ea chicotea - fericirea pură a unui copilaș mic, care se bucură 
de viaţă. Și Ethan părea fericit. Privirea - acea uitătură 
mizantropică de tipul „nu-mi pasă de nimic” pe care o avea în 
cealaltă poză - nu era acolo încă. Aici nu se vedea niciun semn 
al bărbatului ce avea să devină. 

x kx * 

Ethan a deschis ușa garajului și a bâjbâit după întrerupător. 
Când s-a aprins lumina, a spus: 

— Dar-ar dracii! 

Camioneta lui Dodge stătea acolo, ca un animal uriaș într-un 
spaţiu prea strâmt. 

— Încă mai avea camioneta mea? 

— A, da, a răspuns Whitney. Avea de gând să ţi-o dea înapoi 
când ieșeai. 

Ethan cumpărase camioneta la mâna a doua când începuse 
să lucreze pentru Shark. Întotdeauna plănuise să-și cumpere 
altă mașină mai bună, dar văzând-o acum, a simţit că i se 
potrivea mai bine decât ceva elegant ca BMW-ul lui Blake. 

— Eu am crezut c-o să o vândă și-o să-și ia în schimb ceva 
mai practic. 

— În niciun caz. A trebuit să-i facă tot felul de reparaţii ca s-o 
menţină în funcţiune. Frâne noi. O pompă de benzină nouă. 
Alternator. Nu-mi mai amintesc ce-a mai fost. Transmisia, cred. 

— Transmisia? Ar fi ieșit mai ieftin dacă-și lua o mașină nouă. 

— A vrut să-ţi facă o surpriză, a spus Whitney ridicând din 
umeri și zâmbind larg. 

Camioneta abia încăpuse pe lăţime în garaj, dar spaţiul era 
adânc, așa că era suficient loc în spate pentru o bicicletă, un 
răcitor de apă și câteva cutii de depozitare. S-au strecurat pe 
lângă camionetă și au găsit acolo cutiile lui Ethan, împinse în 
colțul îndepărtat, separate de celelalte lucruri. Whitney l-a ajutat 
să treacă prin ele. Ea i-a găsit costumul împăturit într-o pungă 
mare de plastic de la curăţătorie. 

Ethan a continuat să scotocească. A găsit o pereche de blugi 
mai vechi, un hanorac, niște bocanci cu talpă groasă. A mai 
căutat și a găsit și niște boxeri. l-a spus lui Whitney că vrea să-și 
schimbe hainele. Voia să scape de denimul hainelor de la 
pușcărie. 

— O să aştept în hol, a zis ea, după care a adăugat: Desigur, 
te-am văzut deja dezbrăcat, așa că nu mai ai nimic de ascuns. 

El a râs și și-a scos tricoul. 

— Rămâi, dacă vrei. Ce-mi pasă mie? 

Whitney a zâmbit și a plecat. 

S-a întors după un minut cu un sac de gunoi pentru hainele 
schimbate. 

— Arăţi mai bine, a remarcat ea. 

Se simţea mai bine. Purtase blugi în fiecare zi a ultimilor cinci 
ani și totuși, cumva, în ăștia se simțea mai comod. Vechea lui 
bluză de sport, bocanci cu bombeuri oțelite, toate-i veneau 
mănușă. 

— Uite, i-a arătat Whitney, aplecându-se și scoțând ceva 
dintr-o cutie. Ar trebui să porți și asta. 

Era o geacă de piele pe care o purtase când lucra pentru 
Shark. 

Ethan a ezitat. Își cumpărase geaca din primii bani câștigați. 
Voia să arate într-un anumit fel. Cool. Dur. Acum părea că face 
parte dintr-o costumaţie. O uniformă. Asemenea lui Blake, care 
apăruse astăzi arătând ca unul ce vrea să fie un gangster, Ethan 
își cumpărase geaca din dorința de a intra în pielea personajului. 

— Hai s-o luăm cu noi, a zis el în cele din urmă. 

Când au ajuns la ușă, Whitney s-a oprit. 

— Ah, da, voiai să vorbești cu vecinul ciudat al lui Abby. 

— Poate c-o fi văzut ceva util. Oameni care au venit sau au 
plecat. Cine e? 

Era reprezentantul de vânzări al unei companii farmaceutice, 
i-a explicat fata. 

— Mai vine pe la Dark Secrets uneori. Cred că îi vindea lui 
Shark medicamente pe reţetă, înainte să strângă compania 
şurubul. Nu e tocmai unul dintre obișnuiţii barului, dar dă 
bacșișuri mari, iar ăsta e un detaliu pe care fetele îl țin mereu 
minte. 

Odată, într-o zi cu vânzări slabe, Abby îi povestise că își căuta 
o locuinţă nouă, iar el îi zisese că peste drum de el era o casă 
nelocuită. 

— N-aș spune că eram prietene cu el, dar îl mai îngăduiam pe 
lângă noi pentru că ne dădea din când în când mostre 
farmaceutice. 

Când Ethan a ridicat din sprâncene, ea a ripostat: 

— Ce e? Că tu oi fi vreun sfânt, prietene. 

— Corect! 


Capitolul 24 


Ethan 


41 de ore, 25 de minute rămase 


Vecinul i s-a prezentat din nou lui Ethan. Le-a făcut semn să 
vină la etaj. Apartamentul lui era identic cu al lui Abby, deși nu 
și-l decorase nici pe departe la fel de frumos. Avea probabil 30 
și ceva de ani, ceva mai în vârstă decât Ethan, însă frizura 
foarte atent aranjată dădea impresia cuiva care încerca din 
răsputeri să arate mai tânăr decât era. 

S-a oferit să le facă o cafea sau un ceai și a părut afectat de 
refuzul celor doi, ca și cum s-ar fi așteptat la o vizită de 
socializare. 

— Vreţi să luaţi loc? 

— Nu, a răspuns Ethan. 

— Nu putem să stăm mult, a intervenit Whitney. Speram doar 
să ne spui de vreun lucru pe care poate că l-ai văzut în casa lui 
Abby. 

— Păi, în noaptea în care... ăă... s-a întâmplat, a început el, 
găsindu-și greu cuvintele, am auzit-o certându-se cu iubitul ei. 

— lubitul ei? a întrebat Whitney. Avea un iubit? 

S-a uitat la Ethan cu o privire care spunea: Dacă ar fi avut un 
iubit, aș fi stiut. 

— Păi, a continuat Robert, l-am văzut acolo de multe ori. De 
vreo două luni, cel puţin. 

Ethan s-a dus la fereastră în timp ce asculta. Lăsaseră o 
lumină aprinsă în apartamentul lui Abby, iar el putea să vadă 
direct în livingul ei. Bănuia că de la etajul de deasupra, tipul 
putea să vadă la fel de ușor și în dormitor. 

— Oricine-o fi fost, a spus Robert, s-au certat. Știu că 
locuinţele astea sunt apropiate, dar de obicei nu poţi să auzi ce 
se întâmplă alături. Însă de data asta i-am auzit clar ţipând. 

— Le-ai spus și polițiștilor? 

— Da. Detectivului. Un tip negru. Nu-mi mai amintesc cum îl 
chema. 

— Taylor? 

— Parcă da. Eram așa de îngrijorat, că i-am făcut o poză 
bărbatului când pleca. 

Ethan s-a uitat lung la el. Avea o poză a criminalului? 

— Ţi-a trecut prin cap să vezi ce-i cu ea? a întrebat Ethan. Sau 
să suni la poliţie? 

— Cum ziceam, tipul nu era tocmai un străin. lar Abby era 
încă în viață când a plecat. Storurile erau ridicate și am văzut-o 
mișcându-se prin casă. Dar mi s-a părut suficient de ciudat ca să 
fac poza. Acum îmi doresc să fi sunat la poliţie. 

Robert a mai explicat că la Abby încă erau aprinse luminile 
când se dusese el la culcare. 

— A doua zi, când m-am trezit, am plecat la cabana mea din 
California. N-am știut că s-a întâmplat ceva până în ziua 
următoare, când m-au sunat polițiștii ca să-mi pună niște 
întrebări. Am venit repede înapoi ca să le arăt poza și să le spun 
ce știam. 

Robert le-a mai povestit că în ultimele trei săptămâni fusese 
plecat în interes de serviciu. Se întorsese acasă doar pentru 

înmormântare. 

— Mă simt cam aiurea să stau aici, a urmat el, știind ce s-a 
întâmplat peste drum de mine. Mă gândesc chiar să vând casa 
asta. 

Lui Ethan inima îi bătea repede și simţea un fel de anxietate 
bolnăvicioasă în stomac. 

— Ai o copie după poza aia? l-a întrebat pe Robert. 

Robert a urcat scara care ducea la etajul al doilea. Ethan și 
Whitney s-au uitat unul la celălalt. Whitney avea o expresie 
deznădăjduită și confuză pe faţă, iar Ethan putea doar să 
presupună că și el arăta la fel de îndurerat. 

S-a dus după Robert pe scară. 

— Oh! a exclamat Robert, surprins să-l vadă. Coboram eu cu 
poza. 

l-a întins lui Ethan o fotografie printată pe hârtie lucioasă. O 
privire cu coada ochiului i-a arătat lui Ethan că Robert avea un 
computer desktop și o imprimantă laser. 

Poza fusese făcută dintr-un punct de observaţie înalt, probabil 
de la etajul al doilea al apartamentului. In imagine se vedea un 
bărbat, pe la 35 de ani, care ieșea din casa lui Abby. Fotografia 
era de bună calitate, având în vedere că fusese făcută noaptea 
și fără ca omul să știe. Distanţa focală fusese micșorată. Lumina 
de la intrarea casei lui Abby era aprinsă, așa că tipul era 
complet luminat. Păr negru. Chipeș. Maxilare pătrățoase. Bine 
clădit. 

Se poate să fi fost surprins într-un moment nefavorabil, dar 
după faţă și după postură lăsa impresia cuiva care se uită dacă 
nu-l vede cineva plecând de acolo. 

Arăta ca tipul de nemernic charismatic care se duce la un club 
de striptease și o agaţă pe una dintre dansatoare. 

Ethan a simţit că i se face greață când s-a gândit la sora lui cu 
individul ăsta. 

Whitney a urcat și ea la etaj. 

— L-ai mai văzut pe tipul ăsta până acum? a întrebat-o Ethan. 

— Nu cred. 

— La club? 

— Poate, a răspuns ea. Vin mulţi acolo. Știi și tu cum e. 

Ethan s-a așezat la biroul pe care se afla computerul. 

— Să ne întoarcem jos, unde e mai confortabil, a propus 
Robert. 

Ethan la ignorat. Tinea fotografia cu ambele mâini, privind fix 
la ea. Mâinile îi tremurau. 

— La ce oră a fost făcută asta? 

— La miezul nopţii. Puțin după. Ora nu apare pe prinţ, dar 
aparatul meu înregistrează orele la care sunt făcute pozele. 

Ethan s-a uitat prin cameră. Aparatul foto se afla pe noptieră. 
Nu știa nimic despre camerele fotografice, dar asta părea să fie 
una scumpă. 

S-a dus la fereastră și a tras jaluzelele. S-a uitat la 
apartamentul lui Abby. La etajul de sus, storurile erau deschise, 
astfel că el putea să vadă direct în dormitorul ei. De aici, putea 
să vadă parţial și la primul etaj, dar unghiul nu era deloc bun. 
Ușa de la intrare era vizibilă clar, unghiul fiind aproape identic 
cu cel din fotografie. 

incerca să stabilească de unde făcuse Robert poza. 
Din cauza măririi, nu prea putea să-și dea seama. 

Robert s-a apropiat de Ethan și a arătat spre poză. 

— Cum ziceam, deja le-am spus polițiștilor despre asta. Nu 
știu ce au făcut cu poza. 

Ethan nu și-a ridicat privirea din fotografie. Dar când Robert s- 
a apropiat de el, ochii i s-au mutat spre picioarele acestuia. Pe 
covor erau niște urme, ca și cum ar fi stat acolo un lampadar 
sau ceva similar. A numărat trei urme -, fiecare cam de 
mărimea unei monede de 25 
de cenți -, înainte ca Robert să-și miște picioarele și să acopere 
două dintre ele. 

Ethan l-a privit lung. Erau incomod de aproape unul de 
celălalt. 

— Ai un aparat fain, a remarcat el. Faci multe poze? 

— Uneori. E un hobby. Călătoresc prin tot statul. Și prin 
California. Imi place să iau aparatul cu mine și să văd ce găsesc 
interesant de pozat. 

— Ai și unele atârnate pe pereți? 

S-a uitat în jur, observând ce se afla în cameră: o ușă de 
debara, o baie, biroul și computerul. Nicio poză pe pereţi. 

— Le pun în cabană, a răspuns Robert. 

— Desigur. 

Ethan s-a dus la debara și a deschis-o. 

— Nu. Hei! Ce naiba faci? 

In debara se afla trepiedul, în poziţie verticală, cu cele trei 

picioare desfăcute la aceeași distanţă ca și cele trei urme de pe 
Covor. 

Robert s-a apropiat grăbit de el. 

— Asta e casa mea. Nu poți să... 

Ethan s-a întors brusc, cu pumnul strâns. l-a tras lui Robert o 
lovitură rapidă și grea în figură, iar omul a căzut pe spate ca și 
cum ar fi alunecat pe gheață. 

Surprinsă, Whitney a scos un țipăt scurt. 

Robert zăcea pe podea și avea imprimat pe obraz un semn 
roșu de forma unui pumn. Ethan îl lovise tare, dar nu atât de 
tare cât ar fi putut. Un pumn tras cu toată forţa era un mod bun 
de a trimite la spital pe cineva. Sau de a-ţi frânge singur mâna. 

Ethan s-a uitat la Robert o secundă, ca să se asigure că 
respira. 

— De ce-ai făcut asta? l-a întrebat Whitney. 

Ethan nu i-a răspuns. S-a așezat la birou și a început să-i 
deschidă sertarele. A găsit o serie de dosare de arhivare, toate 
etichetate și organizate alfabetic. A scos câteva afară și fiecare 
era dedicat câte unui client diferit pentru vânzările sale 
farmaceutice. Apoi a deschis sertarul din mijloc și a găsit ce 
căuta. Acolo, într-un vălmășag de pixuri, agrafe și cărţi de vizită, 
era un plic alb, mare pe care scria cu litere mari de tipar ABBY. 

In plic erau și alte fotografii. Câteva erau cu ea stând de vorbă 
cu bărbatul pe care-l pozase Robert plecând de la ea de-acasă. 
Cei doi erau așezați fie la masa din bucătărie, fie pe canapea, și 
discutau. Puteau să fie un cuplu sau el putea să fie un comis- 
voiajor care face reclamă la un produs de dedurizare a apei. Nu 
era nimic romantic în acele poze. 

Dar în timp ce răsfoia fotografiile, imaginile au devenit 
pornografice. Abby în chiloți. Abby goală. Abby făcând sex cu 
bărbatul din celelalte imagini, stând deasupra lui cu spatele la 
aparat, unghiul de poză fiind numai bun ca să-i arate profilul 
unui sân. Faţa bărbatului era vizibilă, chiar mai clară decât în 
poza pe care i-o arătase Winther. 

— Oh, Doamne, a exclamat Whitney. Wemernicul ăsta e 
bolnav. 

Ingrețoșat, Ethan s-a lăsat pe spătarul scaunului și s-a uitat în 
sus la Whitney. În ochii ei se vedeau lacrimi. Fata i-a pus mâna 
pe umăr. 

— Ce facem? a întrebat ea. 

— Nimic, a răspuns Ethan, clătinând din cap. 

— Ar trebui arestat. Crezi că el... 

N-a terminat, dar Ethan știa ce voia să întrebe. S-a uitat la 
Robert, care zăcea inconștient pe podea. li venea greu să-l vadă 
pe individ profitând de Abby. 

— Nu, a spus Ethan. Nue el. 

Doar un voyeur jalnic și singuratic. 

Probabil că avusese intenţia să-i ajute pe polițiști, dar nu le 
putea spune ce făcea el de fapt. Așa că a inventat o poveste 
trasă de păr despre faptul că-l pozase pe individ din grijă pentru 
Abby. 

Ethan s-a întrebat dacă cei doi se certaseră într-adevăr. Și 
dacă Robert avea vreo poză din timpul disputei. A rugat-o pe 
Whitney să-l ajute să caute alte poze prin computer și în 
aparatul foto. Memoria camerei era goală - nicio fotografie. lar 
computerul era protejat cu parolă. Niciunul dintre ei nu știa 
suficient despre computere ca să încerce măcar s-o spargă. 

Ethan a pus pozele la loc în plic și l-a îndoit pe jumătate. L-a 
băgat în buzunar, unde se făcuse aglomeraţie: cărțile de vizită 
ale lui Daryl și Taylor, bilețelul cu numărul de telefon al 
agentului FBI, formularul de identificare a deţinuţilor primit de la 
Daryl și cartea de joc pe care i-o dăduse Blake ca să poată intra 
la jocul de poker. A mai scotocit prin sertare după ceva în care 
să le pună pe toate și a găsit un plic mare, gol, cu o adresă de 
returnare gata imprimată într-un colţ. A băgat toate cartonașele 
și hârtiile în el și l-a pus într-un buzunar, lăsând doar pozele cu 
Abby în celălalt. 

Între timp, Whitney a căutat prin sertarul noptierei. A venit 
de-acolo cu o mână de flacoane cu pastile. Avea și un săculeț 
alb de hârtie de la o farmacie și a vârât toate flacoanele acolo, 
apoi a pus punga în poșetă. 

— Lua-l-ar dracu' de nemernic, a spus ea și au plecat lăsându- 
| inconștient pe podea. 


Capitolul 25 


Ethan 

40 de ore, 41 de minute rămase 


Au luat niște mâncare thailandeză și s-au dus la Whitney ca 
să se pregătească pentru slujba de pomenire. Niciunul dintre ei 
n-a mâncat mare lucru. Amândoi au tăcut, vlăguiţi de toate câte 
se întâmplaseră și neliniștiţi în privinţa ceremoniei. 

Când Whitney l-a întrebat ce intenţiona să facă, n-a vrut să-i 
dezvăluie că plecase de la închisoare în dimineaţa aceea cu 
gândul să încerce să-l găsească pe ucigașul lui Abby. Acum, că 
ieșise și începuse să facă săpături, perspectiva de realizare a 
acelui obiectiv părea imposibila. Se simţea cu totul depășit de 
situaţie, ca și cum ar fi înotat în larg, fără să zărească ţărmul în 
nicio direcție. 

Whitney i-a pregătit masa de călcat, ca să-și calce costumul. 
S-a dus la duș în timp ce el se chinuia să netezească stofa. 
Efortul părea aproape inutil. Nu mai ţinuse în mână un fier de 
călcat de cinci ani. | se părea ciudat că se putuse dezvăţa de o 
asemenea activitate cotidiană, dar iată că nu mai știa cum se 
face. 

Când Whitney a ieșit din duș, s-a dus și el la baie. A rămas 
sub dușul fierbinte, încercând să se bucure de căldură. De cinci 
ani nu mai făcuse duș de unul singur, iar în pușcărie 
temperatura și presiunea apei erau mereu capricioase. Apa era 
fie rece, fie fierbinte în draci și ori abia picura, ori avea 
presiunea unei instalaţii de sablat. Dușul nu i-a fost de prea mult 
folos, așa cum sperase. Nu se simţea deloc mai relaxat. 

Când a ieșit din baie înfășurat într-un prosop, Whitney se 
apucase să-i calce costumul, cu mult mai mult succes decât el. 
Acum nu mai avea nicio cută. Și ea era înfășurată într-un prosop 
și avea și unul în jurul capului. Ethan i-a mulţumit, iar ea i-a 
zâmbit. Picioarele ei, abia acoperite, erau bronzate și 
musculoase. Gâtul, expus acum de părul ridicat și prins sub 
prosop, era lung și presărat cu broboane de umezeală. 

— Să știi că m-am spălat cu șamponul tău, a anunţat-o el. Și 
cu gelul de duș. 

Whitney s-a aplecat spre el și și-a apropiat faţa de gâtul lui. 

— Miroase bine pe tine, a răspuns ea râzând. 

— Cred că n-ar fi indicat să mă întorc la pușcărie mirosind 
așa. 

Whitney a chicotit și a scos fierul din priză, lăsându-l să se 

răcească pe masa de călcat. S-a dus în dormitor, iar Ethan și-a 
îmbrăcat costumul. Cămașa albă cu nasturi era fixă pe corp, iar 
mușchii - mai voluminoși decât altă dată - se umflau sub 
țesătură. Gulerul era și el strâns și nu s-a simţit prea comod 
când și-a mai legat și cravata la gât. Ca și cum și-ar fi vârât 
capul în laţul ștreangului. Pantalonii erau mulaţi, iar sacoul îl 
strângea la umeri. Avea senzaţia că dacă s-ar fi încordat, i-ar fi 
sfâșiat spatele. lar pantofii ăștia îi făceau mereu bătături dacă îi 
purta prea mult. 

Whitney încă nu terminase pregătirile, așa că a ieșit pe 
balcon. Avea un apartament minunat cu un dormitor nu la fel de 
mare ca al lui Abby, dar la fel de drăguţ. Era într-un bloc înalt, 
iar priveliștea era spectaculoasă. De pe balcon, puteai să vezi 
râul Truckee și centrul orașului Reno. Soarele apunea și 
cazinourile își aprinseseră firmele în lumina ce căpăta nuanţe 
cenușii. Cerul era plin de nori, cu tente de roz în amurg. 
Culoarea se schimba în fiecare secundă în timpul apusului, 
transformându-se în roșu-aprins, apoi în stacojiu-închis - 
aproape sângeriu -, înainte de a deveni purpuriu, astfel încât 
norii au rămas ca niște cocoloașe vineţii. 

Ethan trăia într-o lume fantastică. De dimineaţă, se trezise 
într-o celulă, așa cum se trezise în fiecare zi din ultimii cinci ani, 
iar acum stătea aplecat peste balustrada unui balcon, privind 
orașul. Astăzi, văzuse cum este ucis un om. Îl făcuse knockout 
pe altul. Stătuse peste petele din locul în care sora lui pierduse 
doi litri de sânge. 

Chiar și mai straniu, nimic din cele aflate despre sora lui nu 
avea vreo noimă. De ce preluaseră cei de la FBI cazul? De ce 
aveau nevoie să o declare moartă? Cine era bărbatul din 
fotografii? De ce nu i-a spus Taylor nimic despre el? Cine - dacă 
într-adevăr fusese cineva - îl ajutase să iasă din închisoare? Cine 
naiba era omul din sedan care îl urmărea? 

Și cea mai importantă întrebare dintre toate: era oare vreo 
șansă ca Abby să fie de fapt în viaţă? 

Whitney a ieșit și ea pe balcon. Se îmbrăcase cu o rochie 
neagră, simplă și pantofi negri cu toc înalt. Avea părul lăsat pe 
umeri și drept, aranjat sobru. Se machiase decent. Arăta foarte 
diferit de dansatoarea spectaculoasă pe care o văzuse pe scenă 
în dimineaţa aceea, dar, dacă așa ceva era posibil, arăta și mai 
uluitor. 

— Arăţi prezentabil, a remarcat ea. 

Mai aveau câteva minute până la plecare, iar Whitney l-a 
întrebat dacă vrea să bea ceva. 

— Nuu, a răspuns el. E mai bine să respect regulile. 

— Nu ai voie să bei un pahar măcar? 

— Fără băutură. Fără droguri. Fără condus mașina. 

Le număra pe degete, exact cum făcuse Daryl dimineaţă. 

— Nu părăsesc statul. Fără arme. Nicio infracţiune de niciun 
fel. 

— Am impresia, a răspuns fata râzând, că lovirea cu pumnul a 
unui pervers intră la categoria infracţiuni. 

— Mă rog. Cinci din șase nu-i așa rău. 

Aerul de pe balcon devenea tot mai rece cu fiecare secundă, 
așa că s-au întors în apartament. Nici ea n-a băut nimic. S-a 
așezat pe canapea, picior peste picior, iar el, perpendicular față 
de ea, pe braţul scurt al L-ului, încercând să nu se uite la 
picioarele ei. 

— Să nu te superi că te-ntreb, a început el, dar cum aţi ajuns 
tu și cu Abby să lucraţi la Dark Secrets? Nu m-aș fi așteptat la 
așa ceva. De la niciuna dintre voi. 

Whitney a țuguiat buzele și a clătinat din cap. l-a explicat că 
s-au dus împreună să lucreze la club. Niciuna dintre ele nu se 
descurcase prea bine la colegiul comunitar. Whitney urmase 
cursuri de asistentă medicală, dar a simţit că nu era făcută 
pentru o astfel de carieră, iar Abby era plictisită de cursuri care 
repetau ce învățase deja în liceu. Au făcut cereri de angajare la 
club mai întâi dintr-un capriciu, iar apoi, după ce au văzut câţi 
bani se pot câștiga, s-au gândit să rămână câţiva ani, să câștige 
niște bani și să se retragă. Intotdeauna i se păruse cumva ca un 
joc - o aventură amuzantă în care erau angrenate ea și Abby. 

— Fără Abby, nu prea mai știu ce caut acolo. 

Ethan a ascultat fără să comenteze. Nu voia să facă pe lupul 
moralist. Doar și el lucrase la club. _ 

— Că să fiu sinceră, e destul de palpitant. li ai pe bărbaţii ăia 
în palmă. Te face să te simţi cumva... cum să zic... puternică. E 
măgulitor, într-un fel. Înainte să intri în tură, în cea de noapte, 
când e nebunie, dai pe gât două shoturi, poate iei și o pastilă, și 
toată noaptea e un mare party în care totul e ca în ceață. 
Dansezi, zâmbești și, știi, ești high, și între timp bărbaţii îţi dau 
bani cu nemiluita. 

Ethan s-a gândit la perioada în care lucrase și el la Shark. În 
cea mai mare parte, jobul părea într-adevăr că un party. Și abia 
a doua zi dimineață punea sub semnul întrebării ce făcuse în 
noaptea de dinainte. 

— Uneori, a continuat Whitney, e destul de scârbos totuși. 
Când te oprești să te gândești la ceea ce faci. Sau într-o tură de 
zi cu clienți puţini. Când apare câte-un pervers în şort de 
baschet subţire, fără chiloţi, care vrea dansuri în poală unul 
după altul. 

S-a înfiorat și a adăugat: 

— În zile de-astea, nu mă simt cu mult mai bine decât o 
prostituată. 

— V-aţi dat vreodată întâlnire cu indivizi care veneau la bar? 
Cum ar fi individul ăsta din poze. Crezi că era de la club? 

— Abby nu se întâlnea niciodată cu tipi care veneau la bar. 
Sau cel puţin nu mi-a spus. Eu m-am întâlnit odată cu un tip de 
la club. Mare greșeală. N-am s-o mai repet niciodată. Cu mult 
timp în urmă. Dumnezeule, nici n-aş putea să-ți spun când a fost 
ultima dată când m-am culcat cu cineva. 

Ethan a ezitat și apoi a comentat: 

— Pariez că aici te-am întrecut. 


Capitolul 26 


Ethan 
38 de ore, 21 de minute rămase 


Casa mortuară era mai aglomerată decât se așteptase Ethan. 
Mama lui era acolo și se străduia să întâmpine lumea, dar nu 
părea să fie în stare să se achite de sarcină. Își pieptănase părul 
și își dăduse cu niște fond de ten, dar arăta ca și cum nu voia 
nimic altceva decât să se întoarcă pe canapeaua ei și să 
privească în gol. Stătea de vorbă cu cineva, iar el și Whitney s- 
au strecurat pe lângă ea. Privirile nu li s-au întâlnit, dar Ethan 
știa că îl văzuse. A 

În aer se simţea un parfum sintetic greu. În lumina slabă din 

încăpere, cu greu reușea să recunoască pe cineva. Unele dintre 
femeile prezente erau clar de la club, machiate excesiv și cu 
fuste prea scurte pentru această ocazie. Nu aveau talentul lui 
Whitney de a se adapta la medii diferite. 

Alţii se poate să fi fost colegi de clasă, dar Ethan nu îi 
recunoștea. Era într-o cameră plină de străini și totuși avea 
senzaţia că oamenii îl privesc și vorbesc despre el. 

— Asta-i fratele ei, a auzit-o șoptind pe o femeie, ăla din 
pușcărie. 

Era acolo și un sicriu, lucru pe care Ethan nu-l înțelegea. Era 
făcut din lemn băiţuit într-o culoare întunecată, cu elemente 
decorative din aur fals și era așezat lângă ceea ce părea să fie 
elementul central al ceremoniei: un etalaj de fotografii și o masă 
cu obiecte importante, cum ar fi un ursulet de pluș de când era 
Abby mică, pompoanele de majoretă și câteva bijuterii. Erau și 
două dintre cărţile ei preferate din copilărie: Monstrul de la 
sfârșitul cărții, pe care Ethan i-o citise de nenumărate ori când 
ea n-avea decât doi-trei ani, și Jocurile foamei, de care fusese 
obsedată în liceu. 

Pe un panou de plută erau prinse câteva zeci de fotografii: 
imagini cu Abby în toate perioadele vieţii ei, de la fetița cu 
pistrui la femeia matură și frumoasă, cu un zâmbet uluitor. Intr- 
una dintre poze, purta o robă albastră de absolvent, cu toca 
aranjată strâmb pe frunte și canaful aproape intrându-i în ochi. 
În alta, ea și Whitney pozaseră împreună, una în rochie verde, 
alta în rochie roz, probabil pentru balul de absolvire, la care 
Ethan nu fusese de faţă. Din poze nu reieșea nicicum că Abby 
lucrase ca stripteuză. lar aici, la fel ca acasă la mama lui, nu era 
nicio poză cu Ethan. 

Jumătatea de sus a sicriului era deschisă și pe partea laterală 
a acestuia era un bilet prin care participanţii la ceremonie erau 
invitaţi să lase acolo suvenire, orice le aducea aminte de Abby. 
Sicriul, explicau instrucțiunile, avea să fie închis înaintea 
înhumării de a doua zi. Înăuntru era o varietate de obiecte: 
poze, un ambalaj de ruj, cărți poștale, CD-uri. 

Ethan a ajuns într-un colţ al încăperii de unde se uita la 
oameni. Îl căuta din priviri pe tipul din fotografii, dar nu l-a 
văzut. În serialele de televiziune se spune mereu că ucigașilor le 
place să ia parte la slujbele de pomenire - era palpitant să vadă 
consecinţele faptelor lor -, dar din câte-și putea da seama, toţi 

de-acolo păreau oameni normali. 

l-a trecut prin cap că poate sedanul pe care-l zărise mai 
devreme o fi acolo, așa că s-a dus în parcare ca să verifice. Nu 
se aștepta să vadă mașina, dar măcar căutarea acesteia îi 
oferise un pretext ca să iasă câteva minute. S-a plimbat printre 
mașinile parcate, inspirând aerul rece. Nu a văzut niciuna care 
să semene cu sedanul, dar încă nu era pregătit să se întoarcă 
înăuntru. A ocolit clădirea și în spate a găsit o rampă de 
încărcare și un angajat al casei funerare care fuma o ţigară. 
Când l-a văzut pe Ethan, a aruncat-o și s-a întors să intre în 
clădire. Ușa din spate avea o tastatură numerică și, ca s-o 
deschidă, a tastat un cod. Ethan nu putea să vadă numerele pe 
care apăsase, dar era îndeajuns de aproape ca să-i urmărească 
mișcarea degetelor. 

Auzea traficul de pe autostradă și vedea strălucirea firmelor 
cu neon ale cazinourilor. Cerul era în continuare înnorat și părea 
să reflecte luminile orașului, alcătuind o boltă cenușie leșioasă 
de la un orizont la celălalt. 

Whitney a venit după el afară. 

— Eşti bine? a întrebat ea. 

— Nu. Tu? 

— Nici eu. 

Au rămas tăcuţi, apoi Whitney l-a luat de braţ. 

— Haide, să plecăm de-aici. 

În drum spre mașină, Ethan s-a oprit. 

— Mă duc să-mi iau rămas-bun de la mama, a zis el și s-a 
întors. 

Whitney l-a însoțit și au găsit-o înăuntru, privind lung în sicriu. 

— Mamă, a atenţionat-o el încetișor. 

Ea l-a privit în ochi. Făcuse un efort să-și acopere cu fond de 
ten faţa trasă, dar tot arăta ca o femeie care își trăiește cele mai 
urâte săptămâni ale vieţii. 

— Eu și Whitney o să plecăm, mamă. Ne întoarcem mâine. 

Când să plece, ea i-a rostit numele. 

— Te-a iubit foarte mult. Încă de când era bebeluș, se uita la 
tine de parcă tu ai fi pus luna pe cer. La mine nu s-a uitat 
niciodată așa. 

A început să plângă. Whitney s-a dat la o parte ca să nu-i 
stânjenească. 

— Și eu am iubit-o, a răspuns Ethan, cu vocea frângându-i-se. 


VP - 105 


Am simţit la fel... 

— Ba nu. Nu știu dacă există admiraţie mai puternică decât 
cea cu care se uită o soră mai mică la fratele ei mai mare. Tu n- 
ai văzut asta niciodată. 

Ethan și-a șters ochii. 

— Știu că ai iubit-o, Ethan. Poate că și iubirea unui frate 
pentru surioara lui e ceva special. Dar felul cum se uita ea la 
tine, felul cum se lumina ori de câte ori treceai pe la noi, tu le-ai 
luat ca pe ceva de la sine înțeles. Și pe ea ai considerat-o ceva 
de la sine înţeles. 

Ethan a privit-o lung, dorindu-și să fi fost genul de fiu care să- 
și consoleze mama, care știa să-i spună cuvintele potrivite 
pentru a-i ușura durerea. 

Dar n-a spus nimic, iar ea s-a întors și s-a îndepărtat. 


Capitolul 27 


Ethan 


36 de ore, 37 de minute rămase 


Întors acasă la Whitney, Ethan și-a scos cravata de la gât și a 
atârnat-o peste masa de călcat, care rămăsese nestrânsă în 
living. Tot acolo și-a lăsat și sacoul și și-a desfăcut nasturii de 
sus ai cămășii. S-a așezat pe canapea și a început să-și maseze 
tâmplele. 

Whitney s-a schimbat în pantaloni de trening și un tricou cu 
AC/DC. S-a dus la frigider și a adus două beri. De data asta, 
Ethan n-a mai obiectat. 

Două din șase reguli încălcate. 

Whitney s-a întins pe canapea, cu un picior peste celălalt. Era 
desculță și avea unghiile vopsite cu roșu. Ethan se simțea 
secătuit, ca și cum toată energia i se scursese printr-o rană 
invizibilă. Nu mai băuse alcool de cinci ani, și fiecare sorbitură îi 
încălzea stomacul. Simţțea  furnicături  răspândindu-i-se în 
membre. S-a uitat la sticlă. Nici pe jumătate golită. 

— Simt că mă ameţesc din asta, a mărturisit el și a râs forțat. 

Whitney își ţinea sticla între picioare. 

— A fost o chestie tare ciudată, nu-i așa? a comentat ea. 
Ceremonia aia. 

Ethan a încuviinţat și a mai luat o gură de bere. 

— Nu-mi vine să cred că nu mai e, a continuat Whitney. Cred 
că așa spun oamenii mereu când moare cineva. Dar chiar nu am 
senzația că a dispărut. 

Ethan era de acord cu ea. Indiferent dacă ancheta rămăsese 
sau nu deschisă, fără să poată vedea un cadavru, era greu să 
accepţi că murise. La naiba, chiar și o urnă cu cenușă ar fi fost 
mai convingătoare. Dar un panou de plută cu fotografii și un 
sicriu plin de mărunțișuri? Nu era de ajuns. 

S-a întrebat dacă nu cumva, ţinând cont de tot ce auzise de la 
maică-sa și de la detectivul Taylor, nu putea să accepte, la nivel 
emoțional, moartea lui Abby pentru că pur și simplu își dorea să 
nu fie adevărat. Se tot pomenea sperând că sora lui o să-și facă 
apariţia vie și nevătămată. Aproape sigur nu făcea decât să se 
amăgească, dar nu reușea să scape de senzaţie. 

— Toată povestea asta mă derutează. Niciun cadavru. FBl-ul îi 
spune mamei să o declare moartă. Tipul ăsta din fotografie. Nici 
măcar tu nu știai despre el, așa-i? 

— E puţin cam ciudat că Abby nu mi-a spus că avea un iubit. 

— Dacă asta era. 

— Ce altceva ar fi putut să fie? 

Ethan a clătinat din cap. Văzuse pozele. Dacă tipul nu era 
iubitul ei, nu-i pica deloc bine să se gândească măcar la alte 
posibilităţi. Un client care plătea? Nu-i venea să creadă că Abby 
ar fi făcut așa ceva, dar oricum fusese șocat și când ea devenise 
stripteuză. 

— Ştii, până și faptul că am fost lăsat să ies din închisoare în 
weekendul ăsta îmi dă senzaţia că se întâmplă ceva despre care 
nu știu nimic. Toată lumea pare surprinsă ca naiba că nu sunt în 
arest la domiciliu sau că nu am un paznic după mine tot timpul. 

S-a ridicat și s-a dus spre ușa culisantă a balconului. Luminile 
orașului străluceau în întunericul de dincolo de geam. In 
reflexie, o vedea pe Whitney pe canapea. 

S-a gândit la ce-i spuseseră Jack și Daryl în dimineaţa aceea. 
„Să nu faci vreo prostie. Răzbunarea n-o să rezolve nimic. Ai un 
viitor în față”. 

— Mâine, a murmurat el, o să primesc niște răspunsuri. 

— Ce? 

— O să lămuresc povestea asta. O să aflu ce s-a întâmplat cu 
Abby. li datorez asta. 

Whitney și-a coborât picioarele pe podea și s-a ridicat. Era 
prima oară când îi spunea lucrurile astea și fața ei a părut să se 
lumineze. 

— Și cum o să reușești? 

— O să încep cu agentul FBI despre care mi-a zis Taylor. Dacă 
ăla nu-mi spune ce vreau să aflu, am s-o iau de la început. 
Vorbesc din nou cu mama. Apoi cu polițiștii. 

A făcut o pauză. 

— O să vorbesc cu Shark. 

— Nu ești detectiv, i-a amintit Whitney. 

„_— Bineînţeles că nu-s, ce naiba! Dar pot să obţin răspunsuri. 
Asta-i un lucru la care mă pricepeam al dracului de bine. 

l-a revenit fulgerător în minte momentul când îi dădea peste 
cap degetul mic unui tip. „Okay, okay”, spusese gemând omul, 
dar Ethan continuase și i-l rupsese, în timp ce omul tipa, Ethan l- 
a ameninţat că-i rupe și degetul mare - cu toate că nici măcar 
ruperea primului deget nu fusese necesară. g 

— Tu chiar crezi că poți să lămurești toate astea? Intr-o 
singură zi? Polițiștii și FBl-ul au avut la dispoziție trei săptămâni. 

— Eu pot să fac lucruri pe care ei nu pot să le facă. Am 
obținut pozele de la nenorocitul ăla de vecin, nu? Ei ar fi avut 
nevoie de un mandat și ar fi fost nevoiți să se descurce printr-un 
noian de piedici avocăţești. 

— Și ce-o să faci, o să le forțezi mâna polițiștilor? Agenţilor 
FBI? Lui Shark? 

Whitney punea la îndoială viabilitatea planului său, dar el își 
dădea seama că era entuziasmată - și ea voia să-l găsească pe 
ucigașul lui Abby. _ 

Ethan a meditat serios la asta. Incă de când aflase că va primi 
permisie, întorsese pe toate feţele întrebarea: Cât de departe 
era dispus să meargă? 

S-a uitat în ochii ei și i-a răspuns: 

— Am de gând să fac tot ceea ce e nevoie. 

Capitolul 28 


Abby 


Cu doi ani în urmă 


Abby mergea pe coridorul cu ghișee de plexiglas. Pe partea ei 
erau vizitatorii, vorbind cu deținuții în receptoare ca de telefon. 
În cealaltă parte erau bărbaţii, tatuaţi, bărboși și duri. Chiar și 
cei mai mărunți dintre ei arătau înfricoșător. Câţiva deţinuţi au 
strigat-o din cealaltă parte. Vocile li se auzeau înfundat, dar le 
putea vedea feţele, auzea strigătele înăbușite de „Să-mi bag!” și 
„Hei, frumoaso!” O femeie venită în vizită la iubitul sau soţul ei 
a trântit receptorul în suport și a ieșit furioasă, vădit iritată că 
cel pe care-l vizita o fluiera pe fată. 

Când venea în vizită, Abby era întotdeauna atentă la ce purta. 
Blugi largi, bluze lăbărțate, fără machiaj. Dar nu conta - vederea 
unei fete frumoase îi scotea din minţi de fiecare dată. 

Și-a găsit locul desemnat și a așteptat. Ethan a sosit după un 
minut. Nu-i făcea deloc bine să vadă că și el semăna cu ceilalţi: 
dur, cu înfățișare aspră și rău. Răutatea i s-a înmuiat când a 
văzut-o, dar n-a dispărut complet. 

— Bună, surioară, a spus el în telefon. 

— Salut, fratele meu. 

Și-a pus mâna pe sticlă, iar el a făcut la fel. Era un gest inutil - 
tot rămânea o distanţă de vreo 30 de centimetri între palmele 
lor. 

L-a întrebat cum merg lucrurile în închisoare și, ca de obicei, 
răspunsul lui a fost vag. Totul era bine. Nimic nou. 

A întrebat-o despre școală, iar ea i-a răspuns la fel de evaziv. 
Nu voia să-i spună că picase la toate examenele din ultimul 
semestru pentru că nu se dusese la ore. Nu voia să-i spună că 
nu era făcută pentru colegiu. 

Dar chiar era nevoită să-i spună ceva. 

— Și mi-am luat un job nou, l-a anunţat ea cu reţinere. 

— Da? 

— Te rog să nu te superi, a continuat ea, mușcându-și buza. 

Ethan a așteptat. Sticla dintre ei era zgâriată și pătată de 

mâinile altora. 

— O să încep să lucrez la Dark Secrets. Ca dansatoare. 

El a sfredelit-o cu privirea și, de data asta, Abby a fost 
recunoscătoare pentru bariera de sticlă. 

— Nu-i deloc amuzant, Abby. 

— Nu glumesc. 

— Nu o să te duci să lucrezi la Dark Secrets. 

— Ba da. 

Ethan a pus receptorul pe suprafața biroului. Arăta de parcă 
furia pe care încerca să și-o înăbușe era suficientă ca să-l facă 
să omoare pe cineva. Și-a întors privirea într-o parte și a inspirat 
adânc de câteva ori pe nas, apoi a ridicat din nou telefonul. 

— Abby, știu că, dacă îţi spun să nu te duci, încăpăţânată cum 
te știu, o să te duci doar ca să-mi faci în ciudă. 

Ea a deschis gura să obiecteze, dar în spusele lui Ethan era un 
sâmbure de adevăr. De câte ori încerca să joace cartea fratelui 
mai mare și să-i spună ce să facă, ea se încăpăţâna și își apăra 
poziţia, hotărâtă să-i arate că nu mai era o mucoasă cu care 
putea să facă pe șeful. 

— Dar nu vreau să te știu în preajma oamenilor ălora, a urmat 
el. Vorbesc serios. Poţi să fii căpoasă următoarele zece dăţi când 
o să-ți spun eu să faci ceva, dar ăsta-i momentul în care ar 
trebui să mă asculți. 

— Dar și tu ai lucrat acolo. 

— Și uite unde-am ajuns, a răspuns Ethan, ridicând braţele. 

— Ethan, să știi că n-am de gând să jefuiesc cazinouri. 

El a privit-o îndelung. 

— Te rog. Fă asta pentru mine. 

lar ea și-a spus „Păi asta fac”. 

— Îmi pare rău, i-a răspuns cu voce tare. Trebuie. Într-o zi o să 
înţelegi. 

Ethan a izbit cu pumnul în masă. Gardianul care patrula prin 
spatele deținuților a ridicat privirea și și-a dus mâna la bastonul 
de la centură. 

— Calmează-te, l-a îndemnat Abby. 

— Dar-ar dracii, Abby. Iți jur pe tot ce vrei, dacă nu renunţi la 
jobul ăla, nu te mai deranja să mă mai vizitezi vreodată. 

A trântit receptorul în suport și a plecat. 

Abby s-a ţinut tare cât a trecut prin culoarul în care 
pușcăriașii o fluierau și prin punctele de control. In parcare, s-a 

urcat în camionetă și a inspirat adânc. Și-a impus să nu plângă. 
Ethan o să treacă peste asta. O să se calmeze. 

Dar în sufletul ei știa că nu se va întâmpla așa. Săptămâna 
următoare, prima lui întrebare va fi dacă acceptase slujba. Dacă 
îi va spune că da, va închide telefonul și va pleca. 

Cât lucra la club, nu avea de ce să se mai întoarcă aici. 


Capitolul 29 


Ethan 
34 de ore, 23 de minute rămase 


Ethan stătea întins pe canapeaua lui Whitney, privind la 
tavanul învăluit în lumină albastră. Învelit în pătură, i se făcuse 
cald. Canapeaua era mai comodă decât patul din celulă, iar 
temperatura camerei era mult mai bună decât cea cu care era 
obișnuit. În celulă era frig iarna și foarte cald vara - rareori un 
mediu confortabil. 

Dar în ciuda tuturor elementelor de confort cu care nu era 
obișnuit, Ethan nu putea dormi. Se tot uita la ceasul de la mână. 
Trecuse mai bine de o oră de când se culcase, însă în loc să se 
relaxeze, corpul lui se încordase și mai mult. Inima nu voia să-și 
încetinească bătăile. Îi spusese lui Whitney că urma să se 
trezească devreme, dar i se părea că-și irosește timpul întins pe 
canapea. Deja își consumase un sfert din intervalul de libertate. 
De ce să mai piardă încă șase ore și ceva așteptând până a 
doua zi? 

S-a ridicat, și-a tras pe el blugii, apoi bocancii și bluza. 
Whitney avea un laptop pe masa din bucătărie și din fericire nu 
cerea nicio parolă. Era diferit de cele cu care era obișnuit - 
computerele din sălile de clasă de la pușcărie erau vechi, fără 
acces la internet -, dar s-a descurcat să deschidă un browser și 
să caute o bază de date cu hărţi. A tastat adresa agentului FBI 
pe care o memorase când fusese în biroul lui Taylor și a studiat 
traseul. Era o plimbare de vreo cinci kilometri. Nu avea bani de 
taxi. S-a gândit să ia mașina lui Whitney, dar nu era sigur cum o 

să reacționeze aceasta dacă-i lua mașina fără să-i spună și nici 
nu voia s-o trezească. Deja o deranjase suficient. 

Și-a îmbrăcat geaca de piele. A avut senzaţia că îmbracă o 
uniformă, că intra într-un rol pe care îl mai jucase. Nu i se părea 
că i se potrivește. Nu mai era persoana aia. Dar nu avea de ales. 
Afară era frig și avea nevoie de ceva mai gros decât geaca de 
blugi de la pușcărie. Şi-apoi, dacă era să afle ce i se întâmplase 
lui Abby, poate că trebuia să semene mai mult cu vechiul său 
eu. 

A dat să-i lase lui Whitney un bilet, dar și-a zis că mai bine nu. 
Probabil că avea să se întoarcă înainte să se trezească ea. A 
deschis ușa apartamentului și a închis-o fără zgomot. Ușa s-a 
încuiat în urma lui. 


Capitolul 30 


Ethan 
33 de ore, 53 de minute rămase 


Ethan mergea pe străzile întunecate. De o parte și de alta, 
locuințe liniștite, cu luminile din faţă aprinse și cele de interior 
stinse. În fiecare dintre ele dormeau familii. S-a gândit la cum o 
fi să ai o viaţă normală, ca oamenii ăștia. A avut un moment de 
compătimire de sine, dar a alungat repede sentimentul. Singur 
își croise viaţa pe care o avea. 

Deși a avut doar câţiva kilometri de parcurs, când a ajuns la 
strada pe care o căuta avea mâinile îngheţate bocnă. Citea 
adresele imprimate pe bordură când ceva i-a atras privirea: pe 
alee, un sedan care semăna cu cel pe care-l văzuse mai 
devreme. Motorul era oprit și în mașină nu era nimeni. Ethan a 
verificat adresa. 

Era casa lui Brian Hughes. 

Un mister rezolvat. 

Agentul FBI însărcinat cu investigarea uciderii lui Abby îi 
urmărise. Dar de ce? 

Era o casă obișnuită. Garaj pentru două mașini. Pini în curtea 

din faţă. Aleea care ducea la ușă, mărginită de tufișuri. A luat-o 
pe alee, încercând să se miște fără zgomot. Veranda era 
învăluită în întuneric. De o parte și de alta a ușii era câte un 
panou de geam mat, ca fereastra din celulă, și putea desluși o 
lumină slabă venind de undeva dinăuntru. Un televizor, probabil. 

Chiar urma să facă asta? Să bată la ușa unui agent FBI în toiul 
nopţii? 

— Ai încercat să te ţii scai de mine, bulangiule, a bombănit 
Ethan. Ei lasă, c-o să-ţi arăt exact unde sunt. 

A ridicat pumnul și a lovit în ușă. A apăsat de câteva ori pe 
butonul soneriei și apoi a bătut iar. Prin lumina intermitentă din 
interior, a întrezărit o mișcare. Ghicise bine: cineva se uita la 
televizor noaptea târziu. 

Lumina de la intrare s-a aprins și Ethan a mijit ochii. 

Ușa s-a deschis. 

— Ce dracu se-ntâmplă aici? a întrebat bărbatul care a 
deschis ușa. E miezul no... 

S-a oprit când și-a dat seama cine era în faţa lui. Știa cine e 
Ethan. La rândul lui, Ethan l-a recunoscut și el. 

Era bărbatul din fotografiile cu Abby. 

Bărbatul - Brian Hughes - a afișat o jumătate de zâmbet. Nu 
era prietenos. Era un zâmbet ironic, ca și cum nu se putea 
abţine. Putea să însemne o mulţime de lucruri, dar Ethan nu s-a 
putut gândi decât la unul singur: Am futut-o pe sor-ta. 

Ethan a împins ușa cu un braţ și l-a îmbrâncit pe agent cu 
celălalt. Zâmbetul sarcastic al lui Hughes s-a transformat în șoc. 

— Stai puţin! 

Avea un ton liniștitor, ca și cum ar fi încercat să calmeze un 
câine furios, dar era o diversiune - în timp ce vorbea, și-a dus 
mâna la spate și a scos de-acolo un pistol. Ethan s-a aruncat în 
faţă. L-a prins pe agent de încheietura mâinii înainte să apuce 
să țintească și i-a ţinut braţul cât mai departe, astfel încât ţeava 
era îndreptată deasupra umărului său. Ethan nu credea că 
Hughes voia să-l împuște - încerca doar să preia controlul 
înainte ca situația să degenereze. Dar acum, că Ethan îi apucase 
brațul, nu mai exista nicio cale de ieșire fără escaladare. 

Cu braţul liber, Hughes a încercat să-i tragă un pumn în gât, 
dar Ethan și-a ridicat celălalt braţ la timp ca să pareze stângaci 
lovitura. A înșfăcat brațul deviat cu mâna liberă și a ţinut strâns 
lipită cealaltă încheietură de corpul lui Hughes. Corpurile lor era 

apropiate, cu feţele la doar câţiva centimetri distantă. Ethan era 
în mod clar mai puternic, dar, ca agent FBI, Hughes trebuie să fi 
fost antrenat în lupta corp la corp. Ethan nu voia să-l 
subestimeze. Pe moment, se afla în avantaj, dar era posibil să 
nu dureze mult. 

— Ethan! a spus Hughes cu o voce din care calmul dispăruse. 
Vreau să-ţi s... 

Ethan l-a lovit cu capul - cu forţă - și în timp ce agentul se 
prăbușea pe spate, i-a smuls pistolul din mână. 

Hughes și-a pierdut echilibrul și a căzut în fund. Ethan a 
trântit ușa în spatele lui și s-a repezit spre el, ţinând pistolul de 
țeavă ca pe un ciocan. Tocmai agresase un agent FBI la el acasă 
și urma să suporte niște consecinţe grave din cauza asta, dar în 
momentul ăla era atât de furios, încât nu-i mai păsa. 

Hughes s-a târât în spate, cu un braţ ridicat în semn de 
protest sau de autoapărare, ori poate și una, și alta. Ethan a 
aruncat pistolul cât colo, până lângă televizor. S-a temut că-l va 
folosi dacă îl mai ţinea în mână. 

— Stai puţin, a repetat Hughes. Pot să-ţi explic. 

Ethan a scos plicul din buzunarul gecii și i-a vârât în faţă una 
dintre poze. 

— Explică-mi asta! 

A lăsat pozele să cadă și l-a înșfăcat pe Hughes de gulerul 
bluzei de trening. A ridicat pumnul. Acumulase toată furia asta 
de când primise telefonul referitor la sora lui, de când se dusese 
la pușcărie, poate că încă de când se născuse. Era ca o mină și 
Brian Hughes tocmai călcase pe ea. Nu se mai putea opri - era 
pe punctul de a exploda. 

— Eu te-am scos din pușcărie! a urlat Hughes. 

Ethan a ezitat. 

— Ce?! 

— Am apelat la niște relaţii, oameni care-mi erau datori. 
Datorită mie ai ieșit din închisoare. 

Ethan a încercat să proceseze informaţia primită. 

l-a dat drumul la guler și s-a ridicat în picioare. Furia i se 
disipa - pentru moment, Hughes dezamorsase bomba. 

— Tu ești îngerul meu păzitor? a întrebat Ethan. 

— Îngerul cum? 


VP - 114 


Capitolul 31 


Ethan 
32 de ore, 25 de minute rămase 


Ethan s-a așezat pe un fotoliu din living, unde se mai aflau un 
televizor cu ecran mare, câteva piese de mobilier și nimic 
altceva. Pereţii erau zugrăviți într-un galben plictisitor, iar 
covorul era gros și neuzat. Totul părea destul de nou, ca într-o 
locuinţă de prezentare, însă decorată fără prea mult gust. 

Hughes s-a întors din bucătărie cu două sticle de bere într-o 
mână, cu cealaltă ţinând lipită de frunte o pungă cu legume 
congelate. A pus o bere pe măsutţa din faţa lui Ethan, iar el s-a 
așezat la capătul opus al canapelei. 

— Mulţumesc, dar nu, a răspuns Ethan uitându-se lung la 
bere. Una dintre condiţiile eliberării mele a fost să nu beau 
alcool. 

— Pariez că n-ar trebui nici să ataci agenți FBI. 

— Pariez că nici agenţii FBI n-ar trebui să se culce cu 
stripperițe care lucrează pentru gangsteri. 

— Touché. 

Hughes purta pantaloni de trening și o bluză cu emblema 
Universităţii din Nevada. Ambele păreau noi-nouțe, de-ai fi zis că 
în drum spre casă se oprise pe la librăria universităţii. Tot ce era 
legat de el era bine pus la punct și șlefuit - o fațadă atent 
construită. Genul de nemernic după care o vedea pe Abby 
căzând în limbă. 

Hughes adunase pozele și le pusese la loc în plic, care acum 
era pe măsuţa de cafea. 

— Vecinul ăla sinistru, a comentat el. E bolnav la cap. 

— Ştii de el? 

— Detectivul de la poliția din Reno mi-a arătat o poză cu mine 
în faţa apartamentului. N-am vorbit niciodată cu individul. Ceea 
ce a fost bine, având în vedere ce știa despre mine. 

Ethan a tras aer în piept. 

— Vrei să-mi spui ce mama dracului se întâmplă? 

— Sunt impresionat că m-ai găsit. Și încă repede. Ai ieșit, de 

cât, de 15 ore? 

— M-ai ţinut sub supraveghere. Credeai că n-o să te observ? 

Hughes s-a arătat jenat. 

— Să urmărești pe cineva e mult mai greu decât crede lumea. 
Ca s-o faci cum trebuie, ai nevoie de două, trei mașini. 

— Și tu n-ai putut să obţii atâtea? 

— Nu, n-a fost niciun moment ceva oficial. Nimeni de la Birou 
nu știe că te-am ajutat să obţii o permisie. Dar eram curios 
unde-o să te duci. 

Ethan a așteptat în liniște. Hughes a zâmbit. Era aceeași 
expresie ironică, încântată de sine, pe care o avusese mai 
devreme. 

— Voiam să ieși, a continuat Hughes, ca să începi să cercetezi 
moartea surorii tale. N-am știut c-o să vii să mă cauţi. Cum m-ai 
găsit, totuși? Mi-ai văzut mașina? Ai pus pe cineva să o identifice 
după plăcuţele de înmatriculare? 

Ethan nu voia să-i spună că îi zărise adresa pe Rolodexul lui 
Taylor. Hughes credea că venise în urma unei investigaţii, când 
de fapt era vorba de un grătar la care fusese la un moment dat 
Taylor. Până îi deschisese ușa, Ethan nici măcar nu-și dăduse 
seama că Hughes era tipul din fotografii. 

— Am și eu sursele mele, i-a răspuns Ethan. 

Hughes a părut să accepte explicaţia și a trecut mai departe. 
l-a zis că ancheta lui ajunsese într-un punct mort. Când auzise 
că Ethan făcuse cerere pentru permisie, dăduse câteva 
telefoane ca să se asigure că va primi permisia - fără să aibă 
echipă de pază. Știa că Ethan lucrase pentru Shark și că 
încasase o sentinţă de 20 de ani în loc să-l dea în gât. Dacă 
cineva putea ajunge suficient de aproape de Shark ca să afle ce 
se întâmplase, atunci Ethan era acela. 

— Nu m-am așteptat să rezolvi cazul. Sincer, voiam să 
zgândări puţin tăciunii, că poate iese ceva la iveală și obţin niște 
indicii noi. 

Ethan era derutat. Nu putea să așeze laolaltă toate piesele. 

— Tu crezi c-a fost Shark? a întrebat el. 

Hughes și-a dat ochii peste cap și s-a lăsat teatral pe spătarul 
canapelei, exagerându-și uimirea. 

— Da! Dumnezeule, ai fost suficient de deștept ca să mă 
găsești, dar nu îndeajuns ca să-ţi dai seama de asta? 

Ethan a simţit că nemernicul ăla arogant îl călca pe nervi. 

— Știu de ce e capabil Shark. Dar nu avea niciun motiv să o 
facă. Fără Abby, riscă să nu mai tac. 

Hughes a răsuflat exasperat. 

— Sora ta urma să-l dea în gât pe Shark, i-a explicat Hughes. 
A lucrat cu mine luni în șir, apropiindu-se tot mai mult de el. 
Urma să înceapă să poarte microfon, ca să încerce să ne aducă 
informaţiile de care aveam nevoie ca să-l punem cu botul pe 
labe. Singurul motiv pentru care încă nu trecuse la faza asta a 
fost că, mă rog, e cam greu să porţi un transmiţător sub haine 
când jobul tău îţi cere să le dai jos. 

Ethan a simţit cum i se strânge stomacul, ca și cum în loc de 
intestine ar fi avut un cuib de șerpi, care se înnodau și se 
încolăceau unul în jurul celuilalt. S-a gândit la momentul în care 
Kicking Bird îi tăia beregata lui 
Anton. Și-a imaginat că pe scaun în locul lui Anton ar fi fost 
Abby. 

— Ce naiba a fost în capul ei? De ce să facă una ca asta? 

— Ca să te scoată din pușcărie. 

Abby negociase condiţiile eliberării lui Ethan, i-a explicat 
Hughes. Dacă le aducea dovezi suficiente pentru o condamnare, 
el ar fi primit imunitate. 

Ethan s-a ridicat în picioare și a început să se plimbe prin fața 
televizorului. 

— Eu oricum o să ies în doi ani. Dumnezeule, chiar dacă l-ai 
aresta pe Shark mâine, s-ar putea să dureze cel puţin doi ani 
până la proces. lar ea a acceptat să treacă prin toate chinurile 
alea ca să mă scoată, cu cât, cu o lună mai devreme? Hai, 
maximum șase luni. Pariez că nu i-ai spus asta, nu? 

— Ştia cât mai aveai. Voia să facă tot ce se putea ca să fie de 
ajutor. A spus că nu conta dacă mai aveai zece ani sau doar o zi. 
A făcut-o pentru că te iubea. 

Ethan s-a răsucit spre Hughes, de data asta cu pumnii 
încleștaţi. 

— Ticălosule! Ai aruncat-o în ghearele monstrului ăluia. 

S-a aplecat și a luat plicul de pe măsută. 

— În ce căcat ai intra dacă șefii tăi ar afla de povestea asta? 

— Într-unul mare de tot. Și aş aprecia dacă n-ai spune nimic. 
Am ţinut la Abby. Chiar am ţinut. 

Ethan și l-a imaginat pe Hughes în club, prefăcându-se că era 
un client obișnuit în căutarea unei fete pe care putea s-o 

racoleze. Dacă n-o putea convinge să lucreze pentru el, măcar 
putea să se culce cu ea. 

Îi venea să-l înșface pe agent și să-l lovească până nu mai 
mișcă. Și poate că nici atunci nu s-ar fi oprit. 

Sau putea să ia fotografiile și să-l lase fără serviciu. 

— Abby era uimitoare, a comentat Hughes. Era atât de plină 
de viață! 

A regretat imediat felul cum își alesese cuvintele. 

— Vreau să zic... 

Ethan i-a arătat pozele și a spus: 

— O să te duci pe copcă. 

— Stai, a strigat Hughes venind după el în holul de la intrare. 
Ethan. 

— Tu ai omorât-o! Tu ai întors-o împotriva lui Shark. 

— Mai întâi și mai întâi, tu ai adus-o în preajma lui Shark, a 
ripostat Hughes. Dacă n-ai fi fost tu, ăla n-ar fi intrat în viaţa ei. 

Cuvintele au avut asupra lui Ethan efectul unei lovituri fizice. 

În hol era o oglindă. S-a uitat la reflexia lui: un mardeiaș solid, 
îmbrăcat în aceeași geacă de piele pe care o purta când lucra ca 
gorilă pentru fostul șef. A izbit reflexia cu pumnul. Cioburile de 
sticlă s-au împrăștiat pe gresie. Izbucnirea lui Ethan l-a făcut pe 
Hughes să tresară, dar n-a scos niciun cuvânt. 

Ethan s-a sprijinit de zid. Și-a lăsat picioarele care tremurau 
să alunece de sub el și s-a așezat pe podea. 

— Poţi să fii furios pe mine. Dar ucigașul e încă în libertate. 
Într-acolo trebuie să-ţi îndrepţi furia. 

— Ai dreptate, a răspuns Ethan, cu o voce molatică acum, 
aproape o șoaptă. 

Mâna îi sângera. Tăietura era mică, dar printre degete se 
prelingea o cantitate surprinzătoare de sânge, umplându-i liniile 
din palmă. A închis pumnul și a frecat sângele între degete. Era 
alunecos. 

Hughes s-a dus în bucătărie și s-a întors cu un șervet. Ethan l- 
a apăsat strâns pe tăietură și Hughes s-a așezat și el pe podea, 
rezemat de peretele din faţa lui. 

— Mi-a spus că nu avea încă nimic concludent, i-a zis Hughes, 
dar s-a oferit să găsească dovezi pentru noi, dacă făceam un 
târg pentru tine. 

Ethan s-a simţit îngreţoșat. Cele mai multe dintre fetele de la 
club știau puţine lucruri despre activitatea infracţională a lui 

Shark. Desigur, știau că e angrenat în activităţi ilegale, dar nu 
știau detaliile. Singurul mod în care puteau să se apropie 
suficient ca să afle genul de informaţii dorite de Hughes era să 
devină un trofeu cu fotografia afișată pe peretele cu cuceriri ale 
lui Shark. 

— Dacă ai fi ţinut cu adevărat la ea, i-ai fi spus cât de fără 
rost erau toate astea. 

Hughes a lăsat capul în jos. 

— Uite ce e, încerc să fac lucrurile așa cum trebuie. 

— Cum? Scoţându-mă din închisoare? 

— Investigația legată de moartea lui Abby e blocată. Nu avem 
nimic concret. În cele din urmă, o să-l pot dobori pe Shark - am 
un om în interior, infiltrat adânc în organizaţia lui Shark. Dar 
omul meu nu știe despre Abby. Zice că n-a fost pus la curent în 
privinţa asta. 

Ethan știa despre cine vorbea Hughes, dar pe moment s-a 
abținut să comenteze. 

— Și ce te așteptai să fac eu? 

— Nu știu. Cum am spus, investigația era blocată. Voiam să 
mai agit puţin lucrurile. Să introduc un element nou în ecuaţie. 

— Te joci cu o lejeritate îngrozitoare cu vieţile altora, a 
remarcat Ethan. 

Și-a controlat tăietura. Hemoragia aproape că se oprise, 
lăsându-i pe mână o reţea de pete maronii. 

— Ascultă-mă, nu m-am așteptat să afli despre mine, dar 
acum, că știi, s-ar putea să fie chiar mai bine. Fă-mi rost de 
orice informație poţi despre Shark. Orice m-ar putea ajuta să 
deschid un dosar. Asta va fi răzbunarea ta - să-l vezi pe 
nenorocit în spatele gratiilor. 

Ethan s-a ridicat, urmat de Hughes. 

— De fapt, a continuat Hughes, incapabil să-și domolească 
entuziasmul din voce, tu știi atât de multe despre organizaţia lui 
Shark de dinainte, că nu prea mai ai nevoie să afli nimic. Cu 
omul meu în interior și mărturia ta legată de chestiile mai vechi, 
ar fi... 

— Pe omul tău din interior îl cheamă cumva Anton? 

Hughes a rămas înmărmurit. 

— În locul tău, n-aş mai conta cine știe ce pe ajutorul lui, l-a 
anunţat Ethan cu o mână pe clanţă. 

A deschis ușa. Frigul s-a strecurat înăuntru ca un val de apă 

înghețată. 
— Trebuia să ia legătura cu mine azi. Unde e? 
Ethan a pășit afară, luând cu el șervetul plin de sânge. 
— Probabil că tot acolo unde e și Abby. Mulțumită ţie. 


Capitolul 32 


Ethan 


31 de ore, 42 de minute rămase 


Ethan privea orașul de sus. Se afla în partea de vest, dincolo 
de McCarran, unde terenul se înalta și cartierele se întindeau 
până la poalele dealurilor. Spre nord, vedea centrul orașului. 
Cazinourile erau luminate cu neoane verzi și purpurii. Putea 
distinge blocul lui Whitney din apropierea râului. Își dorea să fi 
luat totuși mașina fetei. Frigul era tăios. Nu avea nici mănuși, 
nici căciulă. Doar un hanorac și geaca de piele. Și-a ridicat gluga 
și și-a înfipt adânc mâinile în buzunare. 

Norii se împrăștiaseră în sfârșit, lăsând să se vadă stelele. Un 
avion a decolat de pe aeroport, înălțându-se repede peste 
dealurile de la est. 

Spre sud, departe de celelalte cazinouri, se afla Galaxia, înalt 
și argintiu, parcă rupt dintr-un film de science-fiction, iar mai 
departe Neptune și Sandstorm, unul lângă celălalt, primul 
scăldându-se într-o lumină albastru-verzuie, al doilea răspândind 
o lumină oranj blândă. Se aflau la o distanţă de câţiva kilometri. 
Undeva în Neptune, într-unul dintre apartamente, Blake 
supraveghea un joc de poker cu participanţi dispuși să parieze 
sume mari de bani. Ethan avea nevoie de răspunsuri și nu știa 
de unde altundeva să le obțină. 

A pornit în direcţia aceea. 

xxx 

În cazinou te simţeai ca-ntr-o saună. A găsit un joc mecanic 
într-un colț și s-a așezat ca să se încălzească. Era epuizat. A 
întrebat-o pe chelnerița în costumaţie stridentă cât e ceasul și 
ea i-a spus că trecuse puţin de ora 3. Simţea că tremură și că-i 

este foame. S-a gândit să caute un restaurant în cazinou și să-și 
comande ceva de mâncare - proteine ca să capete energie -, 
dar și-a dat seama că nu mai putea să aștepte. A pornit în 
căutarea ascensoarelor hotelului. Peste tot în jurul lui aparatele 
de păcănele făceau larma specifică, chemându-și clienţii. 

Locul era în întregime decorat într-o temă oceanică preluată 
din filmele de animaţie. Mocheta era colorată în acvamarin, cu 
desene cu pești, căluţi-de-mare și caracatiţe. Statuete cu aspect 
ieftin de sirene cu sutiene din scoici și tritoni înarmaţi cu 
tridente erau răspândite printre aparatele de jocuri. Meduze din 
sticlă stăteau atârnate de tavan, suspendate cu niște sârme. 
Exista și un acvariu masiv care îl făcea de rușine pe cel din 
biroul lui Shark. Era plin de pești multicolori, cu lungimi de la 
câţiva centimetri la câteva zeci de centimetri. Aerul stătut 
mirosea a fum de țigară. 

A găsit ascensoarele și a apăsat butonul pentru penthouse. 
Între ușile ascensoarelor se afla un coș de gunoi în care a 
aruncat șervetul plin de sânge de la Hughes. 

Când a ieșit din lift la ultimul etaj, a știut la ce ușă să se ducă, 
pentru că lângă ea, pe un taburet, stătea Bruce, de la club. 
Când s-a apropiat, a observat că nu era Bruce, ci fratele lui. 
Practic identici în toate privinţele - până și hainele pe care le 
purtau -, cu excepţia ochilor. 

— Hei, Wayne, i s-a adresat Ethan, încercând să se poarte cât 
mai prietenos posibil. L-am cunoscut pe fratele tău azi. 

Ethan a scos din buzunar cartea de joc primită de la Blake. A 
tinut-o ridicată, astfel încât Wayne să vadă creatura demonică 
desenată pe spate. 

— Tu ești tipul ieșit din pușcărie? a întrebat Wayne. Fratele lui 
Abby? 

l-a întins mâna și Ethan i-a strâns-o. 

— Tare rău îmi pare pentru sora ta. 

— Mulţumesc. 

Deja îl plăcea pe Wayne mai mult decât pe fratele lui. 

Wayne a scos din buzunar un card de acces și l-a strecurat în 
broasca ușii. Indicatorul luminos a clipit în roșu, așa că a trebuit 
să încerce din nou. De data asta, lumina pâlpâitoare a fost verde 
și Wayne a deschis ușa. 

— Baftă, i-a urat el, ceea ce nu avea niciun sens pentru Ethan, 
până și-a dat seama că Wayne crezuse că a venit să joace. 

Capitolul 33 


Ethan 
30 de ore, 17 minute rămase 


Persoana care proiectase Neptune renunţase cu înțelepciune 
la tema marină cu tentă kitsch în hotelul propriu-zis. 
Apartamentul era amenajat cu gust. O cameră mare, spațioasă, 
cu tavan înalt și câteva uși ce dădeau spre dormitoare. În mijloc 
era o masă de poker octogonală cu tăblie acoperită cu fetru 
verde și muchie de lemn cu încrustaţii, cu frapiere și palete 
pentru adunat jetoanele. In jurul mesei ședeau șase bărbați: 
cinci jucători și un dealer. Judecând după cărțile etalate, Ethan 
și-a zis că probabil jucau versiunea Texas Hold 'Em. Jucătorii s- 
au întors spre el o clipă, după care și-au văzut de joc, apreciind 
dintr-o privire că nou-venitul nu era jucător. 

Blake se afla lângă peretele din spate, alcătuit din ferestre de 
la podea la tavan. In spatele lui, se vedeau luminile orașului, o 
nebuloasă de felinare stradale, faruri de mașini și firme de neon 
de la cazinouri. 

Cu un zâmbet larg, i-a venit în întâmpinare lui Ethan. l-a 
strâns mâna viguros și l-a îndemnat să meargă la bar. Pe 
tejghea stăteau aliniate sticle de băutură. Blake l-a întrebat ce 
bea. 

— Nimic, a răspuns Ethan, după care a observat cât de 
uscată-i era gura. Apă, cred. 

Blake a scos o sticlă din frigider și i-a dat-o lui Ethan. 

— Avem și lapte, l-a anunţat cu un zâmbet afectat. 

— Bun și ăla, a zis Ethan, știind că proteinele îi vor fi de folos. 

Blake i-a turnat lapte într-un pahar de whisky și i l-a întins. 
Apoi a luat o mână de cuburi de gheaţă dintr-un vas argintiu și 
le-a pus într-un alt pahar. Și-a turnat cam trei degete de 
bourbon și a luat o gură. 

Ethan a dat laptele pe gât și a băut o gură zdravănă de apă. 

— Mă bucur c-ai ajuns. 

Blake vorbea pe ton scăzut, fără să șoptească totuși, dar 
încerca să nu le distragă atenţia celor de la masă. 

— Ai nevoie de un loc unde să dormi? Avem tot apartamentul 
la dispoziţie. Paturi din belșug. 

Ethan a clătinat din cap. 

— Unde te-ai cazat? La maică-ta? 

Ethan nu i-a răspuns. Îi urmărea pe jucătorii de poker. Toţi 
arătau cam la patruzeci sau cincizeci și ceva de ani. Majoritatea 
fumau. Unul avea un trabuc. Pahare cu băutură peste tot. Ethan 
s-a întrebat dacă își turnaseră singuri în pahare sau dacă Blake 
își asumase rolul de barman. 

— Ăștia abia au început, i-a explicat Blake. Unii dintre ei n-or 
să se ridice de la masă timp de 24 de ore. Pe urmă, trag un puli 
de somn și mai fac o tură de 12 ore. E incredibil. 

Ethan a dat ocol barului și și-a mai turnat un pahar de lapte. 

— Vezi că ăla e pentru cocktailurile White Russian, l-a 
atenţionat Blake, așa că ai grijă să mai lași ceva în sticlă. 

Ethan a ridicat paharul la gură și Blake a exclamat: 

— Dumnezeule! Ce-ai păţit la mână? 

— Am dat cu pumnul într-o oglindă, ca un tâmpit. 

Blake a râs. 

— Vreau să-mi spui ce știi despre Abby. 

Blake s-a oprit din râs. A înghiţit ce mai rămăsese din 
bourbon. 

— Eu cred că Shark a omorât-o, a adăugat Ethan, și vreau să 
fiu sigur. 

Blake a pus paharul jos. Expresia de pe faţa lui spunea: Haide, 
măi, iar o luăm de la capăt? l-a făcut semn lui Ethan să vină 
după el. 

Au intrat într-un dormitor. În cameră erau o geantă mică - cu 
lucrurile lui Blake, a presupus Ethan - și o servietă neagră 
așezată pe patul cu așternutul bine întins. 

Banii. 

Cu cinci jucători și câte o sută de miare taxă de intrare de la 
fiecare, însemna că în acea servietă era cel puţin o jumătate de 
milion. lar Blake avea nevoie și de ceva mălai în plus ca să ofere 
cu împrumut, dacă era nevoie. De acolo avea să câștige Shark 
bani serioși în noaptea aia. Din împrumuturi cu dobânzi mari 
acordate unora care-și permiteau să le achite. 

Câţi bani să fi fost acolo? Un milion? 

— Bărbate, a început Blake, ţi-am spus că nu cred că Shark 
are vreun amestec în chestia asta. 

— Cine altcineva ar putea fi? 

Blake și-a aruncat braţele în sus. 

— Dar cine n-ar putea fi? Ar putea fi oricine din lumea asta. 

Ethan s-a apropiat și a întrebat: 

— Când oamenii din preajma lui Shark dispar, de obicei e din 
cauza lui Shark sau a altcuiva? 

— Treaba asta nici măcar n-are logică, bărbate. Am mai vorbit 
despre asta. 

Ethan și-a lăsat furia să se domolească. S-a îndepărtat și s-a 
așezat pe marginea patului. 

— L-am văzut ucigând pe cineva azi. Pe unul, Anton, îl știi? 

Blake a dat din cap afirmativ. 

— l-au retezat un deget și apoi i-au tăiat beregata. Ah, și 
Shark l-a lovit în ţeastă cu un ciocan de dulgherie. L-am văzut. 
El a vrut să-l văd. 

— Îmi pare rău că a trebuit să vezi asta. 

— Am mai văzut oameni uciși până acum, dar niciodată un 
om legat și torturat în halul ăla. 

— Am mai torturat și înainte oameni, i-a amintit Blake. Noi 
doi. 

— Să rupi un deget e una; să-l tai cu totul, e altceva. 

L-a privit fix în ochi pe Blake. A lăsat privirea să pună 
întrebarea: Ai ucis oameni? Blake s-a îndepărtat jenat și s-a dus 
către ușă, rezemându-se de perete. Și-a scos o ţigară. 

— Ți-am spus că lucrurile s-au schimbat, a zis el. Mizerii de- 
astea nu mai sunt așa de rare. Eu mă descotorosesc de cadavre. 
Le arunc în lacul Tahoe sau le îngrop în Black Rock. 

A tras cu sete din ţigară și a suflat un inel de fum. 

— Prefer lacul. De fiecare dată când trebuie să sap o groapă 
în deșert, fac bătături la mâinile astea frumoase. 

Ethan și-a imaginat-o pe Abby înfășurată într-o prelată, 
aruncată de pe puntea unei bărci. Sau trântită într-o groapă în 
timp ce indivizi fără chip aruncau pământ cu lopeţile peste 
plastic. Și l-a amintit pe Shark spunându-i lui Bruce să ducă 
trupul neînsuflețit al lui Anton în deșert, imediat după ce s-a 
uitat într-un registru legat în piele. 

— Care-i faza cu registrul lui Shark? a întrebat el. După ce l-au 
ucis pe Anton, i l-a dat lui Bruce. Ce evidenţă ţine el acolo? 

Blake a ignorat întrebările. Și-a pus mâna pe umărul lui Ethan 
și s-a apropiat de el. 

— Ascultă ce-ţi spun, bărbate, a zis cu voce joasă și aspră. Nu 
vreau să fiu nevoit să te îngrop și pe tine. Trebuie să renunti la 
ideile astea. Nu-ţi fac bine deloc. 

Ethan i-a aruncat o uitătură cruntă. Nu știuse la ce să se 
aștepte din partea lui Blake. Să facă mărturisiri complete la a 
doua confruntare? 

— Arăţi obosit, bărbate. Ce-ar fi să te duci într-una din 
camerele astea și să te culci niţel? O să te simţi mai bine. 

— Nu, l-a refuzat Ethan. Sunt bine. 

l-a mulțumit lui Blake pentru invitaţie și a pornit spre ușă. 
Blake l-a îndemnat să mai rămână, să stea și el pe-acolo. Se 
plictisise să aibă grijă de jucători. Le dăduse jetoane în schimbul 
banilor; acum nu mai trebuia decât să stea prin preajmă și să 
vadă dacă vreunul dintre ei voia să mai cumpere ceva jetoane - 
și să se asigure că nu erau probleme. 

— Le-am propus să le aduc niște fete de la club care să le 
ofere un mic show. Să facă și ei o pauză. Dar ăștia nu vor niciun 
fel de distracţie. Îţi vine să crezi? Preferă să stea în jurul mesei și 
să se uite unii la alţii decât să vadă niște ţâțe legănându-se în 
fața lor. 

— E naşpa că te plictisești. Îmi pare rău că nu ai ocazia să 
torturezi și să omori oameni în fiecare seară. 

— Ei haide, nu vorbi așa. 

Ethan l-a ignorat și a ieșit din apartament. 

xxx 

A coborât cu liftul la cazinou. S-a dus către ușă, s-a oprit și 
apoi s-a întors, nereușind să se hotărască ce are de făcut. 
Zgomotele cazinoului răsunau în jurul lui. S-a dus la acvariul 
gigantic și s-a uitat la pești. 

O chelneriță s-a oprit ca să-l întrebe dacă avea nevoie de 
ceva. Își ţinea tava într-o parte, ca pe un disc frisbee, și și-a pus 
un braţ pe umărul lui Ethan. 

— Totul în regulă, drăguţule? Arăţi de parc-ai avut o noapte 
agitată. 

Era frumușică, blondă, cu un machiaj abundent și o voce în 
același timp înaltă și aspră, o combinaţie sexy care i se potrivea. 
Era mai mare decât el cu cel puţin câţiva ani, dar era 
atrăgătoare. Ar fi putut foarte bine să lucreze și la Dark Secrets. 

— Ce-ai vrea să-ți aduc, frumosule? l-a întrebat ea 
mângâindu-l cu palma pe braţ, de la umăr la cot, fără să facă 

niciun efort să ascundă cât de mult îi plăcea să-i pipăie mușchii. 
Să știi că ies într-o oră, dacă mai zăbovești pe-aici. 

S-a imaginat întins peste ea, cu unghiile ei înfipte în spinarea 
lui. Părea să fie exact lucrul de care avea nevoie: o partidă bună 
de sex - prima în cinci ani -, care să-i abată atenţia de la faptul 
că întreaga lui lume se destrăma. Dar ce s-ar fi întâmplat după 
asta? Abby tot moartă ar fi fost, iar el nu s-ar fi aflat mai 
aproape de a ști cine o ucisese. 

— Îmi pare rău, i-a răspuns chelneriţei. Am ceva de făcut. 

S-a întors la lift și a început să urce. S-a gândit la limita peste 
care trecea. După asta, nu va mai exista cale de întoarcere. 

În hol, i-a spus lui Wayne că uitase ceva și bodyguardul cel 
corpolent i-a deschis din nou ușa. 

De data asta, Ethan era acolo ca să joace. 

lar miza era viaţa lui. 


Capitolul 34 


Ethan 


29 de ore, 26 de minute rămase 


Înăuntru, Ethan a întins mâna și, cât mai silențios posibil, a 
rotit bara zăvorului în poziția încuiat. Wayne nu va putea să 
intre. Cel puţin până când cineva din interior nu îi descuia ușa. 

Nu se vedea nici urmă de Blake, dar unul dintre jucători i-a 
spus: 

— E la budă. 

Ethan a traversat camera și a deschis ușa băii. 

— Ocupat, a spus Blake peste umăr. 

Stătea cu picioarele depărtate și dirija jetul de urină în vasul 
toaletei. 

Ethan l-a apucat de umăr cu mâna stângă. Cu dreapta, l-a 
izbit cu pumnul în locul unde trebuia să se afle rinichiul. Blake a 
gemut și s-a răsucit. Urina s-a împrăștiat peste vas și pe perete. 
Ethan l-a înșfăcat de păr și l-a împins cu faţa în jos. Blake s-a 
prins de marginea vasului, dar Ethan i-a luat braţul și i l-a răsucit 

la spate. 

— Ce mama dracului faci, bărbate? a întrebat Blake, dar 
imediat faţa i s-a cufundat în apa galbenă. 

S-a împotrivit, dar Ethan era mai puternic. În cele din urmă, 
Ethan l-a ridicat în picioare și l-a îmbrâncit în duș. Corpul i s-a 
agăţat de perdea și a tras tija de susținere după el în cadă. 

— Am intrat în pușcărie pentru tine! a urlat Ethan. Acum o să- 
mi spui ceva util. 

— Ai înnebunit? 

Părul lui Blake era ud și ciufulit, lipit peste frunte și ridicat. 

— Ți-amintești când rupeam degetele unora ca să-i facem să 
vorbească? a întrebat Ethan. Începeam cu degetul mic și 
treceam pe rând spre degetul mare. la să vedem cum îţi place 
când ţi se întâmplă ţie! 

Sacoul lui Blake era deschis în faţă și pistolul dinăuntru era 
vizibil. Blake și-a mișcat mâna ușor, dar Ethan a clătinat din cap. 

— Dacă atingi pistolul ăla, o să ţi-liau și-o să te bat cu el. 

Dincolo de ușă s-a auzit mișcare. Wayne se apropia pășind 
greu. Cineva îi deschisese ușa. 

— Unde? l-a auzit pe Wayne. 

— În baie, i-a răspuns un jucător. 

— Dar-ar dracii, a bombănit Ethan. 

Ușa s-a dat de perete și uriașul a umplut cadrul. 

— Nu te băga, Wayne, l-a avertizat Ethan. 

— Rupe-i picioarele, dă-l dracului! a zbierat Blake. 

Matahala s-a repezit la el, mai repede decât s-ar fi așteptat 
Ethan. L-a apucat de geacă și a încercat să-l tragă spre ușă. A 
fost o greșeală să-l trateze ca pe un beţiv de la club pe care 
putea să-l târască afară. 

Ethan l-a izbit cu pumnul drept în coaste. Parcă ar fi lovit un 
perete de placaj, dar uriașul a tresărit și a gemut. Ethan a ridicat 
stânga, dar Wayne și-a mișcat și el braţul ca să pareze. Asta l-a 
lăsat expus, iar Ethan l-a atacat cu o lovitură de dreapta, dură și 
rapidă. l-a ţintit tâmpla, dar pumnul i-a aterizat în obrazul 
individului. Capul lui Wayne s-a legănat într-o parte, iar 
matahala s-a împleticit în spate doi pași. Apoi a întins braţele ca 
să se prindă de cadrul ușii, și Ethan a profitat de poziţia 
incomodă și de buimăceala adversarului. Și-a ridicat piciorul și l- 
a izbit cu talpa bocancului direct în plexul solar. Șocul loviturii l- 
a aruncat cât colo pe fundaș, care a rămas pironit cu faţa la 

podea. 

Ethan a ieșit din baie, în timp ce Wayne se ridica, încet. 

Ştia că trebuie să se arunce pe el, să-l scoată din joc înainte 
să aibă ocazia să-și revină. Dar nu avea nimic de împărţit cu 
prostănacul ăla. Și aici nu era la pușcărie. Acolo, o bătaie 
însemna spitalizare sau moarte pentru unul dintre combatanți. 
Nu voia să facă nimănui așa ceva, dacă nu era nevoit. 

— Chestia asta e între Blake și mine, a spus Ethan, dându-i 
ocol lui Wayne. E din vremurile de altă dată. Du-te înapoi în hol. 

Wayne n-a răspuns. 

Jucătorii se ridicaseră toţi în picioare și priveau. 

— O mie de dolari pe tipul cel mare, a anunţat unul dintre ei. 

— Amândoi sunt mari, a remarcat altul. 

— Pe ăla mai mare. 

Wayne a părut încurajat de acest vot de încredere. Și-a împins 
brațul gros ca un buștean spre Ethan, care s-a lăsat pe spate la 
timp ca să evite lovitura și și-a trimis pumnul drept spre cutia 
toracică expusă a lui Wayne. Uriașul a gemut din nou, dar nu s-a 
oprit. A lansat rapid un swing de stânga, care și-a atins ţinta de 
data asta. A fost o lovitură piezișă - l-a lovit pe Ethan în obraz și 
i-a șters nasul -, dar a fost suficient ca să-l dezorienteze pentru 
o fracțiune de secundă. Pumnul drept al lui Wayne l-a izbit în 
vintre, scoțându-i tot aerul din plămâni. 

Ethan a încercat să se îndepărteze ca să poată trage aer în 
piept, dar Wayne nu l-a slăbit. L-a apucat, l-a cuprins cu brațele 
lui mari ca și cum ar fi atacat un adversar pe terenul de joc și l-a 
ridicat de la sol. Apoi l-a izbit de perete cu totul. Gips-cartonul a 
crăpat. 

Wayne stătea aplecat peste el, ca un boxer care-și ţintuiește 
oponentul în corzile ringului, aplicându-i lovitură după lovitură. 

Ethan l-a prins pe Wayne de cap - mare cât un pepene - șia 
încercat să-i înfigă degetele mari în găvanele ochilor. Wayne s-a 
zvârcolit, iar Ethan a reușit să se desprindă. A făcut câţiva pași 
cu spatele în cameră. S-a lovit de masa de poker și s-a rostogolit 
pe ea, aterizând în picioare în partea cealaltă. Pe covor au căzut 
cărţi, jetoane și sticle de bere. 

Wayne s-a frecat la ochi. Blake stătea în ușa băii. Își dăduse 
pe spate părul ud de pe frunte și avea o expresie de amuzament 
detașat. Jucătorii se ciondăneau în privinţa șanselor celor doi. 

Wayne se apropia. 

Gata cu prostiile, şi-a spus Ethan. Închipuie-ţi că ești în 
închisoare și termină-l pe individ. 

— Wayne, tu știi că în liceu am jucat pe post de primitor? 

— Și ce? 

Wayne era aproape acum, cei doi pregătindu-se de 
confruntare. 

— Am fost și un bun șuter, a adăugat Ethan și, pășind în faţă, 
l-a pocnit pe Wayne în boașe cu bombeul de oțel al bocancului. 

A izbit cu toată forța, ca și cum ar fi executat o lovitură de la 
35 de metri. 

Wayne a ţipat și s-a îndoit de mijloc, ţinându-se de zona 
inghinală. Avea faţa paralelă cu podeaua, o poziţie perfectă 
pentru upercutul năprasnic al lui Ethan. S-a auzit cum îi pârâie 
nasul, iar capul i-a sărit pe spate. Din nas i-a ţâșnit un jet de 
sânge ca un bici. Picăturile au stropit tavanul aflat la trei metri 
deasupra. 

Wayne s-a prăbușit pe podea, ghemuit într-o postură fetală. 

Ori era inconștient, ori prea chinuit de durere ca să se miște. 
Ethan nu și-a putut da seama. 

Dar a auzit clicul inconfundabil al armării unui pistol. 

— Gata cu imitaţția asta ieftină de arte marţiale, a intervenit 
Blake, cu pistolul îndreptat spre fața lui Ethan. 


Capitolul 35 


Ethan 
29 de ore, 20 de minute rămase 


Cam trei metri îl separau de ţeava pistolului. Ethan s-a 
îndreptat spre Blake. 

— Nu glumesc, Ethan. 

— Chiar o să mă-mpuști? 

— Da, o să te-mpușc. 

Ethan a continuat să înainteze. Blake s-a retras. 

— Vezi că nu mai suntem într-un depozit cu o folie mare de 
plastic sub noi. Nu cred că vrei să tragi cu pistolul într-un hotel. 

— Tu tot nu înţelegi cu cine te pui, nu? 

Blake a continuat să meargă cu spatele, presat de înaintarea 
lui Ethan. Apoi a ajuns la peretele din sticlă. 

— Stai pe loc, Ethan. 

— Chiar o să-ţi ucizi prietenul cel mai bun? 

— M-ai băgat cu capul în veceu. Mi se pare că „cel mai bun 
prieten” e o expresie forțată. 

— Atunci, fă-o! 

— Nu... 

Ethan s-a răsucit spre stânga și l-a apucat pe Blake de 
încheietură, forțând mișcarea pistolului într-o parte. Blake n-a 
apăsat pe trăgaci. Ethan l-a lovit cu pumnul. lar și iar și iar - 
patru lovituri puternice. Fereastra de sticlă s-a zgâlțâit. 

Blake s-a îndoit și Ethan i-a smuls pistolul din mână. A scos 
încărcătorul și l-a azvârlit în cealaltă parte a camerei. Apoi a 
scos și glonţul de pe ţeavă și l-a lăsat să cadă pe covor. A 
aruncat în spate pistolul golit. 

— Ethan, a început Blake, strâmbându-se de durere în timp ce 
vorbea, ești mort, știi asta, nu? Shark o să... 

Ethan l-a înșfăcat de sacou, l-a smucit de lângă fereastră și l-a 
aruncat în cealaltă parte a camerei. Blake s-a lovit de masa de 
poker, mai aruncând pe jos niște jetoane. 

Jucătorii îi priveau. 

— Ce? i-a întrebat Ethan. La chestia asta nu mai pariaţi? 

S-au îndreptat toţi spre ușă, ca și cum ar fi simţit miros de 
fum și și-ar fi dat seama că se aflau într-o clădire care luase foc. 

Blake încerca să se ridice în picioare, dar Ethan a venit din 
spate și l-a pocnit din nou în rinichi. S-a prăbușit, și Ethan a 
îngenuncheat deasupra lui, lovindu-l cu pumnul de mai multe ori 
în cutia toracică. Blake s-a zvârcolit până când, în sfârșit, Ethan 
s-a ridicat deasupra lui, răsuflând greu. 

Vechiul lui prieten respira în rafale scurte, superficiale. 
Lacrimile îi șiroiau din ochi. Ethan s-a gândit că îi rupsese o 
coastă sau două. 

— Te-am întrebat cu frumosul de două ori, a mârâit Ethan. 
Vreau niște nenorocite de răspunsuri, Blake. 

— Nu... știu... nimic, a răspuns Blake cu vocea frântă. 

— Spune-mi ceva care să mă ajute. Inainte erai în cealaltă 
tabără. Știi ce-ar putea să-mi fie util. 

— Nu știu. 

Blake părea gata-gata să plângă, ca un copil care încearcă din 
rasputeri să fie tare, să fie bărbat, dar nu reușește. 

— Ești prietenul meu, a spus Blake, cu glas spart. De ce-mi 
faci asta? 

Ethan s-a gândit să nu împingă lucrurile mai departe, dar 
ajunsese deja prea departe. Dacă închisoarea îl învățase ceva 
aceea era că, dacă începi ceva, trebuie să fii pregătit să mergi 
până la capăt. 

L-a apucat pe Blake de păr și a început să-l târască spre baie. 
Blake a dat să se ridice, dar n-a reușit decât să alunece și să se 
împleticească tot drumul. Ethan l-a împins în cadă, cu capul 
aproape de robinet. Blake s-a zvârcolit și s-a încurcat în 
perdeaua din plastic. 

Ethan a dat drumul la apă și s-a aplecat să pună dopul. Apa 
rece l-a izbit direct în față pe Blake, care s-a zbătut ca să se 
ferească de ea. Ethan i-a pus piciorul pe piept și l-a apăsat. 

— Ai face bine să-mi spui ceva până nu urcă apa prea mult. 

Blake s-a prins de marginea căzii și a încercat să se ridice, 
forțându-se să scape de apăsarea piciorului lui Ethan. A dat să 
întindă mâna la ceafă ca să tragă de dop, dar Ethan l-a apucat 
de braţ și i-a sucit degetul mic până aproape că i l-a rupt. 

— Ajutor! a ţipat Blake. Ajutor! Să mă ajute cineva! 

— Ajută-te singur! a zbierat la el Ethan. 

Apa îi ajunsese până aproape de buze și și-a ridicat capul ca 
să-și aducă gura cu doi-trei centimetri deasupra apei. Care 
continua să se adune. În câteva secunde, avea să-i acopere 
gura. 

— OK! a strigat Blake. OK! 

— Ce? 

Blake a scuipat apa din gură și a zis: 

— Registrul! Registrul lui Shark! 

Ethan s-a aplecat și a închis robinetul. A slăbit apăsarea de pe 
pieptul lui Blake suficient ca acesta să-și poată ridica puţin 
capul, dar nu și-a tras piciorul, pentru eventualitatea în care ar fi 
vrut să-l împingă din nou în jos. 

— Spune-mi. 

— Shark scrie acolo unde sunt toate cadavrele. Poţi să te uiţi 
și să vezi dacă vreuna dintre înregistrări se potrivește cu 
dispariţia lui Abby. 

Ethan a așteptat, gândindu-se la spusele lui Blake. 

— Dacă au aruncat-o în Tahoe, n-ai s-o găsești niciodată, a 
gemut Blake. Dar dacă au dus-o în deșert, ai putea s-o dezgropi. 

Ethan s-a simţit ca paralizat. 

— Deci au ucis-o? 

Blake a clătinat din cap, împrăștiind apa. 

— Nu, bărbate. Nu știu. Doar îţi spun că asta ar fi o cale prin 
care s-ar putea să afli. 

Ethan a fost cât pe ce să-l întrebe de ce ar risca Shark să 
consemneze în scris acele locuri - mai ales în lacul Tahoe, unde 
cadavrele oricum n-ar rămâne în același loc -, dar și-a dat 
seama că nu era necesar. Răspunsul era simplu: orgoliul. Shark 
voia să țină evidenţa trofeelor. La fel ca fotografiile de pe 
peretele biroului. 

Ethan a băgat mâna în apă și a scos dopul. 

x kx * 

l-a întins mâna lui Blake și l-a tras afară din cadă. Blake 
aproape că nu mai era bun de nimic, astfel că Ethan a fost 
nevoit să facă cea mai mare parte din muncă. Blake a trebuit 
să-și mobilizeze toată tăria ca să stea în capul oaselor, sprijinit 
de cadă. Din hainele ude, apa se prelingea în șanțurile dintre 
plăcile de gresie ale podelei. 

— Așa, registrul ăsta. Are vreun fel de cod? 

— Cod? 

— Da, cod. Dacă ajunge în mâinile polițiștilor, ăia să nu 
înțeleagă ce scrie acolo. 

— Ei haide, că nu e ca-n filmele cu James Bond, a răspuns 
Blake. 

De fapt, Ethan se gândea la Răzbunătorii şi la registrul care i- 
a adus pierzania lui Al Capone. Poate că lucrurile de genul ăsta 
se întâmplau doar în filme. 

Ethan a ieșit din baie și s-a dus în dormitorul în care fusese 
mai devreme cu Blake. A luat servieta și s-a întors. S-a oprit o 
clipă ca să vadă ce face Wayne, care rămăsese întins pe podea, 
cu faţa într-o băltoacă de sânge. 

— După ce plec de-aici, i-a zis el lui Blake, să faci bine să-l 
duci pe Wayne la spital. Poate n-ar strica să te duci și tu. 

Ethan s-a întors în baie, unde Blake stătea ghemuit, cu 
genunchii strânși la piept. Arăta cam pe jumătate din cât 
arătase mai devreme, în aceeași zi, ca băieţelul cu care Ethan 
alerga peste tot în copilărie, nu ca bărbatul care devenise între 

timp. 

Ethan a ţinut servieta la înălțime, ca s-o vadă și Blake. 

— Nu face asta. Și-așa o să se-nfurie Shark, dar cu asta... 

A avut o ezitare și a continuat: 

— Cu asta e ca și cum ţi-ai semna condamnarea la moarte cu 
un marker mare și negru. 

— Vreau să faci trei lucruri pentru mine, i-a spus Ethan. Știu 
că o să te duci târâș la Shark de îndată ce-o să mă car de-aici, 
dar vreau aceste trei favoruri. 

Blake se ţinea de coaste, respirând cu atenţie și grijă. | se 
vedea pistolul de la gleznă, dar la fel de bine putea să fie lao 
sută de kilometri distantă, căci n-ar fi fost în stare nici să încerce 
să ajungă la el. 

— Mai întâi, să nu-i zici că mi-ai povestit despre registru. 

— Doar nu vreau să mă sinucid. 

— În al doilea rând, explică-i că-și primeşte banii înapoi când 
o să-mi spună ce s-a întâmplat cu sora mea. 

Blake a clătinat din cap, nevenindu-i să-și creadă urechilor. 

— Văd că ai porniri sinucigașe. 

— În al treilea rând, spune-i lui Shark că ești rănit prea rău ca 
să mai faci ceva în weekendul ăsta. Stai întins pe canapea și 
ține-te departe până duminică dimineaţă la ora 9. 

Apoi s-a aplecat și și-a apropiat faţa de a lui Blake. 

— Să nu treci de partea lui Shark împotriva mea. 

Blake a ezitat, apoi a încuviinţat, cu o expresie de tristeţe pe 
chip. Ethan nu credea că era trist pentru că prietenia lor 
ajunsese în halul ăla. Era trist pentru că nu se aștepta să-l mai 
vadă pe Ethan. Sau, când l-ar fi văzut, Ethan avea să fie 
înfășurat în plastic, iar Blake avea să-i arunce pământ cu lopata 
peste faţă sau să-l împingă peste marginea unei bărci. 

xxx 

Ethan a ieșit din camera de hotel și a așteptat liftul. Cracul 
pantalonului îi era ud. Mâna dreaptă îi sângera din nou. 

În lift era înconjurat de oglinzi din toate părţile. Reflexia lui 
arăta un om cuprins de nebunie, cu o privire mânioasă în ochii 
măriţi. Pupilele, dilatate de adrenalină, erau ca niște farfurii 
negre, mari, care-i consumau irisurile. Era palid, iar în jurul 
ochilor pielea îi era întunecată și purpurie. Avea o înfățișare de 
sălbatic, înfometat și animalic. 

Timp de cinci ani se străduise să nu fie persoana pe care o 

vedea în oglindă. Dar acum iată-l: monstrul care nu voia să mai 
fie vreodată. 

PARTEA A II-A 


ABISUL 


Capitolul 36 


Abby 
Cu 2 ani în urmă 


Abby ședea lângă Whitney în vestiarul clubului. Înainte să 
intre, Whitney se uitase în jur și, după ce se asigurase că n-o 
vede nimeni, scosese un marker din geantă și scrisese literele 
DEZ înainte de BRACAT. Fetele intraseră apoi chicotind pentru 
prima lor tură la Dark Secrets. 

Separeurile erau în majoritate pline, dar Abby și Whitney și-au 
găsit locuri învecinate. Au început să se machieze. Mult roșu în 
obraji. Contur de ochi din plin. Luciu de buze aplicat cu 
generozitate. 

Fetele din jurul lor își vedeau de treabă în diferite stadii de 
dezbrăcare. Pălăvrăgeau. Se ciondăneau. Toate vorbeau tare, ca 
să se audă peste bubuitul basului care venea dinspre club. 

Cal a intrat și a recapitulat ordinea dansatoarelor, ca și cum 
ar fi anunţat succesiunea jucătorilor la bătaie la un meci de 
baseball. 

— În seara asta, o s-avem o sală plină, le-a avertizat el. Nu 
staţi și frecați menta pe-aici. Când nu dansaţi, vreau să vă văd 
în sală, pentru dansurile alea în poală. Dacă zgârciobii vor 
conversație, vă mutaţi la fraierul următor. 

Celelalte fete abia dacă i-au acordat atenţie, dar Abby și 
Whitney au ascultat fiecare cuvânt. Nu voiau să dea greș chiar 
din prima noapte. 

— Hei, Cal, l-a chemat Abby când acesta a terminat de vorbit. 

Cal s-a apropiat de ele. Abby era în sutien și chiloţi. Era 
hotărâtă să nu arate cât de jenată se simţea. Dacă nu suporta 

să stea atât de aproape de managerul clubului, ce-o să facă 
peste un sfert de oră, când va trebui să pășească pe scenă? 

— Aveţi emoții, domnișoarelor? a întrebat el. Ca în prima zi? 

— Puțin, a recunoscut Whitney. 

— Ai putea să ne faci o favoare mică de tot? a întrebat Abby, 
arătând cu degetul mare și arătător o distanţă cam de un 
centimetru. 

l-a adresat zâmbetul ei cel mai lipsit de scrupule - unul care 
spunea: Încerc să te manipulez, tu știi asta, dar oricum 
manevra o să funcționeze. 

— Despre ce e vorba? a spus Cal, încrucișându-și brațele la 
piept. 

— Ai putea să ne aduci două shoturi? Ca să ne calmăm nervii. 

— Mergeţi și luaţi-vă singure, a răspuns el arătând spre ușă. 

— Ştii, chestia e că prima oară când ies acolo vreau să fie 
direct pe scenă. Vreau să mă arunc direct în apă. Ilmersiune 
totală. Dacă mă duc până la bar, ar fi cumva ca și cum aș 
încerca mai întâi apa cu degetul de la picior. 

Cal s-a uitat când la Whitney, când la Abby, ușor amuzat. 

— In regulă. Se face. 

S-a dus către ușă. 

— Oh, vreau o tequila, a zis Whitney. 

— Și un Jameson pentru mine, a strigat Abby. 

— O să beţi ce-o să primiţi, a răspuns el și a ieșit pe ușă. 

După o clipă, l-au auzit înjurând în hol. 

— Cine dracu a scris asta? a zis el 

Fetele au izbucnit în râs. 

Abby s-a uitat la ceasul de pe perete. Mai avea cam zece 
minute până când urma să intre pe scenă. Whitney venea după 
ea. 

Abby și-a scos sutienul și a îmbrăcat un camizol alb mulat pe 
trup. Și-a tras pe picioare ciorapii albi și i-a prins de portjartier. 
Și-a strâns curelele pantofilor cu toc roșii, singurele obiecte din 
ținuta ei care nu erau albe. Whitney purta un neglijeu pufos ca 
de păpușă, de culoare purpurie. 

Cal a venit cu shoturile comandate. 

— Tequila Sauza, a anunţat el, și whiskey irlandez Jameson. 

— Eşti cel mai tare, Cal. 

— Maa, bine. Să nu devină obicei. 

Abby a luat paharele și le-a pus pe măsutele din faţa oglinzilor 

lor. Și-a apropiat scaunul de cel al lui Whitney, ca să se poată 
privi amândouă în aceeași oglindă. 

— Să mor io, ce bine arătăm! 

— Da, așa e, a răspuns Whitney. 

Abby s-a uitat în oglindă la fetele din spatele lor. O blondă cu 
forme voluptuoase într-un costum mulat se îndrepta spre ușă. O 
hispanică îmbrăcată cu un corset roz care-i împingea sânii 
practic până-n bărbie își înfășură eșarfa din pene în jurul gâtului 
și se pregătea să plece. O altă dansatoare, care tocmai își 
terminase numărul, a intrat goală, exceptând chiloţii tanga, 
ținând în mâini un ursulet de pluș și pantofii. 

În lumina intensă a camerei, Abby putea să le vadă coșurile 
sau celulita de pe coapse și semicercurile vinete de sub ochi. O 
femeie își pensa firele de păr rebele de pe linia chiloţilor. Alta își 
aplica fond de ten pe venele bratelor, ca să le mascheze. 
Femeile erau drăguţe, dar majoritatea erau uzate, însă sexy într- 
un fel oarecum vulgar, obosit. lar cele care nu erau așa, cele 
tinere - aveau să arate la fel în câţiva ani. 

Dintr-odată, Abby s-a simţit neliniștită. O convinsese pe 
Whitney să facă împreună acest lucru, i-l prezentase ca pe o 
joacă amuzantă - ceva de făcut vreo doi ani, ca să câștige și ele 
niște bănuți. Va sfârși oare Whitney ca tipa de 35 de ani din colț, 
nevoită să-și acopere petele de vârstă cu pudră și câștigând 
doar jumătate din sumele pe care le obținea altă dată, 
străduindu-se să mai stoarcă încă un an de la trupul ei, până se 
gândea ce-o să facă în continuare? Dacă s-ar întâmpla așa, 
Abby nu și-ar ierta-o niciodată. 

Era mai îngrijorată de soarta lui Whitney decât de a ei. Ea 
venise aici dintr-un singur motiv - ca să-l ajute pe Ethan. Dorise 
s-o însoțească și Whitney pur și simplu pentru că nu voia să fie 
singură. Poate că nu era o prietenă bună. Spera că Whitney o s- 
o înţeleagă într-o bună zi. 

Tot ce-i spusese despre ideea de a trăi împreună o aventură 
fusese o minciună. Ea o făcea ca să poată descoperi ceva cu 
care să-și ajute fratele. Știa că Shark era responsabil, gangsterul 
lingușitor care trecea pe la ei pe-acasă cam la fiecare șase luni, 
spunând că venise să vadă ce mai face și lăsându-i un plic cu 
bani. 

— Ăștia-s de la Ethan, îi spunea el. Acolo sunt plătiţi bine 
pentru plăcuţele de înmatriculare pe care le fac. Ştiai că toate 

plăcile de înmatriculare din statul nostru sunt făcute de 
pușcăriași? 

Ce aiureală! Nu înghiţise gălușca nici când avea 18 ani. Când 
împlinise 21 de ani, Shark i-a spus că Fiscul îi supraveghea 
îndeaproape finanţele, așa că avea nevoie de o metodă nouă 
prin care să-i facă plăţile. 

— Ce-ar fi să vii să lucrezi la club? a întrebat-o el. Ai tot ce-ţi 
trebuie pentru asta. 

Abby i-a râs în față. Dar apoi, în timpul nopţii, s-a gândit la 
toate aspectele. Putea fi șansa ei de a-l ajuta pe Ethan. S-a 
gândit că va putea să ajungă în interiorul clubului, să se apropie 
de Shark și să afle despre el ceva de care ar putea fi interesați 
ori polițiștii, ori cei de la FBI. 

Ethan făcuse deja trei ani de pușcărie. Nu-i păsa dacă-i 
reducea zece ani din sentinţă sau numai unul. Nu voia să 
petreacă acolo nici măcar un minut mai mult decât era nevoie. 
Dar mai întâi trebuia să fie convingătoare ca stripteuză. Să-i 
facă pe toţi, inclusiv pe Whitney, să creadă că se afla aici ca să 
se simtă bine, să câștige niște bani și pentru emoția dată de 
faptul că-i determina pe bărbaţi să facă orice voia ea. 

— Hei, fata cea nouă, a strigat una dintre veteranele ai cărei 
sâni începuseră să se lase. E rândul tău. 

— Bine! a răspuns Whitney, încercând s-o încurajeze. 

Abby a ridicat paharul și l-a ciocnit de cel al lui Whitney. Au 
dat de dușcă băuturile și fiecare a scos câte un chiot puternic. 
Celelalte fete s-au uitat la ele ca la niște copii caraghioși, dar lor 
nu le păsa. 

Abby simţea că-i arde respiraţia. 

— Hai, Abby, curaj! Arată-le maimuţelor ăstora cum se face. 

Abby a ieșit țanţoșă din încăpere și a luat-o pe hol. A intrat în 
zona de așteptare din spatele scenei. 

— În regulă, domnilor, a strigat DJ-ul. În seara asta, avem o 
surpriză cu totul specială. Să o primim cum se cuvine pe cea 
mai nouă membră a familiei Dark Secrets, care debutează azi pe 
scena principală - domnișoara Scarlet Grace. 

Abby a urcat pe scenă pe versurile din deschiderea piesei 
„Pour Some Sugar on Me” de Deff Leppard. Işi legăna șoldurile 
în ritmul cuvintelor. Apoi, când a început melodia, cu tobe și 
chitare, a făcut turul scenei, uitându-se la toți bărbaţii care se 
holbau la ea. S-a prins de bară și s-a rotit în jurul ei, dându-și 

părul pe spate. 

Clubul era înțesat, toate mesele erau ocupate, iar femeile 
treceau de la o masă la alta convingându-i pe bărbaţi să 
plătească 20 de dolari pentru un dans în poală pe durata unui 
cântec. O fată îi apăsa faţa unui bărbat între pepenii ei falși. Alta 
își legăna fundul în faţa unui tip îmbrăcat în costum, săltându-și 
fusta ca el să se poată uita pe îndelete la chiloţii ei roșii. 

Aerul era încins, umed și mirosea ca un vestiar după un meci 
de fotbal. 

Pot să fac asta, și-a zis Abby. Pentru Ethan. 

Bărbaţii din primul rând fluturau bancnotele de un dolar și de 
cinci dolari pe care voiau să i le vâre în chiloți. Abby a afișat 
zâmbetul ei cel mai larg și s-a dus către ei cu pași apăsaţi ca să 
le dea ceea ce-și doreau. 


Capitolul 37 


Whitney 
28 de ore, 52 de minute rămase 


Whitney stătea trează pe întuneric. Reușise să doarmă câteva 
ore, dar acum se uita lung la ventilatorul nemișcat din tavan, de 
deasupra patului. Se gândea la Ethan. | se aprinseseră călcâiele 
cu ani în urmă, când el tocmai terminase liceul, iar ea era doar o 
fetiță. Crezuse că i-a trecut, dar după ce-l văzuse azi și apoi 
petrecuse după-amiaza cu el, toate sentimentele alea vechi i se 
furișaseră din nou în minte. 

Ştia că n-ar fi trebuit să aibă astfel de gânduri în ajunul 
funeraliilor lui Abby, dar era singură. Și excitată. Nu mai făcuse 
sex de un an. Avusese o relaţie cu un tip pe care-l cunoscuse la 
club, un ins care se ocupa cu publicitatea la Gazette Journal și 
care se dovedise a fi un mare nemernic. După asta, jurase să nu 
mai aibă niciodată vreo legătură cu cineva cunoscut în club. lar 
când ești stripteuză, nu prea ai alte ocazii să cunoști bărbați. 

Ştia că o relaţie de o noapte cu un tip aflat în permisie de 
weekend de la închisoare nu era o idee bună, dar era vorba de 

Ethan. Îl cunoștea de-o viaţă. Era un om bun, contrar celor 
arătate de cazierul lui. 

S-a ridicat să se ducă la baie. Camera era răcoroasă când a 
coborât din pat și simţea gresia rece sub tălpi. S-a hotărât să 
vadă ce face Ethan. De starea lui, dacă dormea sau nu, 
depindea ce avea să se întâmple după aceea. Nu și-a imaginat 
că o să-și arunce braţele în jurul lui, dar putea să-l invite să 
doarmă în pat. Ar fi fost drăguţ; nu ar fi fost nevoie să facă sex. 

Și-a pus un tricou și niște pantaloni de trening Victoria's 
Secret și a deschis ușa ca să vadă ce face. 

Canapeaua era goală. 

L-a căutat prin apartament. Nici urmă de el. Perna pe care i-o 
dăduse nu avea nicio adâncitură lăsată de capul lui, pătura era 
desfăcută, dar trântită pe perna canapelei. Camera era de un 
gri-albăstriu, singura lumină de afară pătrundea doar prin ușile 
culisante din sticlă. 

A ieșit pe balcon. Frigul era înviorător. Respirația ei se vedea 
sub forma unor nori îngheţaţi și denși. Betonul era rece ca 
gheața sub tălpile ei goale. 

Mai jos, orașul era pe cât de liniștit putea să fie. S-a gândit că 
poate-l vede, îndepărtându-se de bloc sau venind către ea, ori 
pe o bancă din parc, dar Ethan nu era nicăieri. Parcul era pustiu, 
felinarele  luminau alei pustii. Semafoarele continuau să 
clipească în roșu și verde pe străzile fără nicio mașină. 

Era o lume din care oamenii lipseau, iar absenţa i-a îndreptat 
gândurile spre Abby. 

Petrecuseră multe seri de vară pe acest balcon, privind spre 
oraș în timp ce se delectau cu o sticlă de vin, vorbind despre 
poveștile fetelor de la club sau amintindu-și de anii de liceu. 
Vorbeau câte-n lună și în stele - toate problemele lor păreau 
importante atunci, deși evident că nu erau, cel puţin nu acum, în 
umbra morţii lui Abby. 

| se părea ireal. A doua zi era înmormântarea ei și totuși, 
cumva, Whitney se gândea că ar fi drăguţ s-o invite pe Abby să 
bea împreună o sticlă de vin și să se uite la vreo comedioară 
romantică. 

Niciodată nu mai simţise o asemenea pierdere. De asta îl 
așteptase pe Ethan la ieșirea din club. Avea nevoie de cineva cu 
care s-o împărtășească, cineva care să sufere la fel de mult sau 
poate chiar mai mult decât ea. 

Își dorea să nu-l fi lăsat să doarmă pe canapea. Ar fi trebuit 
să-l invite în pat. Nu pentru sex. Doar ca să poată strânge în 
braţe pe cineva. Dacă ar fi făcut dragoste, n-ar fi fost nicio 
problemă. Orice, numai să-i distragă mintea. 

S-a întors în cameră și a închis ușa ca să împiedice frigul să 
pătrundă în casă. S-a trântit pe canapea și s-a înfășurat în 
pătura lui Ethan. 


Capitolul 38 


Shark 
28 de ore, 31 de minute rămase 


Shark dormea sub cearșaful din mătase și o pătură plușată, 
dar o sonerie de mobil îl smulgea din visuri. A ridicat capul de pe 
pernă și a privit în jur. Anjelika, ultima lui păpușă sexuală, ședea 
în capul oaselor în pat. Cu telefonul în mână, tastând mesaje, 
uitându-se pe Facebook sau făcând cine știe ce. Era o 
prostituată rusoaică de 21 de ani, care îmbrăţișase cu 
entuziasm propunerea de a se dezbrăca doar pentru clienţi, în 
loc să facă sex cu ei. Shark o adusese acolo cu bani puţini, o 
pusese să lucreze, apoi o atrăsese în patul lui cu pastile de 
metamfetamină la preț redus. Ecranul telefonului îi lumina 
țâtele false pe care el i le plătise. Știuse că fata n-o să poată 
dormi. Idioata trăsese pe nas înainte să facă sex, cu toate că el 
o avertizase că nu e cazul. 

Copiii din ziua de azi! N-au deloc spirit de prevedere. 

— Oprește drăcia aia, a spus el, împungând-o cu degetul în 
coapsă, după care și-a pus din nou capul pe pernă. Dorm. 

— Nu e de la mine, a răspuns ea. Telefonul tău sună întruna. 

Soneria se oprise între timp, așa că Shark a hotărât să ignore 
apelul. Dar telefonul a început să sune iar după câteva secunde. 

— Ce dracu? 

S-a ridicat pe jumătate și s-a uitat în jur. Telefonul era pe 
noptieră, lângă punguţa cu cristale de metamfetamină, care 
părea ceva mai ușoară decât atunci când îl furase somnul. 

Pe ecran scria că apelul venea de la Blake. 

— Ce vrei? l-a întrebat el răstit. Știi care-s regulile: la ora asta, 
dacă nu sunt la club, îl suni pe Stu. 

— Cred că e încă în Black Rock cu Bruce, a răspuns Blake pe 
un ton spășit. Îmi intră direct pe mesageria vocală. 

Era ceva în vocea lui Blake: da, vorbea de parcă-și cerea 
scuze, dar mai era și altceva. Teamă, poate. Sau durere. Vorbea 
de parcă avea gripă și vomitase toată noaptea. 

— Aștept. 

Blake a inspirat adânc, audibil. 

— A venit Lockhart la hotel. M-a bătut de mi-a sunat apa-n 
cap. L-a cotonogit rău și pe Wayne. Și... 

A șovăit, temându-se să-i dea și vestea cea mai rea. 

— Nu-mi spune! 

— A luat banii. 

Shark a dat pătura la o parte și a sărit din pat. A început să se 
plimbe prin cameră. 

Era în pielea goală, și Anjelika a încercat să fluiere la fel cum 
fluierau după ea bărbaţii de la club. Nu se pricepea deloc. 

— Cred că glumești, a replicat Shark în telefon. 

Anjelika și-a întors privirea spre ecranul ei. 

Blake l-a asigurat că nu glumea, iar vocea îl trăda mai mult 
decât reușeau să transmită cuvintele. Avea durere în glas. 
Categoric durere. 

Shark a gemut de frustrare, apoi a început să pună întrebări. 
Cât de rău era rănit Wayne? Puteau să plece de-acolo fără să 
cheme o ambulanţă? Ce s-a întâmplat cu jucătorii? Unde credea 
că s-a dus Ethan? 

Și, în sfârșit: 

— De unde dracu a știut despre jocul de cărți? 

— Eu i-am spus, a recunoscut Blake. Am crezut că vine să mai 
stăm de vorbă. Poate avea nevoie de un loc unde să doarmă 
peste noapte. Nici într-un milion de ani nu m-aș fi gândit că o să 
vină să arunce pumni în stânga și-n dreapta ca Liam Neeson. 

Așezat pe marginea patului, Shark își trecea mâna prin păr. 
Anjelika și-a pus telefonul jos și a îngenuncheat în spatele lui. l-a 
aranjat lanţurile de aur, care se răsuciseră și îi atârnau pe spate, 
după care a început să-i maseze umerii. 

— Scoate-l pe Wayne de acolo, i-a cerut Shark lui Blake. O să 
vin să fac curat. 

Trebuia să ia legătura cu toţi jucătorii și să le dea asigurări că- 
și vor primi banii înapoi. Și, în funcţie de starea apartamentului, 
poate că era nevoie să lămurească lucrurile cu managerul 
hotelului. 

— Îmi pare rău, Shark, a zis Blake. 

Shark i-a închis telefonul în nas. 

Anjelika și-a petrecut braţele pe după umerii lui. 

— Dacă tot te-ai trezit, l-a ademenit ea, trecându-și degetele 
prin părul de pe piept și coborând spre stomac, vrei să facem și 
a doua repriză? 

— Auzi, tu n-ai apartamentul tău? s-a răstit Shark, 
îndepărtându-i cu bruscheţe braţele și ridicându-se în picioare. 

Ea i-a zâmbit șăgalnic: 

— Eşti sigur că nu vrei... 

El a plesnit-o dur și tânăra s-a rostogolit peste marginea 
patului, pe podea. 

S-a ridicat în capul oaselor, cu ochii inundaţi de lacrimi. Și-a 
tamponat buza cu degetul și, când l-a îndepărtat, era murdar de 
sânge. 

— Te duci la înmormântarea lui Abby Lockhart? a întrebat-o 
Shark. 

— Da. 

— Poate apuci să-l cunoşti pe frate-su. Chiar înainte de 
înmormântarea /ui. 


Capitolul 39 


Ethan 


28 de ore, 4 minute rămase 


Ethan se apropia de casa mortuară. Se răcorise după 
încăierare, iar cămașa îmbibată de sudoare era acum ca un 
prosop rece și ud pe piele. Tremura. Servieta i se zgâlțâia în 
mână. Și-a încleștat dinţii ca să-i împiedice să clănțăne. Trecuse 
pe lângă o bancă în vitrina căreia se putea citi ora pe un afișaj 
digital. Era aproape 5 dimineaţa, în curând, lumea avea să se 

trezească. 

A ocolit prin spatele clădirii. S-a uitat lung la tastatura 
numerică, încercând să-și amintească succesiunea de taste 
folosită de angajatul pe care-l zărise mai devreme. A tastat 
patru cifre, cum credea că tastase individul, dar afișajul s-a 
înroșit. Fir-ar să fie! S-a întrebat dacă era riscant să introducă un 
cod greșit de prea multe ori. Va declanșa vreo alarmă, ceva? A 
închis ochii și și-a imaginat din nou tiparul. A decis să folosească 
altă variantă, cu doar o cifră schimbată. Și-a stabilizat cât de cât 
degetele care-i tremurau de la frig și a tastat codul. Pe afișaj a 
apărut o lumină verde și Ethan a deschis ușa. lnăuntru, s-a 
rezemat de zid și și-a luat un răgaz ca să se încălzească. 

Era un singur bec în abajur de sârmă - cum erau și la 
închisoare - care lumina holul din BCA într-un gălbui sinistru. A 
pășit înăuntru și a tras cu ochiul în sala unde credea că se făcea 
pregătirea cadavrelor. A întins mâna după întrerupător și a dat 
peste un recipient de dezinfectant pentru mâini montat pe 
perete. Întrerupătorul era în partea cealaltă. În camera luminată 
a văzut o combinaţie de mobilier alburiu și echipamente din oțel 
inoxidabil. Era acolo și o instalaţie cu aspect ciudat, cu un 
rezervor cilindric înalt din sticlă, despre care a presupus că era 
aparatul de îmbălsămat. 

A găsit sala de priveghi. A crescut strălucirea luminilor de la 
întrerupătorul cu variator și a început să se uite la pozele lui 
Abby, zăbovind pe îndelete asupra lor, așa cum îi fusese peste 
mână să o facă atunci când încăperea era plină de oameni. S-a 
uitat la fiecare fotografie, alegându-și preferatele și revenind iar 
și iar asupra lor. 

În cele din urmă, s-a apropiat de sicriu. A pus servieta jos și a 
căutat zăvorul ca să deschidă capacele. A ridicat ambele 
secțiuni, cea de sus și cea de jos, astfel încât întreg interiorul 
era la vedere. 

Acum erau acolo mai multe obiecte: cartonașe și bilețele, 
poze cu ea și prietenii. Totul era expus pe o pernă albă și plată, 
care acoperea fundul sicriului. A încercat să ţină minte cum erau 
aranjate obiectele înăuntru, apoi le-a adunat pe toate și le-a pus 
pe podea. A pipăit marginile pernei și a desprins-o de fund. 

S-a întors în sala de îmbălsămare, unde mirosea a antiseptic. 
Pe tejgheaua de lângă masa din oţel inoxidabil se afla o cutie 
mare cu mănuși din plastic. A luat două mănuși și le-a tras pe 

mâini. Pe un suport metalic din apropiere se aflau mai multe 
instrumente și Ethan a luat două dintre ele: o foarfecă 
chirurgicală lungă și un cuţit de disecţie de cel puţin 30 de 
centimetri. 

A văzut și o foarfecă lungă din oţel, ca aceea folosită de 
Kicking Bird pentru a-i reteza degetul lui Anton. Specială pentru 
tăiat oasele. A lăsat-o în locul în care se afla. 

Întors în sala de priveghi, a început să meșterească la 
încuietoarea servietei lui Shark. A fost nevoie de ceva efort, dar 
până la urmă a deschis-o. 

Înăuntru erau teancuri peste teancuri de bancnote legate. 
Teancurile erau de diferite dimensiuni, cu bancnote de valori 
diferite, lucru explicabil pentru că banii proveneau din surse 
diferite - banii lui Shark și depozitele celor cinci jucători. Ethan a 
încercat câteva secunde să îi numere, dar a renunţat. Nu-l 
interesa suficient de mult ca să piardă timpul cu așa ceva. 

A luat bancnotele și le-a așezat pe fundul sicriului, aranjându- 
le cât mai uniform cu putinţă. A pus perna la locul ei, apoi a luat 
obiectele de pe podea și le-a așezat și pe ele. A încercat să le 
pună mai mult sau mai puţin cum le găsise. 

A închis capacele sicriului, iar clicurile s-au auzit puternic în 
încăperea tăcută. 

În drum spre ieșire, a pus cuţitele în poziţiile în care se 
aflaseră, lângă masa din oţel inoxidabil. 

Tomberonul de gunoi al casei mortuare era împrejmuit cu un 
gard încuiat, așa că Ethan a trecut mai departe cu servieta. A 
mers pe malul râului către apartamentul lui Whitney. Apa părea 
neagră și cenușie. 

A aruncat în râu întâi mănușile de cauciuc, apoi servieta 
goală, care a aterizat pe suprafața apei cu un plescăit, apoi 
capacul s-a deschis. A mai plutit puţin luată de curent, care apoi 
a tras-o în adânc. 


Capitolul 40 


Ethan 


26 de ore, 25 de minute rămase 

Ethan a așteptat câteva minute lângă blocul lui Whitney, 
neputând să deschidă ușa încuiată. Cu o zi în urmă, când 
parcase mașina în garaj, nu văzuse codul de acces. 

A stat în lumina răsăritului, care nu era caldă, dar era mai 
plăcută decât ce îndurase în cea mai mare parte a nopţii. S-a 
gândit că o să apară cineva mai devreme sau mai târziu, ieșind 
sau intrând în clădire, și a avut dreptate. O femeie în pantaloni 
de pijama sub un trenci lung a ieșit însoţită de un corgi în lesă. l- 
a ţinut ușa deschisă ca să intre, fără să se gândească o secundă 
măcar că poate nu locuia acolo. 

În ascensor, a simţit povara epuizării. Reușise să-i facă faţă, 
dar acum, ajuns atât de aproape de apartamentul lui Whitney, 
corpul lui parcă simţea că se poate relaxa. Era treaz de 24 de 
ore și nici înainte de asta nu dormise bine. 

A mizat pe faptul că Whitney era trează și a ciocănit ușor la 
ușă. A ieșit în prag înfășurată în pătura pe care o folosise el pe 
canapea. 

— Ești bine? a întrebat ea cu o voce adormită. 

— Scuze. N-am vrut să te trezesc. 

— Nu-i nimic. 

Întoarsă pe canapea, și-a tras genunchii la piept, și-a strâns 
pătura în jurul ei și i-a făcut și lui loc. Ethan s-a prăbușit pe 
perne. Pe măsuţa din sticlă era o cană cu apă pe care i-o 
adusese ea înainte să se culce. Ethan a băut-o pe toată. 

— Am fost îngrijorată din cauza ta, a spus Whitney, care 
părea trează de-a binelea acum. 

— Scuze, a repetat el. 

Și-a întors gâtul, trosnindu-și oasele. 

Draperia de la balcon era deschisă, iar cerul devenea tot mai 
albastru cu fiecare secundă. 

— Ai dormit vreun pic? l-a întrebat fata. 

Ethan a clătinat din cap. 

— Dar-ar dracii! Ce-i păţit la mână? 

— M-am bătut cu cineva. 

Nu s-a ostenit să-i explice că, de fapt, se tăiase când dăduse 
cu pumnul într-o oglindă. 

— Cu cine? 

— Cu Wayne. Ala de la club. 

— Oh, a spus ea ușor ursuză. Îmi place de el. 

— Și mie îmi plăcea. 

— Ești rănit? Mă rog, în afară de mână? 

— Nu, a răspuns el, dar nu era întru totul adevărat. 

ÎI dureau coastele și, când a strâns pumnul, mâna îi zvâcnea. 

— Da’ pe el l-ai rănit? 

Ethan a tras aer în piept. 

— Să sperăm că nu prea rău. 

— Să sperăm? 

— Nu era conștient când am plecat de-acolo. 

Whitney și-a tras picioarele sub ea. 

— Fir-ar al naibii să fie, Ethan, ce-ai făcut? 

Instinctul îi spunea să n-o amestece pe Whitney mai mult 
decât era deja. Dar nu dormise toată noaptea încercând să pună 
lucrurile cap la cap fără ajutor și nu ajunsese prea departe. 
Poate că, la urma urmelor, nu putea să se descurce singur. 

— Am aflat câte ceva, a zis el și apoi i-a povestit ce făcuse și 
ce știa. 

l-a spus totul în afară de locul în care ascunsese banii lui 
Shark. Whitney a întrebat, dar n-a vrut să-i răspundă. 

— E mai bine să nu știi. 

Când a terminat, Whitney l-a luat de mână și l-a ridicat de pe 
canapea. Atingerea ei era electrică și, preţ de o clipă, Ethan a 
crezut că o să-l ducă în dormitor. Dar ea s-a oprit la baie și a 
scos trusa de prim ajutor și o sticlă de peroxid dintr-un sertar de 
lângă chiuvetă. Ethan s-a gândit că nu era nevoie de așa ceva, 
dar a lăsat-o să se ocupe de tăietura de la mână. Whitney a 
spălat sângele uscat cu o cârpă umedă și călduţă, apoi a turnat 
peroxid peste tăietură. Lichidul a făcut spumă în jurul rănii, dar 
nu l-a durut. Apoi i-a tamponat mâna și a lipit un plasture peste 
piele. 

— Înainte să renunţ la colegiu, am făcut cursuri de asistentă 
medicală. 

Apoi i-a ridicat mâna și l-a pupat pe rană. 

— E mult mai bine. 

S-au privit unul pe celălalt un moment. Ethan ar fi vrut s-o 
tragă aproape de el și s-o sărute și era sigur că și ea voia același 
lucru. 

Cum n-a făcut nimic, Whitney a zâmbit și l-a întrebat: 

— Ti-e foame? 

— De mor! 

x kx * 

Au pregătit împreună micul-dejun. El s-a ocupat de bacon cât 
a făcut ea clătitele. Când a terminat, a folosit grăsimea de la 
bacon ca să prăjească ouăle. In timpul ăsta, au vorbit puţin. 
Dansau unul în jurul celuilalt în bucătăria mică, zâmbind, 
atingându-se fără să fie neapărat nevoie, ea cu mâna pe umărul 
lui, el atingând-o - scurt - pe mijloc. 

Whitney era desculţă și își pusese niște pantaloni de trening și 
un tricou Reno Aces. Nu purta sutien și materialul tricoului 
stătea întins pe sânii cu sfârcurile tari în aerul răcoros. Ethan a 
încercat să nu se uite. 

Storurile erau ridicate și afară întunericul făcea loc luminii 
puternice a răsăritului de soare. 

Când s-au așezat să mănânce, Whitney l-a întrebat ce avea 
de gând să facă în continuare. 

— Trebuie să pun mâna cumva pe registrul ăla. 

— Ce-ar fi dacă ti l-aș aduce eu? 

— Nu. Mulţumesc, dar nu. 

Simţea că o pune deja în primejdie prin simplul fapt că se află 
în apartamentul ei. Nu voia s-o implice mai mult. 

— Dar e singura cale, a insistat ea. 

— Găsesc eu alta. 

Ethan a deschis gura să protesteze, dar Whitney s-a și lansat 
în descrierea planului. Shark o să vină probabil după el la 
înmormântare, așa că biroul lui de la club o să rămână nepăzit. 
Chiar și după tot ce făcuse Ethan noaptea trecută, la 
înmormântare ar trebui să fie în siguranţă. Poate că Shark o să 
vrea să stea de vorbă cu el, dar n-o să încerce să-i facă vreun 
rău - pentru că știa că e posibil să-i urmărească poliția și FBl-ul. 
Ar putea fi prezenţi sub acoperire sau măcar să spioneze 
ceremonia. Intre timp, Whitney se putea duce la club și să intre 
pe furiș în birou. Era mai logic să încerce ea. Prezenţa ei acolo n- 
avea de ce să trezească suspiciuni. 

— Dacă registrul e acolo, o să pun mâna pe el. Să sperăm că 
nu-l ţine la el tot timpul. 

Părea un plan rezonabil, dar lui Ethan nu-i plăcea ideea s-o 
pună în pericol. 

— Nu mă duc la înmormântare acum, a anunţat Ethan. Nu am 
timp pentru așa ceva. 

Ce nu i-a spus a fost că n-ar fi lipsit de la înmormântarea 
surorii sale pentru nimic în lume dacă ar fi simţit într-adevăr că 

e vorba de o înmormântare. Dar nu vedea niciun rost să stea 
lângă un sicriu gol. Să afle ce se întâmplase cu ea era singura 
cale de a găsi o împăcare. 

— Trebuie să te duci la înmormântare, a insistat Whitney. 
Asta-i singurul motiv pentru care te-au lăsat să ieși. Dacă 
lipsești, o să se declanșeze tot felul de alarme. 

— Și absenţa ta o să trezească suspiciuni. 

— Nu la fel de multe ca lipsa ta. Și nu poţi să te duci la club și 
să ceri registrul. Chiar dacă Shark nu e acolo, Stu o să fie. Sau 
Bruce. Ori amândoi. 

Ethan s-a rezemat de spătarul scaunului. Mare parte din 
mâncare rămăsese în farfurie. Pregătiseră cât pentru patru 
porţii, dar lui îi pierise pofta de mâncare și a trebuit să se 
forțeze ca să înghită câte ceva. 

— O să-ţi fac rost de un telefon, i-a zis Whitney. Unul cu 
cartelă. Ca să putem comunica. Dacă mi se pare ceva dubios, 
renunţ. 

— Nu cred că-i o idee bună, Whitney. 

— Abby a fost prietena mea cea mai bună, i-a amintit ea, 
punându-i mâna pe braţ. 

— Bine, a acceptat Ethan răsuflând și sperând că nu făcea o 
greșeală. Facem cum ai zis tu. 


Capitolul 41 


Taylor 


26 de ore, 9 minute rămase 


Taylor și-a oprit mașina fără însemne oficiale în rondul 
valeţilor de la Neptune. 

— Domnule, i s-a adresat cu entuziasm valetul, vreţi să-mi 
daţi cheile mașinii? 

Taylor i-a arătat legitimaţia. 

— Las-o aici. 

— Am înțeles, domnule, a răspuns tânărul. Dacă nu durează 
mult, puteţi să... 

— La naiba, chiar dac-o să stau toată ziua, a ripostat Taylor, 
nu-mi miști mașina. 

Erau și avantaje când erai poliţist. 

Portarul l-a luat în primire de îndată ce a intrat în holul 
hotelului. 

— Vă cazaţi aici? l-a întrebat. 

Taylor i-a arătat și lui legitimaţia. 

— Cu directorul hotelului, te rog. 

— Desigur. 

Polițistul a aşteptat. Interiorul cazinoului era plin cu 
decoraţiuni caraghioase pe o temă cu pești, dar holul hotelului 
era făcut să arate încântător. Podeaua din marmură lucioasă. 
Tavane înalte cu candelabre ridicol de mari. 

Prima oară când pui piciorul în cazinou, e posibil să fii 
impresionat. Dar a suta oară? Totul arăta fals. O prefăcătorie 
opulentă. 

Un bărbat în costum s-a apropiat și s-a prezentat ca Armando 
Garcia, managerul de noapte. Taylor i-a explicat că primise un 
raport din care reieșea că doi indivizi cotonogiţi zdravăn au fost 
zăriți șchiopătând prin cazinou. 

— Nu, a negat Garcia. Nu s-a întâmplat nimic de genul ăsta. 
Subalternii mei m-ar fi înștiințat. 

— Am putea verifica înregistrările de la camerele de 
supraveghere, ca să fim siguri? 

— Imi pare rău. Incalcă politica noastră. Dacă nu aveţi un 
mandat, nu vă pot arăta nicio înregistrare. 

Taylor a încuviinţat cu o mișcare din cap, încă străduindu-se 
să se poarte politicos. Cei de la Galaxia apelaseră la același 
pretext când poliția încercase să obţină înregistrarea cu Kicking 
Bird la bar în noaptea în care dispăruse Abby. 

— In regulă, o să mă ocup să fac rost de-un mandat. Până 
atunci, pentru că în ultima vreme am primit tot felul de 
reclamaţii despre Neptune, o să trimit niște polițiști sub 
acoperire ca să cerceteze îndeaproape ce se-ntâmplă aici. O să 
luăm măsuri împotriva dealerilor care își vând marfa în 
perimetrul hotelului, a prostituatelor care lucrează ilegal în 
cazinou... 

Garcia părea îngrozit. 

— „și-o să trimit o înștiinţare la Comisia pentru Jocuri de 
Noroc din Nevada, a adăugat Taylor, ca să știe și ei că am primit 

rapoarte că la Neptune se trișează la mesele de blackjack, că 
roţile ruletelor sunt aranjate și că la aparatele cu păcănele nu se 
plătesc sumele complete. 

— Staţi să-l sun pe șefu', a intervenit Garcia. Poate că găsim o 
soluţie să vă puteți uita la înregistrări. 

— Du-te și sună.-l. Între timp, dau și eu niște telefoane. 

— Să... hai mai bine să mergem și să aruncăm o privire. N- 
avem nimic de-ascuns. 

— Mulţumesc pentru cooperare. 

x kx * 

Taylor și managerul de noapte stăteau în camera de 
securitate a cazinoului, uitându-se la un grup de ecrane de 
computer cu imagini din diferite zone ale hotelului și cazinoului. 
Pentru că erau foarte multe camere video, Taylor nu prea știa 
unde să se uite. 

Garcia a început să deruleze înapoi filmările pe câteva dintre 
înregistrări. Oamenii mergeau cu spatele prin cazinou. La 
mesele de blackjack, cărţile de joc săreau înapoi în mâinile 
jucătorilor. Aparatele cu sloturi absorbeau monedele ca niște 
aspiratoare. 

În mod normal, Taylor n-ar fi investigat un asemenea caz, în 
care doi indivizi bătuți măr umblau șchiopătând prin cazinou. 
Chestia asta se întâmpla, probabil, în fiecare seară. Dar cel care 
sunase zisese că l-a recunoscut pe unul dintre ei - un bodyguard 
corpolent de la Dark Secrets. 

Fiind vorba de Dark Secrets, locotenentul de serviciu îl sunase 
pe Taylor acasă și îl întrebase dacă vrea să afle mai multe. În 
condiții normale, ar fi refuzat - în definitiv, Shark era problema 
FBl-ului -, dar intuiţia i-a spus că ar face bine dacă ar verifica. 

— Stop, a spus Taylor, arătând spre unul dintre monitoare. 
Ăla. 

Garcia a apăsat un buton și imaginea a îngheţat. 

Doi bărbaţi ieșeau din liftul hotelului, cel mai mic susținându-l 
pe cel mai masiv, care avea fața și cămașa pline de sânge. 

Imaginea nu era prea clară, dar lui Taylor i s-a părut că-i 
recunoaște pe amândoi. Blake Freeman și unul dintre gemenii 
care lucrau pentru Shark, Bruce sau Wayne Capullo. 

— Cred c-aţi avut dreptate, a recunoscut Garcia. Nu m-a 
anunţat niciun angajat. Oamenii sunt foarte discreţi. 

Taylor s-a abținut să nu râdă în hohote - ce putea fi discret la 

un măgădău de un metru nouă'ș'cinci și aproape 140 de kile 
care șontâcăie printr-un cazinou, cu sângele șiroind din nas? 

A cerut să vadă filmarea din interiorul liftului din care ieșiseră 
cei doi. Cadrul îngheţat de pe ecran avea marcaj temporal, iar 
Garcia a derulat înregistrarea înapoi cu câteva secunde înainte 
de acel moment. 

De data asta, imaginea era mult mai bună. Taylor avusese 
dreptate în privinţa ambelor identități. lar Blake Freeman nu 
arăta nici el mult mai bine decât însoţitorul lui. Nu părea să 
sângereze, dar avea faţa schimonosită, iar părul îi era ud și 
răvășit. 

— Fă-mi un serviciu. Derulează înapoi un pic mai mult. Să 
vedem dacă a mai coborât cineva înaintea lor. 

Și, după cum se așteptase, cu câteva minute mai devreme, o 
altă persoană ușor de recunoscut stătea în ascensor, cu ochii 
măriţi de adrenalină și faţa încărcată de ură. 

— Aha, iată-te! a exclamat Taylor cu glas tare. 

— ÎI ştii pe tipul ăsta? 

— Nu l-aș fi cunoscut, a răspuns Taylor chicotind, dacă nu ar fi 
venit ieri la mine la birou. 


Capitolul 42 


Ethan 
25 de ore, 35 de minute rămase 


Ceremonia funerară începea abia la 11, iar Ethan s-a întrebat 
dacă mai avea timp să facă un duș. Transpirase rău în timpul 
bătăii, dar, mai mult de atât, pur și simplu se simțea murdar. 

Și-a dat jos tricoul și s-a inspectat în oglindă. Nu se vedea 
nicio vânătaie în locul în care-l lovise Wayne, dar îl dureau 
coastele. Și-a pus pe deget puţină pastă de dinţi și a încercat din 
răsputeri să-și curețe gura și să scape de gustul putrid al 
violenţei. 

In baie, a stat sub apa fierbinte a dușului, gândindu-se și 
lăsând jetul să-i maseze ceafa. Aburul se înălța în jurul lui, iar el 

inhala aerul cald. 

A auzit ușa deschizându-se și, prin perdea, a văzut-o pe 
Whitney intrând în baie. Prin perdea, imaginea ei era înceţoșată, 
dar a zărit cum își trage tricoul peste cap și apoi își dă jos 
pantalonii. A dat perdeaua dușului într-o parte. 

— Hai să nu ne mai împotrivim atâta, a spus ea și a intrat în 
duș. 

A lăsat apa să-i ude părul. Șuviţele ciocolatiu-deschis au 
căpătat o nuanţă de cafea neagră. Pârâiașe de apă îi brăzdau 
trupul. El era cu 30 de centimetri mai înalt decât ea, iar Whitney 
a ridicat mâinile și i-a tras capul în jos ca să se poată săruta. 
Ethan a sărutat-o aprig și stângaci, apoi a cuprins-o cu brațele și 
s-a lipit de ea. Deja întărit penisul lui o împungea în stomac. Ea i 
l-a mângâiat delicat, cu vârfurile degetelor, făcându-l să 
pulseze. Ethan s-a aplecat și a sărutat-o pe gât, apoi pe 
claviculă și mai jos. Apa caldă îi cădea în cascadă pe sâni, iar el 
și-a pus buzele pe un sfârc, care s-a întărit sub limba lui. 

Whitney a scos un geamăt. S-a ţinut de umerii lui ca să-și 
păstreze echilibrul și a pășit pe marginea căzii. El a prins-o cu 
palmele de șolduri, ca nu cumva să alunece. Acum era la fel de 
înaltă ca el. l-a luat erecţia și i-a ghidat-o înăuntrul ei. Ethan a 
lipit-o de peretele cu faianţă din spate. Whitney a gemut în timp 
ce el o penetra mai adânc, până când a intrat cu toată 
lungimea, cu trupul lipit de al ei. Se potriveau împreună ca și 
cum ar fi fost modelați ca o singură bucată. El a sărutat-o, ea i-a 
răspuns și au început să se împingă unul în celălalt, 
desincronizați la început, dar găsindu-și un ritm în cele din 
urmă. A ţinut-o strâns în brațe, simțind o foame brutală de ea. 

— N-am mai făcut sex de cinci ani, i-a șoptit Ethan. S-ar putea 
să nu rezist prea mult. 

— Nu-i nimic, i-a răspuns Whitney. Sunt pregătită. 

S-a apăsat în ea, cu mâinile pe fesele ei, ghidându-i mișcările. 
Ea l-a strâns și mai tare, trupul încordându-i-se, fiecare mușchi 
întărindu-se ca piatra. Și-a săltat picioarele și le-a înfășurat în 
jurul mijlocului lui. A scos un zgomot puternic - un icnet și un 
geamăt, apoi un țipăt ușor. Ethan a simţit cum se apropie de 
climax, urcând în interiorul unui munte, așteptându-se să atingă 
vârful dintr-o clipă-n alta, dar urcând tot mai sus până când, în 
sfârșit, o explozie vulcanică i-a zguduit tot corpul. 

A tinut-o în braţe, cu gura pe îndoitura gâtului ei și cu părul ei 


VP - 153 


ud lipit de piele. Penisul lui continua să pulseze înăuntrul ei. 
Whitney și-a lăsat picioarele jos. El a sărutat-o și s-a lăsat în 
spate suficient ca să-i vadă ochii ca niște prisme albastre în care 
ar fi vrut să poată privi veșnic. 

Whitney avea pe faţă un zâmbet larg și expresiv - o fericire 
care nu putea fi mimată. Ethan a simţit-o și el și, pentru o clipă, 
n-a mai existat nici tristeţe, nici ură de sine. 

— Uau! a exclamat ea și au început să râdă amândoi. 

Ethan a luat-o în braţe. Nu mai voia să-i dea drumul. 


Capitolul 43 


Ethan 
24 de ore, 41 de minute rămase 


Ethan își făcea griji că i-ar putea zări cineva împreună și, 
cumva, ar fi ajuns la Shark vorba că Whitney îl ajuta. Ar fi vrut s- 
o lase să se ducă singură la cumpărături. Până la urmă, Whitney 
a reușit să-l convingă să o însoţească numai după ce i-a promis 
c-o să se ducă la Walmartul din nordul orașului, pe drumul spre 
Cold Springs, unde nu-i va recunoaște nimeni. 

— Niciuna dintre colegele tale nu are vreo rulotă pe-acolo? a 
întrebat-o el. 

Whitney a făcut un gest către apartamentul ei: 

— Ți se pare că locuim în rulote? 

— Știm amândoi că nu toate stripperiţele trăiesc așa. 

— Suntem dansatoare, te rog frumos. 

— Scuze. Știm amândoi că nu toate celelalte dansatoare 
trăiesc așa. 

Ethan știa din proprie experienţă că unele dintre fete își 
risipeau banii pe droguri sau pe susţinerea financiară a unor 
oameni de nimic, și șomeri pe deasupra. Sau aveau copii ori 
părinţi de îngrijit. Puţine erau ca Whitney - singure, 
responsabile, echilibrate. Și probabil că nici nu câștigau la fel de 
mult ca ea. Bănuia că se număra printre fetele care câștigau cel 
mai bine la club. 

Dimineaţa era rece, iar traficul părea lejer. Pe drum, n-au 
vorbit. Ethan a surprins-o zâmbind. 

— Ce e? 

— Mă gândeam. 

— La ce? 

— Mă întrebam dac-o să avem timp să mai facem treaba aia o 
dată după ce ne-ntoarcem. 

— Nu știu, a răspuns Ethan. Mi se pare aiurea să încercăm să 
înghesuim sexul înainte de înmormântare. 

Replica a redus-o la tăcere pe Whitney. A privit la drumul din 
faţa ei, fericirea care i se citise toată dimineaţa pe faţă risipindu- 
se. 

— Te rog să mă ierți, a adăugat el. 

— Nu, i-a răspuns ea. Eu îmi cer scuze. A fost o idee tâmpită. 

Ethan aproape că nu spusese nimic, dar n-ar fi vrut ca situaţia 
să devină jenantă. A întins mâna și și-a sprijinit palma pe blugii 
ei. 

— În dimineaţa asta a fost minunat. Cele mai bune cinci 
minute din viața mea. Doar că, mă rog, toate lucrurile s-au 
bulibășit în momentul ăsta. Sunt într-o permisie de weekend de 
la pușcărie, pentru numele lui Dumnezeu. 

Whitney a rămas tăcută o secundă, apoi buzele ei ţuguiate s- 
au întins într-un zâmbet larg pe care nu și-l putea opri. 

— Cinci minute? Eu aș zice mai degrabă 60 de secunde. 

— Nu te-am auzit plângându-te, a răspuns el râzând. 

x kx * 

La Walmart, au mers pe culoarele puternic luminate, neștiind 
sigur cum să găsească produsele pe care le căutau. In sfârșit au 
ajuns la telefoanele cu cartelă și timp de câteva minute s-au 
ciondănit pe care să-l cumpere, înainte ca Whitney să pună 
mâna pe cel mai scump. 

— Eu plătesc, a anunțat ea. Poţi să-mi dai banii înapoi. Știu că 
eşti solvabil. 

Ethan nu a protestat. Și-ar fi dorit să fi păstrat un teanc din 
banii lui Shark. Măcar câteva bancnote. Așa ar fi fost înțelept. 

Whitney a sugerat să se ducă să cumpere și o lopată. 

— În cel mai rău caz, l-a asigurat ea, n-o să avem nevoie de 
ea. 

Raionul cu articole pentru grădină era închis în timpul iernii, 
dar au găsit un rastel cu lopetți la raionul de unelte. Ethan a luat 

una cu coadă lungă și lamă rotunjită de oțel. Whitney a insistat 
să cumpere două. 

— Sunt alături de tine în treaba asta, a adăugat ea. Până la 
capăt. 

Le-a fost dificil să înghesuie cele două lopețţi în mașină, dar 
până la urmă au găsit o cale, cu cozile ițindu-se între scaunele 
din fată. 

Pe drumul de întoarcere, Whitney i s-a adresat: 

— Te superi dacă te întreb ceva? 

— Zi. 

— Abby n-a știut niciodată în detaliu ce s-a întâmplat când ai 
fost arestat. Am citit stenogramele de la tribunal, dar ni s-a 
părut că au rămas multe lucruri ascunse printre rânduri. 

— N-am vrut să știe. Am încercat să n-o las să afle cine eram 
cu adevărat. 

— Dar i-ai cerut lui Shark să aibă grijă de ea. 

— Nicio clipă nu mi-a trecut prin cap c-o s-o angajeze ca 
dansatoare la club. Am crezut c-o să-i trimită câte-un plic cu 
bani. Chiar n-am gândit bine. 

— Și ce s-a întâmplat de fapt? Când ai fost arestat. 

Ethan i-a explicat că Shark fusese interesat să combine 
activităţile. În loc să fie doar tipul care ascunde bunurile furate 
sau care poate să spele bani, voia să fure și să câștige banii 
chiar el. Așa că s-a gândit că două persoane pot jefui cazinoul 
Silver Coin. Era un cazinou mic, fără hotel, un aranjament 
simplu cu cușca în centrul sălii. Cele mai multe cazinouri sunt ca 
niște labirinturi, dar în ăsta se putea intra ușor pe ușile 
amplasate în cele patru colțuri. lar în timpul zilei nu era 
niciodată mai mult de un paznic de serviciu. Două persoane 
puteau să intre și să-i jefuiască în doi timpi și trei mișcări: unul 
se căţăra peste cușcă, celălalt stătea de pază și ţinea la distanţă 
pe oricine ar fi vrut să facă acte de eroism. 

— Shark ne-a dat două pistoale automate MP5. Ne-a și zis: 
„Trebuie să le băgaţi frica-n oase. Șoc și groază - cum spunea 
George Bush”. Eu nici măcar nu mi-am încărcat arma. 
Încărcătorul era gol. 

— Dar a lui Blake era încărcată? 

Ethan a lăsat să-i iasă aerul din piept. 

— A lui Blake era încărcată. 

Când au intrat în cazinou, primul lor obiectiv a fost să-l scoată 

din joc pe paznic. Dar niciunul dintre ei n-a reușit să-l găsească - 
probabil că se dusese la toaletă -, iar puţinii rătăciţi aflaţi la ora 
aia în cazinou făceau cât toate alea pentru că doi bărbaţi cu 
măști de schi și înarmați alergau de colo-colo. Așa că s-au dus la 
cușcă, iar Blake s-a căţărat peste ea, strigând la angajaţii 
dinăuntru. Tinea arma cu o mână, de parc-ar fi fost Rambo, și îi 
împingea zicându-le să umple sacii de gunoi cu toţi banii 
disponibili. Ethan dădea ocol cuștii, îndreptând arma spre clienţi 
și cerându-le să se culce pe podea. S-a tot uitat după paznic, dar 
acesta nu era pe nicăieri. 

Blake a aruncat doi saci cu bani peste cușcă și s-a căţărat și 
el. A sărit jos și i-a dat lui Ethan unul dintre saci. Nu prea era 
cine știe ce în ei. Luaseră doar ce se afla în sertare. Nu 
spărseseră vreun seif sau ceva de genul ăsta. Ethan se întorsese 
cu spatele, iar Blake tocmai ridica sacul și atunci a apărut 
paznicul din spatele șirului de jocuri mecanice. 

Avea în mână un pistolaș și le-a spus să stea nemișcaţi. Blake 
a ridicat arma și a început să tragă în el. 

Ethan și Blake au fugit în direcţii opuse, dar traseul de 
scăpare al lui Ethan era prin faţa clădirii și chiar când ieșea, în 
parcare oprea o mașină de poliţie. A rupt-o la fugă aruncând 
MP5-ul într-un rond de flori și îndesând sacul cu bani într-un 
tomberon. 

A alergat în Victorian Square din Sparks și s-a descotorosit de 
mască, încercând să pară un simplu trecător care se plimbă și 
se uită la vitrine. Dar era îmbrăcat tot în negru și în acel 
moment era căutat de o mulţime de polițiști. 

— Poliţiștii și-au investit toată energia în urmărirea mea. 
Blake a plecat neobservat. 

Mașina lui Whitney se apropia de centrul orașului. Străzile era 
aproape pustii, cu excepţia câtorva persoane fără adăpost, care 
rătăceau pe-acolo înfășurate în pături și împingând cărucioare 
de cumpărături încărcate până la refuz, și a câtorva puști cu 
skateboarduri, care încercau să se dea pe balustrada din faţa 
farmaciei Walgreens. 

— Pe atunci, Shark nu era chiar ca acum, a adăugat Ethan. 
Spăla banii din droguri la club și uneori mai pitea și revindea 
bunuri furate. Dar în principal era doar un cămătar. lar eu și 
Blake asta făceam - eram băieţii cu mușchi care colectam 
ratele. Dar bănuiesc că Shark se visa mai mult de-atât. Am 

crezut că o să se trezească puţin din visare după ce mi s-a 
întâmplat mie. Că poate-o să se lase cât timp era în avantaj. Se 
pare că s-a-ntâmplat exact pe dos. 

Whitney a oprit mașina la poarta casei. A tastat codul care 
comanda ridicarea porții. De data asta, Ethan a memorat cifrele. 

— Știu că ai luat parte la un jaf, dar ceea ce ai făcut tu nu 
sună așa de rău. Nu l-ai împușcat pe individ, a remarcat Whitney 
după ce a parcat. 

— Am luat zece ani în plus din cauza MP5-ului. Legislativul 
tocmai adoptase legea cu un an în urmă. Shark și ideea lui 
nemaipomenită de a-i speria de moarte pe toţi cu arme 
automate... 

— Și cum a fost posibil, deși nu aveai arma încărcată? 

— Procurorul a sustinut că am aruncat muniţia și că pur și 
simplu nu au reușit ei s-o găsească. Știau că nu eu îl 
împușcasem pe paznic. Gloanţele nu corespundeau cu arma. 
Dar m-au ameninţat cu 20 de ani dacă nu cooperez. Și... 

— N-ai cooperat, a încheiat Whitney fraza. 

— Nu. 

— Paznicul nu a murit, nu-i așa? 

— Nu, a răspuns Ethan. L-a salvat vesta. Dar a rămas cu 
leziuni neurologice. Nu-și poate folosi bine un braţ. Mâna i-a 
rămas înțepenită ca o gheară. A depus mărturie la tribunal și și- 
a ținut mâna ridicată, ca s-o vadă juraţii. 

Au lăsat lopeţile în mașină, dar au luat cu ei sacoșa de la 
Walmart în care se afla telefonul cu cartelă. 

— Dumnezeule, ce nemernici! N-au meritat loialitatea ta. 

— Am meritat să fiu închis. Faptul că meritau și Shark și Blake 
nu schimbă situaţia. Dacă eu aș fi fost judecător la procesul 
ăsta, tot pedeapsa maximă mi-aș fi dat-o. 

— Tu nu ești deloc ca Shark și Blake. 

Ascensorul s-a urnit și a început să urce. Nu existau oglinzi în 
cabină, iar Ethan era recunoscător pentru asta. 

— Ba sunt un pic ca ei. Suficient ca să nu merit să umblu liber 
pe străzi. 

Whitney și-a pus mâna pe umărul lui ca să-l liniștească, dar el 
nu avea chef de așa ceva acum. 

— Eşti un om bun, a insistat ea. Nici măcar nu ţi-ai încărcat 
arma. 

— Motivul pentru care am lăsat încărcătorul gol nu e că n-aș fi 

capabil să ucid pe cineva. Din contră. Nu am încărcat arma 
pentru că m-am gândit că, dacă o încărcam, aș fi folosit-o. 

După o scurtă pauză, Whitney a spus: 

— Nu cred că aș putea vreodată să ucid pe cineva. 

— Probabil că oricine ar putea dacă ar fi nevoit. După ce am 
făcut în zilele alea, aproape c-aș fi vrut s-o fac. 

Ușa ascensorului s-a deschis, iar Whitney a întins mâna după 
chei. 

— Dar nu mai ești așa. 

Ethan nu i-a răspuns, dar și-a spus: Nu sunt atât de sigur. 

x kx * 

Whitney și-a călcat rochia pe care urma s-o îmbrace, alta 
decât cea cu care fusese în seara dinainte. A promis c-o să se 
grăbească să ajungă la înmormântare dacă termina repede ce 
avea de făcut la club. Ethan a întrebat-o dacă putea să-și calce 
din nou costumul, dar Whitney s-a oferit să i-l calce ea. 

Pe sistemul audio era un ceas digital, iar Ethan se tot uita la 
el. O parte din el ar fi vrut să vadă timpul scurgându-se mai 
repede, ca să termine cu toate astea. O altă parte ar fi vrut să 
încetinească. Rămăseseră mai puţin de 24 de ore până când 
trebuia să se întoarcă la închisoare. 

— Hai să mai recapitulăm o dată planul, i-a propus el. 

Whitney a stropit pantalonii de ocazie ai lui Ethan și a trecut 
cu fierul peste ei, înainte și înapoi, apa sfârâind și evaporându- 
se. 

— Nu-ţi face griji pentru mine. 

— lar dacă Kicking Bird e la club... 

— Stu? E inofensiv. 

Ethan i-a pus mâna pe braţ. 

— Nu. Nici vorbă. 

— ÎI cunosc. 

— Whitney, a replicat ferm Ethan. L-am văzut cum a tăiat 
beregata unui om fără să clipească, de parcă ar fi feliat curcanul 
de Ziua Recunoștinței. Stuart Kicking Bird nu este inofensiv. 

Whitney a scos fierul de călcat din priză și s-a uitat la el. 
Expresia de pe chipul ei îi spunea lui Ethan că recepţionase 
mesajul. 

După ce vor fi plecat - el la înmormântare, ea la club -, totul 
avea să se schimbe. Se aflau în acel moment straniu de dinainte 
să apară starea de impas. Un moment scurt în care puteau să 

încetinească timpul ce alerga nebunește și să pretindă că vieţile 
lor nu scăpaseră de sub control. Ethan știa că era ultimul lui 
moment care să semene cât de cât cu normalitatea alături de 
Whitney. 

S-a aplecat, a îmbrăţișat-o și a ridicat-o în aer. Ea s-a lovit de 
masa de călcat și fierul s-a clătinat, dar a rămas în picioare. 

— Oh, a exclamat ea surprinsă și și-a înfășurat picioarele pe 
după mijlocul lui. 

Feţele lor erau foarte apropiate. 

— S-ar părea că totuși mai avem ceva timp, a spus el și a dus- 
o în dormitor. 


Capitolul 44 


Abby 
Cu 4 luni în urmă 


Abby a comandat o bere. Părea să fie o seară potrivită pentru 
bere. 

— Care-i treaba cu trandafirul? a întrebat-o barmanul. 

Era un tip tânăr, de vârsta ei, cu braţe musculoase și un tatuaj 
cu un șarpe înfășurat pe antebraț. 

— Ai o întâlnire pe nevăzute? 

— Ceva de genul ăsta. 

Și-a luat berea și trandafirul și s-a dus să-și găsească o masă. 
Era îmbrăcată în blugi, ghete și un pulover roșu. Voia să arate 
bine - nu în ţinută de ocazie, ci doar ca să impresioneze. 

Barul era în Carson City. Ea și Whitney se opriseră aici odată, 
când se întorceau de la snowboarding. Era popular, cu reclame 
și postere kitschoase pe pereți. De la un tonomat se auzeau 
piese clasice de rock. Abby voia un loc în care să fie puţin 
probabil s-o vadă vreuna dintre cunoștințele ei din Reno. 

N-a așteptat mult. 

— Trebuie să mă întâlnesc aici cu cineva care are un trandafir 
alb, a spus un bărbat chipeș îmbrăcat în costum. 

Ea a ridicat trandafirul, examinându-l de parcă-l vedea pentru 

prima oară. 

— Ei, ce să vezi! Eu am unul. 

— Sunt Brian Hughes, s-a prezentat el, întinzând mâna. 

— Încântată să te cunosc, i-a răspuns ea, strângându-i mâna. 

— ȘI tu ești? 

— Stai jos. 

— Și eu sunt încântat să te cunosc, Stai Jos. 

Era tânăr pentru un agent FBI, poate ceva mai în vârstă decât 
fratele ei, dar nu cu mult, și chipeș în stilul ăla lustruit care l-ar fi 
scos din sărite pe Ethan. Emana un aer de membru în consiliul 
facultăţii, în frăţii studențești și cluburi exclusiviste. Vedea tipi 
ca el tot timpul când dansa la club, dar de obicei putea să 
zărească dincolo de faţada sclivisită și să constate că nu erau 
chiar atât de simpatici, nici atât de șarmanţi și, probabil, nici 
atât de bogaţi pe cât lăsau să se înțeleagă. 

S-a gândit că poate cel din faţa ei are mai multe calităţi. 

— Cu ce-ţi pot fi de folos? a întrebat el. 

— Te ocupi de ancheta legată de Stanley „Shark” D'Antonio? 

— Da. 

— Cât de aproape ești de arestarea lui? 

— Asta nu pot să-ţi spun. 

— Deci nu ești aproape? 

Hughes s-a arătat tulburat - o expresie care îi spunea lui Abby 
că lovise direct la ţintă. El a sorbit din paharul ce conţinea 
aparent suc fără alcool. Paiul a scos un gâlgâit când paharul s-a 
golit. 

— Ce bei? l-a întrebat Abby. 

— Nimic, a răspuns el punând paharul pe masă. Sunt în timpul 
serviciului. Aici e o chestie profesională. 

Abby a sorbit îndelung din sticla de bere. 

— Vreau să-ţi fac rost de informaţii, a spus ea, ca să-ți poţi 
definitiva ancheta. 

— Și tu cine ești? Vreo fostă iubită părăsită? 

— Lucrez la Dark Secrets. 

Hughes s-a lăsat pe spătarul scaunului și n-a făcut niciun efort 
să-și ascundă zâmbetul ușor disprețuitor. 

— Deci ești stripteuză? 

— Dansatoare, da. 

— Și ce anume știi care ar putea să mă ajute? 

— Nu multe, a răspuns ea. Nu încă. 

El a privit în jur, plictisit, iritat că venise cu mașina tocmai 
până aici pentru un fir care nu părea că avea să dea roade. 

— Aș putea să aflu orice ai nevoie să știi, a continuat fata. 
Sunt apropiată de toţi cei de la club. Blake Freeman. Anton 
Trujillo. Tipii cei noi, Bruce și Wayne. Cal Bumside. Sunt sigură 
că îi ţii sub observaţie pe toţi. Și pot să mă apropii mai mult de 
Shark. 

— Nu l-ai pomenit pe Stuart Kicking Bird, a remarcat Hughes. 

— Pe ăla e greu să ajungi să-l cunoști. 

— Uite ce e, domnişoară, sunt sigur că ai cele mai bune 
intenţii, dar nu mi se pare că ai prea multe de oferit. Nici măcar 
nu mi-ai spus cum te cheamă. 

— Sunt Abby Lockhart. 

Expresia de pe faţa lui arăta că numele ei nu-i spunea nimic. 

— Sora lui Ethan Lockhart. 

Privirea lui s-a înviorat. 

— Ethan Lockhart, care e la pușcărie pentru jaf armat? 

Abby a încuviințat. 

— Ethan Lockhart, care probabil că a comis infracțiunea când 
lucra pentru Shark? 

Abby a arătat cu degetul spre ea: 

— Abby Lockhart, care primește cu regularitate bani care 
cumpără tăcerea fratelui ei. 

Din înviorată, privirea lui Hughes a devenit alertă. 

— Fir-aș al naibii! 

O picoliţă a trecut prin preajmă, iar el i-a făcut semn cu mâna. 

— Sam Adams, te rog. Și încă o bere pentru ea. 

Hughes s-a aplecat în faţă, cu coatele pe masă. 

— Poţi să-l convingi pe fratele tău să depună mărturie? 

— Nu asta îţi propun eu. Îţi propun să obţii ce ai nevoie. Eu 
mă ofer să depun mărturie. 

— Și ce vrei în schimb? a întrebat el. 

— Vreau să-l scot pe fratele meu din pușcărie. Poţi să faci 
asta? 

— Nu știu. 

Abby a pus berea pe masă și s-a ridicat. 

— Atunci, adio. 

— Stai! a zis el și a apucat-o de mână. 

Abby a simţit imboldul de a-și smuci mâna și de a pleca, dara 
fost ceva în atingerea lui - sau în expresia de pe chipul său - 

care a oprit-o. 

— Pot să găsesc o soluţie. 

Abby s-a așezat la loc. Agentul se entuziasmase și a început 
s-o bombardeze cu întrebări. Ea nu putea să-i spună aproape 
nimic din ce voia să audă, dar lui nu părea să-i pese. 
Multitudinea posibilităţilor îl îmbătase. 

S-a simţit și ea prinsă în vârtej. Tânjise să-l ajute încă din ziua 
aceea, de la tribunal, când Ethan o îmbrăţișase de rămas-bun. In 
cele din urmă își luase inima în dinţi și sunase la biroul FBI local, 
cerând să discute cu persoana care coordona ancheta în 
legătură cu a lui Shark. 

Mai erau multe de făcut, dar în sfârșit avea senzaţia că s-ar 
putea să fie în stare să-și realizeze scopul. 

— Ştii că treaba asta o să fie periculoasă? a întrebat-o 
Hughes. Pari să fii o fată de treabă. Ştii în ce te bagi? 

Abby s-a gândit la ziua în care sărise de pe stânca de la lacul 
Tahoe. Voia să fie neînfricată, ca Ethan. 

De data asta, s-a gândit ea, sar eu ca să te salvez, frățioare. 


Capitolul 45 


Ethan 


22 de ore, 20 de minute rămase 


Taxiul l-a lăsat pe Ethan la casa mortuară. Vântul bătea cu 
putere și tentacule ca de gheaţă se furișau prin deschizăturile 
costumului. S-a grăbit pe alee, cu pantofii ţăcănind pe betonul 
cenușiu. În iarba maronie se înălța un catarg, iar șnurul de 
întindere biciuia zgomotos stâlpul. 

Mama lui aștepta înăuntru, lângă ușă. Părea palidă la faţă. 
Câțiva oameni - primii sosiți - stăteau în spatele ei în camera de 
priveghi. 

— Rămâi lângă mine, i-a cerut ea, privindu-l încruntată, cu un 
dezgust palpabil. 

Fără o vorbă, Ethan s-a întors și a rămas lângă ea, ca să 
aștepte sosirea celorlalţi participanţi la ceremonie. Nu era încă 

dispusă să-l ierte, evident, dar avea nevoie de ajutorul lui ca să 
facă faţă formalităţilor impuse de situaţie. Ar fi făcut-o fără să 
crâcnească. Simplul fapt că mama lui îi ceruse să stea lângă ea 
era un pas. 

Oamenii soseau, iar Ethan și mama lui îi întâmpinau cu 
îmbrăţișări și strângeri de mână. Au spus „Multumim că aţi 
venit” iar și iar. Ethan abia dacă îi cunoștea, dar ei îl priveau cu 
expresii de oameni care știau: el era fratele din pușcărie al lui 
Abby. 

Ethan a fost atent să prindă sosirea agentului FBI, Hughes, 
dar acesta n-a apărut. Nici voyeurul pervers care locuia peste 
drum de Abby, nu că Ethan s-ar fi așteptat să-l vadă după ce-l 
bătuse de-i sunase apa-n cap. 

Când aproape că se făcuse ora de începere a slujbei, Ethan a 
zărit un Cadillac Escalade mare intrând în parcare. Din mașină a 
coborât Shark, într-un costum de culoarea lavandei, care pentru 
el era aproape sobru, împreună cu trei fete de la club. Două 
dintre ele, foarte tinere, îi erau necunoscute, dar pe a treia 
Ethan a recunoscut-o de pe vremea lui. Vântul s-a năpustit în 
costumul lui Shark, scoțându-i afară cravata și fluturând-o ca pe 
o cârpă. Fetele își ţineau fustele și-și trăgeau hăinuţele pe lângă 
corp. Una dintre ele avea o vânătaie în colţul gurii, pe care 
încercase s-o mascheze cu fond de ten. 

Când au ajuns în prag, dansatoarele au încercat să-și îndrepte 
părul deranjat de vânt, iar Shark și-a aranjat cravata. 

— Doamnă Lockhart, a spus Shark, sincerele mele 
condoleanţe. 

Mama lui Ethan nu i-a răspuns. L-a fixat cu o uitătură care ar 
fi făcut să se simtă jenat aproape orice bărbat, dar Shark părea 
netulburat. 

Dansatoarea pe care Ethan o cunoștea la îmbrățișat și i-a 
spus că îi pare bine că-l vede. Apoi Shark i-a întins mâna lui 
Ethan: 

— Mă bucur să te văd, fiule. 

Ethan i-a luat mâna. Shark i-a strâns-o îndelung. Mama lui 
Ethan s-a întors și s-a dus în salon. 

— Crezi c-am putea găsi un moment să discutăm? a întrebat 
Shark. 

— Nu acum, a răspuns Ethan, continuând să-i strângă mâna 
lui Shark. Așteaptă până când ajunge sicriul în pământ. 

Shark nu i-a dat drumul. Era mai puternic decât părea. 

— Arată puţin respect pentru moartă. 

— Desigur. Sora ta a fost o persoană minunată, Ethan. 

Un rânjet răuvoitor i-a străbătut fulgerător fața. 

— Păcat de ce i s-a întâmplat. Oare i-au găsit cadavrul? 

Lui Ethan îi venea să-l apuce de gât, să-l trântească la pământ 
și să-l strângă până îi zdrobea traheea. Dar nu putea face nimic. 
Și-a eliberat mâna din strânsoare și a pășit într-o parte. Cu un 
zâmbet, Shark s-a dus în salon, urmat de Ethan. 

Mama lui îi păstrase un scaun. 


Capitolul 46 


Whitney 
22 de ore, 5 minute rămase 


Whitney a oprit la poarta parcării pentru angajaţi, a coborât 
geamul ca să tasteze codul și a așteptat până când s-a deschis. 
Vântul rostogolea pe asfalt o tufă de scaieţi. Cadillac-ul lui Shark 
nu era în parcarea din spate, dar camioneta lui Stuart era acolo, 
ca și mașina lui Bruce, un Chevy Tahoe. S-a gândit că era mai 
bine dacă Ethan l-ar fi burdușit în bătaie pe el în locul fratelui 
său. Întotdeauna Bruce se uita pofticios la ea, ceea ce îi dădea 
fiori de silă. 

A tras aer în piept, și-a pus pe umăr geanta sport și s-a dus 
către ușă. Dinspre cabaret se auzea o melodie country. Pe hol, a 
trecut pe lângă una dintre fete, care a întrebat-o de ce era 
îmbrăcată așa elegant. 

— Pentru înmormântarea lui Abby, a răspuns ea. Acolo mă 
duc acum. 

Femeia s-a schimbat la fată. 

— Oh, îmi pare tare rău. Aș fi vrut să pot merge și eu. 

Whitney a aruncat o privire în club printre draperii. Bruce 
stătea rezemat de bar, ca de obicei, iar Cal era în spatele lui. 
Două fete făceau onorurile în sală, dar localul era mort. Nu se 
vedea nici urmă de Stu. 

S-a dus spre biroul lui Shark și a vârât capul înăuntru, 
ciocănind la ușă. S-a simţit recunoscătoare pentru mica ei 
prefăcătorie, pentru că Stu ședea la biroul lui Shark și frunzărea 
nu știu ce documente. A ridicat privirea spre ea. 

— Unde-i Shark? a întrebat Whitney. 

— La înmormântare, a răspuns Stu. Credeam că te duci și tu. 

Ea a intrat în cadrul ușii, ca să-i arate ţinuta. 

— Chiar într-acolo mă duceam. Voiam doar să-i zic ceva 
înainte. 

Stu n-a comentat nimic. Pe colțul biroului se vedea un jurnal 
legat în piele. 

Whitney s-a dus în vestiar și s-a așezat la standul pe care-l 
folosea de obicei. 

S-a prefăcut că își scotocește prin lucruri. Nu mai era nimeni 
acolo, dar avea senzaţia că este urmărită. 


Capitolul 47 


Ethan 


22 de ore rămase 


Preotul a mutat pupitrul lângă masa cu obiectele lui Abby. A 
început să citească din Biblie și era limpede că nu o cunoscuse 
pe Abby și nici nu se obosise să afle ceva despre ea. 

— Ai de gând să spui ceva? a întrebat-o Ethan în șoaptă pe 
mama lui. 

— N-aș fi în stare să termin ce-aș avea de spus. 

S-a uitat apoi la Ethan cu ochi rugători. 

— N-ai vrea tu să zici ceva despre ea? 

Preotul le-a cerut tuturor să-și plece capetele, iar Ethan s-a 
ridicat. Murmurele s-au rostogolit ca niște valuri printre cei 
prezenţi. 

— Aș vrea să spun ceva, a anunţat Ethan, dominându-l cu 
statura lui pe preot. 

— Oh, a replicat acesta făcând un pas în spate. Bine. 

Ethan s-a întors cu fața la cei prezenți. Erau cam 30 de 

oameni acolo. Fără îndoială că dacă Abby ar fi murit când era la 
liceu, publicul ar fi fost de cinci ori mai numeros. Dar întrucât își 
câștiga existenţa ca dansatoare într-un club - sau poate pentru 
că fratele ei era la pușcărie -, mulți dintre prietenii ei mai în 
vârstă, mai respectabili, se ţinuseră deoparte. 

— Sunt fratele lui Abby. Probabil că cei mai mulți dintre voi 
știți. 

Publicul a rămas tăcut, cu ochii ţintuiți asupra lui. 

Ethan a ezitat, nefiind sigur ce ar fi trebuit să spună. Ce latură 
pozitivă ar putea să găsească acestei povești. A devenit brusc 
conștient de cât de obosit era. li venea greu să creadă că 
discuţia lui cu Jack în închisoare avusese loc doar cu o zi în urmă 
- Și că de-atunci nu dormise nici măcar o secundă. 

— Daţi-mi voie să vă vorbesc despre Abby, a început el. Aţi 
cunoscut-o cu toţii, dar niciunul dintre voi n-a cunoscut-o la fel 
de bine ca mine. Poate în afară de mama noastră. Când aveam 
șapte sau opt ani, îmi amintesc că o întrebam pe mama dacă 
pot s-o ţin în brațe și după aia mă uitam în jos la faţa surioarei 
mele. Avea pielea catifelată și mirosul ăla de bebeluș. Se uita și 
ea la mine. Chiar înainte să înveţe să meargă în două picioare, a 
avut o personalitate uimitoare. Pentru mine, copil fiind, era 
incredibil să văd cât de independentă era încă de când era 
bebeluș. Râdea într-un fel nemaipomenit când o gâdilam pe 
tălpi. Cu mult înainte să învețe să meargă, îi plăcea să 
bolborosească vorbe la întâmplare, ca și cum ar fi știut exact ce 
zice. Știu că se spune că trebuie să treacă un timp înainte ca 
bebelușii să înceapă să zâmbească, dar eu nu așa-mi amintesc 
c-a fost. Mi-o amintesc zâmbind mereu. Chiar și când abia se 
născuse. Și așa mi-o amintesc de-a lungul întregii sale vieţi - 
zâmbind. Avea acea expresie magică extraordinară, care îmi 
umplea inima de bucurie așa cum nimic altceva n-a reușit s-o 
facă. Chiar și când eram supărat pe ea, îmi arunca zâmbetul ăla 
și îmi topea inima. li făcea pe toţi cei din jur să vrea să 
zâmbească. 

Ethan a tăcut. S-a gândit să continue și spună o poveste sau 
două despre Abby. Dar cei mai mulți dintre cei prezenți 
plângeau deja. Poate că vorbise destul. 

— Așa sper să o ţineţi minte pe Abby. Zâmbind. 

Capitolul 48 


Whitney 
21 de ore, 45 de minute rămase 


Whitney s-a uitat la telefon ca să vadă cât timp trecuse. 

— Fir-ar să fie! 

Una dintre fete, o nou-venită pe care o chema Janelle, a intrat 
în vestiar, doar într-o pereche de chiloței tanga, cizme și o 
pălărie de cowboy. Dansase pe scenă pe melodia lui Garth 
Brooks „Friends în Low Places”. Restul hainelor le ţinea în braţe. 

— Hei, a salutat-o ea, excesiv de prietenoasă. 

Whitney s-a ridicat și a ieșit. 

S-a uitat prin club, căutându-l pe Stu. Nu era acolo. A aruncat 
un ochi în bucătărie. Unul dintre bucătari stătea rezemat de 
masă și scria mesaje pe telefon. Pe grill nu era nimic la gătit. S-a 
dus în club. O altă fată nouă se urcase pe scenă, pășind ţanţoș 
pe un cântec al lui Britney Spears. 

Bruce a privit-o insistent în timp ce se apropia. Avea ochii 
mijiţi și fața încreţită. Ochiul lui vătămat părea și mai încețoșat, 
dacă era cu putinţă așa ceva. 

— Salut, băieți, li s-a adresat Whitney lui Bruce și Cal. Eşti 
bine, Bruce? Arăţi de parcă n-ai fi în apele tale. 

— Nimic care să nu poată fi reparat de o muie sănătoasă, i-a 
răspuns el. 

— Scârbos, a replicat Whitney, dându-și ochii peste cap. 

S-a întors către Cal: 

— Hei, am nevoie de un liber miercuri. 

N-avea nevoie. Pierdea timpul. De fapt, nici nu credea că va 
mai pune vreodată piciorul în club. Chiar dacă registrul nu 
confirma bănuielile lui Ethan, venise vremea să facă și altceva 
cu viaţa ei, nu doar să-și legene fesele în fața unor necunoscuți 
înnebuniţi după sex. 

A început să discute cu Cal, dar în momentul ăla a apărut 
Stuart din spate. 

— Hai că tre’ să plec, a spus ea. 

A trecut pe lângă Stuart, care nu a privit-o în ochi. Whitney s- 

a dus din nou în vestiar, și-a luat geanta și s-a îndreptat spre 
biroul lui Shark. 

Inima îi bătea cu putere - repede, bătăi ample, care păreau 
să-i zguduie tot corpul. A împins ușa biroului și s-a uitat în jur, ca 
și cum ar fi putut fi cineva acolo, cu toate că știa unde sunt toți 
ceilalţi. 

A deschis la repezeală registrul. Majoritatea paginilor erau 
goale. Pe celelalte erau scrise șiruri de numere, într-un mic 
buzunar de la spate era un teanc de bilete de keno. Whitney 
trăise toată viața în Nevada și întotdeauna socotise că jocul - un 
gen de loterie oferit în aproape toate cazinourile - era unul 
dintre cele mai plictisitoare, abia cu o treaptă mai sus de bingo. 
Keno nu părea genul de joc care ar fi putut să-l intereseze pe 
Shark, dar aici era un teanc de chitanţe din care reieșea că era 
jocul lui preferat. 

Oare ăsta era registrul corect? 

S-a uitat în jur, dar n-a văzut nimic altceva care să 
corespundă descrierii. A vârât registrul în geantă și s-a grăbit să 
iasă din birou. A ajuns la ieșirea din spate când Stu a strigat-o și 
ea s-a oprit. Ușa era întredeschisă. S-a gândit să fugă. 

Stu s-a apropiat fără să se grăbească. Aerul rece se furișa 
înăuntru. 

A privit-o drept în ochi, iar Whitney simțea cum rămâne fără 
vlagă sub privirile lui intense. În lumina fluorescentă, ochii lui 
păreau negri. 

— Vrei să-i transmit lui Shark mesajul ăla de care ziceai? 

— Nu, a răspuns ea. Nu-i nevoie. Probabil c-o să-l văd la 
înmormântare. 

— Condoleanţele mele, a adăugat Stu, dar cuvintele erau 
lipsite de orice sentiment. 

— Mulţumesc, a mai zis ea și a împins ușa în afară. 

La jumătatea drumului prin parcare, a întors capul și s-a uitat 
înapoi. 

Stuart Kicking Bird o urmărea cu privirea. 


Capitolul 49 


Ethan 

21 de ore, 15 minute rămase 


Stăteau în cimitir, într-un semicerc în jurul sicriului, în bătaia 
vântului, când mașinile de poliţie au oprit pe aleea cu pietriș. 
Prima mașină era fără însemne, un sedan negru asemănător cu 
cel al lui Brian Hughes. Cele două din spate erau vopsite în 
culorile obișnuite, alb și negru. 

Ethan l-a văzut pe Calvin Taylor coborând din prima mașină, 
după care patru polițiști în uniformă i s-au alăturat. Nu s-au 
apropiat, dând dovadă de respect. 

Shark stătea în cealaltă parte a gropii, cu haremul strâns 
ciopor în jurul lui, și-l privea cu o expresie care spunea: Aștia au 
venit aici din cauza ta, nemernicule! 

— Înăuntru e și o poză cu tine, a spus mama lui Ethan arătând 
spre coșciug. Am pus-o acolo azi-dimineaţă. Oi fi eu supărată, 
Ethan, dar știu cât de mult te-a iubit Abby. 

— Mulţumesc, i-a răspuns el și a adăugat: Cum arătau toate 
cele înăuntru? 

— Foarte frumos. 

Cimitirul arăta sumbru. larba era uscată și avea o nuanță 
maronie, iar celelalte pietre funerare erau cenușii și aveau un 
aer gotic. Un copac fără frunze se întindea deasupra 
congregației, cu crengile scheletice contorsionate și văitându-se 
în vânt. Preotul a făcut câteva remarci de complezenţă; părea 
să-și fi dat seama că frigul îi chinuia pe toţi. 

Sicriul a început să coboare în groapă 

Ethan nu-l pierdea din ochi pe Shark. Colţurile gurii acestuia s- 
au curbat în sus, ca și cum nu putea să se abţină. 

Probabil că n-ai mai zâmbi așa, și-a zis Ethan, dacă ai ști 
unde-ți sunt banii. 

Mama lui Ethan l-a strâns de braţ. 

— Vrei să mergem acasă? 

— Sigur, a răspuns el. 

Știa că nu poate să stea cu ea, dar cu o zi în urmă maică-sa 
nici nu voia să-i vorbească. Era important să facă și el un efort. 
Putea măcar să meargă cu ea până acasă și să-i spună lui 
Whitney să-l ia de acolo. 

Asta cu condiţia să nu-l aresteze Taylor. 

Oamenii au început să plece. Ethan a văzut că Shark îl 
aștepta lângă un copac. 

— Mamă, un minut, te rog. Ne vedem în mașină. 

— Frumos discurs, a comentat Shark când Ethan s-a apropiat 
de el. 

— Nu știu cum se face, dar cuvintele „lua-te-ar dracu” nu par 
suficiente. 

Amândoi s-au uitat spre polițiști. Taylor și cei care-l însoțeau 
se ţineau deoparte deocamdată. Știau că Ethan nu pleca 
nicăieri. 

Cu rânjetul șters de pe faţă, Shark l-a privit intens pe Ethan, 
grav. 

— Vreau banii. 

— Vreau să știu ce s-a întâmplat cu sora mea. 

— Nu știu de câte ori trebuie să-ți explic, Ethan. N-am omorât- 
o pe sora ta, dar-ar dracii. 

— Prostii. 

Shark a înaintat și s-a băgat în faţa lui Ethan. Acesta era mai 
înalt, dar Shark părea cumva să fie însoţit de tot ce făcuse el 
vreodată, iar Ethan se simţea în inferioritate. 

— Nu ești în postura de a negocia, a mârâit Shark. Există o 
singură variantă: tu îmi dai banii și te întorci viu în pușcărie. S-ar 
putea să nu ajungi acolo cu toate degetele, dar o să te las să te 
întorci viu. 

— Dacă mă omori, n-o să-i primești niciodată. Nimeni nu știe 
unde sunt în afară de mine. Şi sunt o mulţime de bani, Shark, că 
i-am văzut. Nu cred că vrei să-i pierzi. 

— Nu trebuie să te omor pe tine, Ethan. Sunt alţi oameni 
cărora le pot face rău. 

Shark a făcut semn cu capul spre cimitir, iar Ethan i-a urmărit 
privirea fixată asupra maică-sii, care deschidea portiera mașinii. 

Ethan l-a apucat pe Shark și l-a îmbrâncit în copac. 

— Uită-te la mine, ticălosule, dacă-i faci ceva, toată lumea ta 
nenorocită o să ia foc. 

— Păi, n-o să fii în pușcărie? 

— O să ies până la urmă, s-a răstit Ethan. O să te găsesc. O să 
distrug tot ce-ai clădit. Și pe urmă o să te omor. Ce i-ai făcut tu 
lui Anton o să pară un amărât de masaj în comparaţie cu ce-o 
să-ți fac eu ţie. 

Shark a râs - furia lui Ethan părea să nu aibă niciun efect 
asupra sa. l-a împins cât colo mâinile și și-a îndreptat costumul. 

— Dacă banii ăia nu ajung în mâinile mele până te întorci la 

pârnaie, n-o să fii în stare să mă oprești de la nimic. Cam 
neplăcută senzaţia de neajutorare, nu-i așa? Să fii închis și să nu 
poți împiedica anumite lucruri? 

Abby. Era asta o mărturisire? 

Shark a făcut doi pași și apoi s-a întors din nou către Ethan. 

— Te-ai băgat într-un joc pe care nici măcar nu știi cum să-l 
joci, Ethan. 

— Ți-am luat banii. Cred că până acum mă descurc binișor. 

— Acum cinci ani ai intrat în cazinoul ăla cu o armă 
descărcată. Nu ești un pericol pentru mine. 

— Ai așteptat până am ieșit din închisoare ca să încerci să-l 
ucizi pe Jack. Aș zice că ai un anumit respect pentru ceea ce pot 
să fac. Știi că lovitura ta a dat greș, da? 

— Nu contează. Amicul tău e mort. Crezi că doar pe pușcăriași 
îi am în buzunar? 

Ethan a simţit un gol în stomac. 

— Costă mai mult să plătești un gardian să facă treaba. Dar 
acum? (I-a făcut cu ochiul lui Ethan.) E clar că merită. 

Shark s-a întors să plece, dar l-a văzut pe Taylor apropiindu- 
se și a așteptat. Taylor era singur, dar ceilalţi polițiști păreau 
pregătiţi să vină repede dacă s-ar fi întâmplat ceva. 

— Se pare că o să te-ntorci la pușcărie mai devreme, Ethan, a 
comentat Shark, fără să facă vreun efort să-și ascundă 
suficiența din glas. 

— Dacă mă arestează, n-o să-ţi mai pot spune unde-ţi sunt 
banii. 

Taylor se apropiase între timp. 

— Fix cei doi oameni cu care voiam să vorbesc. 

— Voi doi vă cunoașteți? a întrebat Shark, uitându-se când la 
Ethan, când la Taylor. Foarte interesant. 

— Ethan a trecut ieri pe la mine pe la birou. 

Vântul îi biciuia pardesiul lui Taylor. 

— Voia să-i spun ce știu despre cazul surorii sale. 

— L-ai găsit pe ucigaș? a întrebat Ethan. 

— Nu, dar tu? 

Taylor s-a uitat lung la el câteva secunde. leri fusese 
prietenos, dar astăzi era cât se poate de serios. 

Cu toate astea, Ethan tot îl plăcea. 

— Nu am venit aici pentru sora ta. Am venit ca să aflu ce s-a- 
ntâmplat la Neptune azi-noapte. 

Nici Ethan, nici Shark n-au răspuns. 

— Ai fost acolo, a spus Taylor arătând spre Ethan. 

Și apoi, adresându-i-se lui Shark: 

— Și doi angajaţi de-ai tăi au fost acolo. 

— Ce coincidenţă, a replicat Shark. Care dintre ei? 

— Eu cred că știi. 

— Nu știu ce fac angajaţii mei în zilele lor libere. 

— In cazul ăsta, a continuat Taylor, fixându-l cu privirea pe 
Shark, tu poţi să pleci. 

Ethan își dădea seama că Shark nu voia să plece. Ar fi vrut să 
audă ce se spunea acolo. Shark s-a întors către Ethan: 

— Să vii să mă vezi înainte să te duci înapoi, prietene. Mai 
avem multe amintiri de depănat. 

Apoi, cu faţa la Taylor: 

— Și tu, Calvin, știi numărul de telefon al avocatului meu. 
Data viitoare când vrei să vorbești cu mine... folosește-l. 

După plecarea lui Shark, Taylor i s-a adresat lui Ethan: 

— Vreau să vii cu mine la secţie, ca să-mi răspunzi la câteva 
întrebări. 

— Mă arestezi? 

— Dacă trebuie. 

Ethan s-a uitat către locul unde fusese coborât în pământ 
sicriul surorii sale. Câţiva bărbaţi umpleau groapa cu pământ. A 
privit dincolo de mormânt, la șirurile de pietre funerare și la 
cartierul împrejmuit care se întindea mai departe. Putea să fugă, 
dar nu vedea cum ar fi putut să scape. Nu împotriva cvartetului 
de polițiști ai lui Taylor. 

— Uite ce e, a început Ethan, încercând să readucă între ei 
atitudinea prietenoasă din ziua precedentă, sora mea tocmai a 
fost înmormântată. Urma să petrec ceva timp cu mama mea. 
Mâine, la ora asta, o să fiu înapoi în închisoare. N-ar fi mai bine 
să vii cu mașina în Carson City și acolo să discutăm pe îndelete? 
Îți spun tot ce vrei să știi. 

— Lasa-mă să ghicesc. Dacă te duc acum la secţie, chemi 
avocatul și nu-mi spui nimic. 

— Ai ghicit. 

— Și dacă nu te-ntorci la pușcărie? a întrebat Taylor. Dacă 
dispari fără urmă? 

— Dacă nu mă întorc la închisoare până mâine la 9 dimineața, 
a răspuns Ethan și apoi a arătat din cap spre mormântul lui 

Abby, mă îngroapă lângă sora mea. 

— Să știi că suntem în aceeași tabără aici, Ethan. 

— Ai zis că nici măcar nu te mai ocupi de uciderea lui Abby. 

— Poate că e momentul să mă ocup din nou. 

— Și n-o să ai necazuri cu FBI? a întrebat Ethan, fără nicio 
urmă de atitudine prietenoasă. 

— Teoretic, lucrăm împreună, a răspuns Taylor cu diplomaţie. 

— Ei bine, practic, Brian Hughes i-o trăgea surorii mele înainte 
ca ea să moară. Știai? 

— Am avut o bănuială. 

— Am terminat aici? 

— Ethan, a spus Taylor, adoptând un ton de „să fim sinceri 
unul cu celălalt”, te-ai băgat într-un joc periculos aici. 

— Pe care nimeni altcineva nu pare dispus să-l joace. 

— Vreau să-l găsesc pe ucigașul surorii tale. Dar trebuie să 
lucrez ca la carte. 

— Poate că tocmai aia e problema, a ripostat Ethan și a 
plecat. 

A așteptat ca Taylor să le ceară oamenilor să-i să-l aresteze, 
dar polițistul n-a zis nimic. 

În timp ce mergea spre maşina mamei sale, l-a sunat pe Daryl 
Maxwell. 

— Hei, cred că Jack e tot în pericol. 


Capitolul 50 


Ethan 
20 de ore, 59 de minute rămase 


— Cum adică? 

— Cineva tot va încerca să-l omoare, a continuat Ethan. Poate 
că un gardian. Cineva care poate totuși să ajungă la el. 

— E ridicol, a replicat Daryl, dar Ethan îi putea auzi ezitarea 
din glas. 

Poate că, până la urmă, nu era ceva așa de ridicol. Poate că în 
închisoare chiar se întâmplă lucruri de genul ăsta. 

Ethan mergea spre mașina mamei sale în timp ce vorbea. 
Vântul șuiera în jurul lui. 

— Vreau să faci ceva - orice, ca să-l protejezi pe Jack. Mută 
niște oameni. Schimbă turele gardienilor. Pe ăia care trebuie să-i 
ducă mâncarea la celulă. Trebuie să fie ceva pus în mâncare, 
așa-i? Cum altfel ar putea să-i facă de petrecanie și să scape 
neprinși? 

— Eu sunt doar un asistent de caz, Ethan. N-am niciun cuvânt 
de spus asupra repartizării gardienilor. La naiba, nici măcar nu 
știu cum îi cheamă pe cei mai mulți dintre ei. 

— Trage și tu niște sfori, a insistat Ethan, cu ton tot mai 
ridicat și mai agitat. Apelează la niște relaţii. Fă ceva! 

— Stai, a replicat Daryl. la-o mai ușor. 

Ethan i-a dat un răgaz de gândire. Ajunsese la mașină și 
stătea lângă ea. Maică-sa îl privea prin geam, iar Ethan a ridicat 
un deget, rugând-o să aștepte. 

— Ce te face să crezi că o să-ncerce cineva să-l ucidă în 
carceră? 

— Ultima oară am avut dreptate, da? Ai încredere în mine. 

— Ai spus că ai avut o intuiţie. 

— Și acum e la fel. 

— Nu, a replicat Daryl. Asta nu-i intuiţie. Tu știi ceva! Te-ai 
băgat într-un bucluc. Dumnezeule, Ethan, ce-am vorbit noi doi? 

Ethan a tăcut. 

— Ştii că pot să-ţi revoc privilegiile de permisie cu un simplu 
telefon. 

— Nu face asta! s-a răstit Ethan. 

Un moment s-a lăsat tăcerea. Nu-i vorbise niciodată așa lui 
Daryl. De obicei, discutau pe un ton glumetț. Practic, Ethan îl 
auzea pe Daryl ajungând la o concluzie: Ethan nu era bărbatul 
plăcut, reabilitat care păruse întotdeauna a fi. Probabil că pentru 
prima oară Daryl înţelegea de ce ajunsese la închisoare. 

Ethan a încercat să schimbe macazul. 

— Daryl, a reluat el calm, apreciez tot ce-ai făcut pentru mine. 
Mă cunoști. Știi că nu mă aflu aici ca să fac ceva rău. Am avut 
dreptate prima oară. Dacă am dreptate și acum și tu nu faci 
nimic, va trebui să trăieşti cu această vinovăţie. Știu că 
majoritatea angajaţilor din pușcăria aia nu dau o ceapă 
degerată dacă trăim sau murim, dar tu ai o conștiință, Daryl. N- 
ai vrea să moară cineva dacă ai fi putut să faci ceva în privința 

asta. 

— Bine, a răspuns Daryl după o pauză lungă. O să văd ce pot 
să fac. 

— Mulţumesc, Daryl. 

— Nu închide, a adăugat Daryl, și Ethan s-a surprins cu 
degetul deasupra butonului care încheia apelul. 

Spera să închidă înainte să-i mai pună Daryl vreo întrebare 
despre ce avea de gând. 

— Ascultă-mă o secundă, Ethan. Mai devreme mă plimbam 
prin închisoare și mă gândeam la tine. Știi ce anume te 
diferențiază de toți indivizii ăia de-acolo? 

— Că și eu am o conștiință. 

— Cei mai mulți dintre ei au. Or mai fi niște psihopatţi, dar 
majoritatea sunt ca tine. Oameni normali, care au făcut lucruri 
rele. lar acum sunt prizonieri într-o lume în care e greu să fii om 
bun. Dar diferenţa dintre ei și tine este că ei sunt prea proști și 
prea înclinați spre autodistrugere ca să se mai schimbe. 

Chiar și în frigul acela, Ethan a simţit un fior rece pe șira 
spinării. Daryl avea dreptate. Pușcăriașii se pricepeau de 
minune să dea vina pe oricine, dar adevărul era că în 
majoritatea cazurilor, chiar ei erau cea mai gravă problemă a 
lor. 

— Deţinuţii de-aici, dacă le oferi o șansă - orice fel de șansă - 
o să dea cu bâta-n baltă. Tu ești altfel, Ethan. Cel puţin, am 
crezut că ești. Nu știu ce faci tu acolo - și nici nu vreau să știu -, 
dar înainte să te afunzi și mai adânc în rahat, trebuie să te 
gândești la genul de persoană care vrei să fii. Eşti Ethan pe 
care-l văd eu, un om pe care-l așteaptă un viitor normal? Sau o 
să dai și tu cu bâta-n baltă? 

Ethan știa că Daryl are dreptate, că își periclita viitorul - ca să 
nu mai vorbim de viaţă. Dar ce nu pricepea Daryl era că există 
unele lucruri pentru care merită să riști totul. 

Pentru Ethan, găsirea ucigașului lui Abby era unul dintre acele 
lucruri. 

Poate că un om normal ar fi putut să treacă peste asta. Poate 
că omul de rând, supus legilor, și-ar fi dat seama că nu ar fi 
servit la nimic. 

Dar Ethan nu era un astfel de om. Trebuia să știe și avea să 
afle cu orice preţ. În această privinţă, poate că semăna cu 
ceilalți condamnaţi mai mult decât ar fi vrut să recunoască 

vreodată. 

— Am recepționat mesajul, a spus Ethan. 

Daryl a pus capăt convorbirii. 

Ethan a dat să deschidă ușa din dreapta a mașinii, dar s-a 
oprit. A ridicat degetul, rugând-o pe maică-sa să mai aștepte un 
minut. A sunat-o pe Whitney - care introdusese numărul ei în 
telefon - și a început să umble prin frig în timp ce telefonul 
suna. 

— Hei, a răspuns ea, cu vocea plină de agitaţie. 

— Unde ești? 

— La mine, a răspuns ea. L-am luat. Sper că e cel care 
trebuie. 

— Vreo problemă? 

— Nu. Stu a fost acolo. Mi-a aruncat o privire mai ciudată, dar 
cred că suntem în siguranţă. 

Lui Ethan nu i-a plăcut ce auzise. 

— Vin acum la tine. Strânge-ţi lucrurile ca să putem pleca de 
îndată ce ajung. 

A ocolit mașina spre partea cu volanul și a deschis portiera. 

— Îmi pare rău, mamă, trebuie să conduc. Și n-am să pot să 
vin acasă. 

Trebuia să ajungă la Whitney cât mai repede cu putinţă. 
Amândoi trebuiau să plece din apartamentul ei pentru 
eventualitatea în care ar fi venit să-i caute Kicking Bird. 

— Dar tu ai voie să conduci? l-a întrebat maică-sa. 

— Nu, a răspuns el așezându-se la volan, dar asta-i cea mai 
mică dintre grijile mele acum. 


Capitolul 51 


Whitney 
20 de ore, 48 de minute rămase 


Whitney se schimbase în blugi și pulover. Și-a luat din dulap 
mănușile și o haină groasă. Ar fi dorit să aibă și ceva care să-i 
vină lui Ethan: haină, mănuși, căciulă - orice. Nu se gândiseră 

nici măcar să cumpere mănuși de la Walmart. Era nevoit să se 
mulțumească doar cu blugii, o bluză de trening și o geacă de 
piele, care stăteau împăturite și puse teanc pe o canapea lângă 
masa de călcat. 

Un ciocănit a zgâlțâit ușa. Whitney a încremenit. Era prea 
devreme să se fi întors Ethan. Era la etajul al zecelea al 
complexului; agenţii comerciali nu veneau niciodată până acolo, 
iar vecinii își vedeau toţi de treaba lor. 

A ridicat o pernă a canapelei și a ascuns registrul dedesubt, 
apoi s-a apropiat în liniște de ușă. S-a uitat prin vizor. In hol era 
Bruce, de la club. 

În vârful picioarelor, s-a depărtat de ușă și l-a sunat pe Ethan. 

Un nou ciocănit. 

— Bruce e aici, a șoptit ea în telefon. E la ușa mea. Cred că 
Stu a văzut c-am luat registrul. 

— Bruce știe că ești acolo? 

— Nu cred. 

— Stai liniștită și ascunde-te. Nu deschide ușa. Ajung cât de 
repede pot. 


Capitolul 52 


Ethan 
20 de ore, 46 de minute rămase 


Ethan gonea pe străzile care duceau la râu și la apartamentul 
lui Whitney. Motorul a scos un vaiet când a apăsat pedala și a 
accelerat, depășind o camionetă care abia se mișca. 

— Ethan, ce naiba s-a-ntâmplat? l-a întrebat maică-sa. 

— Mergem la Whitney, a răspuns el. E în pericol. 

— Ce-ai mai făcut acum? l-a apostrofat femeia cu o voce 
încărcată de mânie. În ce fel de bucluc ai... 

— Uite ce e, mamă. Eu cred că Shark a ucis-o pe Abby. O să 
aflu asta cu siguranţă. lar Whitney mă ajută. 

— Trebuie să lași asta în seama poliţiei. A FBl-ului. 

— Aia nu-s buni de nimic, a răspuns Ethan, intrând pe 

contrasens ca să mai depășească o mașină, apoi a tras de volan 
la dreapta ca să evite furgoneta care se apropia claxonând de 
zor. Poate crezi că am înnebunit, dar vreau să-mi faci un favor. 

Femeia n-a zis nimic. Cu o mână strângea tare mânerul ușii, 
iar pe cealaltă o ţinea lipită de bord. 

— Vreau să te duci undeva, într-un loc sigur. La un ho tel, 
undeva. Să nu stai acasă în noaptea asta. 

— Nu mă duc la niciun hotel. 

— Mamă, fir-ar al naibii să fie! Doar până mâine! 


Capitolul 53 


Whitney 
20 de ore, 44 de minute rămase 


Whitney stătea în dormitor, străduindu-se să-și controleze 
respirația. Asculta. Auzea motorul frigiderului și clănţănitul 
familiar al boilerului de apă. Dar dinspre hol nu se auzea nimic. 

Când terminase de vorbit cu Ethan, Bruce strigase prin ușă: 

— Whitney, a strigat el încercând să nu pară un nemernic, așa 
cum îl știa ea dintotdeauna. Treaba asta o să fie mult mai 
simplă dacă-mi dai registrul ăla înapoi. Ştii că întotdeauna mi-a 
plăcut de tine. N-o să las să ţi se-ntâmple nimic. 

Dar de atunci, nu mai auzise niciun sunet. Oare plecase? De 
bună seamă că da. 

S-a apropiat din nou de ușă, mișcându-se încet și având grijă 
să nu se lovească de nimic cu picioarele goale. S-a uitat din nou 
prin vizor. 

Bruce era tot acolo. Se aștepta să-l vadă ridicând din nou 
mâna să bată, dar în loc de asta el s-a retras. Whitney și-a dat 
seama ce făcea o clipă prea târziu. 

Individul s-a năpustit spre ușă ca un berbec de asalt 

Capitolul 54 


Ethan 
20 de ore, 42 de minute rămase 


Ethan a intrat pe strada lui Whitney și a oprit cu cauciucurile 
scrâșnind în faţa blocului. 

— Încă ceva, a spus el. 

— Ce e? 

— Să nu suni la poliţie. Dă-mi un răgaz până mâine- 
dimineaţă, când o să ajung din nou la închisoare și, dacă vrei să 
raportezi toate astea, poţi s-o faci atunci. 

Maică-sa l-a privit lung, cu buzele strânse și cu fața palidă de 
frică. 

Ethan n-a așteptat să-i răspundă. S-a aplecat și a pupat-o pe 
obraz, apoi a sărit din mașină și a alergat la ușa de intrare în 
bloc. 

Era încuiată. 

Ethan a ocolit clădirea ca să ajungă la poarta parcării 
interioare. A tastat codul pe care văzuse că-l folosise Whitney și 
ușa metalică a început să se ridice. A alergat, s-a rostogolit pe 
sub poartă și a luat-o la fugă spre ascensor. A apăsat pe săgeata 
„Sus” și a așteptat. S-a gândit să o ia pe scări, dar erau zece 
etaje. Cu liftul ajungea mai repede. 

Chiar dacă trebuia să aștepte. 

— Hai odată, a mormăit și a strâns pumnii, lovind în ușa 
metalică. 


Capitolul 55 


Whitney 


20 de ore, 40 de minute rămase 

Whitney stătea întinsă pe covor, clipind și încercând să se 
orienteze. Ușa se izbise de ea, lovind-o în frunte, și o împinsese 
cu spatele în perete. A simţit că a pierdut câteva secunde, dacă 
nu mai mult. Bruce se lupta cu ușa, încercând s-o dea la o parte. 
A întors-o pieziș și a aruncat-o pe hol. 

Whitney și-a dus mâna la frunte și când a luat-o de-acolo, 
avea palma plină de sânge. 

— Oh, Doamne, a spus ea, încercând să se târască mai încolo. 

Bruce a înșfăcat-o de păr și a târât-o în apartament. Whitney 
a ţipat, dar el a plesnit-o peste faţă. 

Fata s-a prăbușit la podea. Fruntea îi zvâcnea. Buza - acum 
spartă și însângerată - parcă ţipa la ea. Nu putea gândi limpede. 
Avea senzaţia că făcea toate mișcările cu încetinitorul, în vreme 
ce Bruce se învârtea în jurul ei cu viteză normală. S-a aplecat 
deasupra ei, i-a pus întrebări cu voce tunătoare, dar ea nu 
înţelegea ce-i spune. Toată atenţia ei fusese acaparată de 
durere. 

Bruce cerceta din priviri apartamentul, de parcă ar fi căutat 
ceva de închiriat. Ceva i-a atras atenţia și s-a dus până la masa 
de călcat. S-a aplecat și a băgat ștecherul fierului de călcat în 
priză. 

Whitney a încercat să se târască în spate spre bucătărie, dar 
Bruce a înșfăcat-o din nou de păr. Ea l-a zgâriat cu unghiile pe 
mâini, l-a lovit în picioare, dar fără niciun efect. A îmbrâncit-o de 
parcă n-ar fi cântărit nimic și ea s-a rostogolit pe podea lângă 
masa de călcat. 

Bruce a ţintuit-o cu un braţ și a întins celălalt braț ca să apuce 
fierul. 

— Spune-mi unde ţi-e prietenul, altfel îţi prăjesc faţa cu fierul 
asta. 


Capitolul 56 


Ethan 


20 de ore, 39 de minute rămase 

Ethan a auzit-o ţipând înainte să se deschidă ușa liftului. 

A alergat pe hol, a văzut ușa căscată și s-a năpustit înăuntru. 

Whitney zăcea pe podea, iar Bruce era ghemuit deasupra ei 
și-i ținea fierul de călcat la câţiva centimetri de față. Whitney 
încerca să-l zgârie și să-l împingă, dar parcă s-ar fi luptat cu un 
urs. 

Ethan a făcut un salt peste canapea. Bruce a ridicat capul la 
timp ca pumnul să-l izbească drept în faţă, iar el a simţit o undă 
de șoc dureroasă pornind dinspre pumn și ajungând instantaneu 
la cot. Nasul lui Bruce a pârâit cu un zgomot foarte asemănător 
cu cel scos de nasul fratelui său în seara precedentă și bărbatul 
s-a rostogolit în spate, izbindu-se de masa de călcat. Fierul a 
căzut pe covor. 

Durerea din mână era feroce. Ethan și-a deschis pumnul și noi 
fulgere dureroase i-au săgetat braţul până la umăr. 

Whitney s-a răsucit suspinând, iar el a ajutat-o cu brațul 
nevătămat să se ridice în picioare. 

— Ești bine? 

Ea nu i-a răspuns. Avea o tăietură adâncă pe frunte și buza 
spartă, dar nu părea arsă. 

Bruce s-a ridicat într-un genunchi. Sângele îi șiroia din ambele 
nări. Din găvanele ochilor îi ţâșnea apă. 

— Treci în spatele meu, i-a cerut Ethan lui Whitney, iar de 
data asta a părut să-l audă. 

N-ar fi trebuit ca viteza înaintașului să-l surprindă - și Wayne 
se mișcase repede -, dar așa a fost. Bruce l-a cuprins cu braţele, 
l-a ridicat și l-a trântit peste măsuţa de cafea a lui Whitney. 
Sticla s-a făcut ţăndări, iar cadrul de fier a cedat. Bruce s-a lăsat 
peste Ethan, care a simţit cum îi ţâșnește tot aerul din plămâni. 

Bruce stătea călare pe el ca un huligan în curtea școlii și a 
început să-i care pumni în față. Ethan și-a ridicat braţele și a 
reușit să pareze cele mai multe dintre lovituri, dar câteva și-au 
atins ţinta, fiecare trimiţându-i câte un trăsnet dureros prin 
craniu. 

— Frate-meu e în spital, lua-te-ar dracu! 

Ethan s-a ridicat din mijloc, apucându-l pe Bruce de beregată 
cu mâna teafără, ca și cum ar fi încercat să-l stranguleze. 
Adversarul s-a lăsat pe spate, așa cum intenţionase Ethan. A 
ridicat un picior și și-a petrecut gamba pe după ceafa lui. Și-a 
încordat și apoi și-a îndreptat piciorul puternic, împingând 

matahala cât colo. Bruce s-a rostogolit în spate. 

Ethan a sărit în picioare. Fierul rămăsese cu talpa pe covor. 
Dinspre muchia metalică se înălța fum. Ștecherul era încă în 
priză. Ethan l-a luat în mâna stângă. Bruce se ridicase în 
genunchi și Ethan l-a lovit cu talpa fierbinte a fierului, iar pielea 
a sfârâit la contactul cu metalul încins. Vrând să se ferească de 
lovitură, Bruce a căzut pe spate. Ethan s-a repezit deasupra lui, 
cu fierul deasupra capului. 

— Nuu! a zbierat Bruce. 

Ethan a coborât fierul ca pe un cuțit, înfigându-i vârful în 
ochiul teafăr al lui Bruce, care a început să sfârâie. 

Bruce a urlat, cu trupul scuturat de convulsii, dar Ethan a 
apăsat și mai tare. Abia când a simţit mirosul de carne arsă și-a 
dat seama ce făcea. A tras fierul deoparte. Pielea lui Bruce se 
lipise de el ca brânza pe pizza. 

Omul se rostogolea și zbiera, ţinându-se cu mâinile de faţă. 
Țipetele erau asurzitoare și Ethan știa că trebuie să-l potolească. 
Așa că l-a izbit cu fierul în ţeastă cât de tare a putut. 

Bruce s-a prăbușit, fără vlagă, pe covor. Zăcea nemișcat, ca 
un urs în hibernare. 

Ethan s-a orientat. Whitney stătea în pragul ușii dintre living și 
bucătărie, cu mâinile ridicate la fața pe care se citea oroarea. 

— E mort? a întrebat ea. 

Ethan s-a uitat atent. Bruce avea o bărbiţă de sânge scurs din 
nas. Ochiul drept - cel care era deja orb - era deschis, iar irisul 
încețoșat privea în gol. Celălalt găvan era roșu și umflat, 
pleoapele topite și deschise ca și cum ar fi fost din ceară, ochiul 
din spatele lor fiind moale ca un albuș de ou fiert insuficient. 

A văzut cum pieptul i s-a ridicat când a inspirat. 

— Trăiește, a răspuns Ethan, dar n-o să mai vadă niciodată. 

Aerul duhnea - carne pârlită și globul ocular ars -, iar Whitney 
a părut să simtă duhoarea cam în același timp ca Ethan. A 
început să icnească. 

Ethan 

20 de ore, 36 de minute rămase 


Ethan a lăsat din mână fierul de călcat, care a căzut lângă 
triunghiul ars din covor de unde-l luase. A smuls ștecherul din 
priză cu o scânteie. 

— E totul în regulă aici? 

În ușă stătea un bărbat, un tânăr de 20 și ceva de ani într-o 
bluză de lână și ochelari cu rame negre. Când a văzut ce se 
întâmplase, s-a albit la faţă. 

— Sună la 911, i-a cerut Ethan. 

Bărbatul nu s-a mișcat. 

— Hei! a strigat Ethan, scoțându-l din transă. Sună la 911! 

Tânărul a băgat mâna în buzunar după telefon, iar Ethan a 
adăugat: 

— Întoarce-te la tine în apartament până ajung ăia aici. 

S-a dus la Whitney, i-a prins faţa în palme și i-a examinat 
ochii. Nu avea pupilele dilatate. Ea l-a cuprins cu braţul după gât 
și s-a ţinut strâns de el. Tot corpul îi tremura. 

— Whitney, i-a zis el cât de calm a reușit să fie. Trebuie să 
plec. Tu rămâi aici. Să te vadă un doctor. Poţi să le spui și 
polițiștilor ce s-a întâmplat. Îmi pare rău. Îmi pare rău pentru tot. 

Ea s-a tras înapoi și l-a privit în ochi. 

— Vin cu tine. 

Ethan s-a gândit să o contrazică, dar nu aveau timp. 

— Plecăm într-un minut. la tot ce ai nevoie. Haine. Telefon. 
Palton. 

Ethan l-a întors pe Bruce pe o parte, ca să nu i se ducă 
sângele în gât și să-l sufoce. A simţit o umflătură în buzunarul 
hainei lui și i-a scos telefonul. L-a pus în buzunar. 

Whitney - care acum părea să gândească limpede - a luat 
registrul de sub perna canapelei. L-a băgat în geanta sport, sub 
hainele lui Ethan. A dat fuga în baie și s-a întors cu trusa de prim 
ajutor și punga cu pastile luată de la vecinul lui Abby. Apoi au 
plecat din apartament. 

Vecinul care apela 911 privea prin ușa crăpată. Așteptând 
liftul, Ethan s-a răstit la Whitney: 

— Dacă faci tot ce-ţi spun eu, o să te las să trăieşti, panaramă 
ce ești! 

Când ușile liftului s-au închis, i-a explicat: 

— Scuze. Acum avem un martor care m-a auzit cum te-am 

ameninţat. O să le poţi spune polițiștilor că te-am răpit. 

— N-aș face niciodată așa ceva. 

— S-ar putea să n-ai încotro. 

xxx 

Ethan conducea fără să știe unde să se ducă. Sacoul 
costumului se spintecase pe mijlocul spatelui, iar cusătura 
pantalonilor cedase la fese. Faţa îi zvâcnea unde-l lovise Bruce, 
iar mâna dreaptă începuse deja să se umfle. Totuși, era mai 
îngrijorat pentru Whitney decât pentru el. Aveau nevoie de un 
loc unde să se liniștească. O toaletă de benzinărie. O parcare 
pentru odihnă. Ceva. 

A întors în mijlocul drumului. 

— Unde mergi? 

— Ne trebuie un loc unde să ne regrupăm. 

— Da, dar unde? 

— Acolo unde n-o să ne caute nimeni. 

Conducea spre apartamentul lui Abby. 


Capitolul 58 


Jack 


20 de ore, 3 minute rămase 


Jack stătea lungit pe prici, răsfoind un exemplar vechi al 
revistei Range. Dinspre coridor, a auzit un gardian împingând 
căruciorul cu mâncare prin blocul de celule. Jack știa că durează 
ceva până când căruciorul avea să parcurgă tot coridorul. li era 
foame; abia dacă se atinsese de micul-dejun. De-a lungul anilor, 
se obișnuise cu mâncarea din pușcărie, dar micul-dejun era cea 
mai scârboasă masă a zilei. De regulă, prânzul nu era așa de 
rău, deși nu se putea compara nici pe departe cu fripturile de 
vânat, cu vita crescută la ranch-ul părinţilor lui și legumele 
gătite în copilărie. 

Celulele de la izolare nu erau mult diferite de cele pentru 
restul deţinuţilor. Aici nu existau paturi suprapuse, dar în rest 
totul era la fel: toaletă metalică, oglindă metalică, chiuvetă 

metalică. Aceeași vopsea cenușie pe pereţii din bolţari. 

Totuși, existau două diferențe importante. Una era că la 
izolare era mai multă liniște. Era pe un coridor cu celulele una 
lângă alta, dar separat de restul clădirii. In afară de momentele 
când cineva tușea, își sufla nasul sau trimitea un jet de urină în 
vasul de toaletă, coridorul era relativ liniștit. 

Cealaltă diferenţă era că nu puteai să ieși de-acolo decât circa 
45 de minute pe zi, ca să-ţi dezmorțești picioarele într-o 
curticică izolată. _ 

Putea fi obositor și claustrofobic, dar lui Jack nu-i păsa. In 
închisoarea precedentă, petrecuse mult timp în izolare. De 
fiecare dată când cineva încerca să-l omoare, conducerea 
penitenciarului îl separa de ceilalți deţinuţi timp de câteva 
săptămâni, ca să-l protejeze. Exceptând timpul limitat de ieșire 
în aer liber, prefera să fie acolo decât alături de restul 
deţinuţilor. Cel puţin cât era plecat Ethan. Singura problemă 
reală era că, întrucât era singur, fără un tovarăș de celulă cu 
care să vorbească sau fără gălăgia și distragerea oferite de 
restul deţinuţilor, nu exista nimic care să-i împiedice gândurile 
să alunece spre motivul pentru care ajunsese acolo. Ce se 
întâmplase cu fratele lui. Ce făcuse. 

Fusese tânăr și prost. Crezuse că să împuști pe cineva e cam 
ca atunci când împuști un cerb sau un elan. Dar nu așa stăteau 
lucrurile. Împușcarea unui om era ceva cu totul aparte - mult 
mai rău decât își imaginase vreodată. 

Gardianul cu căruciorul a ajuns la celula lui, însoţit de un altul 
care ţinea mâna pe un pistol automat atârnat la piept. Jack și-a 
dat picioarele jos de pe prici ca să primească mâncarea. 

— Cum îţi merge azi? a întrebat gardianul cu căruciorul. 

— Nu mă plâng, a răspuns Jack. 

Jack nu l-a recunoscut. Era tânăr, cu o tunsoare scurtă la 
tâmple și părul ceva mai lung în creștet. Jack s-a gândit că 
fusese militar. Și el fusese în armată. Putea să recunoască stilul. 
Celălalt gardian, cel care stătea de pază ca să fie sigur că 
deţinuţii nu făceau vreo mișcare necugetată în timpul 
transferului, lucra de mult pe holul de la izolare. 

Gardianul a deschis fanta cu balama, îndeajuns de mare ca să 
treacă tava prin ea. 

— Staţi așa! 

Jack și cei doi gardieni s-au uitat în lungul coridorului și l-au 

văzut pe Daryl Maxwell venind cu o pungă de hârtie într-o mână 
și cu altă pungă în mâna ridicată. 

— O clipă, a spus el apropiindu-se. Trebuie să discut cu omul 
ăsta. O să ia masa la mine în birou. 

Daryl a ţinut punga ridicată și Jack a văzut imprimat pe hârtie 
numele și emblema de la Cracker Barrel. Nu s-a putut abține să 
nu zâmbească - ce naiba mai pusese acum la cale Ethan? 

Gardianul care adusese mâncarea părea tulburat. Gardienilor 
de închisoare le place să facă lucrurile conform regulamentului, 
ceea ce nu se întâmpla în cazul de faţă. 

— Nu-ţi face griji, l-a liniștit Daryl, bătându-l ușor pe spate. O 
să-ți primeşti plata indiferent dacă omul ăsta mănâncă sau nu 
ce i-ai adus. 

L-a fixat cu privirea, iar gardianul a părut să se înroșească. 
Vorbele lui Daryl avuseseră un subtext, pe care Jack l-a înţeles 
la fel de clar ca și gardianul. 

Lui Jack i-a pierit cheful să mai zâmbească. 

Și-a luat mâinile de pe tava cu mâncare și i-a spus 
gardianului: 

— Mulţumesc frumos, dar prefer punga de la Cracker Barrel. 


Capitolul 59 


Ethan 


19 de ore, 47 de minute rămase 


Ethan a parcat mașina în parcarea pentru vizitatori a 
complexului de locuinţe al lui Abby. Chiar dacă vecinul lovit de 
boala spionajului nu părea să fie acasă, a avut grijă să tragă 
toate storurile de la apartamentul surorii sale. A luat-o pe 
Whitney de mână și a dus-o în baie, ocolind la distanţă sigură 
pata. 

A găsit o cârpă sub chiuvetă și a ţinut-o sub jetul de apă 
caldă. l-a tamponat fruntea și i-a șters sângele uscat. A pus-o să 
aplece capul în spate deasupra chiuvetei ca să poată turna 
peroxid pe tăietură. Pe fruntea tinerei creștea o umflătură, ca și 

cum cineva luase o minge de golf, o tăiase în două și îi 
strecurase una dintre jumătăţi sub piele. Buza de jos îi era și ea 
umflată. 

A sărutat-o pe frunte. 

— E mai bine acum, a îngăimat ea, dar avea lacrimi în ochi. 

Ce se petrecuse era prea mult și pentru Ethan, darămite 
pentru cineva ca Whitney, care nu văzuse niciodată atâta 
violenţă. 

Fata l-a ajutat să bandajeze din nou rana de la mână, care se 
deschisese în timpul bătăii, dar tăietura aceea era cea mai mică 
dintre grijile sale. Mâna dreaptă se umflase rău. Venele și 
tendoanele dispăruseră sub movila de carne pufoasă. 

— E ruptă? a întrebat Whitney. 

Ethan a încercat să strângă pumnul și s-a strâmbat. 

— Ceva înăuntru trebuie să fie. Cred că nu-i doar o entorsă. 

x x * 

Whitney era la masa din bucătăria lui Abby. Ethan a umplut 
două pahare de apă, pe care le-a dus pe rând la masă, ca să nu- 
și folosească mâna ruptă. A deschis congelatorul și, ca Brian 
Hughes în seara precedentă, a găsit o pungă cu legume și a 
pus-o pe masă. Și-a așezat mâna pe tăblie, cu palma în jos, și a 
așezat deasupra, în echilibru, legumele congelate. Whitney a 
scotocit prin punga cu medicamente și a înghiţit o pastilă, 
oferindu-i una și lui Ethan. 

— Nu, mulțumesc, nu vreau să încalc condiţiile eliberării. 

Ea a scos un râset ciuntit. 

— Cu asta ai încălca condiţiile? 

Ethan a început să numere pe degete: 

— Atât timp cât nu iau droguri și nu părăsesc teritoriul 
statului, s-ar putea să mă trateze totuși cu îngăduință. 

Whitney a râs, a râs și Ethan. Nu atât de gluma lui, ci de cât 
de ridicolă era situaţia lor. Era o mostră de umor negru - ce 
altceva puteai să faci decât să râzi, când aveai de înfruntat o 
situaţie ca asta? 

Whitney s-a oprit din râs. 

— Ce e? a întrebat-o el. 

— Am o veste proastă. Nu cred c-am luat registrul care 
trebuia. 

Ethan a pus pe masă registrul lui Shark și mobilul lui Bruce. În 
coperta din spate a registrului erau îndesate mai multe chitanţe 

vechi de keno, pe care Whitney le-a scos și le-a întins pe masă. 
Erau și câteva plicuri împăturite, dar înăuntrul lor nu erau decât 
alte chitanţe de keno. Pe unul dintre plicuri scria SHARK, dar 
altfel nu scria nimic pe niciuna dintre chitanţe și niciunul dintre 
plicuri. Scrise erau doar numerele din registru. Whitney a 
deschis la paginile din faţă și i-a arătat lui Ethan cum fiecare 
intrare din jurnal era doar un șir de numere, spaţiate în 
incremente de una sau două cifre, de la 1 la 80, exact ca 
intervalul de numere de pe un cartonaș de keno. 

— Astea sunt doar niște numere de keno, i-a explicat 
Whitney. Nu știu de ce, ţine evidenţa numerelor pe care le 
joacă. 

Ethan și-a încleștat maxilarele. 

— Blake, a spus el. Nemernicul ăla mi-a zis că nu e niciun cod. 

— Crezi că asta e? 

— Cine naiba ţine evidența numerelor de keno pe care le 
joacă? Este exclus să facă Shark așa ceva, dacă nu ascunde 
altceva. 

Înregistrările erau scrise cu cel puţin patru stiluri de scris de 
mână, diferite între ele. Ethan a presupus că scrisul îi aparținea 
celui care se descotorosea de cadavru în ziua aceea. 

Au rămas tăcuți preţ de câteva secunde. Ethan se gândea. 

— Știi unde stă Blake? 

Trebuia să-l găsească și să-l bată până când îi spunea codul. 

— Are un apartament în Sparks, cred. Dar n-am fost niciodată 
acolo. 

Însemna că mai rămăseseră doar Shark și Kicking Bird care să 
știe codul. Era posibil să-l știe și Cal, dar se îndoia. lar dacă 
Ethan intra în Dark Secrets, probabil că ar fi ieșit de-acolo 
înfășurat în folie de plastic. 

Însă îl sâcâia ceva. 

A luat telefonul ca să-l sune pe Daryl Maxwell. A ezitat. Având 
în vedere cum decursese ultima lor conversaţie, era exclus să-l 
mai ajute. S-a gândit un moment, apoi a format numărul lui 
Brian Hughes, care a răspuns imediat. 

— Am nevoie de un serviciu, l-a anunţat Ethan. 

Capitolul 60 


Daryl 
19 de ore, 14 minute rămase 


Daryl stătea în biroul lui, față în față cu Jack Fisher, care-și 
devora mâncarea de la Cracker Barrel. Daryl avea nervii întinși. 
Dacă avea dreptate în privinţa a ceea ce fusese cât pe ce să se- 
ntâmple, unul dintre gardienii închisorii tocmai fusese pe cale să 
otrăvească un deţinut. Daryl fusese cumva angrenat într-o 
manevră cu Ethan Lockhart și nu-i plăcea asta. Trebuia să dea 
niște telefoane, începând cu directorul închisorii. Trebuia să 
obțină revocarea permisiei lui Ethan și să solicite poliţiei să 
intervină în ce naiba se-ntâmpla acolo. 

După numai o secundă, intercomul a bâzâit și Valerie, 
centralista închisorii, l-a anunţat: 

— Daryl, vezi că pe linia doi îl ai pe un oarecare Brian Hughes 
de la FBI. 

— De la FBI? 

— Da. Zice că e urgent. 

— Alo? a spus Daryl după ce a ridicat receptorul. 

— Daryl, s-a auzit vocea de la celălalt capăt al liniei. Tocmai 
ţi-am trimis un e-mail. Vrei, te rog, să-l deschizi? 

— Ce mama dracului se-ntâmplă aici? 

— Ar merge mai repede dacă ai arunca o privire. 

Vocea părea tânără și sigură pe sine. Daryl habar n-avea dacă 
era cine spunea că ar fi, dar avea computerul chiar în faţă, așa 
că a deschis căsuţa poștală. Și, bineînţeles, primise un mesaj de 
la cineva pe nume Brian Hughes, de pe un cont care se termina 
cu extensia .gov. A dat clic pe mesaj. Care era gol, exceptând 
fotografia atașată. 

— Hai, deschide poza, l-a îndemnat Hughes. Nu-ţi face griji. 
Nu-i virusată. 

Daryl a ridicat privirea spre Jack, care îl ignora complet. Arăta 
ca un om care nu mai mâncase ca lumea de ani buni - probabil 
pentru că așa și era. 

A dat clic pe fișierul atașat și pe ecran i-a apărut o poză cu 

patru bărbaţi pe un teren de golf. 

— Presupun că i-ai recunoscut pe trei dintre ei, a continuat 
Hughes. 

Daryl îi recunoscuse. Unul era șeful lui, directorul închisorii. 
Altul era procurorul general al statului Nevada. Al treilea era 
guvernatorul. 

Singurul pe care nu-l recunoștea era un bărbat tânăr și 
chipeș, cu un zâmbet larg pe faţă. În locul cozorocului tradiţional 
de golf, avea o șapcă de baseball cu steagul american brodat pe 
ea. 

— Am relaţii sus-puse, a adăugat vocea din telefon. Am 
nevoie să-mi faci un serviciu. Ajută-mă și-o să te răsplătesc 
cândva. Refuză-mă și o să-ți fac viaţa un iad. Ai înţeles? 

Daryl a simţit că i s-a uscat gura. 

— De ce ai nevoie? a întrebat el cu glas răgușit. 

— O să-l introduc pe Ethan Lockhart în convorbirea noastră. 


Capitolul 61 


Ethan 
19 ore, 7 minute rămase 


— Îl am pe amicul tău în birou la mine, din nou, a spus Daryl 
când Ethan a intrat pe linie. Chestia asta începe să devină 
obișnuință. 

— E bine? 

— Cred că ai avut dreptate. Din nou. 

— Ce te face să spui asta? 

— Privirea gardianului, când am apărut acolo cu pungile de 
mâncare. Nu-i exclus ca în prânzul amicului tău să fi fost 
adăugat ceva. Se poate să mă-nșel, dar am avut o intuiţie. 

— E bine să te-ncrezi în intuiţie, a replicat Ethan. 

Era surprins cât de nonșalant discuta Daryl despre lucrurile 
astea - tocmai aflase, sau măcar avea o bănuială, că unul dintre 
gardieni încercase să asasineze un deţinut în schimbul unei 
sume de bani. Dar poate că se prefăcea de hatârul lui Hughes, 

care asculta fără să se amestece. 

Ethan a întrebat dacă putea să vorbească cu Jack. 

— Ce mai faci, bărbate? 

— M-am îndopat, a răspuns Jack. Prietenul ăsta al tău, Daryl, 
mi-a adus potolul. 

Ethan a râs. Se simţea bine. Era ca și cum ar fi stat la ei în 
celulă făcând bancuri, în vremuri mai simple. 

Momentul a fost scurt. 

— E un agent FBI pe linie, l-a informat Ethan. Dar asta e cu 
titlu neoficial. Poţi să spui ce simţi nevoia să spui. 

— În regulă, a spus Jack, deși avea un ton sceptic. 

— Deci, tipul care a creat diversiunea de ieri, Miguel. Ştii 
despre cine vorbesc? 

— Mda, a lucrat pentru fostul tău patron. 

— Mai ţii minte că a pomenit ceva de genul că suntem 
amândoi tovarăși în clubul de keno? 

— Parcă-mi amintesc ceva. Nici tu, nici eu n-am prea înțeles 
ce dracu voia să spună. 

Ethan a ezitat. Chiar era bine să spună asta când putea să 
audă Hughes? Dar nu prea avea de ales. 

— Am furat un registru de la Shark, însă nu-l putem citi. E 
cifrat ca să arate ca niște numere de la jocul de keno. 

— OK. 

— Când lucram eu acolo, Shark nu folosea codul ăsta, dar 
cred că Miguel nu și-a dat seama. A crezut că știu ce vrea să 
spună. Am nevoie să-mi spună cineva cum trebuie citit codul. 

— Te-am înţeles. 

Ethan s-a simţit ușurat. N-a trebuit să explice nimic - Jack știa 
ce îi cerea. 

— Îmi pare rău, a adăugat el. 

— O să fac tot ce pot, a zis Jack. Dar va trebui să-l convingi pe 
asistentul tău de caz să mă trimită înapoi printre deținuți. 

Ethan și i-a imaginat în biroul lui Daryl: Jack arătând spre 
Daryl în timp ce spunea asta, faţa asistentului de caz cu o 
strâmbătură de nedumerire. 

Daryl a revenit pe linia telefonică. 

— Ce mai e și asta? Mai întâi, îmi ceri să-l izolez de populaţia 
generală. Acum vrei să-l duc înapoi. La izolare e mai în 
siguranţă, Ethan. Tot ce trebuie să facă este să nu mănânce cei 
se aduce. Pot să-i aduc eu mâncarea. 

— Nu e vorba de asta. Am nevoie de niște informaţii și singura 
cale prin care-aș putea să le obţin ar fi ca Jack să se întoarcă 
acolo. 

Daryl a rămas tăcut. incerca să pună lucrurile cap la cap în 
minte. În pofida atitudinii sale prietenoase, era totuși un 
funcţionar al închisorii în care Ethan era deținut. Ethan n-ar fi 
trebuit să-i ceară un astfel de favor. 

— De ce informaţii ai nevoie? 

— Daryl, cu cât știi mai puţin, cu atât mai bine, nu crezi? 

Daryl s-a înfuriat. 

— La naiba, da, cu cât știu mai puţine, cu atât mai bine. Deja 
știu prea multe. Știu că ai comis o încălcare directă a condiţiilor 
permisiei, că te-ai băgat acolo în cine știe ce mișmașuri. Ar 
trebui să-ți revoc chiar acum permisia. Să dau un telefon și să te 
aduc înapoi. Dă-mi un singur motiv pentru care să nu fac asta. 

Ethan nu i-a răspuns. A făcut-o Hughes: 

— Ți-am dat deja motivul. 

— Sfinte Sisoe, a ripostat Daryl. Simt că mi se face rău. 

— O să-l găsesc pe ucigașul surorii mele, Daryl, a intervenit 
Ethan. Nimeni altcineva n-o să rezolve cazul ăsta. Eu trebuie să-l 
dezleg. 

— Și pe tine nu te deranjează? a întrebat Daryl și toţi știau că 
i se adresa lui Hughes. 

— Nu mă deranjează. Și n-ar trebui să te deranjeze nici pe 
tine. 

— Daryl, a adăugat Ethan, întotdeauna ai fost bun cu mine și 
apreciez. Dar trebuie să fac asta. Nu am încotro. Trebuie să-l lași 
pe Jack să se întoarcă printre ceilalți deţinuţi. 

— Dumnezeule! 

Daryl era un om bun și tocmai în asta consta problema lui. 
Pentru că închisoarea nu-i un loc pentru oameni buni, nici măcar 
pentru angajaţi. Majoritatea gardienilor și a asistenţilor de caz 
se lăsau mituiţi. Unii luau bani cu regularitate, alţii, din când în 
când. 

Dar erau și anomalii, iar Daryl era una dintre ele. 

— Bine, a zis Daryl. Jack are o oră la dispoziţie. Pe urmă o să-l 
las să te sune pentru ultima dată. După aceea, o să mă duc 
acasă. O să-mi închid telefonul pentru restul zilei. Nu mai vreau 
să am de-a face cu nimic, orice s-ar întâmpla! 

— Mulţumesc, i-a răspuns Ethan, sincer recunoscător. 

Știa că obligase un om care ar fi preferat ca lumea să fie mai 
simplă, în alb și negru, să facă o alegere dificilă. 

— O să fiu aici mâine-dimineaţă când o să te întorci la 
închisoare - și să faci bine să fii aici, l-a avertizat Daryl. 

— O să fiu acolo. 

— O să te ajut în faza de procesare, a continuat Daryl. Pe 
urmă, te transfer la un alt asistent. Nu mai vreau să lucrez cu 
tine. 

Chestia asta a durut. Nu erau prea mulţi oameni în lumea asta 
care să creadă în Ethan, iar Daryl fusese unul dintre ei. Fusese. 

— Imi pare rău că te-am pus în situaţia asta, a zis Ethan. 

— Scutește-mă, a replicat Daryl, cu vocea încărcată de 
dezgust. 

Inainte să apuce să închidă, Hughes a spus: 

— Oh, Daryl? 

— Da? 

— Eu nu am luat niciodată parte la convorbirea asta. Ai 
înţeles? 

— Cu cât te uit mai repede, cu atât mai bine. 

După ce Daryl a închis, Hughes i s-a adresat lui Ethan: 

— Lucrurile au ieșit bine. Facem o echipă bună, nu-i așa? 

— Du-te dracului, i-a răspuns Ethan și a închis. 

Hughes se folosea de el - și el se folosise de Hughes. Dar nici 
pomeneală să fie prieteni. 

Ethan s-a uitat la Whitney, care îl privea cu o expresie 
neliniștită. 

— Și acum, ce facem? a întrebat ea. 

— Aşteptăm. 


Capitolul 62 


Jack 
18 ore, 40 de minute rămase 


Jack s-a apropiat de intrarea în fabrica de plăcuțe de 
înmatriculare. L-a recunoscut pe gardian, un tip la 30 și ceva de 

ani, roșcat și cu o droaie de pistrui. În pofida vârstei, arăta de 
parcă nu începuse încă să se bărbierească. Era cunoscut pentru 
că aducea droguri pentru deţinuţi. La un preţ ametitor. 

Pentru Jack și Ethan nu era de niciun folos, și nici ei lui. Așa că 
nu se avuseseră niciodată nici bine, nici rău. Dar întotdeauna 
fusese prietenos cu Ethan. Ştia să recunoască un alfa dacă-l 
vedea. 

Gardianul - îl chema Snyder - l-a salutat din cap pe Jack. 

— Am auzit că ai scăpat la mustață azi-dimineaţță. 

— Ei, n-a fost chiar așa, a răspuns Jack, încercând să facă pe 
durul. 

În mod normal, nu subscria la prostia cu codul macho după 
care se ghidau deţinuţii, dar erau situaţii în care trebuia să 
adopti comportamentul majorităţii. 

— Am nevoie de un serviciu, a spus Jack. 

— Nu fac servicii. 

— E pentru Lockhart. Știi că e om serios. 

Snyder a stat să se gândească. Jack și Ethan nu erau genul de 
deţinuţi care în mod normal aveau nevoie de favoruri sau le 
datorau. Jack își dădea seama că gardianul se întreba ce 
beneficii ar fi putut să aibă dacă îi rămânea dator Ethan. 

— Ce-ţi trebuie? 

Jack a arătat cu capul spre fabrică. 

— Mai sunt gardieni înăuntru? 

— Unul. 

— Poţi să-l chemi afară? Apoi, dacă auzi ceva agitație 
înăuntru, să nu vă grăbiţi să intraţi ca să vedeţi despre ce e 
vorba. 

Gardienii primeau din când în când astfel de solicitări 
importante - așa se întâmplau majoritatea asasinatelor -, dar de 
obicei erau însoţite de un preţ consistent. Nu de o promisiune. 

lar cineva ca Jack, care își vedea de treaba lui, nu era genul 
de persoană care să ceară în mod normal așa ceva. 

— Asta-i un fel de răzbunare pentru dimineaţa asta? a 
întrebat gardianul. 

— Ceva de genul ăsta. 

Gardianul a clătinat din cap. 

— Îmi ceri prea mult. Și nu oferi destul în schimb. 

— N-o să-l omor, l-a asigurat Jack. Trebuie doar să-i pun o 
întrebare. 

— N-am nevoie să atrag atenţia asupra mea. 

— Ce vrei? 

O clipă, Jack s-a temut că o să-i ceară o felaţie. 

— Am pe cineva în Blocul A, care-mi datorează niște bani, i-a 
explicat Snyder. A zis că sor-sa o să-mi plătească, dar încă n-a 
plătit. Data viitoare când vine în vizită, vreau să-l vadă că nu 
arată prea bine. Ceva vânătăi. Poate vreo două degete rupte. 

Jack îl auzise pe Ethan vorbind despre viața pe care o dusese 
înainte de pușcărie, de lucruri pe care le făcuse. N-ar fi vrut să 
se întoarcă la genul ăla de viaţă. Dar Jack mai știa și cât de mult 
își dorea Ethan informaţiile pe care le ceruse. Ar fi consimţit la 
târgul încheiat de Jack, cu toate că, probabil, nu i-ar fi dat 
niciodată curs. 

— O să se ocupe Lockhart, i-a răspuns gardianului. 

— Ar face bine să se ocupe. Altfel, o să-ţi iasă ţie pe nas. 

Cu asta, a băgat capul pe ușă și l-a strigat pe colegul său. 

— Vino aici puţin. Vreau să te-ntreb ceva. 

Câteva secunde mai târziu, a apărut gardianul. Un tip tânăr. 
Novice. Ar fi făcut orice i-ar fi cerut Snyder. 

— Grăbește-te, i-a spus Snyder lui Jack. 

Ajuns în prag, Jack a avut o ezitare. Era prima oară de când 
fusese arestat că intra într-o situaţie cu intenţia de a comite un 
act de violenţă. Se apărase de multe ori, dar de fiecare dată 
intervenise instinctul de autoapărare. Chiar și când stătuse cel 
mai jos cu moralul, când se ura pentru ceea ce făcuse, când își 
dorea să fie mort, tot a ripostat când a încercat cineva să-l 
ucidă. 

Dar de data asta el era cel care începea lupta. 

Și cu toate că Ethan era singura persoană din închisoare la 
care ţinea - și care ţinea la el -, era supărat pe prietenul lui 
pentru că-i ceruse așa ceva. Nu era sigur dacă lucrurile vor 
putea să revină la normal după ce se întorcea Ethan. 

Dar tot a intrat în fabrică. 


Capitolul 63 


Ethan 

18 ore, 39 de minute rămase 


— Mă duc să mă schimb, i-a spus Ethan lui Whitney. 

Întors în baie, și-a dat jos sacoul și cămașa. Singurul lui tricou 
era ud de transpiraţie. S-a dus jos, în garaj, și a scotocit prin 
cutia cu hainele lui. A găsit boxeri, ciorapi și un tricou și le-a 
îmbrăcat pe toate în garajul rece. Și-a pus altă pereche de blugi 
și a găsit o bluză de trening groasă care-i era strâmtă. A aruncat 
costumul distrus în cutia din care fusese scos. Cumva, în 
încăierarea cu Bruce, afișajul din sticlă al ceasului se spărsese și 
acum arăta niște cifre aiurea, așa că l-a aruncat și pe el odată 
cu hainele. 

În timp ce urca scara, a auzit-o pe Whitney strigându-l. 

— Vezi că sună telefonul. 

— Păi, răspunde, a spus el grăbind pasul. 

— Nu al tău. Al lui Bruce. 

A ţinut telefonul ridicat, cu ecranul îndreptat spre el. Pe afișaj 
scria simplu: „BOSS”. 

Ethan l-a luat și a răspuns: 

— Da. 

A urmat o pauză, apoi l-a auzit pe Shark: 

— Ethan? 

— Parcă ziceai că nu sunt un pericol pentru tine? După ce-o să 
arunci o privire la ultimul lacheu pe care ţi l-am scos din joc, s-ar 
putea să-ţi schimbi părerea. 

O nouă pauză lungă. 

— Vezi că vorbești la un telefon mobil, Ethan. Ai face bine să 
fii atent la ce spui. 

— Vorbesc despre echipa ta de fotbal fantezist, Shark. 

— Fotbal fantezist? 

— Da, a spus Ethan. Ai încă un înaintaș pe banca 
accidentațţilor. Asta înseamnă doi oameni scoși din joc. Nu ţi-a 
mai rămas cine știe ce protecție pentru fundașul tău ofensiv. 

Shark a râs în receptor, un râs copios, care lui Ethan i s-a 
părut cam fals. Înseamnă că îl calc pe nervi. 

— Nu sunt speriat, Ethan. Fundașul meu defensiv e cel care 
trebuie să te îngrijoreze. Omul ăla o să-ţi taie ofensiva în bucăți. 

Shark a închis telefonul. 

— Ce-a spus? a întrebat Whitney. 

— A zis că Stuart Kicking Bird o să-mi taie degetele, a răspuns 

Ethan. Sau o să mă omoare. Nu a fost clar. 


Capitolul 64 


Jack 


18 ore, 38 de minute rămase 


În fabrica de plăcuţe de înmatriculare, vreo 15 oameni lucrau 
la diferite posturi. O instalaţie care arăta ca o mică rotativă de 
tipărit ziare înfășură role imense de aluminiu printre cilindri, 
tipărind NE VA DA iar și iar peste o ilustrație cu munți. La altă 
stație se tăiau foile de aluminiu. Dincolo, se imprimau în relief 
cifrele și literele. În sfârșit, plăcile ajungeau pe o bandă 
transportoare la un bărbat care le stivuia pe un cărucior, de 
unde un altul le lua două câte două și le introducea în huse de 
hârtie. 

Ultimul era Miguel, puștiul fără dinţi din curtea închisorii. Tipul 
din clubul de keno. 

Jack s-a uitat în jur, gândindu-se la ce avea să facă. Mâinile îi 
tremurau. Știa că trebuia să termine toată tărășenia înainte ca 
nervii să-i cedeze și totuși nu putea merge mai departe. Și n- 
avea mult timp - gardienii n-aveau să stea afară o veșnicie. 

A studiat mașina care tăia plăcile. Operatorul fixa pe poziţie o 
foaie mare de aluminiu și apoi ridica ambele mâini ca să apese 
două butoane. Un braţ greu ca de macara se lăsa în jos și, cu un 
zgomot puternic, lame cu secţiunea transversală de 5 pe 10 
centimetri coborau și tăiau tabla, decupând plăcutele de 
înmatriculare individuale. 

Lamele puteau să treacă prin mâna unui om ca o macetă 
printr-un calup de unt, dar mașina era reglată în așa fel încât 
aveai nevoie de ambele mâini ca să cobori lamele. Operatorul 
nu putea avea niciodată o mână pe placa de înmatriculare când 
declanșa tăierea. 

Jack a avut impulsul să se întoarcă și să plece, să-i spună lui 
Snyder să o lase baltă. Da, investigația lui Ethan avea să 
stagneze fără ajutorul lui, dar poate că asta era varianta cea 

mai bună. Dacă Ethan mergea mai departe, risca să sfârșească 
mort. Sau să strice lucrurile atât de tare, încât să nu mai obţină 
niciodată eliberarea condiţionată. Plecând de-acolo, Jack poate 
că-i făcea un serviciu. 

Dar îi dăduse lui Ethan cuvântul său. lar acolo de unde venea, 
asta însemna ceva. 

A făcut un pas și s-a apropiat de tânărul mexican pe la spate. 
În hală era suficient zgomot ca să nu-l audă venind. Jack a întins 
mâna pe lângă tânăr și a luat de pe cărucior un teanc de plăci 
de înmatriculare. Greutatea acestora l-a surprins. A ridicat 
cărămida de plăci deasupra capului, strângându-le ca să le dea 
greutatea unui singur obiect. Abia atunci Miguel a ridicat 
privirea și a făcut ochii mari. 

Zobește.-i fața, îşi zicea Jack. Nu ezita! Nu ezita! 

Dar ezita. 

Tânărul a sărit în picioare. Ținea o placă în mână și a 
îndreptat-o spre Jack ca pe un pumnal. Jack a lăsat să cadă 
teancul de plăci pe mâna tânărului. Toate plăcile - cea din mâna 
tânărului și teancul lui Jack - s-au împrăștiat pe pardoseală, 
zăngănind zgomotos. 

Miguel s-a retras, adoptând o postură de luptă, ca de cuţitar, 
dar avea mâinile goale. Jack a ridicat braţele, încercând să-și 
aducă aminte ce învățase la o ședință de antrenament de bază 
la box. Pierduse elementul-surpriză, iar acum nu se putea ști ce- 
o să se întâmple. 

Restul deţinuţilor se opriseră din ceea ce făceau și erau atenți 
la Jack. Nimeni n-a încercat să intervină, iar gardienii stăteau 
afară. Dar Jack nu avea mult timp. 

Miguel a zâmbit, arătându-și golul din dantură. 

— Asta-i prea mişto, amigo. Îmi mai dai o șansă să-mi iau 
banii. 

Jack și-a amintit cât de puţin lipsise să fie ucis cu o zi în urmă 
și s-a simţit inundat de furie. S-a repezit înainte, îndreptând 
pumnul stâng într-un arc de cerc larg spre coastele tipului. 
Tânărul a reacţionat iute și și-a ridicat braţele ca să blocheze 
lovitura. Dar stânga lui Jack fusese doar o fentă. Atacul real a 
venit după aia, o directă de dreapta spre moalele capului lui 
Miguel. Tânărul a văzut pumnul venind și a încremenit ca o 
căprioară în lumina farurilor. 

Pumnul lui Jack l-a izbit drept în faţă, o lovitură solidă, plină de 

energie, care l-a umplut pe Jack de o satisfacție bolnăvicioasă. 
Tânărul a căzut în fund, apoi s-a rostogolit în spate, clipind ca 
să-și reţină lacrimile. Jack nu i-a dat timp să-și revină. L-a apucat 
de încheietura mâinii, a sucit-o așa cum învățase în armată și l-a 
forțat să meargă târâș spre mașina de ștanțat. Băiatul s-a opus, 
dar Jack i-a mai sucit puţin mâna, făcându-l să tragă brusc aer în 
piept, după care l-a izbit de mașina de ștanţat. 

— Nu, a gemut tânărul, știind ce încerca să facă Jack, care i-a 
împins capul în spaţiul în care se fixau foile de aluminiu. 

Dacă lama cobora în acel moment, avea să-i taie tânărului 
capul de la gât și să-i transforme craniul în ceva de dimensiunile 
unei plăci de înmatriculare. 

— O fracțiune de secundă îmi trebuie ca să-mi ridic mâinile la 
butoane, a mârâit Jack, cu vocea răgușită. N-o să ai timp să-ți 
scoţi capul de-acolo. 

Ceea ce era adevărat. De îndată ce i-ar fi dat drumul, tânărul 
putea să încerce să scape, dar cum Jack îl ţintuia cu propriul său 
corp, nu avea de ce să se sprijine. Poate că ar fi reușit să se 
miște suficient cât să se aleagă doar cu partea de sus a 
craniului retezată. Dar Jack putea să-l ucidă, dacă voia - asta era 
clar pentru amândoi. 

Jack intrase în hală cu gândul să joace la cacealma. Dar acum 
se înfuriase. Dacă puștiul nu-i spunea ce voia, Jack era hotărât 
să meargă până la capăt. 

— Te rog, omule, te rog. lartă-mă! 

— Registrul lui Shark, a șuierat Jack printre dinţii încleștați. 
Care e codul? 

— Ce?? 

— Nu face pe prostul, a urlat Jack. 

Nu-și mai recunoștea propria voce. Nu-i plăcea persoana care 
rostise acele cuvinte. 

— Dacă nu-mi spui care-i codul de la registrul lui Shark, mori. 
Simplu ca bună ziua. Nu ești primul pe care-l omor. Să nu crezi 
că n-am s-o fac. 

Miguel a avut o ezitare, iar Jack a slăbit puţin apăsarea mâinii, 
vrând să-i sugereze că se pregătea să apese butoanele. 

Manevra a dat roade. 

— OK, OK, a zbierat tânărul. Îţi spun. 

l-a luat doar câteva secunde ca să-i explice codul. Când a 
terminat, Jack l-a tras de pe platformă și l-a împins cât colo pe 

podea. Miguel a alunecat pe plăcile căzute și s-a dezechilibrat, a 
încercat să rămână în picioare, a alunecat din nou și s-a 
îndepărtat târându-se. Când i s-a părut că a ajuns la o distanţă 
sigură, s-a uitat în urmă la Jack. Obrazul începea să i se umfle, 
dar părea ușurat, bucuros că s-a ales doar cu o rană în loc de ce 
fusese cât pe ce să se-ntâmple. 

Jack a plecat fără să mai spună un cuvânt. Când ieșea pe ușa 
fabricii, gardianul, Snyder, s-a uitat la el și a întrebat: 

— Deţinut, se întâmplă ceva înăuntru? 

A rostit cuvintele cu un ton prefăcut, bine exersat. Ştia al 
naibii de bine că înăuntru se întâmplase ceva. Dar dacă avea să 
pună cineva întrebări, nu trebuia să mintă în legătură cu 
discuţia, iar gardianul cel tânăr putea să-l susţină. 

— Cred că s-a împiedicat cineva, a răspuns Jack și a trecut 
mai departe. 

Când a dat colțul și nu-l mai putea vedea nimeni din fabrică, 
s-a lăsat în genunchi și în mâini și a vomitat tot prânzul de la 
Cracker Barrel. 


Capitolul 65 


Ethan 
18 ore, 3 minute rămase 


Ethan s-a uitat la ceas. Daryl îi spusese o oră, dar el se 
aștepta să dureze mai mult. Telefonul a sunat, dar era Hughes și 
Ethan l-a ignorat. 

— Cum te simţi? a întrebat-o pe Whitney. 

— Mă simt bine, a răspuns ea și a scuturat sticla cu pastile. 
Chestiile astea nu sunt nici pe departe la fel de amuzante când 
chiar ai dureri. 

— Îmi pare rău că te-am băgat în povestea asta. 

— Mie ar trebui să-mi pară rău. Când sora ta mi-a spus că 
vrea să-și ia un job la clubul lui Shark, ar fi trebuit să fac tot ce- 
mi stătea în puteri ca s-o conving să se răzgândească. 

— Știm amândoi foarte bine că n-o putea convinge nimeni să 

se răzgândească dacă lua o hotărâre. 

Au auzit o sonerie de telefon. Ethan a fost ușurat să vadă că 
era telefonul lui cu cartelă, nu-l suna din nou Shark pe celălalt 
telefon. 

— Daryl, a răspuns el. Te-ai mișcat repede. 

— Nu e Daryl. Jack sunt. 

Vocea lui era rece, distantă, cumva mai îngroșată. 

— Salut, bărbate, ce s-a-ntâmplat? Ești bine? 

— Am informația de care ai nevoie. 

— Fantastic. 

Cu aceeași voce distantă, Jack i-a explicat că fiecare intrare 
conţinea o dată și coordonate de GPS. Primele două cifre ale 
anului erau eliminate cu totul, dar restul datei trebuia să fie ori 
la începutul, ori la finalul înregistrării. În felul ăsta, era mai greu 
să sesizezi un tipar repetitiv. 

— Restul numerelor sunt coordonate GPS. Toate locaţiile ar 
trebui să fie ori în lacul Tahoe, ori în deșertul Black Rock. 

Ethan s-a uitat în registru și a înţeles imediat ce spunea Jack. 
Ca să citești numerele era nevoie de puţină interpretare, 
întrucât erau scrise în incremente de unu până la optzeci - toate 
pe un cartonaș de keno -, dar acum că știa ce trebuie să caute, 
era ușor să-și dea seama. 

Spera ca Jack să nu fi intrat într-un bucluc prea mare ca să 
obţină informaţia. 

— Cum l-ai făcut să vorbească? 

— L-am întrebat și mi-a răspuns, a zis Jack, dar vocea îi suna 
în continuare dogită. 

— Eşti rănit? a întrebat Ethan, însă preț de o clipă în telefon 
nu s-a mai auzit nimic și apoi Daryl a preluat convorbirea. 

— În regulă, a spus el. Îl transfer pe Jack înapoi pe timpul 
nopţii. Dacă gardienii sunt croiţi să-i facă felul, o să fie mai în 
siguranţă în preajma unor martori. După asta, mă duc acasă. O 
să-mi închid telefonul. Mâine-dimineaţă voi fi aici la ora la care 
trebuie să te prezinţi. Dacă întârzii fie și o secundă, voi participa 
personal la toate audierile de eliberare condiţionată de acum 
până la sfârșitul timpului și-am să susţin să rămâi închis pentru 
tot restul vieţii tale. Ai înțeles? 

— Am înţeles. 

— Mi-am pus obrazul pentru tine, Ethan. Să nu mă 
dezamăgești. 

Cu asta, Daryl a închis. 

Îi trădase încrederea lui Daryl, iar acum și Jack era supărat pe 
el. Și nu putea să-l învinovăţească pe niciunul dintre ei. 

— Ei bine? a întrebat Whitney. 

— Vestea bună e că am codul. 

— Și vestea proastă? 

— Cred că am rămas fără singurul meu prieten și fără singura 
persoană care a fost vreodată de partea mea. 

Whitney a zâmbit cu compasiune: 

— Eu tot prietena ta sunt. Și tot de partea ta. 

x kx * 

Whitney își amintea vag că Abby avea un GPS când mergeau 
împreună în excursii în Yosemite. L-au căutat în garaj. In afară 
de cutiile lui Ethan, nu erau prea multe containere de 
depozitare. Whitney l-a deschis pe cel ce conţinea echipamentul 
de drumeție al lui Abby și a găsit ceea ce căutau. 

Ethan nu prea știa cum să-l folosească, dar Whitney s-a prins 
repede. S-au așezat la masa lui Abby și au căutat în registru. 
Ethan era recunoscător pentru ajutor, pentru că ea reușea să se 
prindă cum trebuiau interpretate numerele mult mai iute decât 
el. 

Whitney a arătat cu degetul cea mai recenta înregistrare. În 
lungul șir de cifre, i-a arătat ceea ce credea că era data, apoi 
coordonatele GPS. 

— Vezi, asta a fost ieri. 

— Anton. Noaptea trecută. 

Whitney a introdus cifrele în GPS. 

— Se pare că l-au îngropat în deșert. 

— Bun, acum zi-mi dacă sunt cifre care să corespundă cu 
Abby. 

Penultimul număr era o intrare cu doar o săptămână în urmă. 

— Dumnezeule, a întrebat Ethan, câţi oameni omoară Shark 
ăsta? 

lar coordonatele indicau lacul Tahoe. Antepenultima intrare 
era tot cu coordonate din desert - iar data era la două zile după 
dispariția lui Abby. Cu o zi înainte - ziua de după cea în care 
Abby fusese văzută ultima oară - era o altă înregistrare, dar 
care conținea doar o dată. Fără coordonate GPS. 

— Ce înţelegi din asta? a întrebat Whitney. 

Singurul lucru la care se putea gândi Ethan era că avuseseră 

de gând să se descotorosească de un cadavru în ziua aceea, dar 
din cine știe ce motiv n-au reușit. Așa că a doua zi au scris o 
înregistrare nouă. 

Whitney a fost de acord că asta era singura variantă logică. 

— Dacă Abby e trecută aici, a zis ea, bătând cu degetul data 
cu coordonatele din Black Rock, asta trebuie să fie. 

— Să mergem, a propus Ethan, brusc copleșit de povara a 
ceea ce se pregăteau să facă. 

Urmau să dezgroape cadavrul surorii sale. 


Capitolul 66 


Jack 
17 ore, 46 de minute rămase 


Daryl și Jack se întorceau spre aripa închisorii unde se aflau 
celulele de izolare. Niciunul dintre ei n-a vorbit. Jack plutea într- 
un soi de zăpăceală confuză. Se tot gândea la felul cum îi 
împinsese capul lui Miguel în mașină, la cât de pregătit fusese 
să apese butoanele alea și să-i transforme capul într-un 
paralelipiped. Astăzi văzuse o latură a lui pe care nu voia s-o 
mai vadă niciodată. 

Ethan fusese partea cea mai bună a vieţii sale de pușcăriaș. 
Singurul lui prieten. Ethan îi salvase viața de mai multe ori, nu 
doar în cele două rânduri din ziua aceea. Dar în același timp, 
Ethan îi ceruse să comită un act de violenţă în slujba acelei 
prietenii, iar Jack nu putea să treacă peste asta. Întotdeauna 
știuse că prietenia lor avea să ia sfârșit. Probabil că Ethan o să 
fie eliberat condiţionat în câţiva ani, în vreme ce Jack avea să 
îmbătrânească în pușcărie. Dar când își luase rămas-bun de la 
Ethan în dimineaţa aceea, nu-și dăduse seama că foarte 
probabil își luase rămas-bun de la felul cum fuseseră lucrurile. 

— Ştii, a început Daryl când au ajuns la poarta secţiunii 
generale, cred că în curând o să fie niște posturi libere în 
programul de îngrijire a cailor de la Centrul Corecţional Nevada 
de Nord. 

Jack și-a arcuit sprâncenele. S-au oprit lângă poartă înainte de 
a trece mai departe. 

— Am auzit că te pricepi la cai. 

— Am copilărit printre cai, a răspuns Jack. Toată viața am 
lucrat cu ei. Mă rog, până când... 

Nu era nevoie să termine - lucrase cu caii toată viaţa, până 
trăsese cu arma într-o casă plină cu drogaţi și fratele lui se 
alesese cu un glonţ în cap, rămânând legumă pe viaţă. 

— O să-ţi trec numele pe listă. Nu garantez nimic. 

— Apreciez. 

În cadrul programului despre care vorbise Daryl, Biroul pentru 
Administrarea Terenurilor aduna caii sălbatici din tot statul 
Nevada și îi aducea ca să lucreze deținuții cu ei. După ce 
pușcăriașii îi îmblânzeau, statul îi scotea pe o listă publică 
pentru adopţii. Nu era deloc ca și cum s-ar fi întors acasă în 
Montana, dar pentru cineva care făcuse ceea ce făcuse Jack, era 
cea mai frumoasă viaţă la care putea spera. 

Daryl i-a întins mâna și Jack i-a strâns-o. 

Între ei parcă se stabilise un fel de relaţie nouă, timidă, de 
rudenie. Amândoi îl plăcuseră pe Ethan și amândoi se simțeau 
acum trădaţi și folosiţi de el. Jack știa că principalul motiv pentru 
care Daryl îi făcea acum această ofertă era că prin ea îl va răni 
puţin pe Ethan. Nu avea să meargă până-ntr-acolo încât să-i 
revoce permisia sau să facă aprecieri negative pentru eliberarea 
condiționată. Asta era o trădare mai mică, o împunsătură pasiv- 
agresivă care putea să ia forma unui favor. 

Dar Jack și-a dat seama că, de fapt, Ethan va fi fericit pentru 
el. Nu se va simţi rănit. Singurătatea din închisoare era un 
inconvenient minor la gândul că prietenul lui o să facă un lucru 
pe care-l îndrăgea. 

Cu acest gând, s-a simţit din nou cuprins de neliniște în 
privinţa lui Ethan. Indiferent dacă Jack va putea să-l ierte sau nu, 
adevărul era că erau șanse mari ca prietenul lui să nu se mai 
întoarcă niciodată în închisoare. 

Până a doua zi dimineaţă, era posibil să fie la fel de mort ca 
sora lui. 

Capitolul 67 


Ethan 
17 ore, 31 de minute rămase 


S-au gândit că Shark și polițiștii vor fi cu ochii pe mașina lui 
Whitney, așa că au luat camioneta. Ethan și-a scos vechea 
mașină din garaj, iar Abby și-a ascuns Priusul înăuntru. Atent să- 
și folosească mâna dreaptă cât mai puţin, Ethan a scos lopeţile 
din mașină și le-a aruncat pe platforma camionetei. 

Când au ajuns la autostrada interstatală, a coborât geamul și 
a aruncat pe asfalt telefonul lui Bruce. L-a urmărit în retrovizor 
când se rostogolea pe șosea. 

— Nu sunt sigur dacă ne pot urmări chestiile astea, a zis el. 
Dar pentru orice eventualitate... 

— Probabil că a fost o idee bună. 

| se părea ciudat să conducă după cinci ani în care nu mai 
atinsese un volan de mașină. Dar camioneta era ca o mănușă 
veche care-ţi venea bine oricând. Nu că și-ar fi putut pune acum 
vreo mănușă pe mână. Era umflată ca un balon. Lăsase punga 
cu legume congelate acasă la Abby, iar mâna îi frigea, zvâcnind. 
Durerea nu era așa groaznică decât când încerca să-și îndoaie 
degetele, moment în care cârcei dureroși își croiau drum ca 
niște ace ascuțite în susul brațului. 

Hughes a sunat din nou pe telefonul lui Ethan, dar și de 
această dată l-au ignorat. 

— Cum a fost la înmormântare? a întrebat Whitney. 

— Ciudat. 

— Aș fi vrut să fiu și eu acolo. Mă simt ca o prietenă de toată 
jena. 

— Ştii că Abby n-ar fi gândit așa. 

Ethan îi înţelegea starea. S-a simţit ca un frate de toată jena 
pentru că a stat de vorbă cu Shark acolo. Nu tratase slujba cu 
solemnitatea pe care ar fi meritat-o. Era ca și cum 
înmormântarea nu ar fi fost reală, cu atâta prefăcătorie. Nu doar 
cea dintre el și Shark. Ci întreaga mascaradă cu prezenţa 
sicriului. Farsa prin care a fost îngropat ceva când nu era nimic 

de îngropat. 

Whitney stătea rezemată de portieră, cu braţele strânse în 
jurul corpului. Aeroterma veche a camionetei abia acum începea 
să încălzească interiorul cabinei. 

— Poţi să dormi un pic, dacă vrei, i-a propus Ethan. Mai avem 
cam 160 de kilometri până acolo. 

— N-am să pot dormi. 

— Chestiile alea nu te fac somnoroasă? a întrebat-o el, 
referindu-se la analgezice. 

— Nu, dacă ai dureri cu adevărat. Se duc direct la receptorii 
durerii. Dacă nu e nimic în neregulă, abia atunci te adorm. Ești 
sigur că nu vrei și tu? 

Pe Ethan îl durea tot corpul: pumnul, faţa, coastele. Totuși, în 
principal se simţea epuizat. Era treaz de vreo 30 de ore. Și, în 
ciuda asigurărilor lui Whitney, îi era teamă că medicamentele |- 
ar putea ameţi. Trebuia să rămână vigilent. 

— Nu, a răspuns el. Sunt bine. ă 

A ieșit de pe autostradă și a luat-o spre nord. In scurt timp, au 
trecut de suburbii și erau înconjurați doar de culmile brune și 
domoale ale dealurilor. Vântul se năpustea cu putere asupra 
camionetei. 

Au pătruns în rezervaţia Paiute și au ajuns la lacul Pyramid, pe 
care l-au ocolit prin sud. Apa era cenușie, iar dealurile deșertice 
din jurul lui erau de un maroniu sumbru. Formațiunile de tuf în 
formă de piramidă se înălțau în depărtare ca niște tumori stranii 
într-un peisaj de deșert căruia nu-i aparţineau. 

Lacul Tahoe era mai frumos, dar lui Ethan îi plăcuse mereu să 
vină la Pyramid când era copil. Bazinul lacului nu era la fel de 
aglomerat ca Tahoe și apa nu era la fel de rece. 

— Când ai văzut-o ultima oară pe Abby? 

— La muncă. N-a fost nimic ieșit din comun. Nici măcar nu-mi 
amintesc ce ne-am spus. 

Autostrada a intrat în Nixon, comunitatea Paiute din estul 
lacului, iar limita de viteză a scăzut brusc la 40 de kilometri pe 
oră. Ethan știa că polițiștii se ocupau în mod serios de prinderea 
vitezomanilor, așa că a încetinit și a pornit funcţia de cruise 
control în timp ce se deplasau lent prin oraș. 

— Am vorbit cu ea la telefon în noaptea în care s-a întâmplat, 
poate doar cu câteva ore înainte, a adăugat Whitney. 

— Nu mi-ai spus asta. 

— Și trebuia să mă văd cu ea în dimineaţa aceea. Urma să 
mergem cu mașina la Mammoth, să facem snowboarding. 

— Serios? 

— M-am dus la ea și am bătut la ușă. Cred că era 3 dimineaţa. 

— Cât? 

— Mda. Durează mult până ajungi la Mammoth și avea planuri 
mari să petrecem o zi întreagă la snowboarding. 

Whitney a rămas tăcută un minut. 

— Am bătut tare la ușă, a continuat ea, cu voce spartă. Am 
sunat-o la telefon. Mi-am zis: „la uite la nebuna asta cum 
doarme dusă”. Nu luasem cheia de la apartament cu mine. Nici 
măcar nu mi-a trecut prin cap. 

Whitney a început să plângă. 

— Am strigat spre camera ei: „Mă duc să-mi iau cheia, 
nebuno”. Dar m-am dus acasă și m-am culcat. Era 3 dimineața. 
Și eu eram obosită, știi. Am zis că dacă ea doarme, de ce n-aș 
dormi și eu? 

— Dumnezeule! Probabil că ucigașul era înăuntru. 

— Știu, a răspuns Whitney, ștergându-și lacrimile cu palmele 
și apoi frecându-se la nas cu mâneca. Dacă m-aș fi întors, poate 
că puteam s-o salvez. Poate că ar fi încă în viaţă. 

— De ce nu mi-ai povestit până acum? 

— Pentru că sunt vinovată de moartea ei, a replicat Whitney 
începând să plângă. Mi-a fost prea lene ca să mă-ntorc. 

Ethan a tras mașina pe dreapta, pe acostament. A scos din 
viteză și s-a aplecat spre ea. Whitney s-a rezemat de el și a 
început să plângă cu nasul în îndoitura gâtului lui. 

— Şşş. Dacă te-ai fi întors, poate că și tu erai moartă acum. 

— Și ce? Măcar aș fi încercat să fac ceva. Eu dormeam bine 
mersi acasă, în timp ce ucigașul îi căra cadavrul din apartament. 

— Șșș, a încercat el s-o liniștească din nou, pentru că nu știa 
ce putea să-i mai spună. 

In timp ce fata plângea, el a încercat să-și aducă aminte cum 
era Whitney în copilărie. N-o cunoscuse prea bine, dar 
întotdeauna i se păruse că e inteligentă și isteaţă. Și-a amintit 
că existaseră câteva prietene care intraseră și ieșiseră din viața 
lui Abby, dar fetele acelea au devenit neimportante cu timpul. 
Probabil că Abby - care avusese întotdeauna o personalitate 
dinamică, molipsitoare - se plictisise de ele. Dar Whitney păruse 
întotdeauna egala lui Abby. Nu-și amintea când o văzuse ultima 

oară și a încercat să-și aducă aminte ce îi spusese Abby despre 
ea în timpul ultimei vizite la pușcărie. Era posibil ca sora lui să fi 
spus că o să-și ia un apartament împreună cu câţiva ani în 
urmă, dar asta era tot ce-și mai amintea. Dacă îi povestise că 
Whitney avea să lucreze cu ea la club, uitase. Vestea îl înfuriase 
atât de tare, încât nu mai fusese atent la celelalte lucruri pe 
care i le spusese. 

A simţit că o frică vinovată, îngreţoșătoare îi răscolea 
stomacul. 

— Ştii ce s-a întâmplat ultima oară când am văzut-o eu? 

— Știu. 

— Ştii? 

— Era prietena mea cea mai bună, Ethan. Mi-a povestit. 

Whitney s-a îndreptat în scaun. Avea ochii roșii de plâns. 

— l-am zis să nu se mai obosească să vină dacă nu renunță. 
lar când a venit data următoare, am refuzat s-o văd. Așa că nu 
s-a mai întors. Asta a fost acum doi ani. 

— Îmi pare rău. Privind în urmă, aveai toate motivele să fii 
furios. N-ar fi trebuit să mergem niciodată să lucrăm la Dark 
Secrets. 

— Tot nu-mi vine să cred că nemernicul ăla de la FBI a 
convins-o să-l dea în gât pe Shark. Dumnezeule, aș fi ieșit de- 
acolo în doi ani! 

Totuși, chiar în timp ce rostea cuvintele, Ethan știa că doar 
încerca să arunce vina pe altcineva. Era numai greșeala lui. El 
fusese cel care se amestecase cu Shark din capul locului, cel 
care nu-l dăduse în gât când avusese ocazia, cel care negociase 
cu el să îi poarte de grijă lui Abby. Nu doar că îi arătase ușa spre 
lumea aceea, dar o mai și deschisese larg, ca ea să poată intra. 
lar apoi se dusese la pușcărie, abandonând-o să trăiască fără el 
în lumea aceea. 


Capitolul 68 


Shark 


17 ore, 5 minute rămase 

Kicking Bird a tras Cadillac-ul Escalade al lui Shark în locul de 
parcare din faţa complexului de apartamente al lui Blake. In 
mod normal, Shark nu ar fi venit pentru ceva de genul ăsta, dar 
voia să-l vadă pe Blake cu ochii lui. 

Voia să se asigure că nu-l minţea. 

El și Kicking Bird au coborât din mașină și au pornit cu pas vioi 
pe alee. Blake stătea la etaj, într-un apartament cu vedere la un 
teren de golf. Shark a încercat clanţa ușii, dar era încuiat. A 
ciocănit ușor la ușă, intenţionat, ca bătaia să pară sfioasă. Să-l 
facă pe Blake să creadă că ar fi altcineva. 

Câteva secunde mai târziu, Blake a crăpat ușa și l-a văzut. 

— Am trecut să văd ce mai faci, a spus Shark, prefăcându-și 
vocea atât de încărcată de preocupare, încât Blake să știe că 
era o minciună. Voiam să mă asigur că n-ai fost bumbăcit prea 
tare. 

Shark i-a oferit zâmbetul cel mai nesincer. N-ar fi venit aici din 
alt motiv decât încurcătura enormă provocată de Blake. lar 
acesta știa. Uneori lui Shark îi plăcea cum prefăcătoria îi făcea 
pe oameni să se agite mai mult decât o atitudine furioasă. 

Ochii lui Blake au alunecat peste umărul lui Shark spre Stu și 
a trebuit să-și dreagă glasul înainte să vorbească. 

— Sigur. Da, păi intraţi. 

Arăta ca și cum mai avea puţin și făcea pe el, dar s-a 
comportat de parcă vizita lor n-ar fi fost cine știe ce scofală. L-a 
invitat cu un gest să ia loc în living. Televizorul era oprit pe un 
știu ce serial cu zombi. Pe măsuţa de cafea erau un bong, două 
sticle de bere goale și o scrumieră plină cu vârf de mucuri de 
țigară. Blake era îmbrăcat în pantaloni de trening și un tricou 
Nike pe care scria JUST DO IT. 

Mai degrabă, DOAR DA-0 DE GARD, și-a zis Shark. 

Blake s-a lăsat ușor pe canapea, iar Shark s-a așezat lângă el. 
Stu stătea în picioare, rezemat de tejgheaua care separa 
camera cu mochetă de bucătărie. 

— Și ce mai face băiatul meu? a întrebat Shark. 

— N-am să te mint, a răspuns Blake. Sunt șifonat rău. 

A tresărit și s-a ţinut de coaste - nu juca teatru. 

— Vechiul tău prieten a început să mă calce pe bătături. 

— Chiar m-a făcut zob. L-ai văzut pe Wayne? 

Shark a confirmat cu o mișcare din cap. 

— Testicul perforat și nasul spart. 

— Au! a exclamat Blake. 

l-a spus lui Shark că probabil are niște coaste rupte. lar când 
făcea pipi, era sânge în urină. Nu mintea. 

Shark a afișat o expresie de îngrijorare, dar voia ca Blake să 
vadă dincolo de ea și și-a dat seama că acesta vedea. 

— Vechiul tău prieten l-a aranjat și pe Bruce, a spus Kicking 
Bird. 

— Serios? 

— E la spital. Acum nu mai vede cu niciunul dintre ochi. 

— Ce? 

Blake s-a uitat la Shark, care a încuviinţat cu gravitate. 

S-a lăsat pe spate. În stupefacţia lui, părea aproape mândru. 
Ca și cum vechiul său prieten se dovedea un adversar potrivit 
pentru Shark. Apoi și-a amintit cine îl privea și expresia i s-a 
schimbat în furie. 

— Ce cretin nemernic! Cred că în pușcăria aia a luat-o razna. 

— Stu se duce să-i facă felul, l-a anunţat Shark. Vreau să 
mergi cu el. 

— Tare mult mi-ar plăcea. Crede-mă. Chiar aș vrea să mă pot 
răzbuna. Dar, omule, sunt terminat. Îţi spun, niciodată n-am 
avut dureri ca astea. 

Shark s-a uitat în jur, prin apartament. Ce mizerie! Hainele lui 
Blake din noaptea precedentă erau împrăștiate pe covor. 
Cizmele erau răsturnate lângă ușă. Cele două pistoale - cel pe 
care-l ţinea în hamul de umăr și celălalt, din cizmă - stăteau 
aruncate pe podea, ca niște jucării pe care nu le strânsese. 

Apoi și-a întors privirea la Blake. Era mulţumit că nu mima 
suferinţa. Ethan chiar că-l bătuse măr. Dar avea impresia că mai 
era și altceva în această ezitare de a merge după el. Un fel de 
loialitate remanentă față de vechiul său prieten. 

— N-aș face decât să-l încurc, a insistat Blake. 

Shark s-a uitat la Kicking Bird și a făcut un semn scurt din 
cap. Fără un cuvânt, Kicking Bird s-a dus la ușă și a ieșit. 

— Păi, atunci, sper c-o să te simţi mai bine, i s-a adresat pe un 
ton indiferent, dar fără să se ridice să plece. 

Au stat într-o liniște stânjenitoare timp de un minut, până 
când s-a auzit un zgomot la ușă și Kicking Bird s-a întors. A 
intrat în apartament cu un sul de polietilenă sub braţ. 

— Ce mama dracului faceţi? a întrebat Blake. 

Kicking Bird l-a ignorat și a îngenuncheat ca să deruleze 

plasticul transparent. 

— Hai că vin, a spus Blake, ridicându-se în picioare în pofida 
durerii. Sunt bine. 

A arătat spre dormitor. 

— Trebuie să mă schimb. Un minut durează. les imediat. 

Shark a încuviinţat cu o mișcare din cap. 

Blake a intrat grăbit în dormitor. A închis ușa. A ieșit de-acolo 
îmbrăcat complet și a răsuflat ușurat când a văzut că Stu rulase 
la loc sulul de plastic. 

Și-a luat pistoalele de pe podea. A ascuns unul în cizmă, apoi 
și-a înfășurat hamul de pistol în jurul corpului. Shark putea să-și 
dea seama că fiecare mișcare era chinuitoare pentru el și a 
rânjit, văzându-l cum suferă. 

— Sunt gata, a anunţat Blake, deși arăta ca și cum locul lui ar 
fi fost pe un pat de spital. 

Shark s-a ridicat și i-a pus o mână pe umăr. Blake primise 
mesajul cât se poate de clar și de puternic: o zbărcise. lar acum, 
ca să îndrepte lucrurile, era ori capul lui, ori al lui Ethan. 

— Mă bucur să văd că te simţi mai bine. 


Capitolul 69 


Taylor 
16 ore, 45 de minute rămase 


Taylor se pregătea să plece de la birou. Fusese ziua lui liberă 
și uite că și-o petrecuse pe toată la muncă. Soţia lui avea să-l 
strângă de gât. Când a plecat de-acasă de dimineaţă, i-a promis 
c-o să se întoarcă la timp pentru a face împreună un drum până 
la Home Depot, unde urmau să se uite la niște mostre de 
vopsea. Insă după ce discutase cu Ethan Lockhart și gangsterul 
Shark D'Antonio, venise la birou ca să se mai uite o dată în 
dosarul lui Abby Lockhart. Și uite-așa au trecut orele. 

Era un caz neobișnuit. Sânge la locul faptei, dar cadavrul 
lipsea. Fusese sora unui infractor condamnat. Angajata unui 
boss din lumea gangsterilor. lubita unui agent FBI. 

În sinea lui, Taylor se simţise ușurat când agenţii FBI 
preluaseră dosarul. Era genul de caz care avea să rămână 
nerezolvat ani întregi. Se bucurase că nu va mai fi problema lui. 
Dar acum se simţea vinovat pentru cât de dispus fusese să se 
dea la o parte. Chiar dacă fusese dansatoare de striptease, Abby 
Lockhart fusese totuși un om - avea o mamă care o jelea și un 
frate chinuit de vinovăţie care își dorea cu disperare un 
deznodământ. 

Nu descoperise nimic nou astăzi. Dar luase hotărârea să-l 
sune luni pe Brian Hughes și să vadă cum ar putea fi inclus din 
nou în anchetă. 

A închis dosarul și s-a ridicat, moment în care Marquez, 
locotenentul de serviciu în weekend, a băgat capul pe ușă. 

— N-o să-ţi vină să crezi când o să auzi. 

Marquez era cea mai bună sursă de la care puteai afla ce se 
întâmplă în tot departamentul. Tot timpul bârfea. Cele mai 
multe dintre informații erau inutile, dar dacă Taylor ar fi vrut să 
afle în ce stadiu se afla ancheta vreunui alt detectiv, 
întotdeauna apela la Marquez. Și Marquez fusese cel care știuse 
destule lucruri ca să-l sune de dimineaţă când primise raportul 
despre cei doi oameni ai lui Shark care fuseseră zăriți 
șchiopătând și plini de sânge în hotelul Neptune. 

— Vreau să știu? Tocmai mă pregăteam să plec acasă. 

— ÎI știi pe bodyguardul care a fost internat la spital azi- 
noapte? a întrebat Marquez, care ţinea în mână o hârtie. Cel 
care lucrează la Dark Secrets. 

Taylor a confirmat cu o mișcare din cap. E 

— Ei bine, fratele lui geamăn a ajuns și el la spital. Asta-i rănit 
și mai rău. 

— Nu mă-nnebuni! a exclamat Taylor, simțind că i se face rău 
de la stomac. 

— Poliţiștii au intervenit la un fel de agresiune într-un 
apartament din centru. Locuinţa e a unei fete care lucrează la 
Dark Secrets. A plecat cu bărbatul care e bănuit că ar fi 
agresorul. Poate-a fost răpită. Nu suntem siguri încă. 

— Agresorul a fost identificat? 

— Avem filmarea camerei de supraveghere din ascensor. 

A întins foaia de hârtie pe care o ţinea în mână. Era un print 
granular alb-negru al unei fotografii în care un bărbat stătea 
într-un ascensor cu o femeie a cărei fată nu se vedea din cauza 

părului. 

| s-a părut că știe cine era fata. Însă pe bărbat l-a recunoscut 
în mod sigur. 

A văzut pe imagine ora când fusese surprins instantaneul. 

— Fir-ai tu să fii de nemernic! Asta a fost imediat după ce-am 
vorbit cu el. 

Și-a amintit că Ethan îi spusese că urma să-i facă o vizită 
mamei sale. 

— Ce mincinos nenorocit, a adăugat el. 

— Ar fi trebuit să-l aduci la secţie, amigo. 

— N-am să mai repet greșeala, l-a asigurat Taylor, scoţându-și 
telefonul ca sa-și sune soția. 

N-avea să ajungă acasă prea curând. 


Capitolul 70 


Ethan 
16 ore, 11 minute rămase 


Pe măsură ce Ethan și Whitney se apropiau de 
Black Rock, începeau să se vadă câmpurile alcaline în deșert, 
nisipul fin împrăștiindu-se pe șosea ca o pudră de zăpadă. Au 
trecut prin Gerlach, orăşelul minuscul de la extremitatea sudică 
a deșertului, pe care riscai să nici nu-l observi. În oraș nu era 
aproape nimic, în afară de un vechi birt. Nu mâncaseră nimic de 
la micul-dejun, iar Ethan s-a gândit că ar fi bine să facă o haltă 
acolo. Dar voia să găsească mormântul înainte să apună 
soarele. Puteau să sape pe întuneric, dar aveau nevoie de 
lumină ca să găsească măcar locul. 

A întrebat-o pe Whitney dacă mormântul mai recent era mai 
aproape, iar ea i-a spus că așa este. Inregistrarea ce 
corespundea dispariţiei lui Abby indica un loc la peste 30 de 
kilometri mai departe, în inima deșertului. 

— Hai să ne oprim mai întâi la cel mai recent, a propus 
Ethan. E mai proaspăt și-o să fie mai ușor de găsit. O să vedem 
și cât de exacte sunt numerele alea. 

A ieșit de pe autostradă și a intrat în deșert. Suprafaţa maro- 
deschis se întindea în faţa lor cale de peste 100 de kilometri. 
Munţii din depărtare dovedeau că deșertul era totuși finit, chiar 
dacă era uriaș. Nu se vedea niciun obstacol. 

In această perioadă a anului, playa - cum i se spunea - putea 
deveni noroioasă, așa că Ethan a activat tracţiunea integrală. A 
accelerat. Un nor de praf s-a ridicat în urma mașinii ca siajul 
unei șalupe rapide pe apă. Nu vedeau nimic în spate, doar praful 
ridicat în aer. lar în faţă, suprafața netedă. 

Whitney i-a spus să încetinească și încotro să se îndrepte. 
Când s-au apropiat, l-a văzut, o cicatrice în suprafața deșertului 
cam de mărimea unei saltele duble. Cei care îngropaseră 
cadavrul avuseseră grijă să bătătorească bine pământul și părea 
că, pentru mai multă siguranţă, trecuseră cu mașina încolo și 
încoace peste mormânt. Dar terenul arăta categoric diferit față 
de deșertul înconjurător, care părea neatins, exceptând rețeaua 
de crăpături naturale în solul alcalin uscat. 

— E aiurea să te gândești că acolo e un cadavru, a zis 
Whitney. 

Ethan și l-a imaginat pe Anton, înfășurat în plasticul 
însângerat. 

— La drept vorbind, nici nu-i ascuns foarte bine, a remarcat 
ea. 

Ethan a arătat spre deșertul din jur. 

— E ascuns în toată pustietatea asta. Peste 2.500 de kilometri 
pătraţi de nimic. lar după ce-o să plouă ca lumea și solul o să se 
usuce din nou, nici n-o să se mai observe. Următorul s-ar putea 
să fie destul de bine ascuns. 

Ethan conducea și Whitney se ocupa de navigaţie. După 40 
de minute, au găsit mormântul. Era mai bine mascat decât 
primul, dar urmele nu dispăruseră complet. 

Au coborât și s-au oprit lângă urma din deșert. Ethan simţea 
că-i clocotește sângele în vene. Oare acolo jos era? 

A luat lopata și a încercat să strângă pumnul drept în jurul 
cozii. Durerea era sfâșietoare și i-a dat drumul. 

— OK. O să iau acum o pastilă din alea. 

Whitney a scos din flacon o pastilă și i-a întins-o. 

— Asta încalcă altă condiţie a permisiei, nu-i așa? 

Ethan a înghiţit pastila și a răspuns: 

— Cel puţin încă n-am părăsit teritoriul statului. 

— Nu încă, a comentat ea și i-a făcut cu ochiul. 

Au început să sape. Analgezicul și-a făcut efectul aproape 
imediat. Durerea din mână nu i-a dispărut cu totul, dar o simţea 
ca pe ceva îndepărtat. Restul durerilor s-au risipit într-o dogoare 
care s-a împrăștiat prin corp precum căldura unei guri de 
whisky. 

Era în amurg și vântul se domolise, iar acum era doar o briză. 
Se făcea tot mai frig și scoteau amândoi pe nări norișori albi 
îngheţaţi. Continuau să sape de zor. Ethan nu avea mănuși și 
mâinile îi erau reci ca gheaţa. 

În depărtare, se vedea din când în când câte un nor de praf 
ridicat de vreo mașină care gonea prin deșert. Era greu să-ţi dai 
seama cât de departe erau. Zece kilometri. Poate 15. 

Nori sporadici au apărut pe cer și apusul de soare îi scălda 
într-un amestec de nuanțe de roz, roșu și purpuriu. Culoarea se 
estompa un moment, apoi norii se revigorau cu o nuanţă 
strălucitoare, schimbătoare. După ce soarele a dispărut, cerul s- 
a preschimbat din albastru-închis în negru, umplându-se cu mai 
multe stele decât văzuse oricare dintre ei vreodată. 

Ethan se simţea mic și insignifiant sub puzderia de stele. 
Universul era atât de mare! Ai fi zis că o fată moartă nu avea 
cum să conteze. Dar pentru el conta. Chiar dacă nu conta 
pentru nimeni altcineva sau pentru nimic altceva de sub steaua 
lor sau de sub oricare altă stea, ea însemna pentru el mai mult 
decât a însemnat sau va însemna orice altceva. 

Săpau pe întuneric fără să vorbească. 

Luna s-a ridicat pe cer, mare și oranj, înălțându-se deasupra 
munţilor și plutind, aproape la fel de strălucitoare și tot atât de 
uluitoare precum fusese soarele de curând apus. In timp ce 
săpau, a părut să se micșoreze și să-și schimbe culoarea din 
oranj-aprins în alb imaculat. Se înălța repede, ca un balon, și nu 
după mult timp era sus pe cer, ascunzând stelele în strălucirea 
ei și aruncând o lumină puternică asupra deșertului. Razele se 
reflectau atât de strălucitor în playa, încât solul părea acoperit 
de zăpadă. Întregul deșert era un peisaj selenar, alb și palid. 

Temperatura continua să scadă. Whitney a fost nevoită să ia o 
pauză și să stea în mașină, cu aeroterma pornită. Ethan a 
continuat să sape. Grămada de pământ creștea necontenit. Il 
dureau mâinile. Erau bătătorite de la exerciţiile de ridicare a 
greutăților, dar chiar și așa, i se formau bătături noi pe palme și 

pe degete. Își simţea gura uscată ca solul deșertic. 

Muncea cu o concentrare unică, o vedere îngustată stranie. 
Era epuizat - mai obosit decât fusese vreodată în viața lui -, dar 
nu a slăbit ritmul. 

Abby, şi-a spus el în gând, am să te găsesc. 

Lama lopeţii s-a lovit de ceva. 


Capitolul 71 


Ethan 
12 ore, 2 minute rămase 


Obiectul în care se poticnise lopata nu era dur. Era solid, dar 
flexibil. Ethan nu se îndoia că era un cadavru. 

A îngenuncheat și a dat la o parte pământul cu mâinile. A scos 
la iveală o porţiune de material textil - un tricou sau o bluză - și 
a continuat să sape cu mâinile. Whitney i s-a alăturat. Erau 
amândoi în groapă, înnebuniţi să găsească și restul cadavrului. 
A apărut un umăr și apoi au urcat spre cap. Ethan înfigea 
degetele în solul rece și pământul îi intra sub unghii. 

Au scos la iveală un maxilar. 

Pe el se vedea o barbă nerasă. 

— Ce mama mă-sii? s-a mirat Ethan. Nu e Abby. 

A luat o lopată - nu mai era grijuliu acum - și a înfipt-o sub 
locul în care ar fi trebuit să se afle. A ridicat craniul. 

Cadavrul era al unui bărbat. 

Ethan l-a apucat de guler și l-a tras în sus, scoţându-i de sub 
pământ capul și umerii, înainte de a se lăsa din nou pe vine, 
gâfâind. 

Pielea bărbatului mort era albăstrie în lumina lunii și întinsă 
pe craniu, dar putrefacția nu începuse cu adevărat. Frigul îi 
conservase. Descompunerea avea să se instaleze la primăvară, 
când vor începe să-l mănânce viermii și insectele. Ochii erau 
înfundaţi în orbite, iar orificiile erau astupate cu pământ întărit. 
Se simţea o duhoare slabă amestecată cu mirosul solului, ca de 
la o halcă de carne alterată după ce a fost ţinută prea mult în 

frigider. 

Whitney s-a îndepărtat câţiva pași și a icnit. 

Ethan s-a dus la ea și i-a pus mâna pe spate. 

— L-am cunoscut, a spus ea, ștergându-se la gură cu mâna. 
Lucra ceva pentru Shark. Era din Wisconsin sau de pe-acolo. 
Lumea vorbea că s-a întors acasă. Era un băiat de treabă. 

— Sunt sigur că așa a fost, a răspuns Ethan fără prea multă 
convingere. 

Era epuizat și confuz - nesigur ce să facă în continuare și, 
chiar dacă ar fi știut ce trebuia să facă, nu mai avea forța 
necesară. 

— Eram sigur că o să fie Abby. 

S-a întors și s-a uitat la cadavru. A observat ceva dedesubt. 
Ceva care reflecta lumina lunii. 

Plastic. 

— la stai așa, a zis și a luat o lopată. 

A înfipt-o lângă cadavru și a început să desprindă din pământ 
mai întâi mijlocul, apoi picioarele. Când cadavrul a fost eliberat 
suficient, l-a apucat și l-a târât afară din mormânt. Whitney doar 
privea, palidă și oripilată. 

Mai adânc în mormânt, sub cadavrul scos afară, era un alt 
cadavru, de data asta înfășurat în plastic, așa cum îl 
înfășuraseră Kicking Bird și Bruce pe Anton. 

Ethan a săpat iar cu mâinile. Whitney i s-a alăturat. Au 
dezvelit locul unde trebuia să fie faţa, trăsăturile fiind mascate 
de straturile multiple de plastic. Ethan a tăiat un strat, apoi pe al 
doilea. S-a oprit când mai era un singur strat. 

Cadavrul era al unui bărbat negru cu barbișon. 

Două cadavre. Niciunul dintre ele nu era al lui Abby. 

xxx 

Ethan și Whitney erau amândoi în groapă, rezemaţi de pereţii 
acesteia. Lui Ethan îi tremurau braţele și picioarele. li era foame, 
se simţea epuizat și înfrigurat. 

Era înfrânt. 

— Și-acum ce facem? a întrebat Whitney. 

— Doar pentru că n-am găsit-o, nu înseamnă că Shark n-a 
ucis-o, este? 

— Cred că da. 

— Adică, nu trec chiar toate cadavrele în registrul ăla 
nenorocit, nu? 

— Nu știu, a răspuns fata. 

Fusese o înregistrare incompletă în ziua de dinaintea 
acesteia. Doar o dată. Fără coordonate. Ce însemna asta? 

Ethan s-a înfiorat. Săpatul îl încălzise, dar acum nu se mai 
mișca și sudoarea de pe corp se răcea. 

— O să mă duc să vorbesc cu Shark, a decis Ethan. O să-i dau 
banii contrainformaţiei. Chiar dacă mă ucide. 

— Asta nu-i o idee bună, Eth... 

— Sss. Liniște. 

Auzise ceva. A scos capul din groapă. Se apropia o maşină. 
Avea farurile stinse, dar era vizibilă în lumina lunii. Era aproape 
- la numai cincizeci de metri - și venea repede. 

Ethan s-a întrebat cum de n-o auzise mai devreme. Apoi și-a 
dat seama a cui era mașina. 


Capitolul 72 


Abby 
Cu trei săptămâni în urmă 


Abby se plimba prin apartament, se uita pe geam, apoi se 
îndepărta, doar ca să revină la fereastră câteva secunde mai 
târziu. Când în sfârșit a văzut mașina lui Brian intrând pe strada 
dintre case, n-a mai putut să se abţină și a coborât în goană 
scările ca să-l întâmpine la ușă. 

Părea obosit, în ochi citindu-i-se osteneala unei zile lungi. Dar 
s-a înseninat la față când a văzut-o și a zâmbit în stilul lui 
fermecător, arătându-și dinţii albi. 

— Bună, frumoaso! 

— Am ceva. 

El n-a părut că o aude. S-a aplecat s-o sărute, dar ea s-a 
întors și a luat-o pe scară în sus. 

— Vino! 

Brian a urcat și s-a așezat pe canapeaua ei, rezemat de 
spătar și punând picior peste picior, ca și cum s-ar fi cuibărit 
acolo ca să vadă un film. 

— Bun, ia să vedem, ce ai? 

Ea i-a povestit fără să se așeze, plimbându-se când încolo, 
când încoace. Era prea agitată ca să stea jos. l-a explicat că ea 
și alte două fete se întorceau de la un spectacol privat de la 
Sandstorm, un party pentru burlaci într-un penthouse. Mergeau 
cu limuzina, așa cum făceau întotdeauna, iar bodyguardul cel 
mai nou al clubului, Lee, fusese șofer și le asigurase paza. Era 
un tânăr solid care crescuse la o fermă de undeva din Midwest, 
puternic, dar puţin cam prea zelos și prea inocent pentru 
ocupaţia pe care o avea. Mai plăcut totuși decât celelalte 
variante: Bruce, Wayne, Anton. Până și Blake, pe care-l știa de 
când era mică, o călca pe nervi în ultima vreme. 

Lee băgase limuzina în depozit, iar fetele coborâseră cam 
reticente, nu foarte entuziasmate de faptul că se întorseseră. 
Abby a stat la cabine cam zece minute, pregătindu-se să revină 
la rotația de pe scenă, când și-a dat seama că-i lipsea un ciorap. 
S-a întors la limuzină ca să-l caute. 

Era înăuntru, pipăind pe sub perne și în spatele acestora, 
când ușa dinspre club s-a deschis brusc. Au intrat Shark, Stu și 
tipul nou-angajat, Lee. Cu un gest reflex, a stins plafoniera, apoi 
a încercat să rămână nemișcată. Putea să-i vadă prin geamurile 
fumurii, dar s-a gândit că, dacă lumina de interior era stinsă, ei 
n-o vedeau. Shark era supărat, perorând despre un știu ce plată 
care întârzia. 

Lee îi povestea că tipul care-i datora bani lui Shark nu-i 
dăduse destui. 

— Da? a întrebat Shark. Păi uite c-a sunat și mi-a zis că ţi-a 
dat tot bănetul, așa că tu trebuie să fi luat din ei. 

— La naiba, o minciună sfruntată. 

Ori era un actor bun, ori era sincer uimit că cineva ar fi putut 
să mintă în halul ăla. Părea bolnăvicios de naiv pentru un bărbat 
care se angajase cu bună știință în solda unui gangster. 

— Data viitoare vreau plata completă, l-a atenţionat Shark, cu 
restanţe cu tot. 

— Și dacă nu... 

— E datoria ta să-l faci să dea banii. De-aia te plătesc. Dacă 
spune că n-are destui, îl faci să înţeleagă că are. 

Lee a încuviinţat. 

— Bine, o să-l conving să plătească. 

Au tăcut câteva secunde și apoi Shark a zis: 

— Ce mai aștepți acum? 

— Ah, scuze, a răspuns Lee și a plecat. 

Shark și Stu au rămas în depozit. Abby stătea ascunsă în 
mașină, bătăile puternice ale inimii făcându-i corpul să tresalte. 

— Băiatul ăla are varză în loc de creier, a comentat Shark. 

— ÎI crezi? 

— Da. Dar nu contează. Dacă nu e în stare să convingă pe 
cineva să-și plătească datoria, pentru mine nu valorează nici cât 
o ceapă degerată. 

Au plecat spre club și Abby le-a auzit pașii îndepărtându-se. S- 
a mișcat astfel încât să-i vadă prin geamul mașinii. Stu a întors 
capul și s-a uitat în direcția ei. Abby a simţit că-i îngheaţă aerul 
în gât. Pentru o fracțiune de secundă terifiantă, i s-a părut că se 
uită fix la ea, apoi s-a întors în altă parte. 

Inainte să iasă pe ușă, Shark a adăugat: 

— Dacă următoarea plată e incompletă, tu îl perforezi. Ai 
înțeles? 

— Pe care dintre ei? a întrebat Kicking Bird. 

Apoi au ieșit pe ușă, iar Abby a rămas singură în depozit. 

Acum, după ce-i povestise lui Brian, aștepta reacţia lui. 

— Ce-a vrut să spună cu „pe care dintre ei?” a întrebat Brian. 

— Ori pe Lee, ori pe tipul care întârzia plăţile. Stu nu era sigur 
pe care dintre ei trebuia să-l ucidă. 

— Și n-ai auzit ce-a răspuns? 

Abby a clătinat din cap. 

— Sau măcar numele tipului care-i datorează bani lui Shark? 

— Nu. 

Brian a lăsat capul pe spate, a închis ochii și și-a prins cu 
degetele rădăcina nasului, ca și cum l-ar fi apucat o durere de 
cap. Nu părea nici pe departe atât de entuziasmat cum se 
așteptase Abby să fie. 

— Aia au de gând să omoare pe cineva, a insistat Abby. 
Trebuie să faci ceva. 

— OK, a răspuns Brian, cu o voce ce părea aproape plictisită, 
dacă-l omoară pe tipul ăla, Lee, atunci această informaţie o să 
fie excelentă. Poţi să depui mărturie. Dar vom avea nevoie și de 
alte dovezi. Cum ar fi un cadavru. Și până acum n-am găsit 
niciun cadavru al cuiva care l-a călcat pe bătături pe Shark. 
Dispar pur și simplu. Și nu știi cum îl cheamă pe celălalt, așa că, 
dacă dispare, nici măcar n-o să știm c-a avut vreo legătură cu 

Shark. Nici asta n-o să ne fie de prea mare folos. 

Abby s-a uitat lung la Brian. Părea să nu fi priceput nimic din 
tot ce-i povestise ea. 

— Shark o să ucidă un om. Nu poţi să-l arestezi? 

— Pentru ce? Conspiraţie pentru comiterea unei crime? Shark 
o să spună că a folosit o figură de stil. N-o să ţină niciodată la 
tribunal. Și pe urmă martorul - a arătat spre ea - o să dispară de 
pe fața planetei. 

Abby a simţit că-i vine rău. S-a așezat pe cealaltă latură a 
canapelei în L, perpendicular față de Brian. Fusese entuziasmată 
- urma să facă un lucru important, să salveze viaţa cuiva. Acum 
se simţea penibil. 

— Uite ce e, a adăugat Brian, informaţia e foarte bună. Facem 
ceva progrese. Dar avem nevoie de mult mai multe. 

— Aia o să-l ucidă, Brian. 

— Nu pot să fac nimic. 

Abby s-a ridicat și a pășit în mijlocul încăperii. S-a întors brusc 
spre el. 

— Tu faci mișto de mine? 

— Ei, haide, nu te supăra și tu așa. 

— Să mă supăr? Ce motiv aș avea să mă supar? Tocmai ţi-am 
spus că un criminal o să omoare pe cineva și pe tine nici în cur 
nu te doare. De ce m-ar deranja așa ceva? 

Brian s-a îndreptat de spate și a întins brațul, ca și cum asta 
ar fi calmat-o. 

— Nu înţelegi cum funcţionează justiția. Nu putem face nimic 
în situaţia asta. 

— Justiţia? Nu dau doi bani pe justiţie. Eu vorbesc despre ceea 
ce e corect să facem. Trebuie să-l salvăm. 

Brian s-a lăsat din nou pe spate pe canapea. 

— Ești naivă. 

Nervoasă, Abby a traversat camera și s-a oprit la fereastră. A 
privit afară în întuneric. Simțea că-i e greață. Deja trecuseră 
două luni de când se culca cu Brian. Era simpatic. Îl plăcea. Și 
crezuse că fac o echipă - ea urma să-l ajute să-l aresteze pe 
Shark. Acum se întreba dacă nu cumva fusese trasă pe sfoară 
tot timpul. Chiar credea că Abby ar putea să facă așa ceva 
pentru el? Sau doar o folosea pentru sex lejer, fără complicaţii? 

Brian s-a ridicat și s-a dus lângă ea. 

— O să-l avertizez chiar eu, a spus Abby. 

Brian a scuturat din cap viguros. 

— Nu! Să nu faci așa ceva, pentru că o să mori și tu! 

— Dar nu pot să-l las pur și simplu să moară! 

— Și-a făcut-o cu mâna lui când s-a dus să lucreze pentru 
Shark. 

A cuprins-o cu braţele pe după talie și s-a aplecat s-o sărute în 
curbura gâtului. Ea s-a desprins, cuprinsă de un sentiment subit 
de repulsie faţă de el. 

— Brian, a zis ea arătând spre scară, vreau să pleci. 

— Exagerezi! 

— Vreau să pleci imediat! a ţipat Aby. 

Ultima silabă a rostit-o cu glas spart. 

Brian s-a întins spre ea. 

— Nu tipa, iubito. 

Ea i-a dat mâna la o parte cu un gest brusc. S-a uitat la el 
lung, răsuflând greu, ca și cum s-ar fi aflat într-o confruntare 
fizică. Ştia că Brian avea dreptate - toată povestea asta era mai 
amplă decât ceea ce își închipuise ea când intrase în joc. Știuse 
că avea să fie periculos să-l calce pe bătături pe Shark, dar nu-și 
dăduse seama ce compromisuri morale presupunea asta. 

— Uite, a început el cu voce blândă. N-am... 

— Vreau să fiu singură, a ripostat Abby și, întorcându-se, s-a 
dus sus, în dormitor. 

N-a alergat, dar a mers repede. A trântit ușa și a încuiat-o. 
Brian s-a dus și a ciocănit ușor, strigând-o pe nume. Ea s-a 
așezat pe pat și nu i-a răspuns. 

— Abby, te rog, vorbește cu mine. _ 

Abby a rămas tăcută, iar el a rămas în fața ușii. In cele din 
urmă, după câteva minute, a spus: 

— Bine, Abby, o să plec. Dar o să te sun mâine. Găsim noi o 
soluţie. Nu te pripi să faci ceva până atunci. Te rog. 

Ea a așteptat până când i-a văzut mașina plecând și abia 
atunci a coborât la parter și a încuiat ușa de la intrare. 

Apoi s-a așezat pe treapta cea mai de jos și și-a luat capul în 
mâini. Se simţea ca o fetiță caraghioasă, care nu era mai 
aproape de eliberarea fratelui ei decât înainte de a-l cunoaște 
pe Brian Hughes. Nu era mai aproape decât înainte de a se 
angaja să lucreze la Dark Secrets. Nu era mai aproape decât în 
ziua aceea când se aflase la tribunal, incapabilă să ia cuvântul în 
apărarea lui. 

Rămăsese aceeași fetiță speriată și se detesta din pricina 
asta. 


Capitolul 73 


Ethan 
10 ore, 9 minute rămase 


Farurile s-au aprins, orbindu-l pe Ethan, iar mașina a oprit cu 
un derapaj în fața lor. Un nor de praf s-a înălţat în fasciculele 
farurilor. 

Ușile BMW-ului s-au deschis brusc și doi bărbaţi au coborât. 
Era greu să vezi din pricina farurilor, dar Ethan și-a dat seama 
cine sunt numai după siluete. Blake stătea în partea șoferului, 
cu pistolul în mână. Kicking Bird stătea în cealaltă parte, cu o 
pușcă. 

Ethan a ieșit din groapă și a pășit peste cadavru. 

— Te-am avertizat, i-a amintit el lui Blake. 

Kicking Bird a ridicat pușca. 

— Rămâi pe loc. 

Ethan s-a conformat. Arma era o pușcă cu ţeavă dublă, cu 
patul tăiat în așa fel încât să aibă dimensiunile unui pat ca de 
pistol, iar ţevile lungi fuseseră și ele retezate. Pentru distanțe 
mai mari, n-ar fi fost bună de nimic, dar distrugea tot ce se afla 
în apropiere. 

Pușca avea cocoașe externe, ca la o armă de la 1800, și 
ambele erau trase înapoi. 

— Vreau să vorbesc cu Shark, a spus Ethan. O să-i zic unde 
sunt banii, dar vouă, cretinilor, n-o să vă zic nimic. Lui Shark și 
numai lui Shark. 

— Păi, e bine așa, pentru că și el vrea să te vadă, a replicat 
Kicking Bird, punându-i să-i arunce telefoanele mobile. 

Ethan i l-a aruncat la picioare, dar Whitney a spus că al ei era 
în mașină. Blake a deschis portiera și s-a convins că era acolo. 

Kicking Bird a lăsat arma pe lângă corp, a scos ceva din 
buzunar și l-a aruncat spre ei. Nişte cătușe au aterizat în ţărână. 

— Pune-i fetei cătușele, i-a cerut lui Ethan, arătând din cap 
spre Whitney. 

— Du-te dracului! 

Kicking Bird a răsuflat nerăbdător. 

— N-o să vă duc cu mașina de-aici fără cătușe la mâini. Shark 
te vrea pe tine viu, dar nu ne oprește nimic s-o lăsăm pe fată 
aici, în pustiu. 

Ethan s-a aplecat și a luat de jos cătușele. 

— Îmi pare rău, i s-a adresat el lui Whitney. 

Farurile îi luminau fetei o parte a feţei, lăsând complet în 
umbră cealaltă parte. Jumătatea albicioasă a feței părea 
îngrozită. Ar fi vrut să-i spună că o să găsească el o soluţie ca 
să-i scoată pe amândoi din asta, dar nu voia ca Blake și Kicking 
Bird să-l audă. Și oricum nici el nu și-ar fi crezut propriile cuvinte 
- aşa că de ce l-ar fi crezut ea? 

l-a pus cătușele, blocând doar primii dinţi, astfel încât inelele 
argintii atârnau lejer în jurul încheieturilor ei subțiri. 

— Vino aici, Whitney, a chemat-o Kicking Bird. 

Fata s-a apropiat și el i-a strâns pe încheieturi ambele inele. 

— Au! a ţipat ea. 

— În regulă, i-a spus Kicking Bird lui Ethan. Acum o să umpli 
la loc groapa aia. 

— Să crezi tu, a replicat Ethan. 

Într-o clipită, Kicking Bird a lovit-o pe Whitney în cap cu pușca 
- nu îndeajuns de tare ca s-o facă knockout, dar suficient cât s-o 
doară. Fata s-a aplecat și a căzut în genunchi, iar Kicking Bird a 
îndreptat arma spre ceafa ei. 

Ethan a făcut un pas înainte, dar l-a avertizat. 

să nu crezi că nu. 

lar Ethan l-a crezut. 

— E simplu, a explicat Kicking Bird. Nu putem să plecăm de- 
aici și să lăsăm groapa așa. Va trebui s-o umpli la loc. O să te 
ajute Blake. 

— Îmi bag picioarele, a replicat Blake. Am coastele rupte. Abia 
pot să merg. 

— Ori îl ajuţi să astupe groapa, ori te bag și pe tine în ea. 

Blake s-a uitat urât la el. 

— Bine, a zis el, înfigându-și pistolul în hamul petrecut peste 
umăr. 

Apoi, arătând cu degetul către Ethan: 

— Eşti un nemernic. 

Kicking Bird a continuat: 

— Eu și Whitney o să mergem în mașină. Dacă încerci să faci 
vreo prostie, o ucid fără nicio secundă de ezitare. 

— Haide, l-a îndemnat Ethan pe Blake. Să terminăm treaba 
asta. 

S-au așezat de o parte și de alta a cadavrului întins pe sol. 
Ethan l-a apucat de subsuori, iar Blake de picioare, gemând de 
durere. 

Au lăsat cadavrul în groapă și au început să dea la lopată. 

x kx * 

Blake nu era bun de nimic. Se strâmba și gemea la fiecare 
lopată de pământ. După cinci minute, respira greoi și superficial. 
S-a oprit să-și aprindă o ţigară, dar era clar că-l durea când 
trăgea fumul în piept. S-a rezemat de grilajul camionetei și și-a 
masat șalele, ca și cum în felul ăsta nu l-ar mai fi durut rinichii. 

— Băi, dar tu chiar că ești prost, l-a apostrofat el pe Ethan. Nu 
ţi-a trecut prin cap c-o să venim să vă căutăm? 

— De unde-aţi știut unde suntem? 

Nu s-a oprit din a arunca pământul în groapă. Era mult mai 
ușor să astupe groapa decât fusese s-o sape, dar avea dureri, 
era obosit și îi era frig. Era dispus să stea într-o mașină încălzită 
și să se odihnească, chiar dacă era prizonier. 

— Nu suntem proști, Ethan, a răspuns Blake, aruncând ţigara 
și aprinzându-și alta, în loc să dea o mână de ajutor. Stu a știut 
că ai luat jurnalul. Și a știut că asta era singura înregistrare 
apropiată de data dispariţiei lui Abby. 

— Deci aveți codurile scrise în altă parte? 

— Nu, nătărăule, a replicat Blake, arătând cu degetul mare 
spre mașină. Cine crezi c-a săpat mormântul ăsta? 

Ethan s-a oprit, s-a rezemat în coada lopeţii și s-a uitat la 
Blake. Farurile BMW-ului erau tot aprinse, așa că Blake părea 
mai mult o siluetă. 

— Care-i treaba cu cele două cadavre? 

— Tânărul l-a ajutat pe Stu să sape groapa. Nu știa că Stu o 
să-l arunce și pe el acolo. 

Blake a șontăcăit ca să-și ia lopata. 

— Cine-i tipul înfășurat în plastic? a întrebat Ethan. 

— Unul care-i datora bani lui Shark, a spus Blake. Tânărul era 
colectorul lui. Plăţile au început să vină ciuntite. Individul a dat 

vina pe tânăr. Tânărul a dat vina pe individ. Shark a ordonat să-i 
lichideze pe amândoi. 

— Câţi bani datora? 

— Mult mai puţini decât tine. 

S-a aplecat și a început să dea la lopată, ţinând între buze 
ultimii doi centimetri din ţigară. Gemea la fiecare mișcare. Ethan 
s-a gândit să-i spună că Whitney avea în camionetă o pungă 
plină cu analgezice, dar prefera să-l lase pe prietenul lui să 
sufere. 

— Și de ce e o înregistrare incompletă în jurnal? a întrebat 
Ethan. Se potrivește cu dispariţia lui Abby. 

— Să mor dacă știu, a răspuns gâfâind Blake, aruncând o 
lopată de pământ în groapă. 

Ținea ţigara strâns între buze. 

— Doar nu crezi că Shark face ședințe săptămânale ca să ne 
țină la curent cu toate detaliile. 

— De ce n-ai făcut ce ţi-am spus? De ce n-ai stat deoparte? 

— Să te fut, a ripostat Blake, trântind lopata. 

A aruncat ţigara în groapă și s-a postat în faţa lui Ethan. 

— M-ai băgat într-un căcat mare de tot. 

Ethan stătea în faţa lui, dar avea grijă să nu facă mișcări 
agresive. Știa că, din mașină, Kicking Bird îi urmărea, cu arma 
îndreptată spre Whitney. 

— Trebuie să fac tot ce pot ca să nu ajung cumva ca băiatul 
ăla de-acolo, de jos. 

Blake a arătat spre mormânt, unde încă se mai vedea un 
pantof, ițindu-se din pământ. 

— Ştii că, dac-o să se ajungă la așa ceva, a spus Ethan, o să 
te ucid. Te-am avertizat. 

Blake a început să râdă în timp ce se apleca să ridice lopata. 

— Nu mai glumi așa. Când râd, am dureri mari. 

— Crezi că glumesc? 

— N-o să se ajungă la așa ceva. N-o să ai ocazia. O să fii mort 
înainte să răsară soarele. Îmi pare rău, prietene, dar asta-i 
situaţia. 

— Dacă mor, Shark n-o să-și mai capete banii. 

— Ei, lasă, c-o să-i spui tu unde-s banii. O să-i spui. Peurmă o 
să te ucidă. 

Capitolul 74 


Ethan 
8 ore, 30 de minute rămase 


După ce au terminat de astupat groapa, Ethan și Blake au 
lovit movila de pământ cu lopeţile ca să bătătorească solul. Pe 
Ethan îl dureau mușchii și nu avea cum să imprime o forță prea 
mare loviturilor. Luna se mutase departe pe cer. 

Kicking Bird a pornit motorul BMW-ului și a venit cu mașina în 
faţă. Cei doi s-au dat la o parte și mașina a trecut peste movilă, 
a dat înapoi, și a repetat manevra de câteva ori, pentru a nivela 
terenul. 

Când a terminat, Kicking Bird a dus mașina înapoi și a 
coborât. 

l-a aruncat lui Ethan încă un rând de cătușe. 

— Ascultă-mă, Stu, i-a zis Ethan. Știu că ați pus la cale să-l 
lichidaţi pe tovarășul meu de celulă. El și fratele lui au fost cei 
care au tras la laboratorul ăla de metamfetamină unde a fost 
ucisă sora ta. 

Kicking Bird n-a părut să aibă vreo reacţie. 

— Planul vostru a dat greș. Am vorbit cu asistentul meu de 
caz. Jack e bine. 

În continuare nicio reacţie. 

— Lasă-ne să plecăm și ţi-l omor eu. O să-ţi dau banii. 
Whitney o să trăiască într-o altă parte a ţării, iar tu n-o să mai 
auzi niciodată de ea. Eu o să mă-ntorc la pușcărie. Spune-i lui 
Shark că nu ne-ai găsit și că mormântul era neatins. 

Blake a izbucnit în râs. 

— Ce-ai, mă? a întrebat Ethan. 

— Minţi ca o cizmă, a răspuns Blake. Jalnic ai fost. Ethan s-a 
întors din nou spre Kicking Bird. 

— Aș face orice ca să-mi răzbun sora. 

Și-a ridicat braţele ca și cum, prin acel gest, ar fi vrut să-i 
sugereze dovezile ample ale afirmației sale. 

— Cred că am demonstrat asta. Tu n-ai face orice pentru sora 
ta? 

Kicking Bird era o siluetă neagră în spatele farurilor, iar Ethan 
ar fi vrut să-i poată vedea fața. 

— Nu i-ai spune lui Shark o mică minciună ca s-o răzbuni? a 
urmat Ethan. Ți-e chiar atât de frică de el? 

— Nu mi-e frică de Shark, a răspuns în sfârșit Kicking Bird. 
Lucrez pentru Shark pentru un motiv. 

— Și anume? 

— Îmi cere să omor oameni, a zis Kicking Bird cu un ton 
indiferent. 

Ethan a simţit un nod în gât. Cunoștea asemenea oameni în 
închisoare. Nu erau mulţi - doar niște sociopaţi dispuși să ucidă 
pentru a obţine ceea ce-și doreau. Erau cei care ucideau din 
plăcere. 

— Într-o bună zi, o să-l omor pe ucigașul surorii mele, a 
continuat Kicking Bird. Chiar dacă va trebui să aștept până o să 
am optzeci de ani și amicul tău o să fie în sfârșit eliberat 
condiționat. De fapt, prefer asta decât să-mi rezolve un străin 
problema. 

— Măcar tu știi ce s-a întâmplat cu sora ta, a continuat Ethan, 
încercând - în van, știa - să apeleze la compasiunea lui Kicking 
Bird. 

Dacă ei doi aveau ceva în comun - orice, în afară de o seară 
pe un teren de fotbal american, cu peste un deceniu în urmă -, 
era faptul că amândurora le fuseseră ucise surorile. 

Dar Kicking Bird n-a mușcat momeala. A îndreptat pușca spre 
interiorul BMW-ului, probabil spre locul în care stătea Whitney. 

— Pune-ţi cătușele, i-a cerut el lui Ethan. 

Ethan le-a ridicat din ţărână. A strâns primul inel în jurul 
încheieturii drepte. Umflătura se extinsese în josul antebraţului, 
astfel că brățara metalică era strânsă chiar dacă era blocată 
doar la primul dinte. Și-a pus al doilea inel pe mâna stângă, fiind 
atent să prindă la fel, doar primul dinte, astfel încât brățara era 
cât se poate de lejeră pe încheietură. 

— Strânge-o mai tare, i-a cerut Kicking Bird. 

Ethan a ridicat încheieturile: 

— Vino și strânge-o tu. 

Kicking Bird i-a ordonat lui Blake: 

— Strânge-i cătușele. 

Blake a făcut un pas în față, dar Ethan l-a avertizat: 

— Cum ai pus mâna pe mine, cum ţi-am luat maul. Nu-mi 

pasă că am cătușe la mâini. O să-ţi rup gâtul, să fiu al dracului)! 

— Și pe urmă, eu o împușc pe Whitney, a intervenit Kicking 
Bird. 

— Și pe urmă mă reped la tine. 

— lar eu te împușc până să apuci să te apropii de mine. 

— Și, a completat Ethan, banii lui Shark s-au dus pentru 
totdeauna. 

Tăcere. 

Remiză. 

În cele din urmă, Kicking Bird a spus: 

— Ține-l în bătaia pistolului, Blake. 

Blake s-a conformat, scoțându-și pistolul și îndreptându-l spre 
Ethan. S-a dat înapoi câţiva pași, ca să nu mai poată fi dezarmat 
ca data trecută. Kicking Bird a băgat mâna în mașină și Ethan a 
auzit bufnetul scos de deschiderea portbagajului. l-a făcut semn 
să ocolească mașina, iar Ethan s-a supus. 

Portbagajul, luminat de un singur bec, era mare și gol. Fără 
ulei de motor sau cabluri de alimentare de la baterie. 

— Ce mai aștepți? l-a îndemnat Kicking Bird. 

Ethan s-a urcat și s-a întins într-o parte. Portbagajul mirosea a 
nou, cu o urmă de iz de plastic și altceva. Poate sânge. Câte 
cadavre trecuseră oare prin acel spaţiu? 

Kicking Bird și Blake se uitau de sus la Ethan, cu armele 
îndreptate spre el. 

Kicking Bird i-a spus lui Blake: 

— lei camioneta și vii după noi. 

— Adică nici măcar să-mi conduc mașina n-am parte? a 
replicat Blake, văicărindu-se ca un adolescent. 

— Nu discut. 

Și n-a mai stat la discuţii. 

A trântit capacul fără să mai scoată vreun cuvânt. 


Capitolul 75 


Ethan 


7 ore, 53 de minute rămase 

În portbagaj era frig, dar cel puţin scăpase de vânt. La fel cum 
făcuse și în timpul transportului de la închisoare, în urmă cu o zi 
și jumătate, Ethan a încercat să-și strecoare mâna teafără prin 
cătușă. Le pusese cât de lejer fusese în stare, dar nici aşa nu a 
reușit să-și treacă mâna prin inelul metalic. Poate-ar fi reușit cu 
ceva loţiune sau lubrifiant, dar în portbagaj nu era nimic de 
genul ăsta. A petrecut ceva timp încercând să ridice covorașul 
ca să ajungă la cric și - mai important - la levier. Dar nu avea 
suficient spaţiu de manevră, așa că s-a potolit repede și s-a 
întins pe o parte. 

Mașina a încetinit, s-a oprit pentru scurt timp, apoi a pornit 
din nou. Se aflau pe autostradă acum. Suspensiile vibrau altfel 
pe asfalt decât în deșert. A auzit vocea lui Kicking Bird și, chiar 
dacă nu deslușea toate cuvintele, și-a dat seama că nu vorbea 
cu Whitney. Dădea un telefon, acum, că ieșiseră din deșert și 
aveau semnal pe mobil, iar Ethan s-a gândit că-i dă raportul lui 
Shark și-i povestește ce s-a întâmplat. 

După asta s-a așternut tăcerea. Kicking Bird n-a vorbit cu 
Whitney. N-a pornit radioul. Lui Ethan i s-a părut că fata plânge 
încetișor, dar se putea să fi fost doar imaginaţia lui. 

S-a gândit la a doua oară când făcuseră dragoste. Prima oară 
a fost un act pasional, dar a doua oară a fost mai domol, mai 
intim. Au avut timp să se sărute, să se mângâie și, după aceea, 
să discute. A fost diferit de toate partidele de sex pe care le 
avusese vreodată. Motivul se poate să fi fost faptul că nu se mai 
apropiase - darămite s-o atingă - de o femeie de cinci ani. Însă 
nu credea că doar despre asta fusese vorba. Poate ce se 
întâmplase între ei doi era dragoste adevărată și era păcat că 
nu putuseră să o exploreze mai mult. Acum simţea o panică tot 
mai mare că avea să se întâmple ceva cu mult mai nedrept - că 
ea nu va supravieţui acelei nopţi. 

Și-a spus că trebuie să doarmă. Va avea nevoie de toată forţa 
fizică și mintala. Dar nu putea. Drumul era accidentat și 
incomod. Portbagajul era spaţios, dar nu era conceput pentru 
transportul unui om culcat pe o parte cale de peste 160 de 
kilometri. Totuși, mai presus de toate aceste motive, nu putea 
să doarmă pentru că nu-și putea întrerupe agitația din creier. În 
minte i se derulau tot felul de scenarii și toate arătau rău. 

Știa - la nivel raţional, dacă încă nu și emoţional - că urma, 
probabil, să moară. II vor duce în depozit, vor întinde folia de 

plastic pe pardoseală și îl vor omori. Era exclus să poată negocia 
pentru propria-i viaţă. Fără îndoială că plănuiseră s-o ucidă și pe 
Whitney. Dar poate - dacă își juca corect cărțile - reușea s-o 
salveze. Doar el știa unde era servieta și suma care era în ea - 
undeva între 500.000 și un milion - era suficientă ca Shark să 
nu-l lase pe Ethan să moară fără să-i spună unde era. lar Ethan 
avea să-i spună dacă o lăsa pe Whitney să plece. 

Asta era târgul pe care trebuia să-l propună. 

xxx 

Și-a dat seama că se apropiau de oraș. Auzea traficul din jur. 
Mașina a început să oprească la semafoare. Nu mai era mult. A 
sesizat când au intrat din nou pe interstatală pentru că mașina 
se deplasa iar cu viteză. A anticipat ieșirea spre centrul orașului, 
dar, în loc de asta, a simţit cum mașina parcurge arcul de cerc 
al unei rampe și accelerează din nou. Kicking Bird o luase pe 
395. Ethan era sigur de asta. Mașina accelera. Nu mai oprea la 
semafoare. S-a gândit că mergeau spre sud, dar nu putea fi 
sigur. Apoi a început să bănuiască încotro se duceau. 

Și a știut sigur când mașina a ieșit de pe autostradă și a 
început să urce. Ethan a fost nevoit să-și schimbe poziţia pentru 
că acum mașina mergea la deal, accelerând și încetinind de-a 
lungul autostrăzii Mount Rose. 

Kicking Bird îi ducea la lacul Tahoe. 

Ceea ce schimba totul. 

Ethan știa că, după ce ajungeau pe barca lui Shark, nu mai 
exista cale de scăpare cu viaţă pentru niciunul dintre ei. Dacă 
exista o șansă s-o salveze pe Whitney, trebuia să-i convingă să-i 
dea drumul înainte ca barca să plece de la doc. 

Dacă reușea, când ar fi ajuns în larg, pe barcă - el, Shark, 
Kicking Bird și Blake - va încerca să-i determine să spună ce s-a 
întâmplat cu Abby. Avea să moară. Era convins. Dar prefera să 
moară știind. 

Asta își spunea în timp ce mașina ajungea pe culme și 
începea să coboare în bazinul lacului Tahoe. Voia s-o salveze pe 
Whitney și să afle adevărul despre Abby. 

Dar în mintea lui a început să prindă contur o altă idee. Una 
cu bătaie lungă. Un gest disperat. Chiar și așa, avea să moară 
aproape sigur. Dar poate găsea o modalitate de a o răzbuna pe 
Abby. Să-i ia cu el și pe ucigașii ei. 

Capitolul 76 


Ethan 
4 ore, 19 minute rămase 


Când mașina s-a oprit în sfârșit, l-au lăsat înăuntru câteva 
minute. A auzit portierele mașinii deschizându-se. L-a auzit pe 
Blake apropiindu-se. L-a auzit pe Shark. 

Când portbagajul s-a deschis, Kicking Bird ţinea pușca aţintită 
spre faţa lui Ethan. Găurile ţevilor se căscau ca niște ochi mari și 
negri. 

Kicking Bird o ţinea pe Whitney și a întors arma spre ea, 
apăsând-o pe partea laterală, iar ea s-a zbătut la atingerea 
tevilor. 

— Cum ai încercat ceva, l-a avertizat Kicking Bird, am și băgat 
nouă bile de oțel în burta iubitei tale. Asta înseamnă că rămân 
nouă pentru tine. 

Ethan a coborât din portbagaj și s-a întins. Și-a îndoit gâtul 
într-o parte și-n alta. Aici, sus, aerul era chiar mai rece decât în 
vale, dar din fericire nu bătea vântul. Dealurile cu păduri de pini 
negri se înălţau în întuneric, zăpada de pe culmi fiind vizibilă în 
lumina lunii. 

Blake l-a înșfăcat pe Ethan de braţ și l-a ghidat. Se aflau la un 
doc de la marginea lacului. Shark aștepta pe una dintre bărci, 
îmbrăcat în același costum pe care-l avusese dimineaţă la 
înmormântarea lui Abby și stând rezemat de balustrada din inox 
care mărginea puntea. Zâmbea, cu gura lui plină de familiarele 
cioturi de dinți. 

Blake îl împingea pe Ethan pe chei, iar Kicking Bird și Whitney 
veneau în urma lor. Nu mai era nimeni altcineva prin preajmă. 
Respirația lui Ethan se vedea ca un fum în întuneric. 

— Shark, a strigat el oprindu-se în faţa bărcii. O să-ţi spun 
unde sunt banii dacă o lași pe Whitney să plece. Fără mișto! 

— Bine, a răspuns Shark, cu braţele încrucișate la piept. Unde 
sunt? 

— Vreau să-ți dai cuvântul, Shark. Cândva, cuvântul tău 
însemna ceva. 

Shark a rămas tăcut un moment, apoi a vorbit: 

— Ai cuvântul meu, Ethan. 

Ethan nu l-a crezut. 

— În regulă. Desfă-i cătușele. Las-o să se urce în mașina mea. 

Shark a clătinat din cap: 

— Tu să-mi spui primul. 

— Nu te cred c-ai s-o lași să plece. 

— lar eu nu te cred c-o să-mi spui unde-mi sunt banii. 

Au tăcut. Apoi Shark i-a făcut semn lui Blake să-l aducă pe 
barcă. 

— Stai, a reluat Ethan. Ascultă-mă. Știu că o să mă omori. 

Shark a răsuflat pe nas și arăta de parcă scotea aburi pe nări. 

— Sunt ca și mort. Nu sunt prost. Dar tu nu ești atât de bogat 
încât să te poţi dispensa de servieta aia. Știu că vrei banii. 
Singura cale să-i obţii este să o lași pe Whitney în viaţă. 

— În privinţa asta, mai vedem, a răspuns Shark. 

Blake a înfipt pistolul în spinarea lui Ethan și i-a cerut să urce 
la bord. 

x kx X 

Ambarcațiunea lui Shark era un iaht de mărime medie, prea 
mic pentru navigație pe ocean, dar mare pentru lacul Tahoe. 
Avea o cabină spațioasă, cu pereți din sticlă, astfel încât Shark, 
Blake și Kicking Bird erau protejați de vânt. In mijloc erau o 
canapea și câteva scaune - perfecte pentru petreceri, deși 
Ethan bănuia că Shark nu prea participa la astfel de 
evenimente. În pofida pozei de pe biroul lui, în care apărea 
împreună cu două fete pe barcă, Ethan presupunea că barca era 
folosită în majoritatea cazurilor pentru ceea ce făcea acum: 
aruncarea peste bord a cadavrelor. Lângă timonă era o tavă pe 
care pasagerii își puteau pune obiectele pe care voiau să nu le 
piardă: ochelari de soare, chei de mașină, portofele. Acum 
conţinea ciocanul lui Shark și foarfecă pe care o folosiseră ca să- 
i taie degetul lui Anton, alături de arma cu ţeavă dublă și pat de 
pistol a lui Kicking Bird. 

l-au așezat pe Ethan și Whitney pe puntea spațioasă de la 
pupa, în două fotolii capitonate rotative, prinse în șuruburi de 
punte. Stăteau în bătaia vântului, iar stropii de apă de la 
motoare îi acopereau cu o ceaţă îngheţată. Amândoi aveau în 
continuare cătușele la mâini, dar nu erau legaţi de scaune. Nici 
nu era nevoie - dacă ar fi sărit în apa rece, ar fi murit în câteva 

minute, dacă nu chiar în câteva secunde. 

Suprafaţa apei era neagră și reflecta razele lunii, ca niște solzi 
scânteietori pe spinarea unui șarpe a cărui piele se întindea în 
toate direcţiile. Apa de sub ei era adâncă de vreo 300 de metri, 
limpede ca sticla pe timpul zilei, dar opacă acum. Era ca un vid 
în univers, un abis fără fund. Moarte lichidă. Când oamenii se 
înecau în lacul Tahoe, cadavrele nu pluteau la suprafaţă. Apa 
era prea rece pentru ca leșurile să se umfle de gaze. Ethan și-a 
imaginat cum cadavrul lui și cel al lui Whitney rămâneau 
suspendate undeva în mijlocul purgatoriului glaciar, conservate 
de apa rece, cu părul plutind ca algele marine, ochii sticloși 
deschişi și brațele întinse ca și cum ar fi fost crucificați. 

— lartă-mă, i-a spus Ethan lui Whitney. 

Fata tremura violent, iar el nu știa dacă de frig sau de frică. 
Se simţea amorțit. Epuizarea, frigul, durerile - toate păreau să 
contribuie la starea de amorțeală. Era conștient de ceea ce se 
întâmpla, dar se simţea straniu de detașat. Nu era speriat. 
Teama n-avea cum să-i fie de vreun folos, așa că nu îi îngăduia 
să pună stăpânire pe el. 

— Or să ne omoare, așa-i? a întrebat Whitney. 

— Da, i-a răspuns el. 

Barca sălta în timp ce aluneca pe apă, zgâlţâindu-i. Shark, 
Blake și Kicking Bird erau la mai bine de trei metri de ei și, cu 
zgomotul motoarelor și plescăitul apei, Ethan nu auzea despre 
ce vorbeau. A presupus că nici ei nu puteau să-i audă vorbind pe 
el și pe Whitney. 

— Mai întâi, or să ne tortureze, a adăugat Ethan. O să încerc 
să-i fac să se concentreze pe mine. O să-i întărât. 

Faţa lui Whitney era albă ca varul. Buzele, de un roșu atât de 
natural înainte, erau vineţii și palide. Părul îi flutura în toate 
direcţiile. Ethan își dorea să fi existat o cale, un univers în care 
el să nu fi ajuns la închisoare, Abby să nu fi murit, iar el și 
Whitney să ajungă să fie împreună în alte circumstanţe. 

— Am să le spun ce vor să știe. N-o să-i las să-ţi facă vreun 
rău. 

— Adică, înainte să mă omoare? 

Ethan a privit spre Shark și ceilalţi doi. 

— Ar mai fi o șansă să scapi. O să încerc ceva. 

— Ce? 

Barca încetinea. 

— Crezi că ai putea să-ți dai seama cum să aduci barca asta 
până la țărm? a întrebat Ethan. 

Whitney s-a uitat lung la el. 

— Adică există o posibilitate ca eu să scap? 


Capitolul 77 


Ethan 


3 ore, 36 de minute rămase 


Barca s-a oprit. Se înălța și cobora pe valurile create de 
propriul ei siaj. Frigul venea dinspre adânc ca respiraţia 
înghețată a unei creaturi primordiale uriașe. 

Shark și ceilalţi au ieșit din cabină. 

— Suntem încă în Nevada? a întrebat Ethan. Sau am trecut în 
California? 

— În Nevada, a răspuns Shark. 

Tinea în mână ciocanul. Blake avea foarfeca de oase. Kicking 
Bird își lăsase pușcociul în tava de lângă timonă. 

— E bine, a comentat Ethan zâmbind larg. Una dintre 
condițiile eliberării mele a fost să nu părăsesc statul. 

Shark s-a uitat la el, surprins. Apoi a început să râdă. Blake a 
râs și el. Chiar și Kicking Bird a schiţat un zâmbet superior. 

Shark a pus o mână pe umărul lui Ethan. 

— Mi-a fost dor de tine. 

Lui Ethan i-a dispărut zâmbetul. 

— Atunci, de ce-ai omorât-o pe sora mea? 

— lar începi? 

— Știu că tu ai omorât-o, Shark. Nu mai minţi. 

Shark s-a îndepărtat, prefăcându-se exasperat, iar Blake a 
făcut un pas în față ca să continue el discuţia. Probabil că 
încerca să reintre în grațiile patronului, după ce-l lăsase pe 
Ethan să strice jocul de poker și să plece cu banii. Voia să se 
asigure că nu va fi aruncat și el în apele lacului împreună cu 
Ethan și Whitney. 

— Ethan, a zis el, zbierând, practic, pentru ultima oară, fir-ar 

să fie, nu noi ţi-am ucis sora. 

— Minciuni. Vorbea cu agenţii federali, așa că aţi omorât-o 
așa cum aţi făcut și cu amărâtul ăla de Anton. 

Blake s-a holbat la el, rămânând cu gura căscată: 

— Abby vorbea cu agenții federali? 

— la mai du-te dracului! Ce te prefaci că nu știi? 

Shark s-a tras într-o parte, rezemându-se de balustradă, 
ciudat de tăcut. Ethan era convins că Shark știa ceva de care 
Blake n-avea habar. 

Ethan a scos un geamăt de frustrare: 

— Uită-te în jur, Shark. Suntem în mijlocul lacului ăstuia 
nenorocit. Nu te mai preface, dar-ar dracii! 

Blake se uita când la Ethan, când la Shark. 

— Shark, a spus Ethan ridicându-se în picioare. 

Blake l-a apucat de umăr și l-a forțat să se așeze la loc, dar el 
a continuat să vorbească. 

— Știu că știai. Vorbea cu nemernicul ăla de Brian Hughes, cu 
care vorbea și Anton. 

— Nu faci decât să repeţi numele auzit de la Anton, a 
intervenit Blake. 

— Tu știi cum arată Hughes? l-a întrebat Ethan. 

— Da. 

— Vezi că în buzunarul de la geacă am un plic. Aruncă o 
privire. 

Detesta ideea de a le arăta pozele, dar, după ce l-ar fi ucis, 
oricum le-ar fi găsit. 

Shark i-a făcut un semn lui Blake și acesta, ca un câine 
ascultător, s-a supus. l-a întins plicul șefului său. Shark s-a 
chinuit să deschidă plicul pentru că încă avea ciocanul în mână. 
L-a prins la subsuoară și a început să scoată fotografiile. La 
vederea lor, și-a ridicat sprâncenele. 

— E mare păcat că n-am ajuns să i-o trag surorii tale, a zis, 
întorcând privirea spre Ethan. Aș fi făcut-o dacă nu era vorba 
despre tine. Tu crezi că sunt un om rău, dar întotdeauna am 
respectat-o. 

Și-a îndreptat privirea spre Whitney. 

— Și pe ea la fel. Aș fi făcut-o femeia mea, dar m-am gândit 
că intră în târgul referitor la Abby. Așa că mi-am ţinut mâinile 
acasă. 

— Să te duci în mă-ta, i-a aruncat Whitney cu obidă. 

Ethan s-a lăsat pe spătarul scaunului, inundat de un val de 
greață. Nu ajungea nicăieri. Aveau să moară amândoi. lar el 
urma să moară fără să știe ce se întâmplase cu Abby. 

— Shark, a încercat el pe un ton blând, respectuos, știi ce s-a 
întâmplat cu sora mea? 

Shark s-a uitat la el, mai întâi cu milă, dar apoi expresia i s-a 
schimbat în furie - ca și cum suportase destul jocurile lui Ethan. 

— Nu tu pui întrebările aici, a răspuns el, apoi s-a lăsat pe 
vine și s-a apropiat de faţa lui Ethan. 

Scrâșnea din dinţi și aproape că a mărâit cuvintele: 

— Eu le pun! 


Capitolul 78 


Ethan 
3 ore, 24 de minute rămase 


Shark îl privea fix, suficient de aproape încât Ethan să-i simtă 
mirosul usturător, acid. 

— Am o singură întrebare, a continuat Shark. Unde mama 
dracului sunt banii mei? 

Ethan își dădea seama că nu se putea discuta raţional cu el. 
Era timpul pentru planul B - dacă exista vreo șansă să o salveze 
pe Whitney, trebuia să acţioneze acum. 

— Răspunde-mi, Ethan! 

Ethan l-a scuipat în față. 

Shark a ridicat ciocanul. 

— Hai, dă-i înainte, l-a îndemnat Ethan, ridicând capul 
sfidător. Omoară-mă. Aruncă-mi cadavrul în lac. Banii tăi ar 
putea fi la fel de bine în adânc, cu mine. 

Shark respira furios pe nas, cu buzele strânse. Și-a șters 
scuipatul de pe faţă cu mâneca hainei. S-a retras un pas în 
spate și i-a făcut un semn lui Blake. 

— Taie-i un deget iubitei ăstuia. Să vedem după aia cât de 
obraznic o să mai fie. 

Blake a pornit către Whitney. Încă părea ușor șocat de faptul 

că Abby vorbise cu un agent FBI. El, cel puţin, nu luase parte la 
crimă. Dar n-avea să se întoarcă împotriva lui Shark. Ethan știa 
asta. 

— Eşti un amărât de papă-lapte, Blake, i-a aruncat Ethan 
ridicându-se în picioare. 

Kicking Bird s-a desprins de balustradă, apăsând pe butonul 
pumnalului pentru a-i scoate lama. 

— Te-am bătut de te-ai căcat pe tine, a continuat Ethan. Te- 
am băgat cu capul în budă. Și acum vrei să-i faci rău Mui 
Whitney? Întotdeauna ai fost un laş nenorocit. 

— Ethan, a replicat Blake, încetează... 

— Ești jalnic, băiete. Știu și eu. Shark știe. Stu știe și el. Ai fost 
prietenul meu cel mai bun, dar acum ești un căcăcios de papă- 
lapte. 

Blake a pus mâna pe pieptul lui Ethan ca să-l împingă înapoi 
în scaun, dar el i-a dat braţul la o parte cu mâinile încătușate. S- 
a proptit în fața lui Blake. 

— Ai de gând să-i tai degetul unei fetițe? Dacă ai avea coaie, 
l-ai tăia pe al meu! l-a provocat el și a întins mâinile cu cătușe. 

Blake a făcut un pas înapoi și s-a uitat la Shark, care avea pe 
chip o expresie amuzată. 

— Să-mi bag picioarele, a spus Shark. Fă cum a zis omul. 

Blake l-a împins iar pe Ethan, dar de data asta el s-a lăsat în 
scaun. 

Kicking Bird a pornit către ei, pliindu-și cuțitul și băgându-l în 
buzunar, ca să-l ţină pe Ethan. 

— Nu te deranja, Stu, a zis Ethan. N-o să mă mișc. Să mor eu 
dac-o să clipesc măcar. 

Kicking Bird s-a oprit, dar a rămas în apropiere. 

Ethan și-a ridicat mâinile. A ţinut-o pe cea umflată dedesubt, 
desfăcând larg degetele mâinii stângi, ca Blake să aibă de unde 
alege. Blake a pus lamele foarfecii în jurul degetului mic de la 
mâna stângă a lui Ethan. 

— Ce papă-lapte jalnic! Să alegi cel mai mic deget. Cât de 
greu e să tai așa ceva? De ce nu vrei să faci o stricăciune 
adevărată și să-mi tai degetul mare, Blake? 

Blake a dat la o parte foarfecă și și-a apropiat faţa de cea a lui 
Ethan. 

— Tu chiar vrei să-ţi tai degetul mare? 

— De parc-ai putea. Aștia doi de-aici au făcut mișto de tine 


VP - 239 


când l-au omorât pe Anton. Au zis că n-ai avut sânge-n instalaţie 
și ai feștelit-o la maximum. Că n-ai putut să tai osul ăla. 

Blake l-a apucat pe Ethan de încheietură și a petrecut lama 
foarfecii pe după a doua articulaţie a degetului mare. 

— Să mor eu, dacă-l tai de-acolo, or să mi-l coasă la loc, a 
continuat Ethan. 

Blake a coborât lama aproape de a treia articulaţie, în locul 
unde osul se unește cu încheietura, adânc în membrana de 
carne dintre degetul mare și arătător. 

— la zi, bulangiule, așa îţi place? a zbierat Blake. 

Ethan putea să citească reticenţa din ochii lui și detesta că 
prietenia lor ajunsese aici. 

Dar nu se mai putea opri acum. 

— Da, acolo, a țipat el. 

Și el plângea. 

Blake a strâns foarfecă. Durerea era înfiorătoare, dar Ethan și- 
a ţinut mâinile în sus. A urlat printre dinţii încleștați și, ca și cum 
n-ar fi vrut să se răzgândească, a urlat și Blake. 

Shark părea să se distreze de milioane, zâmbind ca unul care 
savura un spectacol de pe Broadway surprinzător de plăcut. 

Sângele curgea din tăietură, dar Blake se blocase în os. Deși 
strângea mânerele cu ambele mâini, lama nu își termina cursa. 
Se înroșise la faţă și i se umflaseră venele de pe tâmple. 

— Hai odată, papă.-l..., a zbierat Ethan. 

Lama a secţionat osul cu un plesnet audibil. 

Ethan a gemut, un zgomot care a sunat aproape orgasmic. 
Blake a suflat zgomotos, ca și cum își ţinuse respiraţia în tot 
acest timp. A retras foarfecă. 

Lamele tăiaseră adânc în membrana cărnoasă a mâinii lui 
Ethan, dar nu o secționaseră în întregime. Degetul lui Ethan 
atârna de o fâșie de piele. Din sânge ieșeau aburi în aerul 
înghețat. 

Shark a chicotit. 

— Ei bine, a comentat el, nu pot să zic că am mai văzut 
vreodată ceva de genul ăsta. 

Ethan a căzut pe punte, ghemuindu-se într-o poziţie fetală, cu 
capul pe lemn și braţele sub corp. 

— la zi, cine-i papă-lapte acum, ai? a întrebat Blake aplecat 
deasupra lui Ethan. 

Ethan a gemut și a încercat să-și scoată cătușele de pe mâna 

stângă. A căutat să nu-și miște prea mult braţele, astfel încât să 
nu fie evident ce făcea. Sângele îi făcuse braţul alunecos, astfel 
că inelul a trecut cu ușurință, dar s-a prins în rana deschisă. 
Ethan simțea tsunamiuri de ameţeală, fiecare dintre ele fiind 
exponențial mai puternic decât precedentul. 

Nu leșina, și-a spus el. Nu ai voie să mori încă. 

A petrecut cătușa pe după degetul care atârna și dintr-odată 
s-a trezit cu mâinile libere. Le-a ţinut sub el, încercând să 
respire lent și adânc. Dacă leșina, se termina totul. 

— Blake, a gemut el, te-am iubit ca pe un frate. 

A încercat să clipească pentru a-și alunga lacrimile. Avea 
nevoie să vadă. 

S-a apropiat de picioarele lui Blake și l-a apucat de cracul 
pantalonului. Își ţinea mâinile împreună, ascunse în cea mai 
mare parte de corpul său. 

— AȘ fi făcut orice pentru tine, s-a jelit el, în timp ce ridica 
cracul pantalonului. 

— Ethan, a răspuns Blake, fără suflu. Aș... 

Părea că nu-și mai găsește cuvintele. 

Ethan a pus degetele pe pistoletul ascuns în cizma lui Blake. 
Poate că-i era greu să îndoaie degetele mâinii umflate ca să 
prindă arma, dar toţi receptorii săi de durere erau preocupaţi de 
altă zonă a corpului. A mai tras o dată aer în piept. 

A scos brusc pistolul și s-a ridicat în picioare. A tras mai întâi 
în omul cel mai periculos. Glonţul l-a lovit pe Kicking Bird în 
piept, iar el s-a împleticit în spate, mai mult de surprindere 
decât din cauza forței proiectilului. 

Ethan a îndreptat pistolul spre Shark, dar Blake i-a împins 
braţul în jos. 

— Ce dracu faci, omule? a întrebat Blake, care părea sincer 
surprins. 

Ethan s-a întors într-o parte și, ridicând braţul stâng, l-a lovit 
cu cotul drept în față. Degetul atârnat s-a sucit în zbor, iar 
durerea ameninţa să-i înmoaie genunchii. 

Blake a căzut în fund și s-a lovit de marginea bărcii. A băgat 
mâna în sacou și și-a scos pistolul. A apăsat pe trăgaci și, odată 
cu zgomotul împușcăturii, Ethan a auzit șuieratul unui glonţ 
trecându-i pe lângă ureche. 

Ethan a ripostat - ultimul foc cu micul Derringer -, la rădăcina 
nasului lui Blake s-a deschis o a treia nară, iar trupul i s-a 

prăbușit într-o grămadă flască. 

Cu coada ochiului, Ethan l-a zărit pe Shark repezindu-se spre 
el. A ridicat braţul stâng ca să se apere, lar Shark l-a izbit cu 
ciocanul în încheietura mâinii. Osul a părâit și valuri proaspete 
de durere i-au inundat braţul. A căzut în genunchi, târându-se 
spre cadavrul lui Blake. Își ţinea braţul stâng ridicat și s-a întins 
orbește după pistolul din mâna prietenului lui. 

Shark a ridicat din nou ciocanul. Ethan a găsit pistolul și i l-a 
lipit de picior. A apăsat pe trăgaci și l-a împușcat în coapsă. 

Shark a scos un țipăt și s-a îndepărtat ţopăind într-un picior, 
un dans care, în alte împrejurări, ar fi arătat comic. 

Ethan s-a ridicat din nou. Whitney se retrăsese la marginea 
bărcii și stătea ghemuită. Kicking Bird s-a ridicat în picioare, cu 
cuțitul în mână. 

Ethan l-a împușcat din nou. Încă o lovitură în trunchi, dar de 
data asta cu un calibru mai mare. Apoi, înainte să apuce Kicking 
Bird să cadă, a îndreptat arma spre Shark, care a văzut pistolul 
și s-a tras șontâcăind în spate. Picioarele i s-au izbit de peretele 
lateral și s-a rostogolit peste bord. S-a auzit un plescăit, urmat 
de un urlet. 

Ethan nu avusese de gând să-l împuște. Încă voia răspunsuri. 

— Oh, Doamne, zbiera Shark din apă. Oh, Doamne. 

Ethan s-a dus la marginea punţii. Apa nu era agitată, dar 
barca se legăna ușor în sus și în jos. Vertijul îl făcea pe Ethan să 
simtă că fiecare pas pe punte era primejdios. 

Shark se zbătea în apa neagră. S-a agăţat cu degetele de 
marginea bărcii. 

— Ajută-mă, s-a rugat el. Nu știu să înot. 

Ethan îl ţinea în bătaia pistolului. 

— Ştii ce s-a întâmplat cu sora mea? 

— O să-ţi spun ce știu, a răspuns Shark cu glas frânt. 

Ethan s-a întors să caute un colac de salvare și l-a văzut pe 
Kicking Bird atacându-l. Și-a ridicat braţul stâng și Kicking Bird l- 
a tăiat cu cuțitul. Durerea era depărtată, ca și cum încărcătura 
excesivă îi dezactivase nervii braţului. Kicking Bird a lovit din 
nou cu cuțitul, iar Ethan a acceptat o nouă rană la braţ. A rotit 
pistolul lui Blake, dar Kicking Bird l-a prins cu mâna liberă. 

Ethan a încercat să se retragă, dar a călcat greșit și a căzut, 
iar Kicking Bird s-a aruncat asupra lui. Spatele lui Ethan era lipit 
de peretele lateral al bărcii. A încercat să smulgă pistolul din 

strânsoarea lui Kicking Bird, dar nu mai avea putere. Kicking 
Bird a sucit pumnalul în mână - pregătindu-l pentru înjunghiere 
în loc de tăiere - și l-a coborât cu forță. Ethan a parat din nou cu 
antebraţul stâng. Lama a pătruns trei-patru centimetri, iar nervii 
amorţiţi s-au trezit din nou la viaţă. Ethan a scos un urlet. 

A sesizat o umbră de mișcare cu vederea sa îngustată, iar 
Kicking Bird a îngheţat - avea ţevile unei puști lipite de tâmplă. 
Whitney ţinea arma cu mâinile încătușate. A armat ambele 
cocoașe cu degetele mari. Kicking Bird a întors încet capul spre 
cele două ţevi. 

Ethan a deschis gura ca să-i spună lui Whitney să tragă, dar 
ea i-a luat-o înainte. 

A apăsat ambele trăgace. 

Faţa lui Ethan a fost împroșcată cu sânge fierbinte și așchii de 
os. 


Capitolul 79 


Ethan 
2 ore, 59 de minute rămase 


Whitney a lăsat pușca să cadă și s-a repezit la Ethan, 
aruncându-și braţele încătușate pe după gâtul lui. El a 
îmbrăţișat-o cu braţul teafăr, fără să lase pistolul din mână. Ea îl 
ținea strâns ca într-un cleşte și plângea în hohote. Fumul 
împușcăturii stăruia în aer. 

— Whitney, a spus Ethan, abia auzindu-și vocea prin ţiuitul din 
urechi. Trebuie să mă ridic. Shark! 

Whitney s-a ridicat și Ethan s-a desprins din brațele ei. S-a 
îndepărtat de cadavrul desfigurat al lui Kicking Bird și s-a uitat 
peste balustradă. Lumina lunii scânteia pe apa neagră. Shark nu 
era nicăieri. Șchiopătând, Ethan a făcut înconjurul bărcii. 

— Shark! a strigat el. 

Din nicio parte a bărcii nu se vedea nimic pe suprafața apei. 

Ethan s-a întors împleticindu-se spre Blake, sperând ca măcar 
el să fi rămas în viaţă. Dar corpul prietenului său zăcea fără 

vlagă, lipit de peretele lateral, cu picioarele întinse în faţă și 
bărbia proptită în piept. În lumina lunii, fire de sânge negru i se 
prelingeau din gura deschisă. 

Toţi erau morţi - toţi cei care ar fi putut să știe ceva. 

Ethan a ridicat capul spre cer și a ţipat: 

— Abby! Unde ești? 

Apoi s-a prăbușit pe punte. 


Capitolul 80 


Whitney 


2 ore, 54 de minute rămase 


Whitney s-a aplecat deasupra lui Ethan. Era conștient, dar nu 
știa pentru cât timp. 

— Rămâi treaz! 

Ethan privea în sus, spre cer, iar Whitney și-a dat seama că 
era singura reacţie pe care avea s-o primească de la el. S-a dus 
până la cadavrul lui Kicking Bird. Stătea întins într-o rână, cu 
partea din spate a craniului deschisă și fragmente de os expuse 
ca niște felii de pepene. L-a căutat prin buzunare și a găsit un 
set de chei. 

A bâjbâit cu ele câteva secunde, dar a reușit în sfârșit să-și 
scoată cătușele. A căutat o trusă de prim ajutor și a descoperit o 
trusă din prelată de mărimea unei serviete, prinsă cu arici sub 
consola timonei. 

A găsit un flacon ce conţinea ceva numit adeziv tisular, pe 
care l-a turnat tot pe rana de la degetul lui Ethan. El s-a zvârcolit 
pe punte, dar a ţinut mâna nemișcată. Whitney a desfăcut o 
pungă vidată pe care scria „pansament pentru traumatisme”. A 
încercat să-l înfășoare în jurul degetului mare, dar era imposibil 
să acopere toată rana. Ethan a ţipat și a bătut în punte cu mâna 
teafără. Sângele a îmbibat imediat bandajul. Whitney a găsit 
niște prosoape - de plajă și pentru mâini - și i-a înfășurat mâna 
în unul dintre cele mici. 

Dar sângele ţâșnea în continuare. lar pe antebraţ se vedeau 

tot felul de răni de cuțit. 

Mi-a salvat viața. Nu-l pot lăsa să moară, s-a gândit ea. 

— Trebuie să-ţi scot geaca, Ethan. Nu pot s-o ocolesc. 

A slăbit presiunea de pe bandaje și i-a desfăcut fermoarul 
gecii. Mai întâi i-a scos celălalt braț, cel cu mâna umflată. Apoi, 
foarte delicat, i-a tras din mânecă braţul mutilat. Era greu, 
pentru că braţul era umflat și degetul atârnat se prindea de 
pielea gecii. Ethan scrâșnea din dinţi și respira des și scurt. 

Whitney și-a scos cureaua, o fâșie subţire de piele, și i-a 
petrecut-o pe la subraţ. A strâns-o cât a putut și s-a uitat în jur. 
Cuţitul lui Kicking Bird era la îndemână, pe punte. L-a luat și a 
făcut o gaură nouă în curea. A strâns cureaua cât mai bine pe 
arteră. Apoi i-a înfășurat din nou mâna într-un prosop, pe care l- 
a fixat cu leucoplast. Ethan fusese la un pas de hiperventilație, 
dar după ce i-a înfășurat mâna, respiraţia i s-a liniștit. 

Whitney a scotocit prin trusa de prim ajutor. 

— E ziua ta norocoasă, i-a spus ea. 

— Nu mă simt norocos. 

— Am găsit o perfuzie. 

A încercat să-și aducă aminte ce trebuie să facă de la cursul 
de asistente medicale pe care-l urmase înainte să renunţe la 
școală. A tăiat cu cuțitul lui Kicking Bird cusătura mânecii 
cămășii. Acum a putut să vadă că braţul era rupt, fără doar și 
poate. Își dădea seama după cât era de umflat, după vânătăi și 
după felul în care ulna - cel mai mic dintre cele două oase ale 
antebraţului - părea să fie îndoită spre interior. Măcar osul nu 
ieșea prin piele. 

Whitney a înfipt acul în vena mare din îndoitura braţului drept 
al lui Ethan. A lăsat cateterul înfipt în piele și a derulat tubul 
perfuziei. L-a conectat la ac, apoi a prins cateterul cu o bucată 
de leucoplast și i-a vârât punga în gulerul cămășii. 

— Ridică-te, l-a îndemnat ea. 

— Glumești? 

L-a apucat pe după gât și l-a ridicat în capul oaselor. Ethan a 
gemut, dar a rămas drept. 

— Lasă braţul jos. Lichidul din pungă o să ţi se scurgă în corp. 

Whitney a  bandajat rapid și celelalte răni, folosind 
pansamentele pentru traumatisme mari. Geaca din piele 
probabil că mai atenuase din gravitatea leziunilor, care și așa 
erau destule. 

Nu știa ce era de făcut cu osul rupt, dar era mulțumită că 
măcar rezolvase toate rănile care sângerau. 

Whitney la sărutat pe obraz. 

— E mai bine acum? 

— Sunt ca nou, a răspuns Ethan schițând un zâmbet. 

Whitney a scos un râs stingher. 

— Îmi place să văd că nu ţi-ai pierdut simţul umorului. 

Ethan arăta de parcă era pe cale să leșine. 


Capitolul 81 


Ethan 
2 ore, 31 de minute rămase 


Ethan simțea că riscă să-și piardă cunoștința și era foarte 
tentant. Ce ușurare ar fi să doarmă! Și ce dacă murea? 

S-a împotrivit doar pentru că nu voia s-o lase pe Whitney să 
treacă printr-o astfel de situaţie. Ea încerca din răsputeri să-l 
ţină în viaţă; nu putea s-o dezamăgească. 

Whitney a găsit mobilul lui Blake, dar la distanţa asta de țărm 
nu era nici urmă de semnal. 

— E vreo staţie radio pe drăcia asta? a întrebat ea. 

S-a uitat în jur și a găsit ceva ce arăta a staţie radio, dar nu 
știa cum s-o folosească. 

— Ți-am zis că va trebui să te prinzi cum să conduci barca 
asta, i-a zis Ethan de pe punte. 

Whitney l-a ajutat să se ridice, în pofida gemetelor lui de 
durere. Susţinându-i cea mai mare parte a greutăţii, au ajuns 
șontăâcăind în cabină. L-a întins pe canapeaua capitonată, a luat 
punga perfuziei și a proptit-o în mânerul de susținere de 
deasupra. 

Cheia era în contact și a răsucit-o. Motoarele au pornit, dar s- 
au oprit repede. 

— Aia-i acceleraţia, i-a atras atenţia Ethan, arătându-i, de 
unde stătea întins, o pârghie de pe consolă. 

Whitney a încercat din nou, de data asta ridicând ușor pârghia 


VP - 246 


în momentul în care au pornit motoarele. Nu s-au mai oprit și 
barca a început să înainteze lent. A ridicat și mai sus pârghia de 
acceleraţie și barca și-a mărit viteza, săltând și împrăștiind apa 
în jur. Whitney a accelerat și mai mult și curând lunecau lin pe 
suprafaţa apei. 

A îndreptat barca spre luminile de pe țărm. Cerul începea să 
se lumineze. În locul întunecimii pline de stele, atmosfera era 
acum de un albastru-închis prin care răzbăteau doar câteva 
lumini. Luna parcursese toată bolta cerească de când o 
văzuseră răsărind deasupra deșertului Black Rock, iar acum 
plutea deasupra munţilor. 

— Whitney? a strigat-o Ethan. 

— Da. 

— Vreau să mă duci înapoi la pușcărie. 

— Nici să nu te gândești. Cum ajungem la țărm, o să chem o 
ambulantă. 

— Sunt în rahat până-n gât, a insistat Ethan. E un tip acolo. 
Asistentul meu de caz. M-a susținut întotdeauna. Poate să mă 
apere de amestecul polițiștilor și al agenţilor federali. Dacă mă 
prezint la timp la închisoare, o să fie o dovadă solidă că sunt 
cooperant. N-am nevoie să adaug și „fuga de justiţie” pe lista de 
acuzaţii care mi se aduc. 

— Totuși, sunt șanse să-ţi salveze degetul, Ethan. 

— Nu mă interesează. 

— Ești nebun. 

— Știu. Dacă nu eram, acum am fi fost morți. 

Ce-i spusese ei era doar parțial adevărat. De fapt, voia să se 
întoarcă în închisoare pentru că acolo era casa lui acum. Acolo 
se simțea în siguranţă. leșise în lumea largă și uite ce se 
întâmplase. Ştia că, în mod logic, nu avea să rămână în 
închisoare imediat. Cum o să-l vadă, o să-l ducă la spital. Dar 
ideea de închisoare era bine-venită. Să fie încarcerat, fie în 
celulă, fie într-un salon de spital. Cu gardieni care să-l apere. De 
lume, dar și de el însuși. Va fi din nou în siguranţă. 

Poate că nu va mai ieși niciodată, dar nu-i păsa. 

— O să le spun că te-am luat ostatică, a continuat el. 

— Nu. 

— Nu cred că există altă posibilitate. 

— Încetează, Ethan. 

În spatele lor, elicele lăsau dâre albe de spumă. Cu fiecare 

secundă, nuanţa de albastru a cerului se deschidea tot mai 
mult. 

— Ai fost ostatica mea, a insistat Ethan. Trebuie să ne punem 
de acord poveștile. 

Whitney n-a spus nimic. 

Ethan a închis ochii. 

Stătea deasupra abisului. S-a gândit să se arunce în el. De ce 
nu? Abby era acolo jos, îl aștepta. 

— Nu încă, a murmurat el. 

A deschis ochii. Cerul părea mult mai luminos decât cu o 
secundă în urmă. 


Capitolul 82 


Ethan 
1 oră, 56 de minute rămase 


Whitney a găsit destul de ușor debarcaderul și, în loc să caute 
pontonul lui Shark sau un loc liber la orice chei, a îndreptat 
iahtul spre rampa de încărcare și a turat motorul. Barca a ajuns 
pe uscat cu un scrâșnet groaznic, scos de frecarea fibrei de 
sticlă de pavaj. Elicele au zăngănit oribil când s-au înfipt în 
beton. Ethan era cât pe ce să se rostogolească de pe banchetă, 
dar a reușit să se ţină cu o mână. Din motorul calat ieșeau nori 
negri de fum. Acum, că nu mai plutea, barca s-a înclinat pe o 
parte. 

Cadavrele erau ţepene. Stropii și băltoacele de sânge 
împrăștiate pe punte îngheţțaseră. Jeleul de căpşuni scurs din 
caverna de pe fața lui Kicking Bird îngheţase și îi lipise capul de 
punte. Din gura lui Blake atârnau turturi de sânge. Whitney l-a 
căutat prin buzunare și a găsit mobilul lui Ethan și cheile 
camionetei. Ethan era impresionat de tăria ei în împrejurările 
date și mândru de cât de stăpână pe ea era. 

— la-le și pe-alea, i-a cerut Ethan arătând spre plicul cu 
fotografii înțepenit într-o băltoacă de sânge înghețat. 

Whitney a desprins plicul și apoi a coborât o scară atașată de 

marginea cea mai apropiată de pământ. S-a dat jos prima și l-a 
ajutat și pe el să coboare, apoi i-a susţinut greutatea în timp ce 
mergeau pe rampă spre parcare. Tinea într-o mână trusa de 
prim ajutor. 

A deschis portiera din dreapta a camionetei. El a căzut într-o 
parte pe banchetă, dar după ce a ajuns acolo, a reușit să se 
ridice în poziţie verticală. Whitney a luat punga de perfuzie și a 
agăţat-o de o curea de susţinere prinsă de tavan în apropierea 
ușii. 

S-a dus repede în cealaltă parte și a pornit motorul. Telefonul 
ei mobil era acolo unde-l lăsase, pe scaun. Ethan i-a citit 
gândurile și a rugat-o din nou să nu sune la ambulantă. Ea a dat 
aeroterma la maximum și a căutat în jur punga ei cu 
medicamente. Era pe podea, lângă picioarele lui Ethan. A pus 
două pastile de Oxicodonă în palma umflată a lui Ethan, s-a 
oprit o secundă, apoi a pus-o și pe a treia. El le-a aruncat în 
gură, dar s-a chinuit să le înghită. 

— Mamă, ce n-aș da pentru un pahar cu apă, a zis el după ce 
pastilele i-au alunecat pe gât. 

— Ne putem opri la un drive-thru, a glumit Whitney. 

El a chicotit în timp ce ea apăsa pe acceleraţie și mașina a 
luat-o din loc. 


Capitolul 83 


Ethan 
1 oră, 12 minute rămase 


O vreme, Ethan a simţit furnicături în braţul stâng, dar acum 
nu mai simţea nimic. 

— Trebuie să desfac garoul ăsta. Nu vreau să-mi pierd braţul 
cu totul. 

N-a reușit să desprindă cureaua, iar Whitney a întins mâna să- 
| ajute. Un val de căldură i-a inundat braţul și Ethan spera ca 
sângele să se fi coagulat suficient ca să nu ţâșnească un șuvoi 
proaspăt. 

S-a rezemat de geam. În cabină stăruia mirosul ţigărilor lui 
Blake. Camioneta gonea pe autostrada ce ocolea marginea 
lacului și Ethan a privit în larg. Apa avea o nuanţă închisă de 
cobalt, licărind sub razele soarelui de dimineață. Netedă, ca 
sticla albastră. Shark era undeva în adânc, plutind la 50,100 sau 
150 de metri dedesubt. 

Autostrada s-a îndepărtat de lac, iar acum o pădure de pini îl 
împiedica să vadă apa. Vederea lui părea să se focalizeze 
incredibil de bine, ca și cum putea să vadă detaliile tuturor 
lucrurilor la care se uita: copacii, apa scânteietoare de dincolo 
de ei, un șoim ce plutea nemișcat în bătaia vântului. 

Lui Ethan nu-i venea să creadă cum se petrecuseră lucrurile. 
Totul se întâmplase atât de repede, încât abia dacă-și mai 
amintea ordinea evenimentelor. Și totul fusese degeaba. li 
ucisese pe cei pentru protecţia cărora ajunsese la închisoare și 
nu aflase ce se întâmplase cu Abby. 

Și-a lăsat corpul să cadă într-o parte, pe banchetă. Cu capul 
cuibărit în braţul stâng, a început să plângă așa cum nu fusese 
în stare la înmormântarea lui Abby. 

— lartă-mă, Abby, a suspinat el. lartă-mă. 

Whitney i-a pus mâna pe umăr și a început să-i mângâie 
brațul cu blândețe. 

— Șșș, i-a șoptit ea, așa cum îi șoptești unui copilaș care 
plânge înainte de culcare. Șșș. 

După o vreme, Whitney a început să vorbească: 

— Nu trebuie să mergem la închisoare. Ai putea să fugi. Aș 
putea să vin cu tine. Chiar dacă nu l-am găsit pe ucigașul lui 
Abby, din toată povestea asta ar putea să iasă ceva bun. Tu și 
cu mine - Abby n-ar avea nimic împotrivă. 

Ethan s-a ridicat în scaun. 

— Am nevoie de asistenţă medicală, a spus el cu voce joasă și 
serioasă. M-ai salvat, Whitney, dar o să am nevoie de îngrijire 
serioasă. 

Whitney plângea în timp ce conducea mașina. 

— Și să fii mereu pe fugă - asta nu e viaţă, a adăugat Ethan. 
Tu meriţi ceva mai bun. 

— Aș face-o pentru tine. 

— Dar eu nu ţi-aș face tie așa ceva. 

Capitolul 84 


Ethan 
32 de minute rămase 


Când au ieșit de pe autostrada șerpuitoare și au coborât în 
Garson City, Ethan a tras în jos parasolarul și s-a privit în 
oglindă. A încercat să șteargă sângele, dar era închegat. 

S-a căutat prin buzunare cu mâna umflată, întâi în cel drept și 
apoi în stângul. A lăsat cărțile de vizită și plicul cu fotografii pe 
banchetă. Registrul lui Shark stătea pe podea, iar Ethan s-a 
aplecat să-l ia de jos. L-a aruncat peste teancul de hârtii - tot ce 
adunase în timpul investigaţiei sale. Nimic din toate astea nu 
mai valora nimic. 

Se apropiau de închisoare. Puţine mașini circulau în dimineața 
friguroasă de duminică. Restaurantele fast-food și sălile de 
jocuri se înșirau de-a lungul șoselei, dar parcările erau aproape 
goale. 

Ethan și-a luat telefonul de pe scaun și a văzut că avea cinci 
apeluri ratate, toate de la Hughes. S-a gândit să-l sune și să-i 
spună să se ducă la debarcader, acolo unde-și ținea Shark 
barca. 

la mai dă-l dracului, și-a zis Ethan. 

In schimb, a sunat-o pe mama lui. Dar n-a răspuns. 

— Mamă, a spus el în mesageria vocală. 

Respirația i se făcuse grea și vocea în tremura. 

— Am încercat. Am încercat, dar n-am reușit. Îmi pare rău. 

Vocea i s-a frânt și a tras adânc aer în piept. 

— Mi-ar plăcea foarte mult dacă ai veni să mă vizitezi. Dacă te 
lasă sufletul să faci asta. 

Nu mai avea nimic de zis, așa că a închis. A pus telefonul pe 
banchetă și s-a lăsat moale pe spate, clipind ca să alunge 
lacrimile. 

Inchisoarea era în faţă, cu zidurile ei din piatră înconjurate de 
gardul înalt din plasă de sârmă, cu colaci de sârmă în partea de 
sus. 

Acasă. 

Capitolul 85 


Ethan 
7 minute rămase 


Punga de perfuzie se golise și Ethan a aruncat-o pe podea. A 
prins furtunul între dinţi și a scos acul. Pe braț i s-a scurs un 
firicel de sânge. 

Whitney a îndreptat camioneta spre intrarea pentru vehicule 
din parcarea cu pietriș a închisorii. 

— Ethan, a început ea, mă tot frământă o întrebare. 

— Care? 

— Banii lui Shark. Până la urmă ce-a; făcut cu ei? 

— l-am pus în sicriul lui Abby, a răspuns Ethan chicotind. 

— Ce?? 

— Am vrut să-i pun într-un loc în care Shark să nu poată 
ajunge. 

Whitney a rămas cu gura căscată. Chiar și după toate cele 
întâmplate, încă mai putea să se minuneze. Probabil că era un 
lucru bun. 

— ŢI i-aș fi dat ţie, a continuat Ethan, dar mi-am zis că ar fi 
prea periculos dacă ar fi aflat Shark. 

— Și-o să le spui polițiștilor unde i-ai ascuns? 

— Nu. Nu vreau să-i strice mormântul ca să-i ia de acolo. O să 
le spun c-am aruncat geanta în râu. Ceea ce, la drept vorbind, 
nici nu e o minciună. Poate c-or să găsească servieta și o să 
creadă că banii au căzut din ea. 

Whitney a oprit camioneta. A lăsat motorul pornit și s-au uitat 
amândoi la ceea ce se afla în faţa lor. 

O poartă înaltă de șase metri, deja deschisă. Daryl se afla în 
spatele gardului, așa cum era de așteptat. Erau trei gardieni jos 
și un altul cu o pușcă în foișorul de lângă poartă - la fel, conform 
așteptărilor. Neașteptată era prezenţa lui Calvin Taylor, însoțit 
de două mașini ale poliției și patru polițiști în uniformă. 

Taylor vorbea cu Daryl, probabil stabilind cum să procedeze. 
Să-l ducă în închisoare și apoi să-l interogheze? Sau să-l 
aresteze pe loc? 

Niciunul dintre ei nu se aștepta ca el să apară cu un deget 
lipsă și o droaie de răni de cuţit - aproape că se amuza când se 
gândea la cât vor avea de muncit ca să pună ordine în toată 
hârţogăria pe care urma să le-o predea. 

— Ce-o să se-ntâmple acum? a întrebat Whitney. 

— Nu știu, dar probabil că o să fiu aici - a arătat cu mâna spre 
închisoare - sau într-un alt loc asemănător pentru tot restul 
vieţii. 

— Nu vreau să te duci, a spus pe un ton liniștit Whitney. 

A scos mașina din viteză și s-a repezit spre el - strângând de- 
a valma între ei registrul, plicul și cărțile de vizită - și l-a 
îmbrățișat pe după gât. 

— Du-te și trăiește-ţi viaţa cât de bine poţi, Whitney. Fă-o 
pentru mine și pentru Abby. 

Whitney a început să plângă lipită de gâtul lui. 

— Nu avem prea mult timp, i-a atras el atenţia. Uite, ia astea. 

Ea s-a desprins și s-a îndepărtat câţiva centimetri. Ethan i-a 
dat plicul cu fotografii. La exterior, se vedeau picături de sânge 
uscat, iar cerneala cu care fusese scris ABBY era mânjită puţin 
de la umezeala din barcă. 

— Oricât mi-aș dori să-l văd pe nemernicul ăla de Hughes 
concediat, nu vreau să vadă nimeni pozele alea. 

Whitney și-a șters ochii. 

Prin parbriz, îi vedeau pe Daryl și Taylor trecând prin poarta 
deschisă și apropiindu-se de camionetă. Ceasul de pe bord arăta 
8:57. 

— Și ăsta, a adăugat Ethan, întinzând mâna după registru. 

L-a apucat cu mâna umflată, dar avea degetele amorțite și s-a 
chinuit încercând să i-l dea. Registrul a căzut pe podeaua 
mașinii, iar chitanţele de keno s-au împrăștiat pe covoraș. 

— Dar-ar dracii! a bombănit el. 

— Las că le iau eu, l-a liniștit Whitney, aplecându-se într-o 
parte. 

Dar Ethan privea fix la grămada de hârtii dreptunghiulare. 
Printre chitanțe, erau și câteva plicuri - pe care le controlaseră 
mai devreme și constataseră că nu conţineau decât tot chitante. 
Cu toate acestea, unul dintre plicuri i-a atras atenţia acum. Pe el 
scria SHARK cu litere mari de tipar. Înainte, nu dăduse atenţie 
scrisului. A deschis plicul. Ora imprimată pe chitanţa din interior 
arăta că fusese cumpărat devreme, în dimineaţa de după 

dispariţia lui Abby, la Carson Nugget, care se afla mult în sudul 
orașului Carson City - departe de lacul Tahoe sau de deșertul 
Black Rock. 

Numerele care fuseseră jucate în ziua aceea erau pur și 
simplu 1 și 2, despre care Ethan știa că nu reprezentau 
coordonate nicăieri în Nevada. Era probabil un loc undeva în 
mijlocul oceanului. Ca să participi la jocul de keno, trebuia să 
alegi minimum două numere, dar se părea că persoana care 
cumpărase acel cartonaș procedase astfel doar pentru ca Shark 
să poată avea o chitanţă. Ar fi cumpărat 0 și O dacă ar fi fost 
disponibilă varianta. Nu, astea nu erau coordonate. Dacă cineva 
fusese ucis, nu fusese îngropat nici în deșert, nici aruncat în lac. 

Pur și simplu, dispăruse de pe faţa pământului. 

Whitney a terminat de adunat celelalte chitanţe și a întins 
mâna să ia hârtiile pe care le ţinea Ethan, dar el nu le-a dat 
drumul. Se uita fix la plicul cu SHARK. Recunoscuse scrisul. 

Cineva a bătut în geamul mașinii - Taylor, Daryl sau unul 
dintre oamenii lor -, dar Ethan n-a ridicat privirea. 

— Ethan, ești bine? a întrebat Whitney. 

— Știu ce s-a-ntâmplat cu Abby, a răspuns el, ridicând capul 
ca s-o privească în ochi. Știu unde este! 


Capitolul 86 


Abby 
Cu 3 săptămâni în urmă 


Abby s-a trezit cu gura uscată ca deșertul. Capul îi bubuia. Nu 
era sigură unde se afla. Avea impresia că făcuse o prostie - 
băuse prea mult sau, mai rău, se dusese acasă cu un client. 

S-a uitat în jur și și-a dat seama repede că nu despre asta era 
vorba. Se afla într-o încăpere goală, cu ziduri de bolţari presărați 
cu găuri minuscule de burghiu. Îi amintea de izolaţia fonică din 
camera în care făcea repetiţii cu trupa din liceu. Spaţiul era 
luminat puternic de un singur bec din tavan, iar aerul era cald 
de la un radiator electric băgat în singura priză a camerei. Abby 

a văzut toate astea din locul în care stătea întinsă, pe o saltea 
dublă așezată pe podea. 

Camera avea o singură ușă, o chestie metalică mare, fără 
clanţă pe dinăuntru. În faţa ușii se afla o tavă din plastic cu 
mâncare pe ea, asemănătoare cu cele aduse de room-service. 
Un capac din cositor acoperea mâncarea și alături se vedea un 
pahar din plastic cu lichid în el. S-a târât până acolo și a luat 
paharul în care era apă. Avea gura insuportabil de uscată și nu 
voia decât să bea ceva. Apoi și-a dat seama ce dracu se 
întâmpla. 

Și-a clătit gura. Avea un gust ciudat și nu era sigură dacă din 
cauza apei sau a papilelor ei gustative. 

O amintire din noaptea trecută i-a năvălit în minte și a făcut-o 
să scuipe apa. 

Venise Brian la ea. Se certaseră, iar el plecase. Era târziu și 
voia să meargă la culcare. Whitney urma să vină dimineața 
devreme, ca să meargă împreună la Mammoth să facă 
snowboarding. Se gândise să-i dea un mesaj ca să anuleze, dar 
a decis că, până la urmă, o zi în natură i-ar fi prins bine. Poate 
că sosise timpul să-i spună în sfârșit adevăratul motiv pentru 
care voise să lucreze la club. 

S-a dus la fereastră să tragă storurile și l-a văzut pe Robert în 
balconul lui, făcându-i cu mâna. 

— Hei, a strigat el când a văzut-o pe balcon. Am băgat de 
seamă că încă ești trează. 

— Mă pregăteam să mă culc. 

— Pot să vin până la tine? 

— Sunt obosită. 

— Sora mea a murit. Nu vreau să fiu singur. 

Abby ar fi vrut să-l refuze - nu prea avea multe de-a face cu 
el, în afara faptului că din când în când mai cumpăra 
medicamente de la el -, dar n-a avut inimă s-o facă. Nu-și putea 
imagina cum e să-ți pierzi un frate sau o soră. Fusese distrusă 
când Ethan fusese condamnat. Dar dacă ar fi murit? 

Și-apoi, nu era sigură c-o să poată dormi cu toate gândurile 
care o frământau: ce să facă în privinţa lui Lee, ce-avea să se 
întâmple cu Brian, ce putea să facă pentru Ethan - dacă putea 
face ceva. 

La naiba, s-a gândit. Poate că reușesc să stau trează până 
vine Whitney. O să dorm pe drum, cât conduce ea. 

Robert nu s-a grăbit deloc să vină și, cu fiecare secundă de 
așteptare, a regretat că acceptase. Dar el a apărut cu două 
pahare cu cafea, ceea ce explica întârzierea. 

S-au așezat în living și Abby l-a întrebat ce se întâmplase. 

— Un accident de mașină, a răspuns el, fără să pară însă trist. 

Părea nervos. Aproape vioi. Agitat. 

Imediat s-a simţit inundată de valuri de somnolentă. O clipă, 
s-a gândit că era doar epuizarea de după o zi lungă. Dar apoi și- 
a dat seama că ceva era în neregulă. 

— Tu nu cumva m-ai drogat, fir-ai tu să fii? 

Robert a început să râdă. 

— E oleacă mai puternic decât Rohypnol. 

Abby ar fi vrut să se scoale și să-i spună să plece dracului de- 
acolo. Dar n-a mai putut să se ridice de pe canapea. Era ultimul 
lucru de care-și aducea aminte. 

Acum s-a ridicat și a început să bubuie în ușa metalică. 

— Hei, nenorocitule! Deschide ușa asta, fir-ai al dracului să fii! 

A simţit o înțepătură dureroasă într-un braţ și a observat că la 
îndoitura cotului avea lipită o bucăţică de leucoplast. 

— Ce-o mai fi și asta? 

A tras plasturele și a văzut un mic punct roșu, o gaură de ac, 
ca și cum i se injectase heroină sau i se luase sânge. S-a uitat la 
celălalt braţ și a găsit încă un plasture și un semn de ac. Un fior 
rece i-a coborât pe șiră. A observat pentru prima oară - era încă 
ameţită, în ciuda adrenalinei care-i năvălise în vene - că pe 
haine avea pete maro. 

Sânge. 

S-a examinat să vadă dacă nu erau și alte răni, dar n-a găsit 
nimic în afară de urmele de ace din braţe. 

A lovit ușa cu palma. A ţipat iar și iar. În sfârșit, a auzit o ușă 
deschizându-se undeva sus - deci se afla într-un subsol - și pași 
pe podeaua de beton. 

— Abby, s-a auzit Robert de dincolo de ușă. Cum te simţi? 

— Cum mama dracului crezi că mă simt? Dă-mi drumul de- 
aici, că nu știu ce-ţi fac. 

— De ce nu te potolești? Ţi-am pregătit ceva de mâncare. 

_ Ea a ridicat capacul metalic de pe tava din apropierea ușii. 
lnăuntru era piept de pui, cu sparanghel și piure de cartofi dulci. 

— Ce, îmi dai astea ca să leșin și să mă poţi viola? 
Du-te-n mă-ta! 

l-a trecut prin minte gândul oribil că poate o violase deja. S-a 
pipăit pe corp. Sânii. Între picioare. Era îmbrăcată în pantalonii 
și bluza de trening pe care le avusese noaptea trecută. Erau 
pătate cu sânge uscat, dar nu păreau să fi fost scoase de pe ea. 
Avea sutienul prins la spate, chiloţii nu stăteau strâmb. Nu avea 
dureri pe nicăieri. În afară de braţe și cap. 

— Va trebui să mănânci, Abby. A 

— Dacă-ncerci să mă atingi, o să-ţi scot ochii cu unghiile. li 
rup boașele cu mâinile goale. Să nu crezi că n-am s-o fac. 

— Nu pot sta de vorbă cu tine dacă te porţi așa, a spus 
Robert și a plecat. 

Abby a ţipat la el să se întoarcă, dar pașii lui s-au auzit urcând 
treptele și apoi ușa s-a închis. 

S-a întors cu spatele la ușă și a inspectat camera. A simţit un 
imbold puternic să plângă, să se lase pe podea, să se 
ghemuiască și să plângă. 

Dar nu putea să se lase doborâtă. 

Trebuie să găsesc o soluție. 

S-a rezemat cu spatele de perete și și-a pus mâinile în păr. S- 
a ridicat și a început să umble prin celulă. In afară de saltea și 
tava cu mâncare, mai era doar o toaletă din porțelan. Nu exista 
chiuvetă și i-a trecut prin cap ideea ciudată că probabil celula lui 
Ethan era mai drăguță decât asta. Ceea ce a făcut-o să 
înțeleagă situaţia groaznică în care se afla și a simţit cum i se 
strecoară în vene un val de teroare. 

A luat capacul metalic și a început să lovească ușa cu el - un 
clănţănit metalic asurzitor. Robert a coborât scara. 

— Uite cum facem, a spus Abby. Imi aduci mâncare în cutii de 
conserve. Alimente ambalate care n-au fost desfăcute. Și apă 
îmbuteliată - cu sigiliul intact. Nu mănânc nimic în care să-ți poți 
dizolva tu drogurile. Ai priceput? 

— Nu tu faci regulile, Abby. 

— Să mori tu că nu le fac. Fă bine și deschide trapa și ia-ţi 
mâncarea de-aici. 

Robert n-a luat-o. 

Timp de cel puţin 24 de ore, i-a lăsat mâncare în celulă, iar 
Abby și-a impus să nu ia nici măcar o mușcătură, nici măcar o 
înghiţitură de apă. A ridicat capacul rezervorului de toaletă și a 
luat cu palmele apă dinăuntru, leorpăind-o. 

Avea crampe la stomac și tremura toată de slăbiciune. 

În sfârșit, Robert a venit și i-a spus să se ducă într-un colt 
îndepărtat de ușă. 

— Du-te dracului, i-a răspuns ea. 

— Ți-am adus niște mâncare. Ambalată. Ai pierdut o grămadă 
de sânge, Abby. Trebuie să mănânci. 

Abby s-a conformat și s-a dus să stea în cealaltă parte a 
celulei. El a deschis trapa și atunci i-a văzut chipul pe jumătate, 
uitându-se la ea. Expresia lui părea normală, ca și cum ar fi 
hrănit un animal de companie. A scos tava veche din cameră și 
a băgat alta nouă. Pe aceasta se afla o conservă de supă, cu 
cheiţă de desfacere a capacului, alături de două pachete cu 
budincă. Și o sticlă de Gatorade. 

După ce Robert a închis trapa, a examinat cu atenţie maximă 
fiecare obiect, încercând să găsească locuri în care pachetul să 
fi fost subtil desfăcut sau găuri de ac prin care să se fi fost 
injectat ceva în interior. Abia după ce s-a declarat mulțumită, a 
desfăcut dopul sticlei de Gatorade. A băut jumatate din sticlă și 
și-a impus să se oprească. A desfăcut apoi conserva de supă și a 
turnat direct în gură o parte din conţinut. Individul nu-i dăduse 
niciun tacâm. 

A mâncat tot, dar și-a impus să mai lase două guri din 
băutură. Îi era tot foame și n-avea de unde să știe când avea să- 
i mai aducă ceva. 

Trebuie să supraviețuiesc. Trebuie să rămân în viață până mă 
salvează cineva. 

lubitul ei lucra la FBI. Avea s-o caute. Dar în timp ce se 
gândea la asta, a înțeles un lucru groaznic. Brian o să creadă că 
Shark o ucisese. O avertizase în repetate rânduri despre cât era 
de periculos să-l tragă în piept. Fără îndoială că stătea acum și 
se gândea că temerile i se adeveriseră. 

Era sigură că Brian se apucase să investigheze niște indicii 
greșite. 

S-a gândit la Ethan. 

Și-a amintit când fusese cât pe ce să se înece în adolescenţă. 
Ajunsese sub apă, incapabilă să respire, albastrul întunecat din 
jur devenind tot mai întunecat cu fiecare secundă. Se rugase în 
mintea ei - Ethan, ajută-mă! — și, ca prin telepatie, el a sărit în 
apă ca s-o salveze. 

Ethan, şi-a zis ea din nou, așa cum făcuse cu nouă ani în 
urmă, când se îneca. Ajută-mă! 

Dar Ethan era la închisoare. 
Abia gândul ăsta a făcut-o pe Abby să cedeze și să 
izbucnească în plâns. 

Ethan 
1 minut rămas 


Ethan a coborât din mașină. Daryl și Taylor erau flancaţi de 
cei patru polițiști și de doi gardieni. Ethan și-a ridicat mâinile, nu 
în poziţie de predare, ci într-un gest care le spunea să păstreze 
distanța. 

— Trebuie să vorbesc cu Taylor, a spus el. 

— Am venit aici ca să te arestez, Ethan. O să avem timp 
berechet să vorbim după... 

A lăsat fraza neterminată când a văzut că Ethan era plin de 
sânge. 

— Dumnezeule mare! a exclamat Daryl, rămas cu gura 
căscată. 

Și-a dus involuntar mâna la gură. 

— Ce s-a-ntâmplat? 

— Am nevoie de un minut, Daryl, a insistat Ethan, ridicând 
indexul mâinii umflate. Taylor, te rog. 

Daryl a început să strige spre poartă. 

— Sunaţi la 911. Și chemaţi pe cine-o fi la infirmerie să vină 
aici imediat. 

Unul dintre gardieni a plecat ca să fie sigur că mesajul ajunge 
la destinaţie, dar toţi ceilalți au rămas pe loc, neștiind sigur ce 
ar trebui să facă. Whitney a sărit din mașină și a venit să se 
alăture grupului. 

Ethan a ignorat toate acestea și s-a concentrat pe faţa lui 
Taylor. Omul părea furios. Nu așa plănuise să-și petreacă 
dimineața de duminică și fără îndoială că regreta că nu-l 
reținuse de ieri. Arăta ca și cum nu dormise deloc toată 
noaptea. 

— Uită-te la astea, l-a îndemnat Ethan, ţinând într-o mână 
plicul cu pozele lui Abby și plicul în care era chitanţa de keno. Ai 
spune că scrisul de mână e același? 

Taylor s-a uitat la ambele. Cuvintele ABBY și SHARK erau 
scrise cu litere mari, iar lui Ethan i se părea că fuseseră scrise 
de aceeași mână. ABBY era ușor mânjit, iar pe plic erau pete de 
sânge, dar cuvântul se putea citi cu ușurință. 

— Nu sunt grafolog. 

— Ei, haide! 

— Dar, a adăugat Taylor, din câte-mi pot da seama, arată la 
fel. De unde le ai? 

Ethan a explicat că SHARK provenea din registrul lui Shark, în 
care erau trecute codificat locurile unde se găseau persoanele 
pe care le ucisese. Plicul cel mare era de la vecinul lui Abby, 
care o fotografiase clandestin. 

— Și uite, a adăugat Ethan, prinzând plicul mare la subsuoară 
ca să-l poată deschide pe cel mic și să-i arate lui Taylor chitanţa 
de keno. Data. Corespunde exact cu dispariţia lui Abby. 

— Nu mă prind. 

— Dar-ar dracii, a izbucnit Ethan cuprins de frustrare. 

Nu știa cum să explice clar și succint ce gândea, cum să-l 
pună la curent pe Taylor în doar un minut sau două cu tot ce 
aflase în ultimele 48 de ore. 

— Când Shark se descotorosește de cadavre, a început el, 
ține evidenţa lor într-un registru. Folosește un cod care pare să 
arate că e doar o înregistrare a numerelor de keno pe care le-a 
jucat. În felul ăsta, dacă tu sau agenţii FBI puneţi mâna pe 
registru, n-o să știți ce aveţi. 

— Și Abby e trecută acolo? 

— Nu chiar. 

Whitney a sărit să-l ajute ţinând registrul deschis și arătând 
spre înregistrarea respectivă. 

— Whitney și cu mine am crezut că n-au reușit să ascundă 
cadavrul ei în noaptea aceea și că au făcut-o în ziua următoare. 
Dar uite... 

Whitney le-a arătat chitanţa de keno cu numerele 1 și 2. 

— În mod normal, Shark îi punea pe oamenii lui - 
Kicking Bird, Blake sau cine-o fi fost - să scape de cadavre și să 
le scrie în registru. Însă, nu știu de ce, de data asta a folosit pe 
altcineva. Shark n-a înregistrat niciun fel de coordonate în 

registru, pentru că 1 și 2 de pe chitanţă nu au nicio semnificație. 
Nu cred că Shark știa unde-a fost dusă Abby. 

Pe faţa lui Taylor se citea scepticismul. 

— O mulţime de supoziţii pornite de la două cuvinte scrise cu 
litere mari, a spus Taylor. 

— Mai e ceva. 

A ridicat plicul pe care scria SHARK și nimic altceva în afară 
de o adresă a expeditorului tipărită. Nu era scris niciun nume, 
doar o adresă pe două rânduri a unui oraș din Alpine County, 
California, cam la 80-100 de kilometri de locul în care se aflau. 

Ethan s-a dus la mașină și a adus de-acolo celălalt plic - cel 
pe care-l luase de la locuinţa lui Robert Winther ca să pună 
toate cartoanele și documentele în el - pe care l-a ţinut lângă 
celălalt, ca să le vadă Taylor. 

Pe ambele plicuri era imprimată aceeași adresă. 

— Asta e din registrul cu omoruri al lui Shark și conţine 
chitanţa despre care vorbesc, a explicat Ethan. Celălalt e din 
locuinţa lui Robert, care stă peste drum de Abby. 

Taylor s-a uitat pe rând la ambele plicuri, gândindu-se. 

— E vecinul ei, a strigat Ethan, și are o cabană în Alpine 
County! 

— lisuse! a exclamat Taylor, expresia de mânie de pe față 
risipindu-i-se. 

— Ascultă-mă, el e! Toate celelalte chitanţe sunt de la 
cazinouri din Reno. Sau Tahoe. Dar asta a fost cumpărată din 
Carson Nugget. 

Ethan a arătat în direcţia în care s-ar fi aflat cazinoul, probabil 
la doar trei-patru kilometri de-acolo. 

— E în drumul lui spre cabană. Când a dat chitanţa, a băgat-o 
într-unul din plicurile lui de-acasă și a scris SHARK pe el. Probabil 
că l-a lăsat la bar când Shark era plecat, gândindu-se că Shark o 
să arunce plicul și-o să păstreze doar chitanţa. 

— Dar Robert Winther a venit la noi cu o fotografie, și-a adus 
aminte Taylor. De ce ar fi făcut asta dacă nu încerca să ne 
ajute? 

— Ţi-a arătat poza lui Hughes, nu-i așa? 

— Mda. 

— Și tu ce-ai făcut? 

— l-am dat-o lui Hughes. 

— Și el ce-a făcut? 

— A îngropat-o, cred, a răspuns Taylor, vorbind pe ton scăzut. 
Și-ar pierde jobul dacă ar ieși la iveală că s-a culcat cu un 
informator. 

— Întocmai. Robert a dat de înţeles că nu știa cine e Hughes, 
dar era o minciună. Dumnezeu știe de cât timp îi spiona. 
Probabil că i-a văzut pistolul sau legitimaţia. Robert știa că 
fotografia îl va feri de priviri indiscrete. Sau, dacă Hughes n-o 
îngropa și intra în bucluc, ar fi deviat întreaga investigaţie. In 
ambele situaţii, e o diversiune. De îndată ce ţi-a adus poza, 
nimeni nu i-a mai aruncat nici măcar o privire. Nu te-ai gândit 
nicio clipă la el ca la un suspect serios. 

Ethan a tras aer în piept, apoi a adăugat cu regret: 

— Și nici eu. 

Abby 
Cu 2 săptămâni în urmă 


Robert i-a adus lui Abby mâncare aproape în fiecare zi, dar 
doar câte o conservă și o sticlă de apă. În două rânduri, a adus 
sticle care fuseseră deja deschise, iar ea și-a impus să nu le bea. 
De asemenea, a inclus și mâncare neambalată. Într-o zi, un măr. 
Altă dată, o brioșă. Un burrito rău mirositor de la Taco Bell. Abby 
și-a interzis să mănânce ceva suspect. 

O durea tot timpul stomacul. Capul îi zvăâcnea. Urechile 
începuseră să-i ţiuie. 

Și-a amintit de momentul când era cât pe ce să se înece. A 
fost oribil, dar cel puţin s-ar fi întâmplat repede. Câteva secunde 
de panică. Dar acum era chinuitor de lent. 

— Hei, Abby, i-a strigat Robert din hol, în timp ce îngenunchea 
să deblocheze panoul de la baza ușii. Ti-am adus cina. 

Detesta vizitele lui Robert. De multe ori era plecat zile în șir, 
iar în acele perioade, avea un sentiment copleșitor de ușurare. 
Când era aici și îi putea auzi pașii deasupra capului sau când 
cobora în subsol să stea de vorbă cu ea, i se strângea stomacul 

de frică. Era atât de slăbită, încât știa că n-ar fi putut să i se 
împotrivească dacă ar fi deschis ușa. Făcea mereu pe dura, ca 
să-l ţină la distanţă, dar când era acasă, îi era frică în orice 
moment că o să-i dea pe față cacealmaua. 

Il considerase întotdeauna un ciudat inofensiv, dar acum 
înţelegea că, de fapt, nu-l văzuse cu adevărat niciodată. În 
trecut, când ochii lui - ca niște mărgeluţe negre îngropate în 
aluatul pufos al feţei - zăboviseră asupra ei, crezuse doar că era 
un burlac pofticios, inadaptat social, așa cum erau mulţi dintre 
clienţii clubului. Dar acum, când privea în urmă și se gândea mai 
bine, își dădea seama că omul ăsta avusese întotdeauna ceva 
mai ameninţțător. Avusese tot timpul ceva în priviri și în felul său 
de a se purta, ceva care sugera că, dacă ar fi putut să se 
elibereze de restricţiile societăţii normale, era greu de prevăzut 
ce ar fi fost dispus să-i facă. 

Işi petrecuse ultimii doi ani în preajma unor bărbați periculoși. 
Acum reieșea că fusese oarbă în faţa celui mai periculos din 
viaţa ei. 

— Ce mama dracului e asta? a întrebat Abby, după ce Robert 
i-a băgat în celulă o tavă nouă: un hamburger cald, cartofi prăjiţi 
și un fursec. 

— Imi pare rău, Abby, a răspuns el pe un ton aproape voios. 
S-a terminat cu alimentele ambalate. Și am închis și apa de la 
toaletă. 

Aroma era o adevărată tortură. Saliva atât de rău, încât a 
trebuit să-și șteargă gura cu mâneca bluzei. 

— De ce faci asta? a întrebat ea răgușită. 

— Of, Abby, a zis el pe un ton jovial. Te doresc de mult timp. 
Doar că n-am știut ce să fac ca să se întâmple. Nu ești prima 
fată care stă cu mine în camera asta. E mai ușor când sunt în 
trecere. Din alea fără adăpost sau așa ceva. Dar am știut că 
oamenii or să te caute. Nu m-am temut că polițiștii or să-și dea 
seama, dar știam că erai specială pentru Shark și o să-și trimită 
oamenii ca să te găsească. Nu mă puteam atinge de tine. Și pe 
urmă, a adăugat el, te-ai apucat să ţi-o tragi cu agentul ăla de la 
FBI. 

După ce Robert și-a dat seama cu cine se culca Abby, a urzit 
un plan. l-a arătat pozele lui Shark - doar ea stând de vorbă cu 
agentul, nu când era cu el în pat. 

— Chiar ar trebui să-mi fii recunoscătoare. Când i-am arătat 

fotografiile, Shark a vrut foarte mult să te ucidă chiar el - a spus 
că are un loc perfect în deșert, cu numele tău scris pe el -, dar l- 
am convins să mă lase să te am. 

Dat fiind că stătea de vorbă cu agenții federali și pentru că 
era sora lui Ethan Lockhart, Robert i-a băgat în cap lui Shark 
ideea că, dacă fata dispărea, o să fie agitaţie mare -, iar Shark 
ar face bine să stea cât mai departe de crimă. l-a spus în ce zi 
plănuia să-i facă de petrecanie, astfel încât el și oamenii lui să-și 
creeze alibiuri solide. 

Robert i-a extras sânge din venă lui Abby și l-a împrăștiat pe 
podea, ca să pară că fusese omorâtă. Voia să-i păcălească și pe 
Shark, și pe polițiști - toată lumea trebuia să creadă că era 
moartă. 

— L-am turnat pe toată podeaua și te-am rostogolit prin el. 
Aveam de gând să-l folosesc și ca să scriu pe pereţi niște prostii 
sataniste, să creez și mai multă confuzie, dar amica ta Whitney 
m-a întrerupt înainte să pot adăuga tușele finale la locul crimei. 

De îndată ce a dus-o pe Abby în mașină, i-a pus o perfuzie - 
de unde și gaura de ac din celălalt braţ - ca să se asigure că nu 
va muri. 

În timp ce Robert vorbea, Abby s-a ghemuit, strângându-și 
picioarele în braţe și legănându-se înainte și înapoi. Nu plângea. 
Zilele acelea trecuseră. 

— Câţi bani i-ai dat? a întrebat Abby, curioasă să afle cât 
valorase viaţa ei. 

— Niciun sfanţ, a răspuns Robert râzând. l-am oferit. Bani, 
droguri, favoruri. Dar a reieșit că nu voia decât un singur lucru. 
A vrut să cumpăr un bilet de keno de la un cazinou oarecare, 
chiar în seara aia, și să-i dau chitanţa. 

Shark i-a spus ce numere să joace și, când Robert a întrebat 
de ce, i-a explicat că n-o să-i spună niciunuia dintre oamenii săi 
despre târgul pe care-l încheiaseră, dar că voia un fel de trofeu 
care să-i aducă aminte de ea. 

— Așa s-a exprimat. Nu înţeleg cum o chitanţă de keno poate 
fi un trofeu, dar nici că-mi pasă. Am primit ce mi-am dorit. Am 
trofeul meu. 

Ethan 
12 minute după 


Daryl îl ascultase pe Ethan vorbind cu Taylor, dar a intervenit 
cu prima ocazie: 

— Ethan, e trecut de ora 9. 

A arătat spre un medic care se apropia în fugă. 

— Avem și un doctor aici. 

— Lasă-mă un minut, fir-ar să fie! 

Daryl s-a tras înapoi. 

— Doar o clipă, i s-a adresat Taylor lui Daryl, păstrându-și 
vocea calmă ca să domolească toată confuzia din jur. 

Niciunul dintre gardienii sau polițiștii pe care-i adusese nu 
părea să știe ce are de făcut. _ 

— O să cercetez chestia asta, l-a asigurat Taylor pe Ethan. |ţi 
promit. 

— Poţi să obţii un mandat de percheziţie pentru cabana asta? 
Cât o să dureze? 

— Aă, sunt niște probleme de jurisdicție. 

— Cât durează, la naiba? 

— Păi, azi e duminică. O să dau mâine niște telefoane. Dacă 
sunt suficiente dovezi  circumstanţiale, poate săptămâna 
viitoare, dacă avem noroc. 

— Dar dacă încă mai e în viaţă? a insistat Ethan. Chiar tu ai 
spus că n-ar fi trebuit să fie declarată moartă în absenta 
cadavrului. 

— A pierdut foarte mult sânge, Ethan. Nu vreau să-ţi faci prea 
mari speranțe. 

Ethan s-a gândit la cât sânge pierduse el. Cel puţin un litru, 
probabil mai mult. Încă mai avea în el dorinţa de a lupta. 

Abby era și ea o luptătoare. 

Ethan și-a imaginat cum polițiștii l-ar aduce pe individ pentru 
interogatoriu, l-ar întreba unde se afla la data crimei și apoi l-ar 
lăsa să plece în timp ce ei încercau să obţină un mandat. lar el 
ar fi distrus toate dovezile rămase. Și dacă Abby era încă în 

viaţă, ar fi ucis-o și s-ar fi descotorosit de cadavru. 

— Și dacă e în viață acum, dar până ajungi la ea, o găsești 
moartă? a întrebat Ethan. 

Taylor a rămas tăcut. Toată lumea se uita lung la el: Whitney, 
Daryl, un doctor, gardienii și polițiștii. 

— Trebuie să mergem chiar acum la cabană, a insistat Ethan, 
ținând plicul sus. Am adresa. Hai să-i dărâmăm ușa și s-o găsim! 

Taylor a clătinat din cap. 

— Nu pot nici măcar să trec graniţa statului fără să dau vreo 
cinci-șase telefoane. 

— Ethan, a intervenit Daryl cu glas scăzut, pe vechiul lui ton 
prietenos. E timpul să vii cu noi, amice. O să avem grijă de 
toate. Ai nevoie de un doctor, prietene. 

Ethan s-a uitat la Whitney. Avea ochii inundaţi de lacrimi. Pe 
faţa ei se citea spaima, groaza și - sub toate astea - o dorință 
ascunsă. Oare exista vreo șansă ca Abby să fie salvată? 

Unii dintre cei prezenți își puseseră deja mâinile pe pistoalele 
din tocuri, gata să le scoată dacă Ethan nu venea de bunăvoie. 

— Ethan, a spus Taylor pe un ton relaxat, încercând probabil 
să-i calmeze pe polițiști și gardieni, în aceeași măsură ca și pe 
sine, trebuie să intri acum. Timpul a expirat. 

Ethan s-a gândit să sară în camionetă și s-o rupă la 
sănătoasa. Dar poliția nu stătea pe gânduri când era vorba de 
pușcăriași evadați. Ar fi putut să încerce să-i deposedeze de 
pistol, dar asta i-ar fi adus moartea și mai repede. Putea s-o 
înșface pe Whitney, să pretindă că e ostatica lui. Poate că n-ar fi 
tras dacă o folosea drept scut. Dar oricât de mult o iubea el pe 
Abby - și oricât de mult și-ar fi dorit s-o salveze - n-o putea pune 
pe Whitney din nou în calea pericolului. N-o putea sacrifica pe 
Whitney ca s-o salveze pe Abby. 

— Te rog, i-a spus Ethan lui Taylor, dar expresia detectivului îi 
spunea că nu exista alternativă. 

Ethan nu mai avea timp. Simplu ca bună ziua. 

Totul se terminase. 

Apoi a zărit cu coada ochiului o mișcare și a ridicat privirea. 
Un sedan familiar tocmai oprea lângă camioneta sa. La volan 
era Brian Hughes. 

— Staţi așa, aproape că a strigat Ethan. 

A ridicat mâna ca să-i ţină pe polițiști la distanţă și l-a privit fix 
pe Taylor. 

— Ai spus că nu poți să treci graniţa fără să dai cinci-șase 
telefoane. 

A arătat spre Hughes, care tocmai se dădea jos din mașină. 

— Dar e/ poate! 

Abby 


Cu trei zile în urmă 


Abby era flămândă. 

După ce nu mâncase nimic multă vreme - i se păruseră zile 
întregi - și supravieţuise doar cu restul de apă rămasă în 
rezervorul toaletei, a simţit o speranță copleșitoare când Robert 
a deschis ușa celulei. Oare o să aducă ceva pe care să-l poată 
mânca de data asta? Dar când el a strecurat tava nouă pe sub 
ușă, lui Abby i-a venit să ţipe când a văzut cotletul de porc, cu 
sos de mere și fasole verde. Și o cană de lapte. 

Robert se ținuse de cuvânt și nu-i mai adusese alimente 
ambalate. 

— Abby, a strigat Robert la ea din hol. Ghici ce! 

A strecurat pe sub ușă un ziar. 

— Eşti moartă! 

Funeralii organizate pentru dansatoarea dispărută. Abby a 
citit titlul cu mâini tremurânde. În articol se spunea că decesul 
fusese declarat in absentia și că înmormântarea era planificată 
în weekend. Reporterul relata ce se întâmplase, dar fără prea 
multe detalii. Era citat un poliţist care declara că erau urmărite 
toate indiciile posibile, ceea ce ei i-a creat impresia că n-aveau 
niciunul. Abby a răsfoit și restul ziarului, căutând orice informaţii 
referitoare la ceea ce se întâmpla afară. A căutat un articol 
despre Lee - îl ucisese oare Shark? —, dar ziarul nu a lămurit-o 
în niciun fel. Pentru restul lumii, viaţa își urma cursul normal. 
Nimeni nu știa că ea era acolo. 

Propria ei duhoare corporală o dezgusta. Toaleta puţea de la 
fecalele și urina adunate de când nu se mai putea trage apa. 

Mai târziu, Robert s-a întors și i-a strecurat în celulă și câteva 
conserve. 

— Vezi cum faci să dureze cât mai mult. O să plec câteva zile 
și nu vreau să te găsesc moartă la întoarcere. 

Îi era atât de foame, încât știa că o să devoreze totul în 
câteva minute, oricât și-ar fi spus că trebuie să raţionalizeze 
mâncarea. 

— Mă duc în oraș. O să iau parte la înmormântarea ta, a 
anunţat-o el. 


Capitolul 91 


Ethan 


23 de minute după 


Brian Hughes s-a năpustit prin mulţimea de polițiști și 
reprezentanţi ai închisorii cu o aroganță care i-a făcut să se dea 
la o parte din calea lui. 

— Am primit de veste că ar fi o adevărată baie de sânge la 
debarcaderul unde își ţine Shark barca, a spus el. Tocmai mă 
duceam la lac, dar am făcut cale întoarsă. Dacă o să-mi explice 
cineva ce mama dracului se-ntâmplă, ăla ești tu. 

L-a măsurat pe Ethan din cap până în picioare, observând 
sângele și bandajele. 

— Cred că am făcut alegerea corectă. Ce dracu s-a-ntâmplat 
acolo, Ethan? 

— O să-ţi spun în drum spre California, i-a răspuns Ethan. 

— Poftim? a pufnit Hughes cu un zâmbet dispreţuitor. . 

— Nu, Ethan, a intervenit Daryl. Nu pleci nicăieri. In acest 
moment, te afli în mod oficial în custodia sistemului penitenciar 
al statului Nevada. 

— Nu încă, a replicat Ethan, arătând spre poarta aflată la mică 
distanţă de ei. 

Încă nu trecuse pragul închisorii. 

— Păi atunci ai întârziat. Ceea ce înseamnă că ești un evadat. 

Gardienii s-au mișcat ca să-l preia în custodie pe Ethan, dar 

polițiștii pe care-i adusese Taylor s-au zbârlit și s-au apropiat ca 
să-l aresteze ei. Hughes a ridicat braţele ca să-i oprească. 

— Staţi pe loc. Vreau să aud chestia asta. 

— Doar tu și tu, a spus Ethan arătând spre Taylor și Hughes. 
Spune-le ălorlalţi nemernici să ne lase un pic de spaţiu. 

Daryl nici n-a vrut să audă. 

— Ești în custodia mea. 

— Bine, a fost de acord Ethan, dar spune-le celorlalţi să se 
dea înapoi. 

Daryl și Taylor le-au cerut însoţitorilor lor să stea mai în spate, 
la vreo cinci metri distanţă. Ethan a rugat-o pe Whitney să 
rămână și ea și s-au strâns laolaltă toți cinci - Ethan, Whitney, 
Taylor, Hughes și Daryl. Apoi Ethan a repetat tot ce-i spusese lui 
Taylor - scrisul de mână similar, adresa. 

— Te agăţi de un fir de păr, a remarcat Daryl. 

— Nu te-a întrebat nimeni nimic, s-a răstit Ethan la el. 

Dar Brian părea intrigat. 

— Să fiu al naibii dacă scrisul de pe plicuri nu pare identic. Nu 
cumva ne minţi? Ai luat toate astea din apartamentul lui 
Winther? 

Whitney a sărit în apărarea lui Ethan, insistând că unul 
provenea din biroul lui Shark, iar celălalt de la Robert de-acasă. 

— Dar Robert Winther îl cunoaște măcar pe Shark? 

— Era client la Dark Secrets, a răspuns Whitney. Cred că-i 
vindea lui Shark medicamente pe reţetă. 

Gardienii și polițiștii care se retrăseseră se apropiau încet în 
jurul lui Ethan. 

— Problema este, a început Hughes uitându-se la Taylor 
pentru confirmare, că nimic din toate astea nu va fi admis ca 
probă la tribunal. Avem un infractor care a furat toate dovezile 
astea și a cărui mărturie n-o să valoreze nici cât negrul de sub 
unghie. 

— Nu mă interesează să mergem la tribunal, s-a răstit Ethan. 
Trebuie să mergem imediat la casa lui din Alpine County. 

— Să mergem? a întrebat Hughes. Poate că eu și Taylor 
putem să mergem împreună să vedem cum stă treaba, dartu o 
să te întorci în spatele gratiilor, prietene. Sau la spital. Nu pot să 
fac nimic în privinţa asta. 

Ethan simţea că nu mai are mult și explodează. 

— Ascultă-mă, Brian, a spus el cu vocea aspră și de 

nerecunoscut. M-ai scos din închisoare. Mi-ai dat drumul din lesă 
și ai spus: „Du-te și fă prăpăd”. Ceea ce am și făcut. Și am făcut 
toate lucrurile murdare pe care tu nu le-ai fi putut face. Nu poți 
să mă bagi la loc în cușcă. Nu acum. 

Nici Hughes, nici Taylor n-au răspuns. Din momentul în care îl 
cunoscuse pe Hughes, Ethan știuse că era inconsecvent în 
respectarea regulilor și spera că un agent dispus să se culce cu 
o informatoare și să tragă sforile ca să elibereze un deţinut nu s- 
ar codi să rescrie și de data asta regulile. 

Ethan nu știa sigur cât să dezvăluie, dar a decis să nu aibă 
rețineri. Hughes mai avea nevoie de stimulente. 

— Shark e mort. N-o să ai parte de marea arestare pentru 
care te-ai străduit atâta. Dacă vrei să ajungi la știri și să primești 
promovarea aia, va trebui să descoperi toate secretele pe care 
le-a ascuns. Mi-am petrecut noaptea trecută săpând un 
mormânt din deșertul Black Rock. Am văzut cu ochii mei 
cadavrele a doua dintre victimele lui Shark. Știu unde au fost 
îngropaţi zeci de alți amărâţi, inclusiv informatorul tău, Anton. 
Dar n-o să cooperez decât dacă mă duci în momentul ăsta la 
cabana aia. 

— lar dac-o găsești pe Abby, o să ai încă un motiv de 
mândrie, a adăugat Whitney. Și dacă mai e încă în viață, o să fii 
un erou. 

Mai era și chestiunea salvării unei persoane la care Hughes 
susținea că ţinuse. Dacă Abby fusese specială pentru el, dacă 
fusese mai mult decât o bucăţică bună și un mijloc pentru 
atingerea scopurilor, poate că avea să-și asume riscul. Ethan 
spera că sub costumul lui și în spatele legitimaţiei se afla o fiinţă 
umană cumsecade. 

Dar Hughes părea tot indecis. 

— Uite ce e, a intervenit Whitney, luând plicul cu fotografii din 
mâna umflată a lui Ethan. Ce-ar fi să simplificăm lucrurile? Ori îl 
iei pe Ethan cu tine, ori mă duc cu plicul ăsta la Reno Gazette 
Journal și le arăt ce conţine. 

A scos o poză cu Abby călare pe agentul FBI, amândoi goi 
pușcă. Whitney i-a arătat-o lui Hughes, folosind plicul pe post de 
scut, astfel încât doar el - dar nu și Daryl sau Taylor - putea să 
vadă imaginea. 

— În asta ţi se vede foarte bine fata, cred. 

— Bine, a spus Hughes răsuflând cu zgomot. Mi se pare că în 

ambele variante e pielea mea în joc. 


Capitolul 92 


Abby 


leri 


În casă se așternuse liniștea de multă vreme. O zi? Două? Era 
greu să ţii măsura timpului când nu făceai altceva decât să intri 
și să ieși din starea de conştiență, gândindu-te numai la 
mâncare când erai treaz și neavând parte decât de coşmaruri 
când dormeai. 

Când în sfârșit ușa pivniţei s-a deschis brusc, a fost luată prin 
surprindere în starea ei aproape cataleptică. Robert a coborât 
furios scara, a venit direct la ușa ei și a deschis trapa din partea 
de jos. Din cealaltă parte a celulei, Abby a putut să-i vadă fața 
apărând în dreptunghi. 

— Târfă nenorocită! a urlat el. 

Abby era întinsă pe jos și n-a ridicat capul. L-a privit lung, fără 
să spună nimic. Pe obraz avea o vânătaie. 

— Vezi asta? a întrebat el arătând spre peticul de carne 
umflată și purpurie. E din vina ta. Și-o să plătești, târfă! 

Abby n-avea nici cea mai mică idee despre ce vorbea. 

— Nu mai primeşti de mâncare, a zbierat el, trântind trapa. 

Abby s-a ridicat în capul oaselor. 

— Vânătaia aia mică e nimic în comparaţie cu ce-am să-ţi fac 
eu, a ţipat ea. Dacă intri aici, o să-mi bag degetul în ochiul tău 
până la fund, nenorocitule! 

— O să intru acolo! a urlat el în timp ce se îndepărta pe hol. O 
să aștept până o să fii atât de slăbită, încât n-o să te mai poţi 
mișca. 

Adevărul era că Abby ajunsese deja acolo. Își epuizase toată 
energia doar strigând la el. Un ultim bluf. Dacă ar fi intrat peste 
ea, n-ar fi fost capabilă să lupte. Nu-i mai rămăsese nici pic de 
vlagă, iar dacă el se ţinea de cuvânt și nu mai aducea de 
mâncare, după încă o zi nici n-avea să-i mai pese de ce-o să-i 

facă Robert. 
Avea să fie moartă. 


Capitolul 93 


Ethan 


31 de minute după 


— O să intru în ditamai grămada de belele din cauza asta, a 
spus Daryl. 

— Dacă te-ntreabă cineva, zi că avem nevoie de Ethan ca să 
ne ajute într-o investigaţie federală, a replicat Hughes. 

— Putem să mergem cu mașina mea, a propus Taylor, care 
părea dornic să ia parte la această mică aventură, acum, că 
Hughes putea să-și asume vina dacă ceva mergea prost. O să-l 
încuiem pe Ethan în spate. Tot în custodie o să fie. 

— Și dacă moare? a întrebat Daryl. După cum arată, ai zice că 
nu mai are zile. 

— N-am să mor, a promis Ethan, cu glas răgușit de parcă 
cineva îi dăduse cu șmirghel pe corzile vocale. 

Niciunul dintre ei nu știa ce se află sub bandaje. Prosopul era 
îmbibat cu sânge, dar măcar nu știau că degetul mare îi atârna 
de o bucăţică subţire de piele. 

Taylor i-a deschis portiera din spate, iar Ethan s-a întors să-și 
ia rămas-bun de la Whitney. Ea l-a îmbrățișat strâns și el a 
răspuns cât de bine a putut cu mâna dreaptă umflată și cu 
brațul stâng distrus. 

— Să ai grijă mare de registru, i-a șoptit el. Și de poze. 
Ascunde-le undeva. O să-ţi dau de veste dacă e în regulă să le 
arăţi celor de la FBI sau de la poliţie. 

Ea l-a sărutat pe obraz. 

— Du-te și găsește-o pe fata noastră. Vie sau moartă - adu-o 
acasă. 

El a sărutat-o pe frunte, lăsându-și buzele să zăbovească pe 
pielea ei și știind că probabil n-avea s-o mai atingă niciodată. 

x x * 

Taylor era la volan, iar Hughes stătea în dreapta lui, pe post 
de agent de pază. Ethan era întins în spate. Inima îi pompa rapid 
și haotic, dar în același timp avea senzaţia că o să aţipească. Și- 
a amintit cum privea pe geamul dubei cu care plecase din 
închisoare - părea să fi trecut o viaţă de-atunci. 

Polițistul a luat-o pe East Fifth către Carson Street, unde au 
trecut pe lângă cazinouri mici, dealeri auto și restaurante fast- 
food. In loc să cotească și să meargă spre lacul Tahoe, de unde 
veniseră Ethan și Whitney, a luat-o spre sud, pe US 395 șia 
intrat în Douglas County. Străzile urbane s-au transformat în 
teren agricol. Taylor a aprins girofarul, dar n-a pornit sirena, 
conducând repede, dar nu imprudent. 

Peisajul rural era frumos, cu munţi maiestuoși în dreapta, 
înălțându-se abrupt din dealurile de la poalele lor. Câmpiile pe 
care le străbăteau erau brune. Ethan a zărit doi vulturi pleșuvi 
cocoţaţi pe stâlpi de gard. Migrau aici ca să se ospăteze cu 
placentele rămase pe câmp după fătatul vacilor. 

In timp ce Taylor conducea, Hughes vorbea la telefon, mai 
mult ascultând decât vorbind. In cele din urmă, a încheiat 
convorbirea. 

— Două cadavre la debarcaderul de pe lacul Tahoe, a anunţat 
el, întorcând capul ca să se uite în spate la Ethan. 

li separa plasa metalică. 

— Cadavrele n-au fost identificate, dar barca era înregistrată 
pe numele Stanley D'Antonio. Spune tot, Ethan. 

— Ne-au luat pe mine și pe Whitney în larg, ca să ne omoare, 
a început Ethan. In loc de asta, i-am omorât eu pe ei. 

— Dumnezeule! a exclamat Hughes, râzând puţin. Mare 
bandit ești! Și nebun pe deasupra! 

Hughes voia să afle mai multe, așa că Ethan a povestit cu 
glas monoton, ostenit și lipsit de emoție ce se întâmplase în 
timpul permisiei. Era cea mai mare parte a adevărului. A omis 
faptul că luase banii lui Shark. Și că Whitney trăsese glonțul 
care-l ucisese pe Kicking Bird. 

In capătul de nord al orașului Minden, drumul se bifurca din 
autostrada 395 în 88, iar la scurt timp după aceea mașina s-a 
apropiat de linia de demarcaţie dintre state. Pe un indicator mic 
se putea citi „Bine aţi venit în California”. 

Ethan a început să râdă. 

— Ce-o fi atât de amuzant? l-a întrebat Taylor. 

— Mă gândeam la condiţiile eliberării mele. N-ar trebui să trec 
de graniţa statului. 

— Câte condiţii n-ai încălcat? s-a interesat Hughes. 

— Niciuna. 

Afară, terenurile au devenit împădurite și deluroase. 
Altitudinea creștea în timp ce ocoleau prin sud bazinul lacului 
Tahoe. La început, au apărut petice de zăpadă presărate pe sol 
și curând tot peisajul era acoperit cu o pătură albă îngheţată. 

— Cum o să procedăm? a întrebat Taylor. Nu avem mandat de 
percheziție. 

Înainte să plece, Taylor introdusese adresa în GPS-ul mașinii. 
Mai aveau de mers un sfert de oră. 

— Dacă nu-i aici, a răspuns Hughes, am să declar sub 
jurământ că am auzit ţipete de femeie și o să doborâm ușa ca să 
căutăm. 

— Și dacă e acolo? 

— Nu știu, a zis Hughes. Poate ne lasă să intrăm. 

Ethan nu credea că ar fi probabil, dar știa că Hughes va 
încălca regulile ca să pătrundă în casa aia. 

— la zi, Taylor, de ce ai fost de acord cu planul ăsta? a 
întrebat Hughes pe un ton familiar. Pari genul care respectă 
regulamentele. 

Taylor s-a încruntat și i-a aruncat o privire. 

— Cred că mă simt puţin vinovat că am acceptat atât de 
repede să predau cazul agenţilor federali. Trebuia să cercetez 
mai adânc. 

Hughes n-a răspuns. 

— Și, a adăugat Taylor, sunt detectiv specializat în omucideri. 
Rareori am o șansă - chiar și una mică - să salvez o persoană 
înainte de a fi ucisă. 

Taylor a oprit girofarul. Conducea încet, anvelopele scrâșneau 
pe drumurile îngheţate. Acum mergeau pe drumuri șerpuite din 
pământ bătătorit, pe unde nu ajunsese niciun plug de zăpadă. 
Dar polițistul știa ce face, conducând cu mare pricepere 
sedanul, iar în curând vocea GPS-ului i-a anunţat că sosiseră la 
destinaţie. 

Capitolul 94 


Ethan 
1 oră, 17 minute după 


Hughes și-a verificat telefonul. 

— N-avem semnal aici. 

Taylor a pornit staţia radio, în care îl puteau auzi pe 
dispecerul local vorbind printre rafale de păcănituri. 

— Dacă va trebui să chemăm întăriri, putem folosi stafia. 

Cabana era drăguță, dar nu luxoasă. Pereţii exteriori erau din 
bușteni de brad fasonatți, iar jumătate din casă era înconjurată 
de o verandă din lemn. Taylor a intrat cu mașina pe alee, 
strecurând-o printr-un pâlc de arbori înalţi, și s-a oprit direct 
lângă veranda din faţă. 

— Ethan, ce-ar fi să stai pitit un minut? i-a sugerat Taylor. 
Poate că-i mai bine să nu te vadă. 

Ethan a făcut cum i s-a cerut: i 

—Ar fi bine să-mi lăsați portiera întredeschisă. In 
eventualitatea în care ați avea nevoie de mine. 

— Nu suntem proști, Ethan, a răspuns Hughes râzând. Și-așa 
o să-mi fie greu să explic chestia asta. Dacă nu te-aduc înapoi, 
haznaua în care-o să mă îngrop n-o să aibă fund. 

Ethan ar fi vrut să-l contrazică, dar Taylor și Hughes coborau 
deja din mașină, iar ușa de la intrarea în cabană se deschidea. 
Și-a ţinut capul jos, dar s-a așezat în așa fel încât să poată 
vedea. Robert Winther stătea în prag, zâmbind amabil. 

— Vă salut, a strigat el. 

— Domnule Winther, l-a salutat Taylor, mergând prin zăpadă 
spre verandă. Ne-am cunoscut deja. Sunt detectivul Calvin 
Taylor. Mă întrebam dacă ne-aţi putea acorda un minut din 
timpul dumneavoastră. 

Robert a avut o reacţie întârziată când a văzut cine îl însoțea 
pe Taylor. 

— Desigur, a răspuns el. Intraţi. Tocmai făceam un ceai. 

Taylor și Hughes au urcat treptele și au intrat în casă. Robert 
a închis ușa în urma lor, iar Ethan nu credea că-l zărise și pe el. 


VP - 275 


Ar fi vrut tare mult să fie înăuntru, să știe ce se întâmplă. Inima 
îi bătea de să-i spargă pieptul. Dacă ieșeau de-acolo la fel de 
nonșalanţi cum intraseră și îi spuneau lui Ethan că se înșelase, 
nu știa ce era în stare să facă. Probabil că s-ar fi zbătut pe 
bancheta mașinii ca un animal în cușcă. 

Minutele treceau. Taylor oprise motorul și în mașină se făcea 
frig, dar Ethan transpira pe sub cămașă. 

— Ei haide, a mormăit el. Ce-o fi durând atât de... 

Din casă s-au auzit focuri de armă. Împușcăturile nu erau 
zgomotoase, dar nu puteau fi confundate cu altceva. S-au auzit 
câteva pocnituri înăbușite, urmate de o rafală de explozii mai 
puternice. 

Apoi s-a lăsat liniștea. 

— Futu-i! a zis Ethan. 

A presupus că primele împușcături au fost ale lui Winther, 
urmate de focurile de răspuns de la Taylor și Hughes. Dar din 
casă nu ieșea nimeni și Ethan nu auzea pe nimeni înăuntru. 

A încercat portiera. 

Nu se deschidea. 

S-a întins pe spate și a început să dea cu piciorul în geamul 
lateral. Nu știa dacă putea măcar să-l spargă. Nu părea să 
găsească o poziţie bună din care să poată lovi cu forță. Dar 
fiecare izbitură îi zdruncina corpul, trimițând valuri de durere în 
braţul stâng. 

A scrâșnit din dinţi și și-a ridicat braţul drept deasupra 
capului, împingând în portiera opusă. A scos un fel de mârâit 
când a izbit cu ambele picioare geamul, iar sticla s-a crăpat. A 
mai lovit de câteva ori ca să o spargă de-a binelea, apoi s-a 
târât cu capul în faţă prin deschizătură. A încercat să-și 
protejeze cât mai bine braţul, dar orice mișcare era dureroasă. 
Când s-a prăbușit în zăpadă, explozia de durere l-a lăsat fără 
suflu. 

S-a ridicat cu greu în picioare și s-a împleticit pe cărarea 
acoperită de zăpadă de parcă ar fi fost beat. Toţi mușchii păreau 
să aibă voință proprie, refuzând să se miște cât de repede voia 
el. 

Ușa din faţă s-a deschis brusc, iar Ethan a tresărit, 
așteptându-se să-l vadă ieșind pe Robert Winther trăgând cu 
pușca. În locul lui însă a apărut Taylor, care abia se târa în 
genunchi. Avea pistolul într-o mână, iar cu cealaltă se ţinea de 

abdomen, din care curgea un sânge atât de negru, încât arăta 
ca uleiul de motor. 

Taylor s-a arătat surprins să-l vadă pe Ethan urcând treptele. 

— Trebuie să cer ajutoare, a gemut detectivul, incapabil să se 
ridice în picioare. 

— Abby e înăuntru? 

— Nu știu, a răspuns Taylor. 

Ethan ar fi vrut să intre în casă, dar știa că fără el era posibil 
ca Taylor să nu poată ajunge la mașină. L-a prins și l-a ridicat cu 
greu în picioare. Susținându-i aproape toată greutatea, l-a cărat 
pe trepte în jos și prin zăpadă. A deschis portiera din faţă a 
mașinii și l-a împins pe poliţist înăuntru. 

— Cred că l-am nimerit, a gâfâit Taylor, în timp întindea mâna 
spre staţia radio. În orice caz, l-am rănit. 

— Și Hughes? 

— E mort. 

Taylor a început să urle în staţia radio, spunându-i celui care 
asculta că avea un agent FBI doborât și că avea nevoie de 
întăriri imediat. 

Ethan s-a întors la cabană și a mers după dâra de sânge 
lăsată de Taylor pe scări în sus. 

— Nu te duce acolo! a strigat Taylor. 

Ethan l-a ignorat. 


Capitolul 95 


Ethan 
1 oră și 44 de minute după 


Primul lucru pe care l-a văzut când a trecut pragul a fost Brian 
Hughes, așezat într-un fotoliu, cu capul rezemat de spătar, ca și 
cum ar fi tras un pui de somn. Sângele negricios, de consistenţa 
creierului, i se prelingea pe faţă din gaura unde se aflase unul 
dintre ochi. 

Ethan a avut nevoie doar de o secundă ca să-și dea seama 
unde stătuse Taylor, urmărind dâra de sânge care venea de la 

un scaun capitonat și ajungea la ușa din faţă. Pe latura opusă a 
încăperii, câteva gloanţe ciuruiseră gips-cartonul de la intrarea 
în hol, de unde probabil că Winther intrase în cameră cu un 
pistol în locul ceaiului pe care-l promisese. Una dintre găuri era 
înconjurată de un mic cerc de stropi stacojii, la doar o jumătate 
de metru de podea. 

Ethan a cercetat dâra de sânge lăsată de Robert. Erau doar 
câţiva stropi - nu fusese grav rănit. S-a dus apoi la cadavrul lui 
Brian Hughes și i-a luat Glock-ul din tocul prins la umăr. A 
cercetat arma și s-a asigurat că are glonţ în camera cartușului. 

A mers mai departe, pe un coridor care ducea la bucătărie. Pe 
blat se afla un carton de ouă lângă un tocător cu grămăjoare de 
ciuperci și ardei tăiaţi felii și un cuţit lung de bucătărie. Se părea 
că Robert tocmai își pregătea o omletă când îl întrerupseseră 
Hughes și Taylor. 

— Abby! Abby! 

Avea senzaţia că se află undeva, sub apă - căci totul se mișca 
unduitor. Respirația îl asurzea, ca și cum ar fi avut dopuri în 
urechi. | s-a părut că deslușește un glas de femeie care ţipă 
după ajutor, dar nu putea fi sigur că nu era doar imaginaţia sa. 
A mers după picăturile de sânge spre ușa din spate și a ieșit pe 
verandă. În faţa lui se întindea o suprafaţă mare împădurită. 
Copacii desfrunziţi aruncau umbre lungi pe zăpadă. 

L-a văzut pe Winther, cu pistolul ridicat, ascunzându-se parțial 
în spatele unui copac. A văzut un flash luminos în capul ţevii și a 
simţit o înțepătură usturătoare în partea de jos a pieptului. 

Ethan a ridicat și el pistolul și a tras o rafală. Bucăţi de scoarță 
au explodat din copac. Winther s-a ascuns în spatele trunchiului, 
făcându-se aproape nevăzut. Un umăr rămăsese vizibil pe după 
marginea scoarței și Ethan a încercat să-l nimerească. Glonţul a 
zburat în pădure, răscolind zăpada la șase metri mai încolo. 
Winther s-a mutat, ca să se ascundă și mai bine. 

Gaura din cutia toracică îl ardea pe Ethan de parcă fusese 
împuns cu un vătrai înroșit în foc. Sângele îi curgea în jos pe 
abdomen, dar și-a impus să nu se uite, își ţinea brațul ridicat, cu 
pistolul pregătit pentru orice mișcare din partea lui Winther. Se 
simțea ametit, în pragul leșinului. 

Rămâi în viată. Mai stai puțin. 

A început să coboare treptele, pe cărarea cu sângele lui 
Winther. S-a  împleticit înainte, încercând să-și păstreze 

echilibrul pe zăpadă. Niciodată nu se simţise atât de obosit; 
avea senzația că ar fi putut să închidă ochii și să adoarmă de-a- 
n picioarelea. 

Copacul se afla la cinci metri distanţă. 

La patru metri. 

La trei. 

Winther s-a repezit la el cu pistolul ridicat. 

Ethan a tras. 

Capul lui Winther s-a smucit brusc pe spate și bărbatul a 
căzut în zăpadă, cu braţele întinse larg, ca și cum ar fi făcut un 
înger de zăpadă. Avea încă în mână pistolul, o armă mică de 
calibrul .38 cu șase gloanţe, îndreptat spre copaci. A apăsat 
trăgaciul. O împușcătură a răsunat în pădure. A apăsat din nou 
trăgaciul, incapabil să ridice braţul, și pistolul a scos un ţăcănit a 
gol. 

Ethan s-a apropiat, târându-și picioarele prin zăpadă. A rămas 
deasupra lui Robert, cu pistolul îndreptat spre faţa lui. 

Winther a clipit, încercând să se orienteze. Pe obraz avea 
vânătaia de la pumnul pe care i-l administrase Ethan cu două 
zile în urmă, dar aia era cea mai mică dintre grijile sale. Taylor îl 
nimerise în partea de sus a coapsei, dar nu era decât o 
zgârietură, de fapt, judecând după cât de lent curgea sângele. 
însă glonțul lui Ethan îl nimerise în plină figură, pe partea 
dreaptă a maxilarului inferior. Nu părea să-i fi atins creierul sau 
craniul, dar obrazul i se umflase ca și cum era plin de vată și 
sângele îi curgea în gură ca într-un iaz. A scuipat tușind o parte 
din sânge și a mișcat din buze ca și cum încerca să spună ceva, 
dar nu s-au auzit decât gemete și gâlgâieli. 

Ethan a ridicat pistolul ca să-l împuște în cap. A ezitat. Nu era 
sigur dacă lichidarea lui Winther ar fi fost un gest monstruos sau 
milostiv. 

În timp ce se gândea la asta, a auzit un vaier de sirene în 
depărtare. A simţit că se clatină; braţul i-a căzut pe lângă corp, 
iar vederea a început să i se întunece, în ciuda luminii puternice 
reflectate de zăpadă. S-a uitat spre piept - din rană îi ieșise o 
halcă de ceva care semăna cu o bezea. 

O bucată de plămân. 

Poate că Winther o să supraviețuiască. Dar nu și eu. 

Rana lui Ethan părea a fi localizată în partea de jos a 
plămânului, iar asta însemna, spera el, că sângele avea să curgă 

în afara corpului, în loc să umple sacul de aer și să-l inunde din 
interior. Simţea o strânsoare în piept, iar din rană ieșea un sunet 
ca de ventuză când respira. A scuipat un strop vâscos de sânge 
roșu în zăpadă. 

A ridicat pistolul și l-a îndreptat spre fața lui Winther. A pus 
degetul în garda trăgaciului. A ezitat din nou. Țipătul pe care-l 
auzise mai devreme s-a auzit din nou. Vocea de femeie. Venind 
dinăuntrul casei. 

Ochii lui Winther priveau în gol spre coroanele golașe ale 
arborilor de deasupra lor. Din sângele care curgea se ridica 
abur, dar nici din gură, nici din nas nu ieșeau norișori de 
respirație. 

Cred că m-am înșelat. N-o să scape niciunul dintre noi. 

Și-a înfipt pistolul la centură și s-a întors spre cabană, croindu- 
și drum cu greu printre tentaculele întunecoase ce păreau să se 
prelingă din umbrele copacilor. 


Capitolul 96 


Ethan 
2 ore după 


Ethan a început să caute prin cabană, mergând împleticit. A 
găsit o ușă și a deschis-o ca să vadă că era un mic birou. 
Luminile erau aprinse și pereții erau plini cu fotografii de femei. 
Unele erau ca pozele cu Abby, imagini surprinse de la distanță 
de voyeur, dar cele mai multe erau ale unor femei adormite sau 
în stare de inconștienţă. Toate culcate într-o cameră cu pereţi 
din bolţari, cu saliva prelingându-li-se din gură, cu ochii - la cele 
care îi aveau deschişi - sticloși. Nu era sigur dacă unele dintre 
ele erau drogate sau moarte. 

N-a văzut nicio poză a surorii sale. 

— Abby! a zbierat el, revenind în camera din faţă, unde 
fusese ucis Hughes. 

Ușa rămăsese deschisă și l-a zărit pe Taylor afară, lângă 
mașină. Detectivul căzuse și zăcea nemișcat în zăpadă. 

Sirenele se auzeau tare acum, dar tot nu vedea luminile 
girofarurilor apropiindu-se pe drumul dintre copaci. 

S-a întors în cabană. A văzut o ușă pe lângă care trecuse mai 
devreme și care arăta ca o ușă de cămară. Era încuiată. A făcut 
câţiva pași înapoi. Și-a adunat toate forțele care-i mai 
rămăseseră și a lovit-o cu umărul. Lemnul s-a spart și el a căzut 
în faţă, rostogolindu-se pe o scară până pe podeaua din beton a 
subsolului. Mâna stângă parcă urla la el, ca și cum l-ar fi certat. 

S-a ridicat în capul oaselor. A tușit și stropi mari de sânge s-au 
împrăștiat pe zidul din bolţari. A examinat sângele și a văzut 
șuvițe minuscule de țesut pulmonar. 

Coridorul avea probabil aproape cinci metri lungime și era 
luminat de un bec din tavan. În pofida luminii, vederea lui Ethan 
se întuneca tot mai mult, ca și cum s-ar fi scufundat tot mai 
adânc în apă, acolo unde lumina soarelui nu mai reușea să 
ajungă. 

— Nu încă, și-a zis el cu glas tare. 

A auzit un glas de femeie: 

— Alo? 

Nu era sigur de unde venea vocea. Totul se auzea înfundat, 
ca și cum avea capul sub apă. S-a uitat în susul scării, dar nu 
era nimeni acolo. 

— Abby, a spus el. 

A auzit o voce ţipând: 

— Ajutor! Ajută-mă! 

Ethan s-a ridicat greoi în picioare și a luat-o pe hol spre 
singura ușă, de unde se auzea și vocea. 

— Abby! a urlat el. 

îngropată sub ţiuitul din urechile sale, a auzit o voce rostind 
încetișor: 

— Ethan? 

— Abby? 

— Ethan! 

Au început să se strige unul pe celălalt. Ethan a zgâlţăit 
clanţa, dar ușa era încuiată. Ca s-o descuie, avea nevoie deo 
cheie. A lovit metalul cu mâna. Chiar și cu o mână teafără și tot 
n-ar fi reușit să doboare ușa. 

S-a prăbușit în genunchi suspinând și apoi s-a întins pe podea. 
Dinăuntru o auzea pe Abby plângând. Ușa avea un fel de 
balama suplimentară, ca Winther să poată deschide partea de 

jos, dar până și aceea era încuiată cu un mic lacăt. 

Ethan și-a lipit faţa de podea și s-a uitat pe sub ușă. Putea să 
vadă doar unul dintre ochii lui Abby - ușor de recunoscut, 
frumos și speriat - care-l privea. Și-a vârât degetele umflate pe 
sub ușă și Abby le-a atins cu degetele ei. Un vârtej de întuneric 
îi dădea târcoale din nou, iar el s-a gândit să se dea bătut. Abby 
avea să fie bine. Dar el nu se putea odihni până când n-o elibera 
pe sora lui din această închisoare. Până când nu-i vedea fața 
ultima oară și o strângea în braţe. 

Și-a amintit de pistolul de la centură. 

— Stai jos, a strigat el. O să trag cu pistolul în încuietoare. 

A putut să vadă suficient pe sub ușă ca să știe că Abby 
închisese ochii și-și pusese mâinile pe cap. A ţintit în sus, astfel 
încât gloanţele să zboare pe deasupra ei. A apăsat pe trăgaci și 
a tras în clanţă iar și iar, iar aerul s-a umplut de miros de praf de 
pușcă. Când s-au terminat gloanţele, urechile îi ţiuiau așa de 
tare, că n-a auzit clinchetul armei. 

Abby a deschis brusc ușa. A căzut peste Ethan, îmbrățișându-l 
și plângând. Avea faţa trasă, cu pielea întinsă pe oase, iar părul 
îi atârna soios și parcă lipsit de viaţă. Dar ochii ei erau ochii plini 
de viaţă, bine știuţi ai surorii sale și s-a simţit inundat de 
senzația de ușurare, ca după o injecție cu morfină. 

In regulă, şi-a zis Ethan, acum pot să mor. 

— O, Doamne! a exclamat Abby văzând rana de glonț din 
pieptul lui și observând apoi tot sângele și toate bandajele. 
Ajutor! a zbierat ea, întorcându-se spre scară. Cineva să... 

Vocea i s-a transformat într-un țipăt. 

Robert stătea în capul scării. Arăta ca un zombi, cu dâre roșii 
care i se prelingeau din gură. Pistoletul dispăruse, dar îl 
înlocuise cu un cuțit luat din bucătărie. 

A început să coboare. Abby a fugit înapoi în celulă. Ethan a 
dat să se ridice - știa că trebuia să se ridice -, dar nu mai avea 
niciun pic de forță. Zăcea vlăguit, incapabil să se miște. Robert a 
ajuns la baza scării și a continuat să înainteze. Când s-a apropiat 
de Ethan, a început să se lase în genunchi și a ridicat cuțitul. 
Ethan ajunsese până aici și nu putea merge mai departe. Avea 
să moară și sora lui tot nu era în siguranţă. 

Abby a sărit din spatele ușii și a rotit capacul dreptunghiular 
greu al rezervorului de toaletă. L-a izbit pe Robert în frunte - s-a 
auzit ca un ciocan de cauciuc care lovește un clopot - și acesta 

a zburat în spate, lovindu-se cu ceafa de treapta de jos. Cuţitul a 
căzut zăngănind pe beton. A rămas nemișcat, cu o adâncitură în 
frunte, care se învinețea deja. 

Abby părea epuizată - ca un om bolnav de cancer -, dar încă 
mai avea în ea puterea de a lupta. Cu braţele ei subţiri, a ridicat 
blocul de porțelan deasupra capului, gata să-l trântească din 
nou în capul celui care o răpise. 

— Ti-am spus c-am să te omor, nenorocitule! 

A sesizat mișcare în preajma scării și a ezitat, ţinând sus 
capacul. 

— Nu mișca! a strigat o voce. 

În capul scării, un poliţist în uniformă stătea cu pistolul 
îndreptat spre ea. Abby l-a privit cu braţele tremurând. A lăsat 
capacul să cadă lângă șold. L-a aruncat într-o parte și porțelanul 
s-a izbit violent de podea, crăpând în două. 

— Mă numesc Abby Lockhart, a strigat ea, cu răsuflarea 
tăiată. Am fost răpită și ţinută captivă. Fratele meu m-a salvat. 
Aduceți paramedicii. A fost împușcat. 

S-a întors cu spatele la poliţist, s-a lăsat în genunchi și i-a 
prins capul lui Ethan în mâini. Deasupra ei, polițistul striga ceva 
în staţia radio. 

— Ai venit după mine, a spus Abby, plângând și zâmbind 
totodată. 

Gura lui Ethan s-a arcuit într-o intenţie de zâmbet. 

— Bineînţeles că am venit, a răspuns el, cu glas abia șoptit. 

Apoi întunericul a început să-i dea din nou târcoale. De data 
asta, nu mai avea cum să-l oprească. 

A închis ochii și și-a imaginat chipul ei, așa cum îl văzuse la 
final - zâmbitor și liniștit. A păstrat imaginea în gând. Apoi 
întunecimea l-a înfășurat ca un giulgiu funerar. 

Nu s-a aruncat în abis. 

Abisul s-a înălțat și l-a înghiţit. 


EPILOG 


Patru luni mai târziu 


Întunericul a început să se îmblânzească, schimbându-se mai 

întâi în albastru întunecat, apoi într-o nuanţă glacială, ca și cum 
te-ai uita în crevasa apoasă a unui ghețar. Culorile schimbătoare 
ale ferestrei închisorii - blocul de sticlă dreptunghiular și brăzdat 
de bare de fier intersectate - anunțau venirea dimineții. 
Imaginea înceţoșată a lumii de afară a căpătat o nuanţă rozalie, 
ca sângele diluat în apă, apoi s-a schimbat într-un gălbui 
murdar. 

Ethan privea lung din patul lui, pierdut în gânduri. 

Nu dormise mult. Nu dormea mai deloc în ultima vreme. Se 
trezea adesea din coşmaruri, de obicei reconstituiri ale 
evenimentelor din permisie, care nu se desfășurau ca în viaţa 
reală. A trebuit să retrăiască retezarea degetului mare, doar că 
după aceea n-a mai reușit să-și scoată cătușele. Sau săpa 
mormântul din Black Rock, dar sub plastic apărea faţa lui Abby. 

Ethan încerca să oblige somnul să vină și să-l ia cu forţa. Când 
se stingeau luminile, stătea întins în întunericul cenușiu cu ochii 
deschiși, care nu se supuneau niciodată fără împotrivire 
somnului. În unele nopţi, stătea așa până-n zori, cu ochii larg 
deschiși, temându-se de ceea ce stătea la pândă în întuneric. 

Dimineaţa era o ușurare. Dar tot nu se obișnuise să nu-l aibă 
pe Jack în celulă cu el. Jack nu fusese niciodată un tovarăș de 
celulă gălăgios, dar fără el, absenţa oricărui zgomot îl tulbura pe 
Ethan. Indiferent cât de zgomotoasă devenea închisoarea - și 
era cu adevărat gălăgioasă în cea mai mare parte a zilei -, se 
simțea demoralizat de tăcerea din celulă. 

A coborât din patul suprapus, a aruncat o privire la salteaua 
goală unde dormea pe vremuri Jack și s-a dus la toaletă ca să-și 
ușureze vezica. 

Jack primise ordinul de transfer pentru tabăra de conservare 
și plecase înainte să se externeze din spital Ethan. Daryl, 
celălalt aliat al său, fusese transferat la Centrul Corecţional din 
Warm Springs, închisoarea pentru femei din apropiere. Ethan nu 
știa dacă fusese alegerea lui sau era o pedeapsă, dar s-a gândit 
că Daryl ar putea face lucruri bune acolo, cu deţinuţi care chiar 
voiau să se îndrepte. Cât despre Jack, lucra cu caii în fiecare zi. 
Pentru un criminal ca el - care avea de executat o sentinţă pe 
viaţă și avea puţine șanse să fie eliberat condiţionat înainte de a 
îmbătrâni -, era lucrul cel mai apropiat de mântuire la care 
putea spera. 

Ethan nu știa la ce fel de mântuire putea să se aștepte pentru 

el însuși. Cine va fi când va ieși de-acolo? Mai putea fi el omul 
care sperase să devină? 

Nu știa. 

In timp ce urina, a ridicat mâna stângă, mișcând-o încolo și- 
ncoace. Fără degetul mare, aproape că arăta ca o aripă 
înotătoare. Ciotul unde fusese degetul era roșu, ca o arsură, dar 
durerea dispăruse în cea mai mare parte. Cel mai rău era când 
simțea mâncărimi în degetul-fantomă și se surprindea de câteva 
ori pe zi cum întindea mâna să se scarpine. 

În primele două luni, avusese dureri mari - braţul rupt, rănile 
de cuţit, glonţul din plămân, fără a mai aminti de operaţiile de 
reparare a dezastrului din cavitatea toracică -, dar se vindecase 
în cea mai mare parte. 

Cel puţin fizic. 

Nu era sigur dacă îi vor dispărea vreodată celelalte răni. 

Se sacrificase în toate modurile posibile ca s-o salveze pe 
Abby. Corpul fizic. Starea psihică. Cine era, cine ar fi vrut să fie. 

În final, își sacrificase chiar viaţa. 

Timp de două minute. 

Apoi paramedicii l-au resuscitat cu un defibrilator și l-au 
readus la viață. Abby i-a spus mai târziu că, dacă nu era ea, l-ar 
fi lăsat mort. La cabană ajunseseră în același timp două 
ambulante, iar doi paramedici săriseră să-l ajute pe Taylor în 
zăpadă. Ceilalţi doi nu știau pe cine să încerce să salveze mai 
întâi. Pe Robert Winther, cu adâncitura din frunte și gaura de 
glonţ din maxilar? Sau pe Ethan? 

Nuu! strigase ea, când cei doi se duseseră lângă Winther. Mai 
întâi pe fratele meu! 

lar ei au ascultat-o. 

Și acum iată-l, privindu-și reflecția înceţoșată din oglinda 
metalică de deasupra toaletei. Palid. Cu ochii în fundul capului. 
Nouă degete în loc de zece. Dar viu. 

De fapt, paramedicii au reușit să-i salveze pe toți cei trei 
răniţi. Robert Winther a stat o lună în comă și, după toate 
aparențele, a rămas în stadiul de legumă, cu bale curgându-i pe 
piept și abia reușind să-și mestece mâncarea. 

Ceea ce nu-l deranja deloc pe Ethan. 

Taylor, după ultimele vești, încă nu revenise la serviciu, dar 
ieșise din spital și era de așteptat să se refacă. Brian Hughes nu 
scăpase cu viaţă, desigur. Dacă lucrurile ar fi avut un alt curs, ar 

fi riscat să fie dat afară din FBI, căzut în dizgrație. În loc de asta, 
a murit ca erou. Moartea lui n-a făcut decât să adâncească 
trauma lui Abby. Ethan a susţinut că omul nu era bun pentru ea, 
dar Abby simţise ceva pentru el și, insista ea, și el simţise ceva 
pentru ea - nu fuseseră doar doi oameni care se folosiseră unul 
de celălalt. Pe lângă asta, Brian murise încercând s-o salveze. |- 
ar fi putut păstra un gând bun pentru totdeauna. ` 

lar Ethan putea să se împace cu ideea asta. In definitiv, 
Hughes îl scosese din pușcărie. Lucrul cel mai mărunt pe care 
putea să-l facă era să nu-i întineze lui Abby amintirea despre el. 

S-a îmbrăcat pentru ziua care începea, cu o uniformă din 
denim la fel cu cea purtată ieri și alaltăieri, și a așteptat ca 
gardienii să deschidă celulele pentru micul-dejun. După 15 
minute, în timp ce mergea spre cantină, deţinuţii pe lângă care 
trecea îi vorbeau scurt sau măcar îl salutau respectuos cu 
mișcări din cap. De când se întorsese era o celebritate. 
Majoritatea deţinuţilor din pușcărie se apropiaseră de el la un 
moment dat ca să-i strângă mâna sau să-l bată pe spate și să-i 
spună că se descurcase excelent. Gardienii, la fel. Toţi erau 
mândri de el - unul dintre ei ieșise în lume și făcuse o faptă 
bună, ceva uluitor. 

— Sal'tare, Lockhart, i s-a adresat unul dintre ei. 

Era un condamnat pe termen lung, închis „zi de vară până-n 
seară”. 

— Ai vreo veste despre extrădare? 

Ethan a clătinat din cap. 

— Nu, a răspuns el. Cred c-o să-l țină în California o vreme. 

Poliţia găsise îngropate pe proprietatea lui Robert Winther 
oasele altor patru femei. Întrucât două victime dispăruseră din 
Nevada și două din California, statele se tot ciorovăiau în 
legătură cu cine să-l judece primul. Lui Ethan nici că-i păsa. 
Avea un traumatism cranian - Abby avusese grijă de asta - și 
probabil că urma să-și petreacă restul zilelor într-un spital de 
psihiatrie, indiferent de câte verdicte de vinovăţie ar fi primit. 

— Mă rog, a continuat deținutul, un om cu care Ethan nu 
vorbise niciodată în primii cinci ani de detenţie, să nu-ți faci griji. 
Dacă ticălosul ăla nenorocit apare vreodată în pușcăria asta, nu 
se mai trezește a doua zi. 

În ultimele luni, cinci-șase inși îi spuseseră lucruri 
asemănătoare. Era înconjurat de tâlhari, pungași și criminali, dar 

cu toţii înțelegeau ce înseamnă iubirea unui frate pentru sora 
lui. lar ceea ce făcuse Robert Winther depășise toate limitele, 
chiar și pentru acești oameni. Existau legi nescrise pe care nici 
măcar criminalilor nu le era îngăduit să le încalce. 

Uneori, Ethan își dorea să fi tras glonţul acela în capul lui 
Robert Winther, doar ca să-i scutească pe toţi de neplăcerea de 
a avea de-a face cu el acum. 

Alteori era bucuros că n-o făcuse. 

După micul-dejun, s-a dus la zona cu greutăţi și a ridicat o 
ganteră cu mâna stângă. li venea peste mână să o prindă fără 
degetul mare, dar s-a străduit să-și înfășoare degetele în jurul 
mânerului și să le ţină strâns. A încercat câteva flexiuni de brat. 
Forţa braţului era o problemă mai mare decât degetul lipsă - 
fusese spintecat, înjunghiat și rupt și se atrofiase după cât 
stătuse imobilizat în ghips și bandaje. 

Cu câteva zile în urmă, începuse să alerge prin curte. Nu 
ajunsese prea departe. Era evident că plămânii aveau să se 
refacă mai lent decât forța braţului. Oricum, azi nu voia să 
transpire și să gâfâie prea mult, așa că a făcut doar câteva 
ridicări de greutăţi, apoi a rămas rezemat de un zid și a încercat 
să se bucure de razele soarelui în timp ce se pregătea pentru 
momentul pe care-l așteptase nerăbdător toată dimineaţa. 

Orele de vizită. 

xxx 

S-a așezat pe taburetul din fața geamului gros de 30 de 
centimetri și a așteptat. A știut că veniseră cu mult înainte să le 
vadă pentru că bărbaţii de la coadă au început să fluiere și să 
chiuie cu toții. 

— Băi, puţin respect se poate? a strigat cineva. E sora lui 
Lockhart. 

Cu asta, zarva s-a stins până a devenit doar un murmur, dar 
bărbații continuau să șoptească „Mamă, mamă!” și „la uitaţi-vă 
la ele”, deși mulţi dintre ei probabil că-și așteptau nevestele sau 
iubitele. 

În cele din urmă, Abby și Whitney și-au făcut apariţia, 
frumoase și zâmbitoare. Purtau pantaloni scurți și tricouri croite 
ca niște maiouri mai largi, care acopereau doar parţial 
costumele de baie de dedesubt. Aveau ochelari de soare prinși 
în păr și șlapi în picioare. Abby adusese un ziar pe care l-a pus 
cu faţa în jos pe tăblie. Ethan nu era sigur de ce îl adusese, dar 

și-a zis c-or să-i spună ele la timpul potrivit. 

Deocamdată se concentra asupra lor. Abby pusese la loc 
kilogramele pierdute și arăta în formă și puternică. Whitney nu 
se schimbase deloc - cu un zâmbet care, ca întotdeauna, îţi 
topea inima -, dar el știa că era chinuită de o traumă profundă. 
Era sigur că și ea avea coșmaruri. 

Abby și Whitney s-au lipit una de alta ca să-i vorbească, dat 
fiind că aveau la dispoziţie doar un singur telefon. El l-a ridicat 
pe al lui, folosindu-și mâna dreaptă, deși receptorul era pe 
partea stângă. 

— la te uită, arătaţi ca o zi de vară, a spus Ethan. De parcă v- 
aţi duce la plajă. 

— Poate că ne ducem, a răspuns Whitney cu un zâmbet. 

— Da nu-i cam rece apa? 

— Ne-am luat costume de scufundări, l-a asigurat Abby. 

Veneau des să-l viziteze, de regulă împreună, uneori și 
separat. Câteodată venea și mama lui Ethan. Când Whitney 
venea singură, se simțeau ușor stingheriţi, căci nu discutau 
deschis despre ceea ce se întâmplase între ei și ce ar putea să 
se întâmple cu ei de-acum încolo. Ethan s-a gândit să o roage să 
nu mai vină - să-i spună că trebuia să-și găsească un băiat 
normal în lumea de afară. Dar dorea să o vadă. Poate că era 
egoism la mijloc; dar după toate prin câte trecuse, nu era 
pregătit să se despartă de unul dintre puţinele lucruri bune din 
viaţa lui. 

Și-apoi, erau ceva șanse să nu mai rămână în închisoare mult 
timp. 

Abby se luptase neobosit pentru eliberarea lui - vorbea cu 
avocaţi și îi suna pe toţi funcţionarii guvernamentali pe care îi 
putea găsi. Ethan o salvase din celula ei de detenţie. Acum era 
hotărâtă să facă același lucru pentru el. Poate că încălcase o 
lungă listă de legi în timpul permisiei sale de 48 de ore - 
nemaivorbind de toate cele șase condiţii ale eliberării sale -, dar 
salvase o femeie dispărută și prinsese un criminal care deja 
ucisese cel puţin alte patru femei. Și ajutase poliţia să rezolve 
numeroase cazuri de omucidere și dispariţii, punându-i la 
dispoziție registrul lui Shark. Canalele de știri îi făceau praf pe 
cei de la poliție și de la FBI și îl lăudau pe Ethan Lockhart ca pe 
un nou tip de erou american. Până în acel moment nu fusese 
dispus să le spună celor din echipa lui juridică - avea o întreagă 

echipă; stăteau la coadă ca să lucreze pentru el - să-i aranjeze 
interviuri cu televiziuni naţionale sau cu reporteri de la New York 
Times sau USA Today. Dar putea s-o facă dacă era nevoie, iar 
politicienii și funcţionarii știau asta. Lucrul de care se temeau și 
mai mult era ca Abby să apară la televizor. Presei nu-i place 
nimic mai mult decât o fată frumoasă în primejdie, iar dacă ea s- 
ar fi dus la Savannah Guthrie în emisiunea Today Show ca să 
susțină eliberarea lui Ethan, autorităţile ar fi apărut într-o 
postură și mai proastă. 

Poate că Ethan va trebui să-și ducă la bun sfârșit fără zarvă 
cei doi ani pe care-i mai avea până devenea eligibil pentru 
eliberare condiționată în urma sentinţei iniţiale - pentru a 
permite întregului sistem juridic și forțelor de ordine să rămână 
cu prestigiul neștirbit -, dar dacă Abby reușea în demersurile ei, 
nu va fi nevoie să facă nici măcar atât. 

— S-a implicat și biroul guvernatorului, l-a anunţat ea. Cred că 
devine posibilă o grațiere. Încearcă să găsească o modalitate de 
prezentare a lucrurilor. Vor să fie totul o poveste cu happy-end, 
nu un coșmar de PR. 

Ethan a ridicat din umeri, ca și cum ar fi spus: Poate că da, 
poate că nu. 

— Nu vor să transmită mesajul că-i încurajează pe justiţiarii 
independenţi, dar uite că pozele victimelor sunt publicate în 
toată presa, iar una dintre fetele alea este în viață datorită ţie. 

— Și dacă o să fiu nevoit să rămân aici până mor de moarte 
bună, tot a meritat. 

— Dar eu te vreau pe tine, fratele meu drag. Vreau să te știu 
în lumea largă, să trăieşti o viață frumoasă. 

Ochii i s-au umplut de lacrimi. 

— Vreau să trăieşti pentru mine. 

Ethan s-a încruntat, ca și cum ar fi spus: Adică nu ti-am dat 
destul? 

— Nu se poate să mă salvezi și-apoi să mă faci să mă simt 
vinovată pentru că tu nu-ţi trăieşti viața. 

Asta i-a atins o coardă sensibilă. 

— Dac-o să ies, îți promit c-am să încerc să duc o viaţă cât 
mai fericită și normală cu putinţă. 

— Păi e bine, i-a răspuns ea, pentru că asta încerc să fac. 

Dispoziţia li s-a schimbat și Ethan își dădea seama că ele ar fi 
vrut să-i vorbească despre ceva. 

— Ne-am înscris la facultate, i-a zis Abby. 

— Excelent, a răspuns Ethan, încântat că lăsaseră în urmă 
pentru totdeauna ideea de a face striptease în cluburi. 

— În Arizona, a precizat Whitney, făcându-se mică în timp ce 
dădea vestea neașteptată. 

— Oh! a exclamat Ethan, apoi și-a revenit și le-a spus că era 
fantastic. 

Fetele i-au explicat că voiau să plece din Reno și să scape de 
toate insistenţele presei și de amintirile neplăcute. Un loc nou 
putea fi ce le trebuia ca să depășească traumele suferite. Se 
înscriseseră la niște cursuri la Universitatea din Arizona și, în 
câteva săptămâni, aveau de gând să plece cu mașina până în 
Phoenix ca să-și găsească un apartament. 

— Când o să ieși, a spus Abby, ai putea să vii și tu să stai 
acolo. 

Whitney a încuviințat, dar Ethan nu era așa de sigur. Era 
îndoielnic că va fi eliberat fără anumite condiţii. Ca și înainte, 
părăsirea statului s-ar putea afla pe lista de activităţi interzise. 
Totuși, nu le-a zis nimic. Voia să le vadă fericite mai mult decât 
își dorea să fie el fericit. 

Ceasul de pe perete ticăia, arătând că timpul era pe sfârșite. 
Întotdeauna aveau impresia că timpul e prea scurt. 

Whitney i-a spus lui Abby: 

— Să-i spunem acum? 

— la ghici ce s-a întâmplat? a spus Abby, nereușind să-și 
controleze zâmbetul lăţit pe față. 

— Ce? 

— E chiar ciudat, dar... 

Abby a ridicat ziarul și a lipit prima pagină pe geam, ca să 
poată citi și el. Ethan s-a dat mai aproape și a făcut ochii mari. 

Un articol de pe prima pagină relata cum cineva intrase în 
cimitirul în care fusese îngropat sicriul lui Abby și îl dezgropase. 
Hoţii furaseră suvenirurile din coșciug. 

— Nu ţi se pare ciudat că au venit unii să-mi dezgroape 
sicriul? De ce ar face cineva asta? 

Ethan s-a lăsat pe spătarul scaunului și a izbucnit într-un râs 
sănătos. Era bucuros că Abby și Whitney vor avea banii. li 
meritau. 

Puteau să-i zică plată compensatorie de la Dark Secrets. 

De când ajunsese din nou în spatele gratiilor, își făcuse griji 

pentru Abby - ca și pentru Whitney -, dar acum, când râdeau cu 
toţii, a simţit că se calmează. Aveau bani pentru un nou început 
și planuri ca să-și refacă vieţile într-un loc nou, departe de 
fantomele care le-ar fi bântuit aici. 

Aveau să fie în regulă. 

Și în timp ce râdea, Ethan s-a simţit liniștit de gândul că și el 
va fi în regulă - fie că avea să fie eliberat din pușcărie, fie că ar 
fi fost nevoit să mai petreacă un deceniu aici. Dacă Abby și 
Whitney erau bine oriunde ar fi fost, și el avea să fie în regulă 
oriunde s-ar fi aflat. 


Mai târziu 


Whitney conducea camioneta, iar Abby își scosese braţul pe 
geam, lăsându-l să se miște în bătaia vântului. Părul îi biciuia 
gâtul și umerii. Aerul era răcoros în munţi, nu fierbinte cum 
fusese în vale, dar nu-i păsa. Era una dintre primele zile de la 
răpire în care se simţea bine. Cu adevărat fericită. 

Au mers de-a lungul țărmului nord-estic al lacului, pe același 
traseu - doar că în sens invers - pe care-l parcurseseră Whitney 
și Ethan după ce scăpaseră de pe barca lui Shark. Când au ajuns 
la porțiunea de autostradă din apropierea plajelor East Shore, 
Whitney a parcat pe acostamentul care peste o lună avea să fie 
aglomerat, dar care astăzi era pustiu. 

Au sărit din mașină, au luat două genţi de voiaj de pe 
platformă și au coborât pe cărarea ce șerpuia prin pădurea de 
pini. Abby nu mai revenise aici de când fusese cât pe ce să se 
înece și întoarcerea o făcea să simtă un soi straniu de entuziasm 
- ca și cum se întorsese să-și învingă frica. Caracterul clandestin 
al planului lor le sporea entuziasmul, de parcă ar fi fost George 
Clooney și Brad Pitt în Ocean's Eleven - doar că, în loc să fure 
bani, îi ascundeau. 

De la salvarea lui Abby, ea și Whitney renunţaseră la 
apartamentele lor și închiriaseră împreună unul nou, fiind acum 
din nou colege de cameră. În mare parte, ultimele luni fuseseră 
dedicate vindecării: să se ţină în braţe după ce una dintre ele se 
trezea țipând; să verifice și să răsverifice că ușile erau încuiate, 
ferestrele zăvorâte, alarma activată; să se îndemne una pe alta 
să mănânce când nu aveau poftă de mâncare; și să plângă cu 

rândul, una dintre ele ascultând în timp ce cealaltă relata o 
porţiune din ceea ce se întâmplase. 

Ideea de a dezgropa sicriul fusese a lui Whitney. lar cea de a-i 
lăsa partea lui Ethan sub Coffin Rock, de unde putea să și-o ia 
când ieșea din închisoare, îi aparținuse lui Abby. Ar fi fost mai 
simplu să-i închirieze o casetă de valori - ori să-i ţină la ele și să 
i-i dea apoi -, dar ce haz ar mai fi avut? 

Abby a părăsit poteca, a pășit pe nisip și s-a delectat cu 
priveliștea lacului Tahoe, cu soarele după-amiezii reflectându-se 
pe suprafaţa albastră ca niște solzi aurii scânteietori. Whitney a 
apărut în spatele ei și au admirat împreună întinderea de 
albastru-cobalt și munţii care o străjuiau, cu vârfurile încă 
acoperite de zăpadă. Peste încă o lună - când apa se încălzea 
suficient ca oamenii să prindă curaj ca să facă baie -, plaja avea 
să fie aglomerată, dar astăzi era numai a lor. 

Și-au întins prosoapele și au rămas în costumele lor de baie, 
cum ar fi făcut într-o zi de plajă obișnuită. Dar apoi au scos din 
genţile de voiaj costume de scufundare complete și le-au 
îmbrăcat. 

Plănuiseră să înoate de la țărm, dar Abby s-a uitat în sus la 
stâncă și a spus: 

— Ce zici, te bagi? 

Whitney i-a urmărit privirea. Peretele vertical de stâncă se 
înălța deasupra lor. 

— Mă bag. 

Abby a luat punga de plastic în care se aflau banii, care era 
cam cât două-trei cărţi cu coperte tari puse una peste cealaltă. 
Folosiseră setarea inversă de la o pompă de umflat saltelele ca 
să scoată tot aerul din punga de gunoi, apoi o etanșaseră cu 
bandă adezivă. 

S-au căţărat pe stâncă în picioarele goale și au ajuns în vârf 
cu respiraţia întretăiată. Priveliștea de acolo era spectaculoasă 
și au savurat vastitatea lacului - adâncimea și frumuseţea 
acestuia. Lacul Tahoe era o minune a naturii. Avea 300 de metri 
adâncime și era vechi de două milioane de ani. Apa era atât de 
limpede, încât puteai să vezi la 20 de metri adâncime. Atât de 
rece, încât cadavrele nu se umflau și nu pluteau la suprafaţă. 

— Ştii, a spus Whitney, undeva, acolo, e cadavrul lui Shark. 

— Nu m-am gândit la asta. Tot mai vrei să mergi până la 
capăt? 

Whitney a încuviinţat. 

— Da. Să-l ia dracu. Fantoma lui poate să-i păzească banii lui 
Ethan. 

Abby a chicotit și au râs amândouă. 

— Eşti gata? a întrebat Whitney. 

— Nu, a răspuns în glumă Abby, pentru că de fapt era gata. 

Vederea de pe Coffin Rock nu mai era la fel de înfricoșătoare 
cum părea cândva. Parcă nu mai era la fel de înaltă. 

— Tu? 

— Cred că da, a răspuns Whitney. Numărăm până la trei? 

— Desigur. 

Abby a privit în jos, acolo unde micile valuri se spărgeau de 
fața stâncii. Putea să vadă prin apa verde-albăstrie până la 
rocile de dedesubt. Mai fusese acolo jos, copleșită de durere și 
panică, și nu durase mult să-și piardă cunoștința. 

S-a întrebat cât de bine vor putea să navigheze acum prin 
lumea din adâncuri, explorând pentru prima dată ceea ce se afla 
acolo. Vor putea măcar să găsească peștera lui Ethan? 

Ar fi vrut ca fratele ei să fie acolo. Când era el prin preajmă, 
părţile înspăimântătoare ale vieţii păreau mai sigure. Dar măcar 
ea și Whitney erau împreună. Dacă una intra în bucluc, cealaltă 
o putea ajuta. Și-apoi, făceau asta pentru Ethan. 

Abby trecuse prin multe. Putea să facă faţă acestei provocări 
și fără el. 

— Unu, au spus împreună. 

Abby ţinea strâns banii cu mâna stângă și a întins dreapta ca 
s-o prindă pe Whitney de mână. 

— Doi. 

Poti să faci asta, și-a spus Abby, dar și-a dat seama că nu 
prea avea nevoie de vorbe de încurajare. Chiar putea. Ştia. 

— Trei! au strigat amândouă și au sărit împreună. 

S-au desprins de stâncă, scoțând ţipete de bucurie - mai mult 
încântate decât speriate - în timp ce plonjau spre adâncuri și 
spre lumea necunoscută aflată în cealaltă parte. 

